|  |  |
| --- | --- |
| **בית המשפט המחוזי בחיפה** | |
| ת"פ 2571-06-11 מדינת ישראל נ' מרעי(עציר) | 30 יוני 2011 |

|  |  |  |
| --- | --- | --- |
|  | |  |
| **בפני** | **סגן הנשיא, השופט אילן שיף** | |
| **בעניין:** | **מדינת ישראל**  **ע"י פמ"ח – עו"ד אולגה שיינמן** |  |
|  |  | **המאשימה** |
|  | **נגד** | |
|  | **מחמוד מרעי (עציר)** |  |
|  | **ע"י ב"כ עו"ד עאדל בויראת** | **הנאשם** |

|  |
| --- |
| **גזר דין** |

**א. תמצית הכרעת הדין**

בעקבות הודיית הנאשם במיוחס לו בכתב האישום המתוקן, הרשעתי את הנאשם בעבירות:

**1. עבירות בנשק** לפי סעיף 144(א) ל[חוק העונשין](http://www.nevo.co.il/law_html/law01/073_002.htm), התשל"ז-1977 (להלן: "החוק").

**2. עבירות בנשק,** לפי סעיף 144(ב) לחוק.

מכתב האישום המתוקן ומהודיית הנאשם עולה כדלקמן:

בתחילת חודש מאי 2011, סיכמו מועב יונס (להלן: "מועב") והנאשם, כי הנאשם ירכוש נשק ממועב תמורת סכום של כ-5,000 ₪. באותו מעמד, נתן הנאשם למועב סכום של 5,000 ₪.

בהמשך, ביום 22/5/11, פנה מועב לנאשם והציע לו לרכוש את הנשק ב-7,500 ₪, כשאת 2,500 ₪ הנותרים, ישלם הנאשם ביום 10/6/11. הנאשם הסכים.

בהמשך למתואר, ביום 23/5/11, בשעה 01:00, בכביש ערערה, נפגש הנאשם עם אדם אחר, אשר הגיע למקום מטעמו של מועב, וזאת בהתאם לסיכום מוקדם בין הנאשם לבין מועב. אותו אחר העביר לידי הנאשם תת מקלע מסוג "קרל גוסטב". הנאשם הניח את הנשק ברכבו מסוג יונדאי.

זמן קצר לאחר מכן, הגיע מועב למקום ונסע יחד עם הנאשם לשטח פתוח בכפר קרע, שם החביאו השניים את הנשק.

מאוחר יותר באותו היום, חזר הנאשם לכפר קרע, נטל את הנשק ממקום מחבואו, הטמין את הנשק בתוך רמקול בתא המטען של רכבו, ונסע בחזרה לביתו בפרדיס. בשלב זה נתפס על ידי המשטרה.

**ב. ראיות לעניין העונש**

ב"כ הנאשם הגיש תעודה רפואית לגבי מצב אמו של הנאשם (נ/ע/1) וכן אישור מהמחלקה לשירותים חברתיים בפרדיס (נ/ע/2).

**ג. טיעוני ב"כ הצדדים**

ב"כ המאשימה עמדה על כך שהנאשם רכש נשק התקפי אוטומטי, החזיק בו ונשא אותו. היא עמדה על החומרה שבעבירות מעין אלו.

אליבא דהתביעה, יש לשקף בענישה את החומרה שבמעשי הנאשם ואת הסיכון שיצר הנאשם בקבלת הנשק והחזקתו. עוד ציינה את התחכום שבהסתרת הנשק ברמקול בתא המטען של רכבו, מה שמעיד שאין מדובר ב"אדם תמים שהנשק הגיע לידיו מבלי שחפץ בו".

התובעת ביקשה להטיל על הנאשם מאסר בפועל ממושך, מאסר מותנה וקנס.

ב"כ הנאשם ציין את הודיית הנאשם בהזדמנות הראשונה במשטרה ובביהמ"ש. הוא אף הסכים להיעצר עד לתום ההליכים, חרף גילו הצעיר (21) והיותו ללא עבר פלילי. הדבר מעיד על נטילת אחריות ועל חרטה ונכונות לשאת בתוצאות. מאותה סיבה גם שיתף פעולה עם המשטרה. לדעת הסנגור שיתוף הפעולה עם המשטרה, מחייב כשלעצמו הקלה בעונש.

ב"כ הנאשם עמד על מצבה הרפואי של אמו של הנאשם (נ/ע/1) הסובלת ממחלה קשה וממחלות נוספות, ובנה – הנאשם, הוא שמטפל בה רוב הזמן (נ/ע/2).

עוד הצביע הסנגור על מצבה הכלכלי הקשה של משפחת הנאשם (נ/ע/2) וביקש שלא להשית עליו קנס.

עוד ציין פרקליטו של הנאשם, כי למרשו אין עבר פלילי.

ב"כ הנאשם ביקש להסתפק בכך שיוטל על מרשו עונש מאסר שירוצה בעבודות שירות, מאסר מותנה והטלת התחייבות.

כל אחד מב"כ הצדדים הגיש לעיוני פסיקה התומכת לדעתו בעניינו.

הנאשם ב"דברו האחרון" הביע צער על מעשיו והבטיח שלא לחזור לסורו. הוא ביקש להתחשב בו ובמצבו.

**ד. דיון**

החזקת נשק ובפרט נשיאתו, מסכנת את החברה. מי שנושא נשק שלא כדין, מועד להשתמש בו שלא כדין, בין בעצמו ובין באמצעות אחרים. שומה על בתי המשפט להלחם בתופעה זו הפושה במקומותינו. בפרט נכונים הדברים כאשר מדובר ברכישתו, בהחזקתו ובנשיאתו של נשק אוטומטי, כגון זה שהיה בהחזקת הנאשם ושפגיעתו מסוכנת יותר מנשק שאינו אוטומטי.

במקרה הנדון, אין מדובר ברכישת נשק תוך כדי מעידה רגעית. המגעים, המפורטים בכתב האישום, ופעילות הנאשם ארכו כ-3 שבועות וכל אותה עת לא פסק מלפעול בעניין תת המקלע. הוא אף פעל בצורה מתוחכמת להסתרתו בתוך רמקול בתא המטען של מכוניתו.

לנגד עיני תעמוד גם ההלכה שנקבעה בביהמ"ש העליון, כי העבירות הנדונות מצדיקות השתת מאסר בפועל, אף על מי שזו לו הרשעתו הראשונה ([ע"פ 6583/06](http://www.nevo.co.il/links/psika/?link=עפ%206583/06) **אגא אדהאם נ' מדינת ישראל**, (לא פורסם, 5.12.08)).

בבואי לגזור את עונשו של הנאשם אתחשב לקולא בעברו הנקי, בהודייתו בביהמ"ש ובמשטרה ובחרטה שהביע. עוד אתן משקל לקולא לגילו הצעיר ולמצבה הסוציו-אקונומי הקשה של משפחתו ולמצב בריאותה הקשה של אמו (נ/ע/1) המסתייעת רבות בנאשם (נ/ע/2).

בהתחשב בכל הנימוקים, אני מטיל על הנאשם 25 חודשי מאסר, מתוכם 15 חודשים לריצוי בפועל, והיתרה מותנית למשך 3 שנים, לבל יעבור עבירה הכוללת יסודות של קניית נשק או מכירתו ו/או החזקת נשק שלא כדין ו/או ייצור נשק.

תחילת ריצוי עונש המאסר מיום מעצרו – 24/5/11.

כמו כן אני מטיל על הנאשם לשלם קנס בסך של 3,000 ₪.

5129371

54678313זכות ערעור לביהמ"ש העליון תוך 45 יום מהיום.

אילן שיף 54678313

ניתן היום, כ"ח סיון תשע"א, 28 יוני 2011, במעמד הצדדים.

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)