|  |  |  |  |  |  |  |
| --- | --- | --- | --- | --- | --- | --- |
| |  |  |  | | --- | --- | --- | | **בית משפט השלום בנצרת** | | | | **ת"פ 2588-07 מ.י. פרקליטות מחוז הצפון-פלילי נ' עואודה** |  | **13 מאי 2008** |   **לפני כבוד השופט ג'ורג' אזולאי – ס. נשיא** |

|  |  |
| --- | --- |
| **המאשימה** | **מ.י. פרקליטות מחוז הצפון-פלילי** |
| **נגד** | |
| **הנאשם** | **אחמד עואודה** |

נוכחים:

<#2#>

מטעם המאשימה: מתמחה מר ירון עטיה – מפרקליטות מחוז צפון

הנאשם: הופיע

בשם הנאשם: עו"ד פאהים דאוד

<#3#

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144 (א)](http://www.nevo.co.il/law/70301/144.a)

>

**גזר דין**

הנאשם הורשע, על פי הודאתו בכתב אישום מתוקן, בביצוע עבירת נשק לפי [סעיף 144 (א)](http://www.nevo.co.il/law/70301/144.a) רישא + [144 (א)](http://www.nevo.co.il/law/70301/144.a) סיפא, ל[חוק העונשין](http://www.nevo.co.il/law/70301) תשל"ז-1977.

ביום 10.10.07, החזיק הנאשם בביתו בכפר קנא, אקדח מסוג "STAR" קוטר 9 מ"מ ובתוכו מחסנית טעונה ב-8 כדורים. בנוסף, נתפסה תחמושת לאקדח הכוללת 7 כדורים 9 מ"מ וכן 20 כדורים לרובה בקוטר 5.56 מ"מ.

#### תסקיר שירות מבחן

משני התסקירים שהוגשו לגביו, עולה כי הנאשם לדבריו קנה את הנשק לפני שנים רבות, מעולם לא השתמש בו ושמר עליו בסתר בביתו. הנאשם הביע חרטה ומודעות לחומרת מעשיו ולעובדה כי עליו לשלם את המחיר בעקבות כשלונו ההתנהגותי, אולם התקשה להסביר מדוע היה בביתו אקדח טעון.

שירות המבחן התרשם כי הנאשם פועל בדרך כלל לפי הנורמות המקובלות. ביטויי החרטה שלו מחוברים בעיקר לחששות שלו מההליך המשפטי. הנאשם חושש מתוצאות ההליך המשפטי והשלכותיו ופחות מתבונן בחומרת מעשיו ומשמעות התנהגותו. שירות המבחן לא בא בהמלצה טיפולית, אולם הוסיף כי שליחתו למאסר בפועל עלולה לגרום לנזק כלכלי.

**טיעוני הצדדים**

ב"כ המאשימה ביקש לגזור על הנאשם מאסר בפועל, מאסר על תנאי וקנס. לטענתו, נושא החזקת הנשק, הפך בשנים האחרונות לתופעה קשה וחמורה, כשהנשק משמש לפתרון של סכסוכים ועימותים, ועל כן יש לשדר מסר שהעבירה לא כדאית. מהתסקיר עולה שאין בעניינו של הנאשם המלצה טיפולית, ותובנותיו לגביי חומרת העבירה נובעות משיקולים של רווח והפסד של ההליך המשפטי. השיקול הכלכלי כטענת שירות המבחן אינו שיקול נכון, לדידה של המאשימה.

ב"כ הנאשם ביקש להסתפק במאסר על תנאי או לחילופין להמיר את המאסר בעבודות שירות. לטענתו, הנאשם הביע חרטה, הודה ולקח אחריות, הן בחקירה המשטרתית והן בבית המשפט עת הוגש כתב האישום. זוהי הסתבכותו הראשונה. מדובר בצעיר שעובד בעבודות עפר לצורך פרנסת משפחתו, אביו חולה ומצוי בחובות והנאשם מנסה לעזור לו.

הנאשם בפניתו לבית המשפט ביקש סליחה וטען כי החזקת האקדח בבית היתה מעשה טיפשי ולשאלת בית המשפט לגבי מטרת ההחזקה, השיב כי אינו יודע מדוע עשה זאת.

**דיון**

עבירות נשק ככלל, הינן מסוכנות וחמורות ביותר, מדובר בעבירה בעלת סיכון פוטנציאלי גבוה.

אדם המחזיק נשק ללא רשיון, מעיד על עצמו כי הוא מסוכן ועל כן יש להרחיקו מהחברה.

במקרה שלפנינו, הנאשם לא נתן הסבר להמצאות אקדח טעון ותחמושת נוספת בביתו.

נראה כי הנאשם מנסה למזער את חומרת העבירה בהימנעו מלספק הסבר מניח את הדעת למטרת החזקת האקדח הטעון והתחמושת.

צודק ב"כ המאשימה בדבריו, כי הנימוק של מצוקה כלכלית באם יוטל מאסר, לאו נימוק הוא, באשר ניתן לטעון טענה זו לגבי כל מועמד למאסר.

בעבירה מסוג זה נקבעה זה זמן מדיניות ענישה מחמירה, הן בשל חומרת העבירה והסכנות הגלומות בה והן בשל הצורך בהרתעת עבריינים בכח. ראה לעניין זה דבריו של כב' השופט ס. ג'ובראן ב[רע"פ 2718/04](http://www.nevo.co.il/case/5852404) אבו דאחל :

**"מעבר לנדרש, יוער כי הסכנה הטמונה בעבירה החמורה של החזקת נשק מצדיקה הטלת עונשי מאסר לריצוי בפועל גם על מי שזו עבירתו הראשונה. בבוא בית-המשפט לשקול את הענישה בעבירות מסוג זה, עליו לתת משקל נכבד יותר לאינטרס הציבורי ולצורך להרתיע עבריינים בכוח מלבצע עבירות דומות, על פני הנסיבות האישיות של העבריין".**

ראה עוד לעניין זה [רע"פ 5785/05](http://www.nevo.co.il/case/6032534), א' פואז ענבוסי שם נקבע ע"י כב' השופט א. לוי:

"**קביעתו של בית משפט השלום לפיה עבירות בנשק הן חמורות, נסמכת במידה רבה על הלכות שיצאו מבית משפט זה ולא ניתן לומר כי היה זה בית משפט השלום אשר התווה את רף הענישה בסוגיה זו....".**

אתחשב בהודאתו של הנאשם, אך לא אוכל להתעלם מחומרת העבירה ומהעדר הסברים מצדו להחזקת אקדח טעון ותחמושת בביתו.

לאחר ששמעתי את טיעוני הצדדים ושקלתי את הנסיבות של המקרה, אני מטיל עונש כדלהלן:

1. **אני מטיל על הנאשם מאסר בפועל של שנה אחת.**
2. **אני מטיל על הנאשם מאסר על תנאי של 9 חודשים למשך 3 שנים, שלא יעבור על אותה עבירה או כל עבירה הקשורה בשימוש החזקה או סחר בנשק חם.**
3. **אני דן את הנאשם לקנס בסך 3000 ש"ח או 90 ימי מאסר. הקנס ישולם ב- 6 תשלומים חודשיים, תשלום ראשון בעוד חודש. במידה והופקדו כספים במסגרת תיק זה, יש לקזזם עם הקנס.**

**המוצגים יחולטו לטובת אוצר המדינה.**

**זכות ערעור תוך 45 יום מהיום בבית משפט מחוזי בנצרת.**

<#4#>

**ניתן והודע היום ח' אייר תשס"ח, 13/05/2008 במעמד הנוכחים.**

|  |
| --- |
|  |
| ג'ורג' אזולאי, סגן נשיא |

הסנגור: מבקש עיכוב ביצוע.

התובע: לא מתנגד.

<#5#>

**החלטה**

לעכב ביצוע גזר הדין עד ליום 27/5/08 שעה 08:00, במועד זה יתייצב לריצוי עונשו במשטרת נצרת אלא אם יוחלט אחרת על ידי בית המשפט המחוזי בנצרת.

<#6#>

5129371

ג'ורג' אזולאי 54678313-/

5467831354678313

|  |
| --- |
| **ניתן והודע היום ח' אייר תשס"ח, 13/05/2008 במעמד הנוכחים.** |
| ג'ורג' אזולאי, סגן נשיא |

עריכת המסמך: מרטין פרץ

נוסח מסמך זה כפוף לשינויי ניסוח ועריכה