|  |  |  |
| --- | --- | --- |
| **בית משפט השלום בפתח תקווה** | | |
| **ת"פ 26152-10-09 מדינת ישראל נ' עראר(עציר)** |  | **13 ינואר 2010** |

|  |  |  |
| --- | --- | --- |
| **בפני כב' השופטת ליה לבאון** |  | 26161-10-09 |

|  |  |
| --- | --- |
| **המאשימה** | **מדינת ישראל** |
| **נגד** | |
| **הנאשמים** | **פיסל עראר (עציר)** |

<#2#>

נוכחים:

מאשימה 1 מדינת ישראל באמצעות ב"כ עו"ד ארוא חליחל

נאשם 1 פיסל עראר הובא וב"כ עו"ד עירקי ממשרד עו"ד ג'לג'ולי

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144 (א)](http://www.nevo.co.il/law/70301/144.a)

[חוק מס ערך מוסף, תשל"ו-1975](http://www.nevo.co.il/law/72813)

[חוק הכניסה לישראל, תשי"ב-1952](http://www.nevo.co.il/law/90721)

**גזר דין**

1. הנאשם פיסל בן ע. חאפז עראר , יליד 2.5.51 הודה במיוחס לו בכתב האישום, והורשע ביום 26.11.09 בעבירות לפי [הסעיפים 144 (א)](http://www.nevo.co.il/law/70301/144.a) רישא וסיפא ל[חנ"ש](http://www.nevo.co.il/law/70301).

כעולה מכתב האישום בתאריך 29.10.09 בשעת לילה החזיק בחלון חדר השינה שלו בביתו שבג'לג'וליה אקדח ברטה 9 מ"מ, כאשר מספרו מחוק ובו מחסנית תואמת ובה 4 כדורים.

2. התביעה בטיעוניה עמדה על חומרת העבירות, הציגה פסיקה המדגישה את המסוכנות שבעבירות החזקת נשק, מקום בו יש סכסוך חמולות וכן הגישה שני כתבי אישום של שני בניו, לאחד מהם מיוחסת עבירת רצח ולשני נשיאת נשק ושימוש בו במקום מגורים, כדי ללמד על המסוכנות היתרה שבהחזקת נשק כאשר בני המשפחה מעורבים בפלילים, בהחזקת נשק חם ובשימוש בו.

עוד הודגש כי גם בהודעתו במשטרה טען הנאשם לצורך בהגנה עצמית בשל האיומים כלפיו.

הוצג גליון רישום הפלילי, ממנו נלמד כי לנאשם עבר פלילי עשיר בעבירות שונות ובינהן, היזק לרכוש במזיד, שימוש במסמך מזויף, זיוף וקבלת דבר במרמה, עבירות על [חוק מס ערך מוסף](http://www.nevo.co.il/law/72813), תקיפה הגורמת חבלה של ממש, עבירה על [חוק הכניסה לישראל](http://www.nevo.co.il/law/90721), עבירה משנת 2003 של החזקת נשק שלא כדין, החזקת נכס החשוד כגנוב, תקיפה סתם של קטין ובן זוג, החזקת אגרופן או סכין למטרה לא כשרה, ונידון בין השאר למאסר בפועל בדרך של ע"ש, מאסרים ע"ת, קנסות והתחייבות.

בנסיבות אלו ועל פי המדרג שפס"ד אבו מוך טענה התביעה כי המקרה שבפנינו הולם את החלופה המתייחסת להחזקת נשק כדי לאפשר פעילות פלילית עתידית, הציגה פסיקה נוספת ועתרה למאסר לריצוי בפועל ממושך, מאסר ע"ת וקנס.

ב"כ הנאשם עוה"ד ג'לג'ולי עמד על ההודייה המיידית, לקיחת האחריות, ציין שהנאשם לא נתפס כאשר נשא את הנשק וגם לא השתמש בו, כמו כן אין עדות לכך שרצה להשתמש וגם לא עבר עבירות פליליות כאלו ואחרות בעת האחרונה.

בהתייחסו לפסיקה שהגישה התביעה טען כי זו מתייחסת לקשת רחבה של הענישה המוטלת בנסיבות שונות מאלו שבפנינו, הדגיש את נסיבות חייו הקשות של הנאשם, אשר נאלץ לגדל ילדיו לבדו, את מצב בריאותו הרעוע, צינתורים שעבר ולאחרונה אף עבר השתלת סטנט והוא מטופל במחלקה הקרדיולוגית, כתימוכין הגיש מסמכים רפואיים.

על פי אלו ביקש מביהמ"ש התחשבות ורחמים ועתר להסתפק בחודשיים ששהה הנאשם במעצר בהדגישו כי הדבר מהווה עונש ראוי ובנוסף עתר לעונש הצופה פני עתיד.

גם שמעתי את הנאשם שהצר על מעשיו, סיפר על היותו אדם חולה וביקש את עזרת ביהמ"ש.

3. אין צורך להכביר במילים באשר לחומרה שבעבירות החזקת נשק והחובה להרתיע ולהטיל עונשים על כל מי שברשותו נשק המוחזק שלא כחוק ,שהרי לעולם אין לדעת מתי ייעשה בו שימוש לאיזה צורך מוחזק ומי עלול להיפגע.

הנאשם שבפני בחר להחזיק נשק ומחסנית ותחמושת בה בנישה שבחלון חדר השינה שבביתו, ולא קשה לקבוע, על פי התמונה שבפני כי מטרתו יכול שתהא גם לשימוש ולא רק להגנה עצמית.

אודות מדיניות הענישה בעבירות בנשק השמיענו כב' השופט רובינשטיין ב[ע"פ 3361/08](http://www.nevo.co.il/case/5891605) - נתנאל ליבוביץ' נ' מ"י ( טרם פורסם, 27.7.08) בקובעו:

**"באשר לעבירות בנשק, בית משפט זה, שבתוך עמו הוא יושב, חזר פעמים אין ספור על היחס המחמיר שיש לנקוט כלפיהן. הדברים ברורים כשמש; המחזיקים בנשק בעבירה, או הסוחרים בו, על פי רוב וככלל אינם עושים זאת אלא לצרכי עבירות אחרות, הכרוכות באלימות או בהפחדה. נשק נועד לירות, וטבעו גם שבשעת ה"צורך" הסובייקטיבי, זדוני ומרושע ככל שיהיה, עלולה האצבע להיות קלה על ההדק. דברים אלה מתחזקים כמובן כשהמדובר בבעלי עבר פלילי. כפי שמקובל לומר, אם ראית בתיאטרון במערכה ראשונה אקדח,** **צפה לכך שבמערכה הבאה או זו שאחריה גם יירה האקדח.."**

כמו כן ב[ע"פ 5220/09](http://www.nevo.co.il/case/6000182) (פורסם ב-"נבו" הוצאה לאור בע"מ) נקבע כי יש להחמיר בעבירות החזקת נשק ותחמושת ולהטיל עונשי מאסר חמורים ונאמר שם, תוך כדי התייחסות לפסיקה כי :

ב[רע"פ 2718/04](http://www.nevo.co.il/case/5852404) אבו דאחל נ' מדינת ישראל [פורסם בנבו], ציין השופט ג'ובראן כלהלן:

**"יוער כי הסכנה הטמונה בעבירה החמורה של החזקת נשק מצדיקה הטלת עונשי מאסר לריצוי בפועל גם על מי שזו עבירתו הראשונה.בבוא בית-המשפט לשקול את הענישה בעבירות מסוג זה, עליו לתת משקל נכבד יותר לאינטרס הציבורי ולצורך להרתיע עבריינים בכוח מלבצע עבירות דומות, על פני הנסיבות האישיות של העבריין".**

אף זה לא כבר ([רע"פ 5921/08](http://www.nevo.co.il/case/6040482) רג'בי נ' מדינת ישראל [פורסם בנבו]) צוין מפי השופט ג'ובראן, כי

**"החזקה של כלי נשק על-ידי מי שאינו מורשה בכך יש פוטנציאל להוביל להסלמה חמורה ולתוצאות קשות של כל אירוע בו יהיה מעורב אותו נושא נשק, וזאת אף מקום שהנשק מוחזק אך למטרות, 'הגנה עצמית בלבד'".**

במקרים הללו הושת מאסר מאחורי סורג ובריח (שמונה ושישה חודשים). נזכור כי המדובר בעבירה שלצדה נקוב בחוק, לענייננו, עונש בן שבע שנות מאסר. ראו גם דברי השופטת ארבל ב[ע"פ 3300/06](http://www.nevo.co.il/case/5887664) אבוסנינה נ' מדינת ישראל [פורסם בנבו], כי :

**"לטעמי יש ליתן משקל בכל מקרה לסיכון הגלום בכך שנשק בעל פוטנציאל קטילה מוחזק מבלי שיש עליו ועל בעליו פיקוח מוסדר של הרשויות, כאשר המחזיק נתון תמיד לסיכון שיתפתה לעשות שימוש בנשק, ולו ברגעי לחץ ופחד".**

הנה כי כן, ברורה החומרה שבעבירות החזקת נשק ותחמושת ובפרט על ידי מי שעברו עשיר ובתי משפט מצווים לשרש התופעה ולהרתיע עבריינים בכח.

לצד חומרת העבירות, לקולא שקלתי את הודייתו, החסכון בזמן שיפוטי ומצבו הבריאותי והמשפחתי.

על פי כל אלו מוצאת אני להטיל על הנאשם העונשים להלן:

1. מאסר למשך 9 חודשים מיום מעצרו 29.10.09 כולל.
2. 8 חודשי מאסר אותם לא יישא אלא אם תוך 3 שנים מיום תום ריצוי עונשו יחזור ויעבור על העבירות בהן הורשע.
3. קנס בגובה 5000 ₪ או 30 ימי מאסר תחתיו. לבקשת הסניגור, הקנס ישולם ב-10 שיעורים חודשיים שווים ורצופים החל מיום 28.1.10.

במידה והנאשם לא יעמוד באחד מן המועדים כסדרו, יתרת הקנס במלואה תעמוד לפרעון, ומיד יש להנפיק אסמכתא לכליאה.

אקדח ותחמושת יחולטו.

**זכות ערעור תוך 45 יום לביהמ"ש המחוזי.**

<#4#>

**5129371**

**54678313ניתנה והודעה היום כ"ז טבת תש"ע, 13/01/2010 במעמד הנוכחים.**

ליה לבאון 54678313-/

54678313

|  |
| --- |
|  |
| **ליה לבאון, שופטת** |

הוקלד על ידי: נילי קופרמן

נוסח מסמך זה כפוף לשינויי ניסוח ועריכה

הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן