|  |  |
| --- | --- |
| **בית המשפט המחוזי בירושלים** | |
| ת"פ 26833-04-10 מדינת ישראל נ' עאשור(עציר) | 02 מאי 2011 |

|  |  |  |
| --- | --- | --- |
|  | **בפני כב' השופט אמנון כהן** | |
| **המאשימה** | | **מדינת ישראל**  **ע"י ב"כ עו"ד מאיה גוטרמן** |
| **נגד** | | |
| **הנאשם** | | **איהאב עאשור (עציר)**  **ע"י ב"כ עו"ד רמי עותמאן** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144), [144(ב2)](http://www.nevo.co.il/law/70301/144.b2), [260](http://www.nevo.co.il/law/70301/260), [261(1)](http://www.nevo.co.il/law/70301/261.1)

|  |
| --- |
| **גזר דין** |

הנאשם, כבן 36, הורשע על פי הודאתו ובמסגרת הסדר טיעון בכתב אישום מתוקן, בעבירות של עסקה אחרת בנשק ובסיוע לאחר מעשה בניגוד ל[סעיפים 144(ב2)](http://www.nevo.co.il/law/70301/144.b2) ו-[260](http://www.nevo.co.il/law/70301/260) ו-[261(1)](http://www.nevo.co.il/law/70301/261.1) ל[חוק העונשין](http://www.nevo.co.il/law/70301) התשל"ז – 1977.

הנאשם הודה, כי חברו בשם ג'אזי ביקש ממנו לארגן עבורו אקדח ובעקבות כך, פנה אל אחר וביקש ממנו להשיג אקדח למכירה עבור ג'אזי. אותו אחר השיג אקדח והנאשם תיווך בינו לבין ג'אזי, אשר שילם תמורת האקדח סך של 14,000 ₪.

ביום 13.6.2010, הבחין הנאשם, כי ג'אזי נושא אקדח ובתשובה לשאלתו, השיב ג'אזי, "**אני רוצה לירות בך ובמסתערבים"**. לאחר זמן קצר שמע הנאשם מספר יריות. היו אלה יריות שנורו על ידי ג'אזי לעבר שוטרים. כתוצאה מהירי, נפגע אחד השוטרים באורח קל. כעבור מספר דקות, הגיע ג'אזי לביתו של הנאשם, מסר לו את האקדח וביקש מהנאשם להחביאו ואכן הנאשם הטמין את האקדח שמסר לו ג'אזי בביתו. יום למחרת האירוע, פגש הנאשם בג'אזי, אשר התוודה בפניו, כי הוא שביצע את הירי לעבר השוטרים.

בהתאם לאמור בכתב האישום המתוקן, הנאשם חרף היותו מודע לכך, כי האקדח אותו הוא מצפין שימש לביצוע פיגוע, נטל את האקדח ופנה אל חברו באדר וביקש ממנו להסתיר בביתו את האקדח.

בהתאם להצעתו של באדר, הפקיד הנאשם את האקדח בידיו של באדר ובאדר העביר את האקדח אל דירת הנאשם והחביא אותו בארון המטבח שבדירה.

כאמור, הגיעו הצדדים להסדר טיעון, על פיו הודה הנאשם בכתב האישום המתוקן והורשע. הסדר הטיעון לא התייחס לעניין העונש, אך, הוסכם, כי הנאשם ישלח לעריכת תסקיר.

שירות המבחן ציין, כי הנאשם נשוי ואב לארבעה ילדים קטנים וכי אחד מבניו סובל ממחלה מולדת ומועמד לניתוח (בעניין זה, גם הוגש מסמך רפואי לפיו, הילד סובל ממחלת כבד כרונית, כי הוא נמצא בביקורת רפואית וכי בקרוב יזדקק להשתלת כבד).

שירות המבחן ציין (דבר שנטען בהרחבה גם על ידי ב"כ הנאשם), כי הנאשם התקשה לסרב לבקשת חברו לסייע לו בתיווך בקניית נשק.

שירות המבחן ציין, כי בשל לחץ רגשי ותחושת מחויבות חברתית, פעל הנאשם בניגוד לחוק. בנוסף, ציין שירות המבחן, כי לא התרשם מזהות עבריינית וכי מעצרו הממושך וההליך הפלילי, חדדו עבור הנאשם את אחריותו למעשיו.

בסופו של תסקיר, המליץ שירות המבחן "**להסתפק בתקופת מאסר לא ממושכת".**

התביעה ביקשה להטיל על הנאשם מאסר ממושך בפועל ומאסר על תנאי וטענה, כי אף שהנאשם לא ידע מלכתחילה, כי הנשק משמש לפיגוע, אין בכך כדי להפחית מחומרת העבירה, שכן, כך טענה, עסקאות בלתי חוקיות בנשק, תמיד טומנות בחובן פוטנציאל שיעשה בנשק שימוש לצרכים פליליים ושהנשק יגיע לידיים של מי שיבצע פעולות חמורות נגד הציבור.

התובעת הדגישה, כי הנאשם ביקש להסתיר את הנשק לאחר שידע שחברו הוא אשר ירה בשוטרים וכי יש לתת משקל מכריע לרכיב ההרתעה בקביעת עונשו של הנאשם, גם בשים לב לפוטנציאל הקטלני ולסיכון הממשי לשלום הציבור כתוצאה ממעשיו של הנאשם.

ב"כ הנאשם ציין, כי הנאשם עמד בסיטואציה קשה, כאשר חברו הגיע לביתו וביקש ממנו לשמור את האקדח. לדבריו, הנאשם עמד במצב בלתי אפשרי וחשש להסגיר את חברו למשטרה.

ב"כ הנאשם ביקש להתחשב בהודאתו המיידית של הנאשם במשטרה ובכך ששיתוף הפעולה המלא מצידו, הביא לתפיסת הנשק ולפענוח הירי.

בנוסף, ביקש ב"כ הנאשם, להתחשב בנסיבותיו האישיות של הנאשם כפי שפורטו בתסקיר שירות המבחן, בהיותו נכה בשיעור של 56% ובמצבו הרפואי של בנו האמור לעבור בקרוב ניתוח.

ב"כ הנאשם הוסיף והדגיש, כי הנאשם פעל מתוך לחץ שהופעל עליו וכי לא קיבל תמורה כלשהי תמורת מעשיו. בסוף דבריו ביקש ב"כ הנאשם להסתפק בתקופה בה היה הנאשם במעצר.

כל צד הגיש פסיקה התומכת, לטענתו, בגישתו לעניין העונש, ואולם, כידוע, הענישה הינה אינדוידואלית וכל מקרה יש לדון לפי נסיבותיו.

כפי שציין ב"כ הנאשם, אכן ישנן נסיבות לקולא, אך, מאידך, אין להתעלם מחומרת העבירה ומהצורך להרתיע מפני הסכנה הטמונה בהשגת נשק, תוך ידיעה שקיימת אפשרות שבנשק זה יעשו פעולות פליליות ו/או עברייניות ו/או שנשק זה יסכן את כוחות הביטחון.

לא בכדי קבע המחוקק, כי העונש בגין עבירה בנשק כפי שביצע הנאשם יכול להגיע עד למאסר למשך 15 שנים.

בשים לב לכך ולאחר ששמעתי דבריהם של ב"כ המאשימה ושל הנאשם ועיינתי בתסקיר שירות המבחן, מוטל בזה על הנאשם עונש כדלקמן:

מאסר לתקופה של 24 חודש החל מיום מעצרו, דהיינו: מיום 7.4.2010.

מאסר על תנאי למשך 12 חודש ואולם, הנאשם לא ישא בעונש זה, אלא אם כן יעבור תוך תקופה של שנתיים מיום שחרורו על עבירה כלשהי בנשק, בניגוד ל[סעיף 144](http://www.nevo.co.il/law/70301/144) ל[חוק העונשין](http://www.nevo.co.il/law/70301) או סיוע לאחר מעשה ויורשע עליה.

הצדדים רשאים לערער על פסק הדין בפני בית המשפט העליון תוך 45 יום מהיום.

5129371

54678313יש לשלוח העתק לשירות המבחן.

5129371

**ניתן היום, כ"ח ניסן תשע"א, 02 מאי 2011, במעמד הצדדים.**

אמנון כהן 54678313-/

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן