|  |  |  |
| --- | --- | --- |
| **בית משפט השלום ברמלה** | | |
| **ת"פ 26959-10-12** |  | **19 נובמבר 2014** |

|  |  |  |
| --- | --- | --- |
|  | **בפני כב' ה**שופט הישאם אבו שחאדה | |
| **ה**מאשימה | | משטרת ישראל תביעות- שלוחת רמלה |
| **נגד** | | |
| **ה**נאשמים | | פלוני |

<#2#>

נוכחים:

בא כוח מאשימה עו"ד מוריץ

בא כוח נאשמים עו"ד איתי בר עוז

**במסמך זה הושמטו פרוטוקולים**

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [192](http://www.nevo.co.il/law/70301/192), [382(ב)](http://www.nevo.co.il/law/70301/382.b)

**גזר דין**

כנגד הנאשם הוגש כתב אישום הכולל שלושה אישומים. אישום מספר 2 נמחק בהסכמת הצדדים ונותרו אישומים 1 ו-3. באישום הראשון הנאשם הורשע, לאחר ניהול הוכחות בביצוע עבירת איומים לפי [סעיף 192](http://www.nevo.co.il/law/70301/192) ל[חוק העונשין](http://www.nevo.co.il/law/70301) התשל"ז – 1977. על פי עובדות האישום הראשון, ביום 12.4.12, איים הנאשם על אשתו דאז בכך שהתקשר אליה ואמר לה שירצח אותה ויתאבד והילדים שלהם יהיו במוסדות והיא תהיה בקבר. בנוסף אמר לה "את מוטטת אותי, אני אמוטט אותך".

באישום השלישי, הנאשם הורשע בביצוע עבירה של תקיפת סתם של בת זוג לפי [סעיף 382(ב)](http://www.nevo.co.il/law/70301/382.b) ל[חוק העונשין](http://www.nevo.co.il/law/70301). על פי עובדות האישום השלישי, במהלך חודש אוגוסט 2011, בתאריך שאינו ידוע במדויק למאשימה, בתחומי העיר לוד, תקף הנאשם את אשתו דאז בכך שחנק אותה בצווארה.

במקרה שבפני, מדובר בשני אירועים נפרדים שיש לקבוע מתחם עונש הולם לכל אחד מהם בנפרד. הנני קובע כי מתחם העונש ההולם לגבי כל אחד מהאירועים נע בין מאסר על תנאי ועד 15 חודשי מאסר בפועל. במדיניות הענישה הנוהגת בתיקים של אלמ"ב, בנסיבות דומות למקרה שבפני ראו: [רע"פ 7720/12](http://www.nevo.co.il/case/6247978) פלוני נ' מדינת ישראל [פורסם בנבו] (12.11.12); [רע"פ 8323/12](http://www.nevo.co.il/case/5606505) שוקרון נ' מדינת ישראל [פורסם בנבו] (19.11.12); [רע"פ 182/13](http://www.nevo.co.il/case/5568571) משה נ' מדינת ישראל [פורסם בנבו] (21.1.13); [ע"פ 4800/12](http://www.nevo.co.il/case/5588053) סולומון נ' מדינת ישראל [פורסם בנבו] (12.2.13).

בעת קביעת העונש המתאים בתוך מתחם העונש ההולם לקחתי בחשבון את כל הנתונים שלהלן: העדר עבר פלילי; דברי המתלוננת במהלך עדותה בבית המשפט בפרוטוקול עמוד 8 ש' 24 ועמוד 9 ש' 18 עד 30 ואשר לפיהם באופן כללי התנהגותו של הנאשם בתקופת הנישואים לא התאפיינה באלימות והתפקוד שלו כאב לבנותיהם היה חיובי; העובדה שהיום בני הזוג גרושים ואין ביניהם שום מגע שיש בו בכדי להביא להתלקחות היחסים ביניהם בשנית; בנוסף לקחתי בחשבון את מצבו הכלכלי של הנאשם וזאת לאור המסמכים שהוצגו בפניי וכן את מצבו הרפואי.

לאור כל האמור לעיל, הנני משית על הנאשם את העונשים הבאים:

א. 5 חודשי מאסר על תנאי והתנאי הוא שבמשך 3 שנים מהיום הנאשם לא יבצע עבירת אלימות.

ב. הנאשם ישלם פיצוי למתלוננת, עדת התביעה 1, הגברת מרים בר, בסך של 2,000 ₪.

הפיצוי ישולם ב-4 תשלומים חודשיים שווים ורצופים כאשר הראשון שבהם עד ליום 1.1.15 והיתרה ב-1 לכל חודש שלאחריו. היה ואחד התשלומים לא ישולם במועד, אזי יעמוד מלוא סכום הפיצוי לפרעון מידי.

ג. הנאשם ישלם קנס בסך 1,500 ₪ , או 5 ימי מאסר תמורתו.

הקנס ישולם ב- 3 תשלומים חודשים שווים ורצופים כאשר הראשון שבהם עד ליום 1.3.15 והיתרה ב- 1 לכל חודש שלאחריו. היה ואחד התשלומים לא ישולם במועד, אזי יעמוד מלוא סכום הקנס לפירעון מידי.

זכות ערעור תוך 45 יום.

<#4#>

**ניתנה והודעה היום כ"ו חשוון תשע"ה, 19/11/2014 במעמד הנוכחים.**

|  |
| --- |
|  |
| **הישאם אבו שחאדה , שופט** |

5129371

54678313

5129371הוקלד על ידי רעות חסון

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

הישאם אבו שחאדה 54678313-/

נוסח מסמך זה כפוף לשינויי ניסוח ועריכה