

|  |  |
| --- | --- |
| **בית המשפט המחוזי בחיפה** | |
| ת"פ 27605-02-11 מדינת ישראל נ' אסווד(עציר) | 18 מאי 2011 |

|  |  |  |
| --- | --- | --- |
|  | |  |
| **בפני** | **סגן הנשיא, השופט אילן שיף** | |
| **בעניין:** | **מדינת ישראל**  **ע"י פמ"ח - עו"ד רמי סלאמה** |  |
|  |  | **המאשימה** |
|  | **נגד** | |
|  | **חאתם אסווד, ת"ז 023388309 (עציר)**  **ע"י ב"כ עו"ד מיכל דוידי ועו"ד ליאור דוידי** |  |
|  |  | **הנאשם** |

|  |
| --- |
| **גזר דין** |

**א. הכרעת הדין**

הנאשם הורשע, על סמך הודייתו, בביצוע **עבירות בנשק** לפי סעיף 144 ל[חוק העונשין](http://www.nevo.co.il/law_html/law01/073_002.htm), התשל"ז-1977, ובעבירה של **הפרעה לשוטר במילוי תפקידו** לפי סעיף 275 לחוק העונשין.

כעולה מכתב האישום ומהודיית הנאשם, ב-7/2/11 בעכו, נסע הנאשם עם אחרים ברכב כשהוא נושא בבגדיו אקדח ובתוכו מחסנית ותחמושת. שוטרים הורו לנהג הרכב לעצור ומשנעצר יצא מתוכו הנאשם והחל להמלט. הוא נתפס ונאזק.

**ב. ראיות לעניין העונש**

ב"כ המאשימה הגיש את גיליון ההרשעות הקודמות של הנאשם (ת/ע/1). כמו כן הגיש פסק דין הכולל עונש מותנה בר הפעלה (ת/ע/2).

**ג. טיעוני ב"כ הצדדים**

ב"כ המאשימה הפנה לעברו הפלילי המכביד של הנאשם (ת/ע/1), הכולל 11 הרשעות פליליות קודמות בעבירות סמים, כולל סחר בסמים, בשוד מזויין ובעבירות אלימות, לרבות תקיפת שוטר.

הוא הצביע על כך שהנאשם ריצה עונשי מאסר ממושכים, כולל עונש מאסר של 5 שנים וגם עונש מותנה בר הפעלה בן 3 חודשים, תלוי ועומד נגדו.

התובע עמד על נסיבות המקרה וציין את החומרה והמסוכנות בהחזקת נשק שלא כדין.

ב"כ המאשימה הפנה לפסיקת ביהמ"ש, העומדת על חומרת העבירה של החזקת נשק שלא כדין, ועל הצורך להעניש בחומרה בגינה.

התובע ביקש להטיל על הנאשם עונש מאסר בפועל ארוך ומרתיע, להפעיל במצטבר את עונש המאסר המותנה התלוי ועומד נגדו וכן להטיל עליו קנס.

ב"כ הנאשם הגישה טיעוניה לעונש בכתב ועמדה על עיקריהם.

הסנגורית טענה, כי כל מקרה צריך להידון לגופו ויש ליתן הדעת לסוג הנשק שהנאשם החזיק, לתכלית ההחזקה ועד כמה מוחשית היתה הסכנה. הסנגורית גרסה, כי יש ליתן משקל לקולא לכך שלמרות מצב הלחץ והפחד בו היה שרוי, בעת מעצרו, הנאשם לא עשה כל שימוש בנשק, גם לא למטרת איום.

עוד ביקשה ב"כ הנאשם להתחשב בהודיית הנאשם, בהיותו אב ל-4 ילדים ובכך שהוא המשענת הכלכלית של יושבי ביתו.

כמו כן, טענה הסנגורית כי עיון בגיליון הרשעותיו הקודמות מלמד, כי החל משנת 2004 חלה הפוגה במעשיו העברייניים, למעט הסתבכותו בעבירה של הפרעה לשוטר במילוי תפקידו.

ב"כ הנאשם הפנתה אותי לפסיקה התומכת לדעתה בטיעוניה לקולת העונש הראוי, וביקשה להסתפק בתקופת מעצרו של הנאשם ולחילופין להוסיף לה תקופת מאסר קצרה. אשר לעונש המותנה ביקשה הסנגורית להאריכו או להפעילו בחופף. הסנגורית ביקשה שלא להשית על מרשה קנס בשל מצבו הכלכלי הקשה.

**ד. דיון**

ושוב, בפניי אירוע של נשיאת נשק שלא כדין. למרבה הצער, רבים כמותו בישראל.

כל הנושא נשק שלא כדין, יוצר פוטנציאל סיכוני של פגיעה באחרים, לרבות בחפים מפשע. לא בכדי מתייחסים המחוקק ובתי המשפט בחומרה לעבירה מסוכנת זו (ראו למשל [ע"פ 8416/09](http://www.nevo.co.il/links/psika/?link=עפ%208416/09) **מדינת ישראל נ' מחמוד חרבוש** (טרם פורסם, 9.6.10)). לאלו המתהלכים במקומותינו כשנשק קטלני בידיהם או בכליהם ראוי לגמול כגמולם ולמנוע מהם לבצע זממם בעתיד. בפרט נכונים הדברים כאשר מדובר בעבריינים שקופת שרצים של עבירות פליליות קודמות נישאת על ידם.

עברו הפלילי של הנאשם מכביד. עונשי מאסר כבדים שהוטלו עליו בעבר, לא הרתיעוהו מלחזור לסורו ואף לא עונש מאסר מותנה בר הפעלה בגין הפרעה לשוטר במילוי תפקידו.

לא נעלם מעיני כי במשך מספר שנים חלה הפוגה בהסתבכותו העבריינית של הנאשם, אך נשיאת הנשק הנדונה ונסיונו להמלט מהמשטרה מוכיחים, כי טרם זנח את התרבות העבריינית.

בבואי לגזור עונשו של הנאשם, אתן משקל להודייתו ולהיותו מפרנס משפחה.

בהתחשב בכל השיקולים לקולא ולחומרא, אני גוזר על הנאשם 40 חודשי מאסר, מתוכם 30 חודשים לריצוי בפועל, החל מיום מעצרו – 7/2/11, והיתרה מותנית למשך 3 שנים, לבל יעבור עבירה שבגינה הורשע.

כמו כן, אני מפעיל במצטבר את עונש המאסר המותנה, בן 3 החודשים, שהושת על הנאשם ב[ת"פ 26531-04-10](http://www.nevo.co.il/links/psika/?NEWPROC=תפ&NEWPARTA=10&NEWPARTB=04&NEWPARTC=26531) בבית המשפט השלום בעכו.

סה"כ, יהא אפוא על הנאשם לרצות 33 חודשי מאסר בפועל.

זכות ערעור לבימ"ש העליון, תוך 45 יום מהיום.

5129371

54678313ניתן היום, י"ד אייר תשע"א, 18 מאי 2011, במעמד הצדדים.

אילן שיף 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)