|  |  |
| --- | --- |
| **בית המשפט המחוזי בתל אביב - יפו** | |
| **ת"פ 28667-04-11 מדינת ישראל נ' דיב(עציר)** | 05 מרץ 2012 |

|  |  |  |
| --- | --- | --- |
| בפני | **כב' השופטת יהודית אמסטרדם** | |
| בעניין: | מדינת ישראל  ע"י ב"כ עו"ד אסף שביט |  |
|  |  | המאשימה |
|  | **נגד** | |
|  | מוחמד דיב  ע"י ב"כ עו"ד עלאא מסארווה |  |
|  |  | הנאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144), [144(א)](http://www.nevo.co.il/law/70301/144.a), [144(ב)](http://www.nevo.co.il/law/70301/144.b), [192](http://www.nevo.co.il/law/70301/192), [244](http://www.nevo.co.il/law/70301/244), [334](http://www.nevo.co.il/law/70301/334), [335](http://www.nevo.co.il/law/70301/335), [335(א)(1)](http://www.nevo.co.il/law/70301/335.a.1), [381](http://www.nevo.co.il/law/70301/381), [382](http://www.nevo.co.il/law/70301/382), [384](http://www.nevo.co.il/law/70301/384), [402](http://www.nevo.co.il/law/70301/402), [402(ב)](http://www.nevo.co.il/law/70301/402.b), [403](http://www.nevo.co.il/law/70301/403), [404](http://www.nevo.co.il/law/70301/404), [413ב](http://www.nevo.co.il/law/70301/413b), [415](http://www.nevo.co.il/law/70301/415), [441](http://www.nevo.co.il/law/70301/441)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c)

|  |
| --- |
| **גזר דין** |

א. **פתח דבר**

1. לאחר הליך גישור שהתקיים בפני כב' השופט ג. נויטל הורשע הנאשם בתאריך 17.11.2011, בביצוע העבירות המיוחסות לו בכתב האישום המתוקן (**במ/1**):

\* שוד בנסיבות מחמירות (תוך שימוש בנשק קר ופציעת אדם), החזקת נשק, נשיאת נשק, ופציעה בנסיבות מחמירות באמצעות נשק קר – עבירות לפי [סעיפים 402(ב)](http://www.nevo.co.il/law/70301/402.b), [144(א)](http://www.nevo.co.il/law/70301/144.a)(רישא) בצירוף לס"ק (ג)(1), [144(ב)](http://www.nevo.co.il/law/70301/144.b)(רישא) בצירוף לס"ק (ג)(1), וסעיף [334](http://www.nevo.co.il/law/70301/334) בנסיבות [סעיף 335(א)(1)](http://www.nevo.co.il/law/70301/335.a.1) ל[חוק העונשין](http://www.nevo.co.il/law/70301), התשל"ז-1977 (להלן: "**חוק העונשין**") – (נשוא האישום ראשון), שעניינו שוד של קצין צה"ל אשר ישב על ספסל ברחוב יהודה הימית 14 ביפו, תוך דקירתו בחזהו באמצעות סכין, ונטילת נשק מסוגM-16 ומחסנית הצמודה לו, החזקתו ונשיאתו עד שנאלץ להפטר ממנו במנוסתו מפני הרודפים אחריו.

\* קבלת דבר במרמה – עבירות לפי [סעיף 415](http://www.nevo.co.il/law/70301/415) ל[חוק העונשין](http://www.nevo.co.il/law/70301) – נשוא האישומים השני , השלישי והרביעי, שעניינם תדלוק רכב בו נהג הנאשם, וזאת במרמה מבלי לשלם עבור הדלק, וכן קבלת דבר במרמה ואיומים – עבירות לפי [סעיפים 415](http://www.nevo.co.il/law/70301/415) ו-[192](http://www.nevo.co.il/law/70301/192) לחוק העונשין – (נשוא האישומים החמישי והשישי), שעניינם תדלוק רכב בו נהג הנאשם, וכן טעינת מכשיר הטלפון הסלולארי שלו, ואיום בסכין על המתדלק שדרש את התשלום עבורם.

\* שוד בנסיבות מחמירות תוך שימוש בנשק קר – עבירות לפי [סעיף 402(ב)](http://www.nevo.co.il/law/70301/402.b) ל[חוק העונשין](http://www.nevo.co.il/law/70301), (נשוא האישום השביעי), שעניינו שוד של מתדלק בתחנת דלק כשבאיומי סכין נשדד כסף ומכשיר טלפון סלולארי של המתדלק.

\* גניבת רכב (קטנוע), התחזות לאחר ושיבוש מהלכי משפט – עבירות לפי סעיפים [413ב](http://www.nevo.co.il/law/70301/413b)', [441](http://www.nevo.co.il/law/70301/441) ו-[244](http://www.nevo.co.il/law/70301/244) ל[חוק העונשין](http://www.nevo.co.il/law/70301)- (נשוא האישום השמיני), שעניינו גניבת קטנוע, התחזות בפני שוטר כאחר, וכל זאת בכוונה להונות, להתחמק מידי המשטרה ולהכשיל הליך חקירה פלילית.

2. לבקשת הנאשם צורף תיק **פ"א 455845/09** של מרחב יפתח, שעניינו החזקה ושימוש שלא לצריכה עצמית של סם מסוכן מסוג קוקאין במשקל 18.08 גרם נטו, וסם מסוכן מסוג הירואין במשקל 15.376 גרם נטו – עבירות לפי [סעיפים 7(א)](http://www.nevo.co.il/law/4216/7.a) + [7(ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216) [נוסח חדש] התשל"ג-1973 (להלן: "**פקודת הסמים המסוכנים**").

ב. **הסדר הטיעון**

3. במסגרת הסדר טיעון בין הצדדים תוקן כתב האישום באופן שהושמטו מכתב האישום המקורי שני אישומים של שוד מזוין.

כמו-כן הוסכם כי באי-כוח הצדדים יעתרו לביהמ"ש להטיל על הנאשם עונש מאסר בן 8 וחצי שנים, מאסר על-תנאי, וכן פיצוי למתלונן שבאישום הראשון בסך 25,000 ₪.

עו"ד הוסכם כי הפיצוי יופקד בטרם הטיעונים לעונש, וכך נעשה.

ג. **עברו הפלילי של הנאשם**

4. לנאשם עבר פלילי מכביד ביותר מאז היותן נער, אך בתי המשפט השונים היקלו בעונשו באופן מופלג כמפורט להלן:

\* בפברואר 1998 הוא הורשע בביצוע עבירות של פריצה לבניין, פריצה לרכב בכוונה לגנוב, חבלה במזיד לרכב, גניבה מרכב וניסיון גניבה מרכב, פירוק חלקים מרכב, החזקת נכס החשוד כגנוב. על הנאשם הוטל פיקוח שירות המבחן למשך שנה, קנס כספי וחתימה על התחייבות להימנע מביצוע עבירה.

\* בספטמבר 1998, הורשע הנאשם ע"י ביהמ"ש לנוער ת"א בפריצה לרכב בכוונה לגנוב (10 עבירות), חבלה במזיד לרכב , היזק לרכוש בזדון (4 עבירות), קבלת נכסים שהושגו בפשע, הפרת הוראה חוקית, והוא נשלח למעון נעול למשך שנה, וכן הוטל עליו עונש מאסר על-תנאי, חתימה על התחייבות להימנע מעבירה, והופעלה התחייבות קודמת עליה חתם הנאשם.

\* בינואר 1999 הורשע הנאשם ע"י בימ"ש לנוער עכו בניסיון לתקיפה הגורמת לחבלה של ממש, והוטל עליו לבצע שירות לתועלת הציבור וחתימה על התחייבות.

\* בפברואר 1999 הורשע הנאשם בגניבה, איומים, תקיפה הגורמת לחבלה של ממש ונשיאת סכין שלא כדין, והוא נדון למאסר על-תנאי, התחייבות להימנע מביצוע עבירה ותשלום פיצויים למתלונן.

\* במאי 2001 הורשע הנאשם בביצוע שוד מזוין, קשירת קשר לביצוע פשע, תקיפה כדי לגנוב, פריצה לרכב בכוונה לגנוב, שבל"ר ונטישה במקום אחר. בפעם זו נדון הנאשם לראשונה למאסר בפועל לתקופה בת 3 וחצי שנים, וכן הוטל עליו מאסר על-תנאי.

\* במאי 2001 הורשע הנאשם בהחזקה ושימוש בסמים לצריכה עצמית, וכן בתקיפה הגורמת חבלה של ממש, והפרעה לשוטר במילוי תפקידו, והוא נדון למאסר בפועל לתקופה בת שלושה חודשים בחופף למאסר אותו ריצה אותה עת, וכן הוטל עליו מאסר על-תנאי.

\* בנובמבר 2004 הורשע הנאשם בהחזקת נכס החשוד כגנוב והוטל עליו מאסר על-תנאי וקנס.

ד. **טיעוני ב"כ הצדדים**

5. ב"כ המאשימה עתר לביהמ"ש לכבד את הסדר הטיעון בהיותו פרי הליך גישור שהתנהל בפני כב' השופט ג. נויטל.

ב"כ המאשימה הדגיש, כי אכן כתב האישום מתאר רצף עבירות הכוללות אלימות, ובמיוחד האישום הראשון המלמד על דפוס אלימות קיצוני מצד הנאשם, וזאת על רקע עברו הפלילי הכולל עבירת שוד מזוין בגינה ריצה שלוש וחצי שנות מאסר.

ברם, לדבריו, הנאשם לקח אחריות למעשיו, וחסך זמן שיפוטי רב באשר מדובר בתיק מורכב שהאישומים העיקריים בו מתבססים על ראיות נסיבתיות, וניהול ההוכחות היה מצריך זימון עדים ותקופת ניהול ארוכה.

עוד לדבריו, המתלוננים הביעו הסכמתם להסדר הטיעון, והמתלוננים העיקריים –

המתלוננים שבאישומים הראשון, הרביעי, החמישי והשביעי אף אמורים להיות מפוצים במסגרת ההסדר.

6. ב"כ הנאשם עתר אף הוא לביהמ"ש לכבד את הסדר הטיעון, בהדגישו כי ההסדר המוסכם מטיל על הנאשם מאסר בפועל ממושך ביותר, וכך יורחק הנאשם מאשתו ובנו הקטן בן החמש וחצי, כמו גם משאר בני משפחתו למשך תקופה ארוכה.

עוד הדגיש ב"כ הנאשם את הקושי של משפחת הנאשם לאסוף את סכום הפיצוי בסך 25,000 ₪.

ב"כ הנאשם הוסיף וציין, כי המעשים נעשו על רקע שימוש בסמים, והודאתו של הנאשם והבעת החרטה מבטאת את רצונו "לפתוח דף חדש" בחייו. כמו-כן נחסך זמן שיפוטי יקר והתייתר הצורך בזימון העדים.

ה. **דברי הנאשם**

7. הנאשם הביע צער על מעשיו וציין כי הגיע לתובענה ש"**זו לא הדרך הנכונה להשיג כסף**".

לדבריו, הוא מצפה ליום השחרור על-מנת לחזור לבני משפחתו, והוא אינו משתמש עוד בסמים. הנאשם ביקש מביהמ"ש לשקול אפשרות קיצור עונש המאסר שהוסכם עליו בהסדר הטיעון.

ו. **דיון**

8. עסקינן בנאשם שביצע גם בעבר עבירות פליליות בהן ננקטו מעשי אלימות, אם ע"י תקיפה הגורמת חבלה של ממש, ואם באיומים ורבאליים.

הנאשם לא הפנים את המסר והתעלם מהענישה הבלתי מכבידה שהוטלה עליו במהלך השנים ע"י בתי המשפט השונים, ואף לא למד את ליקחו מעונש המאסר הקל יחסית שקיבל בגין מעשה של שוד מזוין (בשנת 2001).

כתב האישום בתיק דנן כולל רצף של מעשים אלימים, ואף כאשר הנאשם נקט במעשי רמייה והציג מצג שווא בפני מתדלקים בתחנות תדלוק כאילו בכוונתו לשלם בכסף מזומן עבור הדלק שהוא ממלא במיכל ריכבו התלוותה למעשי הרמייה גם אלימות מילולית לאחר שהמתדלק עמד על דרישתו לקבל תשלום עבור הדלק שמולא בריכבו של הנאשם, ואף אלימות מוחשית כאשר שלף סכין והצמיד אותה לגופו של המתדלק. במקרה אחר נכנס הנאשם למשרד תחנת התדלוק כבר בסכין שלופה לאחר שניפץ את דלת הכניסה מזכוכית באמצעות לבנת בטון.

9. המעשה החמור מכולם הוא האישום הראשון שעניינו תקיפת קצין צה"ל ודקירתו בחזה באמצעות נשק קר, וזאת במהלך מאבק ביניהם כשהוא מבקש לשדוד את נשקו האישי מסוג M-16.

הנאשם תיכנן לגנוב מהקצין את נשקו, אך כשהקצין התנגד הוא דקר אותו וחתך את רצועת הנשק מגופו ונמלט כשהוא אוחז בנשק. לרוע מזלו המתלונן ועוברי אורח רדפו אחריו לאורך רחוב אברהם מגן ביפו, והוא נאלץ לזרוק את הנשק במהלך מנוסתו.

10. הנאשם אמנם הגיע להסדר טיעון שליכאורה מכיל רכיב מאסר ממושך, אך נוכח מהות העבירות רק בשל האישום הראשון בלבד – היה מותב זה מטיל עליו עונש המאסר עליו הוסכם בין הצדדים.

בשל האישומים הנוספים של שוד בנסיבות מחמירות תוך שימוש בנשק קר של מתדלק – היה הנאשם נדון לעונש מאסר נוסף של כארבע שנות מאסר, ועונשי מאסר בגין קבלת דבר במרמה, בייחוד תוך השמעת איומים – היו מביאים עליו עונשי מאסר לתקופות נוספות, שלא לדבר על עונש מאסר בגין החזקה ושימוש בסמים מסוג קוקאין והירואין שלא לשימוש עצמי.

פועל יוצא מכל האמור לעיל, שהמאסר נשוא פרי הגישור אינו כה חמור כפי שסוברת ההגנה.

11. הנאשם הגיע להסדר טיעון הכולל עונש מאסר ל-8 וחצי שנים לאחר הפקדת פיצוי בסך 25,000 ₪ (שיחולק רק לחלק מהמתלוננים) – הסדר הטיעון פועל לטובת הנאשם נוכח העבירות שביצע הנאשם על רקע עברו הפלילי ובעיקר הצורך בהרתעת עבריינים פוטנציאליים.

12. לאחר ששקלתי טיעוני באי-כוח הצדדים, ולאור הסדר הטיעון אשר הושג במהלך הגישור, החלטתי לכבדו, ואני מטילה על הנאשם כדלקמן:

א. 8.5 שנות מאסר בניכוי 339 ימים בהם שהה במעצר (מתאריך 02.04.2011 ועד היום)

ב. 24 חודשי מאסר על-תנאי, והתנאי הוא שלא יעבור תוך 3 שנים מיום שחרורו ממאסר עבירה לפי [סעיף 402](http://www.nevo.co.il/law/70301/402), [403](http://www.nevo.co.il/law/70301/403), [404](http://www.nevo.co.il/law/70301/404) סיפא, [334](http://www.nevo.co.il/law/70301/334), [335](http://www.nevo.co.il/law/70301/335) או [144](http://www.nevo.co.il/law/70301/144) ל[חוק העונשין](http://www.nevo.co.il/law/70301).

ג. 12 חודשי מאסר על-תנאי, והתנאי הוא שלא יעבור תוך 3 שנים מיום שחרורו ממאסר עבירה לפי [סעיף 415](http://www.nevo.co.il/law/70301/415), [381](http://www.nevo.co.il/law/70301/381), [382](http://www.nevo.co.il/law/70301/382), [384](http://www.nevo.co.il/law/70301/384), [404](http://www.nevo.co.il/law/70301/404) רישא, [413ב](http://www.nevo.co.il/law/70301/413b)', [441](http://www.nevo.co.il/law/70301/441), [244](http://www.nevo.co.il/law/70301/244) ל[חוק העונשין](http://www.nevo.co.il/law/70301) או סעיף [7(א)](http://www.nevo.co.il/law/4216/7.a) +[7(ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216).

ד. פיצוי בסך 25,000 ₪ אשר הופקד בקופת בית המשפט ויחולק למתלוננים עפ"י הרשימה שהמציא ב"כ המאשימה ונמצאת בתיק ביהמ"ש.

**הודע לנאשם על זכותו לערער על גזר-הדין לביהמ"ש העליון תוך 45 ימים.**

5129371

יהודית אמסטרדם 54678313

54678313

|  |
| --- |
| ניתן היום, 05 מרץ 2012, בנוכחות ב"כ המאשימה, הנאשם ובא-כוחו. |
| **יהודית אמסטרדם, שופטת** |

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן