|  |  |
| --- | --- |
| **בית משפט השלום ברמלה** | |
| ת"פ 28916-05-21 מדינת ישראל נ' פלוני |  |

|  |  |  |
| --- | --- | --- |
| לפני | **כבוד השופט הישאם אבו שחאדה** | |
| בעניין: | **המאשימה** | **מדינת ישראל**  **ע"י ב"כ עוה"ד** **ברק לקס** |
|  | **נגד** | |
|  | **הנאשם** | **פלוני**  **ע"י ב"כ עוה"ד גיל תן עמי (ממשרד עו"ד פורר)** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [192](http://www.nevo.co.il/law/70301/192)

|  |
| --- |
| **גזר דין** |

**כתב האישום המתוקן**

1. הנאשם הודה בעובדות כתב האישום המתוקן במסגרת הסדר טיעון והורשע בעבירות שמופרטות בו. לאחר תיקון כתב האישום המקורי נותרו בכתב האישום המתוקן האישום הראשון והאישום השלישי. לא הייתה הסכמה בין הצדדים לגבי העונש והצדדים טענו לעונש באופן פתוח.

2. הנאשם היה נשוי למתלוננת במשך 5 שנים. במועדים הרלוונטיים לכתב האישום המתוקן הם היו פרודים ומצויים בהליכי גירושין.

3. **באישום הראשון**, הנאשם הורשע בביצוע עבירת איומים לפי [סעיף 192](http://www.nevo.co.il/law/70301/192) ל[חוק העונשין](http://www.nevo.co.il/law/70301), התשל"ז-1977 (להלן: **חוק העונשין)**. על פי עובדות האישום הראשון, בתאריך 1.5.21, בשעה 20:37 שלח הנאשם הודעה קולית באמצעות תוכנת הוואטסאפ מהנייד שלו לנייד המתלוננת בה אמר: "**אני אראה לך איך אני מזיין אותך בתחת היום, תזכרי את המילים של יעקב, תזכרי את המילים של יעקב, תזכרי מה אמרתי עכשיו, תראי איך אני מזיין אותך בתחת היום**". בהמשך לאמור, בשעה 21:06, שלח הנאשם למתלוננת הודעה נוספת בה אמר: "**בת שרמוטה, יא זונה אחת, יא מזדיינת בתחת, אני שם זין עלייך ועל המשטרה ועל פלוני ועל כולם, ועל כל המשטרה יא בת זונה, יא שרמוטה אחת, יא בת זונה, אני אזיין אותך בתחת יא בת שרמוטה, אני אראה לך עם מי לשחק יא בת זונה יא שרמוטה אחת, יא מזדיינת, בואי בואי רק תצאי מהבית, בואי תהיי בחורה, תצאי מהבית יא מזדיינת אחת, אני אאנוס את אמא שלך, אני אאנוס יא בת של שרמוטה, יא בת זונה**".

4. **באישום השלישי**, הנאשם הורשע בביצוען של ארבע עבירות של איומים לפי [סעיף 192](http://www.nevo.co.il/law/70301/192) ל[חוק העונשין](http://www.nevo.co.il/law/70301). על פי עובדות האישום השלישי, בתאריך 25.3.21, שלח הנאשם הודעות קוליות באמצעות תוכנת הוואטסאפ אל הטלפון הנייד של המתלוננת. בשעה 20:26 רשם הנאשם למתלוננת: "**אני רוצח אותך, אני רוצח אותך יא זונה אחת, אני ארצח אותך, אני רוצח אותך... אני ארצח אותך יא בת זונה, אני ארצח אותך יא בת זונה אני ארצח אותך, אני ארצח את אמא שלך הזונה הזאתי השרמוטה הזאתי**". בשעה 20:27 רשם הנאשם למתלוננת: "**את אמא שלך הזונה הזאת יא בת שרמוטה, אני ארצח אותך יא בת זונה, אני ארצח אותך, יא בת זונה, יא מזדיינת, אני ארצח אותך**".

5. בהמשך לאמור, רשם הנאשם למתלוננת: "**בת זונה אני ארצח אותך יא בת שרמוטה, סכינים בראש אני** **במוח, אני אדקור אותך במוח. אני אגמור איתך את הסיפור הזה, יא בת זונה, יא שרמוטה, שהילדים שלך יישארו בלי אבא ובלי אמא, יא בת שרמוטה מזדיינת, אני ארצח אותך, אני ארצח אותך, אני ארצח אותך, יא בת זונה, אני ארצח אותך, אני ארצח אותך למוות יא בת זונה, אני ארצח אותך למוות, אני ארצח אותך למוות, יא בת שרמוטה אני ארצח אותך**".

**תסקיר שירות המבחן**

6. התקבלו שני תסקירים מטעם שירות המבחן ולהלן עיקריהם:

א. הנאשם נמצא בשנות הארבעים לחייו, אב לארבעה ילדים קטינים בגילים של שנה ועד 15 שנים משלוש מערכות יחסים שונות. לחובתו 16 הרשעות קודמות בעבירות רכוש, סמים ואלימות וריצה בגינן מאסרים בפועל.

ב. בתקופת נעוריו החלו הסתבכויותיו של הנאשם בפלילים לרבות צריכת סמים. בוצעו בדיקות שתן עבור הנאשם במסגרת שירות המבחן ונמצאו נקיות משרידי סם.

ג. הנאשם נשלח על ידי שירות המבחן למרכז "בית נועם" לטיפול בגברים שנהגו באלימות כלפי בנות זוגן. הנאשם לא הגיע לכל המפגשים ובכל פעם שהייתה לו מחויבות אחרת הוא העדיף את המחויבות האחרת על חשבון המפגש הטיפולי ובשלב מסוים הטיפול הופסק.

ד. לסיכום, שירות המבחן סבור כי בהיעדר הירתמות מטעם הנאשם להליך טיפולי, קיים סיכון להישנות התנהגות אלימה דומה בעתיד ושהסיכון להישנות עבירות לא פחת. לכן, שירות המבחן לא בא בהמלצה שיקומית טיפולית בעניינו של הנאשם.

**טענות הצדדים**

7. להלן טענות המאשימה לעניין העונש בתמצית:

א. הנאשם איים שידקור את המתלוננת, יאנוס אותה, ירצח אותה וירצח את אמה. מדובר במלל חמור וקשה. לחובתו של הנאשם 16 הרשעתו קודמות בין היתר בעבירות סמים, אלימות ורכוש וריצה בגינן מאסרים בפועל. לנאשם גם מאסר על תנאי של 6 חודשים שיש להפעילו.

ב. יש לראות בעבירות המתוארות בכתב האישום כאירוע אחד ומתחם העונש ההולם לגבי כל העבירות נע בין 12 ועד 24 חודשי מאסר בפועל.

ג. נוכח עברו הפלילי של הנאשם, החזרתיות במעשיו ועמדת שירות המבחן, המאשימה סבורה שיש למקם את הנאשם ברף העליון של המתחם ועתרה להשית עליו 20 חודשי מאסר בפועל, הפעלת המאסר המותנה של 6 חודשים במצטבר, מאסר על תנאי, קנס ופיצוי למתלוננת.

8. להלן טענות ההגנה לעניין העונש בתמצית:

א. יש לקחת בחשבון את השיקולים לקולא בעניינו של הנאשם: הוא בן 40 שנה ואב לארבעה ילדים קטינים; הודה בכתב האישום המתוקן וחסך בזמן שיפוטי; נטל אחריות והביע חרטה; נרתם להליך טיפולי בבית נועם למשך ארבעה חודשים; חלוף הזמן מאז ביצוע העבירות; בדיקות השתן שעבר ויצאו כולן נקיות משרידי סם.

ב. לגבי העבירות מושא כתב האישום, כל האיומים בוצעו באמצעות הודעות טלפון ולא פנים מול פנים או בהודעות קוליות ויש לתת את הדעת על כך. בנוסף, יש לקחת בחשבון את סמיכות הזמנים בין כל הודעה והודעה ולכן לעניין העונש יש להשקיף על ריבוי ההודעות כאירוע איומים אחד, וזאת על אף הרשעתו בהסכמתו בריבוי עבירות איומים.

ג. מתחם העונש ההולם והעונש שלהם עתרה המאשימה אינו עולה בקנה אחד עם הענישה הנוהגת. בא כוח הנאשם סבור שזה מקרה ראוי למאסר שירוצה בדרך של עבודות שירות.

**מתחם העונש ההולם**

9. אביא להלן מספר דוגמאות מפסיקתו של בית המשפט העליון למדיניות הענישה הנוהגת בעבירות שבהן הורשע הנאשם:

א. [רע"פ 8353/22](http://www.nevo.co.il/case/29196585) **אגבאריה נ' מדינת ישראל** (פורסם בנבו, 11.12.22). המבקש הורשע בבית משפט השלום בשלוש עבירות של איומים כנגד בת זוגו וכן הורשע בביצוע עבירה של נהיגה בזמן פסילה ונגזרו עליו 9 חודשי מאסר בפועל ועונשים נלווים. ערעורו לבית המשפט המחוזי נדחה וכן נדחתה בקשת רשות ערעור שהוגשה לבית המשפט העליון.

ב. [רע"פ 5608/23](http://www.nevo.co.il/case/29855426) **דדון נ' מדינת ישראל** (פורסם בנבו, 27.7.23). המבקש הורשע בבית משפט השלום בשני עבירות של איומים כנגד גרושתו ונגזרו עליו 9 חודשי מאסר בפועל שירוצו בדרך של עבודות שירות ועונשים נלווים. ערעורו לבית המשפט המחוזי נדחה וכן נדחה בקשת רשות ערעור שהוגשה לבית המשפט העליון.

ג. [רע"פ 7561/23](http://www.nevo.co.il/case/30156967) **אל עוקבי נ' מדינת ישראל** (פורסם בנבו, 19.10.23). המבקש הורשע בבית משפט השלום בביצוע עבירת איומים כנגד גרושתו ונגזרו עליו 6 חודשי מאסר בפועל שירוצו בדרך של עבודות שירות ועונשים נלווים. ערעורו לבית המשפט המחוזי נדחה וכן נדחה בקשת רשות ערעור שהוגשה לבית המשפט העליון.

ד. רע"פ 08\1293 **קורניק נ' מדינת ישראל** (פורסם בנבו, 25.6.08). המבקש הורשע בעבירת איומים אחת בכך שאיים על בת זוגו והושתו עליו 12 חודשי מאסר בפועל.

10. על כן, הנני קובע שמתחם העונש ההולם למכלול העבירות שבהן הורשע הנאשם נע בין 8 חודשי מאסר ועד 24 חודשי מאסר בפועל וזאת בצירוף מאסר על תנאי, קנס ופיצוי למתלוננת.

**העונש המתאים בתוך מתחם העונש ההולם**

11. בעת קביעת העונש המתאים בתוך מתחם העונש ההולם לקחתי בחשבון **לקולא** את הנתונים הבאים: הנאשם אב לארבע ילדים קטינים; הודאתו של הנאשם וחסכון בזמן שיפוטי; לקיחת אחריות והבעת חרטה.

12. **לחומרא**, לקחתי בחשבון את עברו הפלילי של הנאשם שכולל 16 הרשעות קודמות בעבירות אלימות, סמים ורכוש.

13. כמו כן, נתון משמעותי לחומרא הוא הרשעתו בשנת 2018 בבית משפט השלום ברמלה במסגרת [ת"פ 58463-03-16](http://www.nevo.co.il/case/21060440) (ת/3). מדובר בכתב אישום מתוקן הכולל מספר רב של אירועים בעבירות של איומים והטרדה באמצעות מתקן בזק כלפי בת זוג קודמת של הנאשם. הנאשם ביצע קרוב ל-400 התקשרויות והודעות טלפוניות מהטלפון הנייד שלו לזה של המתלוננת בהן איים בבוטות שיפגע בגופה וירצח אותה. הנאשם נדון ל-9 חודשי מאסר מאחורי סורג ובריח. ערעורו לבית המשפט המחוזי נדחה וכן נדחתה בקשת רשות ערעור שהגיש לבית המשפט העליון. בשל אותה הרשעה תלוי ועומד כנגדו מאסר על תנאי של 6 חודשים שיש להפעילו בתיק שבפני.

14. עינינו הרואות שדפוס ההתנהגות הקודם שבו הנאשם שולח הודעות כתובות לבת זוג מסוימת על כוונתו לפגוע בגופה, לשלול את חייה ולפגוע באנשים הקרובים לה, הוא דפוס חוזר ונשנה אצלו. גם עונש המאסר בפועל שהושת עליו בתיק הקודם וגם עונש המאסר המותנה שניתן כנגדו לא הרתיעו אותו מלחזור על אותו דפוס התנהגות בדיוק עם בת זוג אחרת, היא המתלוננת בפניי כעת. במילים אחרות, הרשעתו הקודמת של הנאשם בתחום האיומים כלפי בת זוג תוך שימוש בטלפון נייד, הוא נתון משמעותי שמצריך להחמיר בעונשו וגם להפעיל את המאסר המותנה במצטבר ולא בחופף.

15. לפיכך, הנני משית על הנאשם את העונשים הבאים:

א. 10 חודשי מאסר בפועל בניכוי ימי מעצרו מיום 7.5.21 ועד 11.5.21.

ב. הנני מפעיל את המאסר המותנה של 6 חודשים שהוטל עליו ב- [ת.פ 58463-03-16](http://www.nevo.co.il/case/21060440) של בית משפט השלום ברמלה מיום 17.9.2018, וזאת במצטבר לעונש שהושת לעיל.

הנאשם ירצה סך הכל 16 חודשי מאסר בפועל בניכוי ימי מעצרו מיום 7.5.21 ועד יום 11.5.21.

ג. 7 חודשי מאסר על תנאי והתנאי הוא שבמשך 3 שנים ממועד שחרורו הנאשם לא יבצע עבירת אלימות.

ד. הנאשם ישלם למתלוננת עדת תביעה 2 פיצוי בסך של 4,000 ₪. הפיצוי ישולם ב-2 תשלומים חודשיים שווים ורצופים כאשר הראשון שבהם עד ליום 1.4.24 והתשלום השני עד ליום 1.5.24. היה והתשלום הראשון לא ישולם במועד, אזי יעמוד מלוא סכום הפיצוי לפירעון מידי.

5129371זכות ערעור תוך 45 ימים.

54678313

**ניתן היום, כ"ז שבט תשפ"ד, 06 פברואר 2024, במעמד הצדדים.**

**5129371**

512937154678313

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

הישאם אבו שחאדה 54678313-/

נוסח מסמך זה כפוף לשינויי ניסוח ועריכה