|  |  |  |
| --- | --- | --- |
| **בית המשפט המחוזי בנצרת** | | |
| **ת"פ 29-10 מ.י. פרקליטות מחוז הצפון-פלילי נ' מוסיי משה** |  | **17 ינואר 2011** |

|  |  |  |
| --- | --- | --- |
|  | **בפני כבוד סגן הנשיא, השופט – תאופיק כתילי** | |
| **המאשימה** | | **מדינת ישראל**  **באמצעות פרקליטות מחוז צפון** |
| **נגד** | | |
| **הנאשם** | | **יאיר מוסיי משה** |

<#1#>

**נוכחים:**

מטעם המאשימה: עו"ד עינת גוטסמן

מטעם הנאשם: עו"ד שאדי עותמאן

הנאשם: בעצמו

חקיקה שאוזכרה:

[**חוק העונשין, תשל"ז-1977**](http://www.nevo.co.il/law/70301): סע' [**144**](http://www.nevo.co.il/law/70301/144), [**499(א)(1)**](http://www.nevo.co.il/law/70301/499.a.1)

[**חוק כלי היריה, תש"ט-1949**](http://www.nevo.co.il/law/72225)

**גזר דין**

1. כנגד הנאשם הוגש כתב אישום (מתוקן) המייחס לו עבירות בנשק (סחר, נשיאה והחזקה), לפי [סעיף 144](http://www.nevo.co.il/law/70301/144) לחוק העונשין, התשל"ז-1977 (להלן: "החוק"); וכן עבירה של קשירת קשר לביצוע פשע, לפי [סעיף 499(א)(1)](http://www.nevo.co.il/law/70301/499.a.1) לחוק.

2. על פי המפורט בכתב האישום המתוקן, הנאשם החזיק, החל משנת 1994 ועד ליום 31.5.08, בנשק אישי מסוג אקדח 9 מ"מ (להלן:"האקדח") בהתאם לרשיון להחזקת כלי ירי אותו קיבל מכוח [חוק כלי היריה, התש"ט- 1949](http://www.nevo.co.il/law/72225). ביום 31.5.08 פג רישיון כלי הירי, והנאשם לא פעל לחידוש הרשיון או להפקדת כלי הירי בהתאם לחוק, אלא המשיך להחזיקו מבלי שהיה בידו היתר כדין.

עקב מצוקה כלכלית אליה נקלע הנאשם, גמלה בלבו ההחלטה למכור את האקדח. לפיכך, פנה הנאשם אל מר מוחמד דוגמאן, תושב הרשות הפלשתינית עמו עבד, והעביר לידיו את האקדח יחד עם שתי מחסניות תואמות בהן 13 כדורים, וכן כדורים נוספים. לבקשת הנאשם מכר דוגמאן את האקדח, המחסניות והכדורים לתושב הרשות הפלשתינית בתמורה ל-2000 ₪, אותם העביר דוגמאן לידי הנאשם.

בנוסף, נמצאו בבית הנאשם, בחיפוש שנערך ביום 22.2.10, שתי אריזות קרטון המכילות כל אחת 30 כדורים מסוג 5.56 מ"מ.

3. הנאשם הודה בעובדות כתב האישום המתוקן, והורשע על סמך הודאתו בעבירות אשר יוחסו לו.

4. בטרם הטיעון לעונש ועל פי בקשת הצדדים הופנה הנאשם לשירות המבחן לשם עריכת תסקיר בעניינו .

בתסקיר שירות המבחן צוין, בין היתר, כי הנאשם מבין היטב את חומרת העבירות, מביע חרטה כנה, וכן כי הוא מוכן ובשל להשתלב בטיפול לשם עריכת שינוי משמעותי בחייו. קצינת המבחן המליצה להטיל על הנאשם צו מבחן למשך שנתיים על מנת לאפשר טיפולו במסגרת שרות המבחן.

**טיעוני הצדדים**

5. מטעם המאשימה לא הושמעו טיעונים לעונש, עקב שביתת הפרקליטות.

6. הסניגור מבקש מבית המשפט לשים לב לפוטנציאל השיקומי במקרה זה, ולהתעלם משיקולים של גמול והרתעה. נימוקיו מתרכזים באופיו הטוב של הנאשם ותרומתו לחברה, כמתנדב במשטרת ישראל ובמגן דוד אדום, כמי שהדריך בעברו נערים בסיכון, וכמי ששירת בצה"ל הן כחייל סדיר והן כאיש מילואים. עוד ציין כי זו הסתבכותו הראשונה והיחידה של הנאשם בפלילים.

עוד מבקש הסנגור כי בית המשפט יתחשב בכך שהנאשם הודה בביצוע העבירות בהזדמנות הראשונה, תוך לקיחת אחריות על המעשים והבעת חרטה.

במסגרת הטיעונים לעונש ניסה הסניגור לספק הסבר לביצוע העבירות, בהפנותו לנסיבות חייו של הנאשם, נסיבות אשר השרישו בו דפוס התנהגות בעייתי שאינו עברייני, לטענתו.

7. הנאשם הביע בפניי צער וחרטה על מעשיו, וביקש כי תינתן לו הזדמנות נוספת. הוא סיפר כי במהלך השנה האחרונה טופל בחסות שרות המבחן, אשר העניק לו כלים טובים להתמודד עם חייו באופן חיובי.

**דיון והכרעה**

8. אין להקל ראש בעבירות אותן ביצע הנאשם, שתחילתן בהחזקת נשק שלא כדין וסופן במכירתו של אותו כלי נשק בעבור בצע כסף. המסחר בכלי נשק הפך לתופעה נפוצה ומסוכנת, כאשר לעיתים קרובות מתבשרים אנו על שימוש בנשק חם מצד גורמים עבריינים, ועל תוצאותיו הרות האסון. עמד על כך בית המשפט העליון ב[**ע"פ 761/07 מדינת ישראל נ' מיכאל אדרי**](http://www.nevo.co.il/case/5724364)  (לא פורסם):

"**ניסיון השנים האחרונות מלמד שנשק המוחזק שלא כדין מוצא את דרכו לעתים לידיים עוינות, ולעתים נעשה בו שימוש למטרות פליליות, ואלה גם אלה כבר גרמו לא אחת לאובדן חיי אדם, ולפגיעה בחפים מפשע שכל 'חטאם' נבע מכך שהם נקלעו בדרך מקרה לזירת הפשע** ".

כבר אמרתי בעבר כי לאור ריבוין של עבירות בנשק, קיימת חובה להילחם בהן מלחמת חורמה כדי לעקרן משורש. הדרך העיקרית להשגת מטרה זו היא בהחמרת העונשים המוטלים על עברייני נשק, ואכן, בשנים האחרונות ניכרת מגמה של נקיטת גישה מחמירה והטלת עונשים כבדים על מבצעי עבירות מסוג זה.

9. מאידך, צודק הסניגור בטיעונו כי את העונש יש להתאים למידותיו של הנאשם האינדיבידואלי, ובמקרה זה - לנאשם ללא עבר פלילי שמכר את נשקו עקב מצוקה כלכלית.

באשר למכלול הנסיבות האישיות אשר הטביעו בנאשם את ההרגל לפעול לריצוי האנשים בסביבתו, נסיבות אותן אמנע מלפרט בגזר דין זה משיקולים של צנעת הפרט, אין בהן, לטעמי, הסבר משכנע להימנעות ממיצוי הדין עם הנאשם. שומה על כל אדם בגילו ובמצבו של הנאשם, שיידע להתמודד גם עם נסיבות חיים לא נוחות, ושלא ישתמש בהן כתירוץ לביצוע עבירות.

יחד עם זאת, יש מקום לשקול את הפוטנציאל השיקומי כפי שבא לידי ביטוי בתסקיר שרות המבחן, לנוכח העובדה כי הנאשם ניהל, עובר לביצוע העבירה, אורח חיים נורמטיבי ומועיל לחברה.

10. לאחר שבחנתי את מכלול השיקולים, כפי שבאו לידי ביטוי לעיל, נחה דעתי כי במקרה הנדון אין מנוס מהטלת עונש מאסר אשר יבטא את חומרת המעשים המיוחסים לנאשם. נסיבותיו האישיות של הנאשם, לרבות היעדר עבר פלילי, אינן מצדיקות הימנעות מהטלת עונש של מאסר בפועל לנוכח חומרת מעשיו, וראה לעניין זה גם [**רע"פ 2718/04 אבו דאחל נ' מדינת ישראל**](http://www.nevo.co.il/case/5852404) (לא פורסם):

"**הסכנה הטמונה בעבירה החמורה של החזקת נשק מצדיקה הטלת עונשי מאסר לריצוי בפועל גם על מי שזו עבירתו הראשונה. בבוא בית-המשפט לשקול את הענישה בעבירות מסוג זה, עליו לתת משקל נכבד יותר לאינטרס הציבורי ולצורך להרתיע עבריינים בכוח מלבצע עבירות דומות, על פני הנסיבות האישיות של העבריין"**.

אם כך הם פני הדברים לגבי החזקת נשק, קל וחומר שיש להחמיר עם מי שסחר בנשקו.

11. לאחר ששקלתי את טיעוני הנאשם, הן לקולא והן לחומרה, ובשל הנסיבות האישיות, ונסיבות ביצוע העבירה כפי שפורטו על ידי הסנגור המלומד, הריני לגזור על הנאשם את העונשים הבאים:

א. אני דן את הנאשם למאסר לתקופה של עשרים וארבעה חודשים, מתוכם ארבעה-עשר חודשים לריצוי בפועל, בניכוי ימי מעצרו, ואילו היתרה על תנאי למשך שלוש שנים מיום סיום נשיאת העונש, והתנאי שהנאשם לא יעבור ויורשע בפרק זמן זה על כל אחת מהעבירות בהן הורשע בכתב אישום זה.

ב. אני דן את הנאשם לתשלום קנס בסך של 5,000 ₪, או 50 ימי מאסר שיישא בנוסף לכל מאסר אחר שהוטל עליו. הקנס ישולם בתוך 90 יום מהיום.

**זכות ערעור לבית המשפט העליון בתוך 45 יום.**

**<#7#>**

**ניתנה והודעה היום י"ב שבט תשע"א, 17/01/2011 במעמד הנוכחים.**

|  |
| --- |
|  |
| **תאופיק כתילי, סגן נשיא** |

**<#8#>**

**החלטה**

**אני מורה על עיכוב ביצוע גזר הדין למשך 45 ימים, לצורך התארגנות.**

**בתום התקופה על הנאשם להתייצב לריצוי עונשו.**

**הנאשם יתייצב מידי יום בתחנת המשטרה בבני ברק, בין השעות 10:00-12:00.**

**<#9#>**

**ניתנה והודעה היום י"ב שבט תשע"א, 17/01/2011 במעמד הנוכחים.**

5129371

תאופיק כתילי 54678313

54678313

|  |
| --- |
|  |
| **תאופיק כתילי, סגן נשיא** |

קארן

הוקלד על ידי: קארן מגידס

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן