|  |  |
| --- | --- |
| **בית משפט השלום ברמלה** | |
| ת"פ 2907-05-16 משטרת ישראל תביעות- שלוחת רמלה נ' אדריס(עציר)  ת"פ 58127-01-17 משטרת ישראל תביעות- שלוחת רמלה נ' אדריס(עציר) |  |

|  |  |  |
| --- | --- | --- |
| בפני | **כבוד השופט הישאם אבו שחאדה** | |
| **בעניין:** | **המאשימה מדינת ישראל  באמצעות משטרת ישראל תביעות רמלה ע"י עוה"ד דפנה קרפל** |  |
|  |  | |
|  | **נגד** | |
|  | **הנאשם - סלים אדריס (עציר)  הובא באמצעות שב"ס ע"י עוה"ד איתי שוחט** |  |
|  |  |  |
| חקיקה שאוזכרה:  [חוק העונשין, תשל"ז-1977](http://www.nevo.co.il/law/70301): סע' [413](http://www.nevo.co.il/law/70301/413), [413ו](http://www.nevo.co.il/law/70301/413f)  [פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c)    חקיקה שאוזכרה:  [חוק העונשין, תשל"ז-1977](http://www.nevo.co.il/law/70301): סע' [413](http://www.nevo.co.il/law/70301/413), [413ו](http://www.nevo.co.il/law/70301/413f)  [פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c)  **גזר דין** | | |

**שני כתב האישום**

1. הנאשם הודה בכתב אישום מתוקן שהוגש כנגדו בתיק הנוכחי [ת"פ 2907-05-16](http://www.nevo.co.il/case/21938254) (להלן: **התיק הנוכחי**) וצרף לו תיק נוסף [ת"פ 58127-01-17](http://www.nevo.co.il/case/22197322) (להלן: **התיק המצורף**). אין הסדר בין הצדדים לעניין העונש לגבי שני התיקים והצדדים טענו לעונש באופן פתוח.

2. לגבי התיק הנוכחי, הנאשם הורשע בביצוען של העבירות הבאות: פריצה לרכב בכוונה לגנוב לפי [סעיף 413ו](http://www.nevo.co.il/law/70301/413f) סיפא ל[חוק העונשין](http://www.nevo.co.il/law/70301) התשל"ז – 1977 (להלן: **חוק העונשין**) ובעבירה של החזקת של סמים לצריכה עצמית לפי [סעיפים 7(א)](http://www.nevo.co.il/law/4216/7.a) ו-[7(ג)](http://www.nevo.co.il/law/4216/7.c) סיפא ל[פקודת הסמים המסוכנים](http://www.nevo.co.il/law/4216) [נוסח חדש] התשל"ג – 1973 (להלן: **פקודת הסמים המסוכנים**).

3. לפי עובדות כתב האישום בתיק הנוכחי, ביום 15.12.15 בשעה 01:27 או בסמוך לה, ברחוב בן צבי 35 בעיר רמלה, חנה רכב מסוג פיאט פונטו אשר היה נעול באותה העת. באותו המועד ובאותן הנסיבות, התפרץ הנאשם לרכב בכך שניפץ את שמשת חלון הנהג באמצעות אבן. בהמשך, משהגיעו שוטרים למקום, מצאו את הנאשם כשהוא עומד בסמוך לתא המטען של הרכב, שהוא פתוח, וידיו בתוך תא המטען. בנוסף, הנאשם החזיק בכיס מכנסיו באותה העת בסם מסוכן מסוג חשיש במשקל 0.5917 גרם נטו.

4. לגבי התיק המצורף, הנאשם הורשע בעבירה של החזקת סם שלא לצריכה עצמית לפי [סעיפים 7(א)](http://www.nevo.co.il/law/4216/7.a) ו-[7(ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216). על פי עובדות כתב האישום המתוקן בתיק המצורף, בתאריך 17.1.17, בסמוך לשעה 13:20, הלך הנאשם בתחומי העיר רמלה. שוטר שנהג באותו הזמן בניידת משטרה הבחין בנאשם וצעק לעברו "עצור, משטרה, סלים, מה יש לך בכיס?". מיד ובסמוך, הוציא הנאשם את ידו השמאלית מתוך כיס המעיל שלבש והשליך שקית ניילון אפורה בצורת עיגול לרצפה (להלן: **השקית)**. במקום הזריקה הבחין השוטר בשקית ובתוכה סם מסוכן מסוג הרואין, מחולק ל-24 שקיות במשקל כולל של 18 גרם נטו. בהמשך, לאחר שהובא הנאשם לתחנת המשטרה, התברר שהחזיק בתוך קופסת סיגריות שברשותו סם מסוכן מסוג חשיש במשקל 0.8775 גרם נטו.

**עברו הפלילי של הנאשם**

5. לנאשם שלוש הרשעות קודמות בעבירות אלימות ורכוש (ת/1). בנוסף, תלויים ועומדים כנגדו שני רכיבי ענישה שרלוונטיים לגזירת דינו: ראשית, מאסר מותנה של שישה חודשים שניתן ע"י בימ"ש לנוער ברמלה ב[ת"פ 10627-02-14](http://www.nevo.co.il/case/11297791); שנית, התחייבות כספית בסך 1,500 ₪ מהתיק האמור.

**תסקיר שירות המבחן**

6. התקבל תסקיר לעונש מטעם שירות המבחן ואשר ממנו עולים, בתמצית, כל הנתונים שלהלן: הנאשם הינו כיום בן 21 שנים, מגיע מרקע משפחתי שכולל מצוקה כלכלית, משפחה ברוכת ילדים ואב שנפטר בהיות הנאשם בן 14 שנים; במהלך שנת 2016, הנאשם עבר תאונה קשה על רקע נפילה מסוס ונפגע בראשו, דבר שגרם לשברים בגולגולת והוביל לאשפוזו ולהכרה בו כנכה ע"י המוסד לביטוח לאומי, התפתחות מחלת אפילפסיה ובעיות כלליות בתפקודו הפיזי והנפשי (נ/1 ו-נ/2); בסופו של יום, שירות המבחן לא בא בהמלצה טיפולית בעניינו על רקע העדר רצון מטעמו להמשך קשר עם שירות המבחן ושילובו במסגרת טיפולית מתאימה.

**מתחם העונש ההולם לגבי התיק הנוכחי**

7. על מנת ללמוד על גבולות מתחם העונש ההולם לעבירות שבוצעו במסגרת התיק הנוכחי אפנה לפסיקה שלהלן שמשקפת את מדיניות הענישה הנוהגת בעבירות של התפרצות לרכב:

א. [רע"פ 5313/12](http://www.nevo.co.il/case/5590045) **ראיף נ' מדינת ישראל** [פורסם בנבו] (11.7.12). למבקש היה גם רישום פלילי קודם בעבירות רכוש. בית משפט השלום הסתפק במאסר על תנאי והמדינה הגישה ערעור על קולת העונש לבית המשפט המחוזי אשר קיבל את ערעור המדינה והשית על המבקש 6 חודשי מאסר בפועל מאחורי סורג ובריח.

ב. [רע"פ 11428/05](http://www.nevo.co.il/case/6180668) **עבדו נ' מדינת ישראל** [פורסם בנבו] (14.12.05). במקרה זה היה מדובר בעבירות של התפרצות לרכב, ניסיון גניבת רכב, גניבה מרכב והחזקת מכשירי פריצה. המבקש נדון ל-12 חודשי מאסר בפועל ע"י בימ"ש השלום. ערעורו לבית המשפט המחוזי על חומרת העונש נדחה וכך גם נדחתה בקשת רשות ערעור שהוגשה לבית המשפט העליון.

ג. [רע"פ 2955/10](http://www.nevo.co.il/case/5859832) **אליהו נ' מדינת ישראל** [פורסם בנבו] (25.4.10). במקרה זה המבקש הורשע בעבירה של חבלה ברכב במזיד, פריצה לרכב וגניבה מרכב. לאור תסקיר חיובי שהתקבל בעניינו מטעם שירות המבחן, בימ"ש השלום הטיל עליו 250 שעות לתועלת הציבור והועמד בפיקוח שירות המבחן למשך 18 חודשים וכן הוארכו שני מאסרים על תנאי שהיו תלויים ועומדים כנגדו. המדינה הגישה ערעור לבימ"ש המחוזי בת"א והערעור התקבל ונגזר דינו ל-12 חודשי מאסר בפועל וכן הופעלו שני המאסרים על תנאי, חלקם בחופף כך שתקופת המאסר הועמדה על 25 חודשים. בקשת רשות ערעור שהוגשה לבית המשפט העליון נדחתה.

8. על כן, הנני קובע כי מתחם העונש ההולם בגין האירוע מושא התיק הנוכחי, נע בין 6 חודשי מאסר בפועל ועד 15 חודשי מאסר בפועל.

**מתחם העונש ההולם לתיק המצורף**

9. בתיק המצורף היה מדובר בהחזקה של 18 גרם הרואין. כמות החשיש שנתפסה היא יחסית מזערית ולכן מדובר בכמות שממילא נבלעת בתוך הסם מסוג הרואין והכמות הנכבדה יותר שציינתי, לפיכך, בגין האירוע מושא התיק המצורף, אפנה למדיניות הענישה הנוהגת בעבירות של החזקת סם מסוג הרואין או קוקאין, שלא לצריכה עצמית, בכמויות דומות. להלן הפסיקה:

א. [רע"פ 1188/08](http://www.nevo.co.il/case/5752870) **חלבי נ' מדינת ישראל** (פורסם ב- "נבו", ניתן ביום 12.2.2008 ). החזקה של 15 גרם הרואין . הצדדים הגיעו להסדר טיעון לפיו יושתו על הנאשם 6 חודשי מאסר בפועל, ואם תסקיר שרות המבחן יהיה חיובי ניתן יהיה לרצותם בעבודות שירות. התסקיר יצא שלילי והנאשם נדון למאסר בפועל. ערעורו לגבי העונש נדחה.

ב. ב-[רע"פ 894/16](http://www.nevo.co.il/case/20956295) **פרץ נ' מדינת ישראל** [פורסם בנבו] (10.2.16). באותו עניין, המבקש הורשע בביצוע עבירה של החזקת סם שלא לצריכה עצמית בכך שהחזיק בדירתו 31.05 גרם נטו של סם מסוכן מסוג קוקאין. בית משפט השלום בתל אביב קבע שמתחם העונש ההולם נע בין 15 ל-36 חודשי מאסר בפועל. בסופו של יום, הושתו עליו 15 חודשי מאסר בפועל ועונשים נלווים של מאסר על תנאי, קנס ופסילת רישיון נהיגה. המבקש הגיש ערעור לבית המשפט המחוזי בתל אביב כנגד חומרת העונש. הערעור נדחה וגם נקבע כי מתחם העונש שנקבע על ידי בית משפט השלום משקף נכונה את מתחם העונש בעבירות דומות. המבקש הגיש בקשת רשות ערעור לבית משפט העליון והבקשה נדחתה

10. לפיכך, הנני קובע כי מתחם העונש ההולם בתיק המצורף נע בין 8 ועד 24 חודשי מאסר בפועל.

**קביעת העונש המתאים בתוך מתחם העונש ההולם**

11. במקרה שבפני, מאחר ומדובר בשני אירועים נפרדים, אחד בתיק הנוכחי ואחד בתיק המצורף, מצאתי לנכון לקבוע שני מתחמי עונש הולם נפרדים.

12. בעת קביעת העונש המתאים בתוך מתחם העונש ההולם, לכל אחד מהתיקים. אקבע עונש אחד כולל עבור שני האירועים. לקולא, לקחתי בחשבון את כל השיקולים שלהלן: היותו של הנאשם "בגיר צעיר"; הודאה וחיסכון בזמן שיפוטי לגבי שני התיקים; נכותו של הנאשם בשל התאונה הקשה שעבר; הרקע המשפחתי שבו גדל ומצוקות חייו. לחומרא, לקחתי בחשבון את השיקולים שלהלן: עברו הפלילי של הנאשם שכולל הרשעות קודמות בעבירות רכוש.

13. לעניין המאסר המותנה של הנאשם, והאם עונש זה יוטל במצטבר או בחופף, אפנה ל-[ע"פ 7907/14](http://www.nevo.co.il/case/18654248) **ואזנה נ' מדינת ישראל** [פורסם בנבו] (22.2.15) בפסקאות 8 – 18 לפסק דינו של כבוד השופט מזוז. שם נקבע כי הכלל הוא הצטברות של עונשי מאסר בפועל, במיוחד כאשר מדובר באירועים עברייניים נפרדים ושונים, והחריג הוא חפיפה וזאת רק בהתקיים נסיבות מיוחדות ובכפוף להנמקה מתאימה. על ההלכה האמורה חזר בית המשפט העליון ב-[ע"פ 1552/15](http://www.nevo.co.il/case/20060571) **גואל נ' מדינת ישראל** [פורסם בנבו] (4.6.15) בפסקה 8 לפסק דינו של כבוד השופט פוגלמן. לפיכך, עונש המאסר המותנה יהיה במצטבר לעונש הכולל שיושת בגין התיק הנוכחי והתיק המצורף.

14. לפיכך, הנני משית על הנאשם את העונשים הבאים:

א. 16 חודשי מאסר בפועל.

ב. הנני מורה על הפעלת המאסר המותנה של 6 חודשים שהוטל על הנאשם ב-[ת"פ 10627-02-14](http://www.nevo.co.il/case/11297791) ביום 9.3.14 ע"י בימ"ש לנוער ברמלה, וזאת במצטבר לעונש המאסר בפועל שהושת לעיל.

**סה"כ ירצה הנאשם 22 חודשי מאסר בפועל בניכוי ימי מעצרו, מיום 17.1.17 ועד היום, וגם מיום 15.12.15 ועד 20.12.15.**

ג. 10 חודשי מאסר על תנאי והתנאי הוא שבמשך 3 שנים ממועד שחרורו, הנאשם לא יבצע עבירת רכוש מסוג פשע, או עבירת סמים מסוג פשע.

ד. 3 חודשי מאסר על תנאי והתנאי הוא שבמשך 3 שנים ממועד שחרורו, הנאשם לא יבצע עבירת סמים מסוג עוון, או עבירת רכוש מסוג עוון, למעט עבירה לפי [סעיף 413](http://www.nevo.co.il/law/70301/413) ל[חוק העונשין](http://www.nevo.co.il/law/70301).

ה. 8 חודשי פסילה בפועל מלקבל או להחזיק רישיון נהיגה.

תקופת הפסילה תחל מיום שחרורו ממאסרו ובכפוף להפקדת הרישיון, ככל שיש לו או הפקדת תצהיר מתאים למזכירות בית המשפט.

ו. 6 חודשי פסילה על תנאי מלקבל או להחזיק רישיון נהיגה, והתנאי הוא שבמשך 3 שנים ממועד שחרורו, לא יבצע עבירת סמים מסוג פשע.

ז. הנני מפעיל את ההתחייבות הכספית בסך 1,500 ₪ שהושתה על הנאשם ב[ת"פ 10627-02-14](http://www.nevo.co.il/case/11297791) של בימ"ש לנוער ברמלה מיום 9.3.14. ההתחייבות הכספית תשולם לא יאוחר מיום 1.11.17. היה ומלוא הסכום ההתחייבות לא ישולם עד המועד האמור, אזי הנאשם ייאסר למשך 7 ימים, וזאת במצטבר לכל עונש שהושת עליו.

ח. הנאשם ישלם פיצוי לבעלים של הרכב בתיק הנוכחי, עד התביעה 1, מר מיכאל צ'צ'שוילי בסך של 1,500 ₪. הפיצוי ישולם ב- 3 תשלומים חודשים שווים ורצופים כאשר הראשון שבהם עד ליום 1.12.17 והיתרה ב- 1 לכל חודש שלאחריו. היה ואחד התשלומים לא ישולם במועד, אזי יעמוד מלוא סכום הפיצוי לפירעון מידי.

ט. הנאשם ישלם קנס בסך 2,000 ₪ , או 10 ימי מאסר תמורתו.

הקנס ישולם ב-3 תשלומים חודשים שווים ורצופים כאשר הראשון שבהם עד ליום 1.1.18 והיתרה ב- 1 לכל חודש שלאחריו. היה ואחד התשלומים לא ישולם במועד, אזי יעמוד מלוא סכום הקנס לפירעון מידי.

זכות ערעור תוך 45 יום.

5129371

54678313ניתן היום, י"ג תשרי תשע"ח, 03 אוקטובר 2017, במעמד הצדדים.

5129371

54678313

הישאם אבו שחאדה 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)