|  |
| --- |
| בית המשפט המחוזי בחיפה |
| **ת"פ 30327-02-21 מדינת ישראל נ' מחאג'נה(עציר) ואח'**    תיק חיצוני: 585/21 |

|  |  |  |  |
| --- | --- | --- | --- |
| **בפני** | **כבוד השופט דניאל פיש** | | |
| **מאשימה** | | **מדינת ישראל** | |
| **נגד** | | | |
| **נאשמים** | | **1. סוהיל מחאג'נה (עציר)**  **2. סאלח מחאג'נה (עציר)** | |
|  | | | |
| בשם המאשימה: עו"ד נג'וא סלימאן  בשם הנאשמים: עו"ד עאדל בויראת | | |  |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [29](http://www.nevo.co.il/law/70301/29), [31](http://www.nevo.co.il/law/70301/31), [144(א)](http://www.nevo.co.il/law/70301/144.a), [144(ב)](http://www.nevo.co.il/law/70301/144.b), [275](http://www.nevo.co.il/law/70301/275)

**גזר דין**

**בעניין נאשם 2**

1. נאשם 2 הורשע על פי הודאתו במסגרת הסדר טיעון בעבירות של החזקת נשק לפי [סעיף 144(א)](http://www.nevo.co.il/law/70301/144.a) רישא + סיפא + סעיף [29](http://www.nevo.co.il/law/70301/29) ל[חוק העונשין](http://www.nevo.co.il/law/70301), התשל"ז-1977 (להלן: "**חוק העונשין**"); עבירה של סיוע לנשיאה והובלת נשק לפי [סעיף 144(ב)](http://www.nevo.co.il/law/70301/144.b) רישא + סיפא + סעיף [31](http://www.nevo.co.il/law/70301/31) לחוק העונשין ועבירה של הפרעה לשוטר במילוי תפקידו לפי [סעיף 275](http://www.nevo.co.il/law/70301/275) לחוק העונשין.

למען הסדר יצוין כי נאשם 1 הורשע על פי הודאתו במסגרת הסדר טיעון בעבירות של החזקת נשק, נשיאה והובלת נשק, הפרעה לשוטר במילוי תפקידו והחזקת אגרופן שלא כדין ועניינו נדחה להמשך דיון בתאריך 18.10.2021 לאחר קבלת תסקיר שירות מבחן מפאת גילו.

1. על פי האמור בכתב האישום המתוקן הנאשמים אחים. עובר ליום 1.2.2021 החזיקו הנאשמים, בצוותא חדא, ברובה מסוג M-16, שתי מחסניות לרובה ו-17 כדורים קליבר 5.56 המתאימים לרובה. ביום 1.2.21 נאשם 1 נשא והוביל מחסנית ריקה ואת הנשק טעון במחסנית ודרוך עם כדור בקנה כשהוא עטוף בשמיכה באום אל פחם, בעוד נאשם 2 המתין לו ברכב מונע על מנת להסיעו עם אמצעי הלחימה. נאשם 1 היה רעול פנים, עטה כפפות ונשא אגרופן בכיסו.

שוטר אשר הבחין בנאשם 1 רץ לעבר הרכב, ניגש לרכב בו ישב נאשם 2 וצעק "עצור משטרה". בתגובה נאשם 2 שילב את הרכב להילוך נסיעה כוונה לנסוע מהמקום, אולם שוטר הצליח לכבות את הרכב. שוטר אחר ניגש לנאשם 1 אשר הספיק להיכנס לרכב, הודיע לו שהוא עצור ותפס בידיו ונאשם 1 ניסה להשתחרר מאחיזתו.

**טיעוני המדינה**

1. המדינה טענה כי עבירות אלימות המבוצעות באמצעות נשק אשר פשטו במדינה הן נגזרת ישירה של החזקת נשק בלתי חוקי בידי מי שאינם מורשים לכך. נטען כי הערכים החברתיים המוגנים שנפגעו הם שמירה על שלום הציבור ובטחונו, חיי אדם והרכוש. נטען שהערכים החברתיים המוגנים על ידי עבירת ההפרעה לשוטר הם שמירה על שלטון החוק והסדר הציבורי. נטען שיש להחמיר בענישה בעבירות הנשק על נגזרותיהן וכי מדובר במכת מדינה של ממש. נטען שיש לתת את הדעת לכך שמדובר בנשק מסוג רובה, טעון, במחסניות ובתחמושת.
2. באשר לנסיבות ביצוע העבירה נטען שהנאשמים היו דומיננטיים באירוע ושאם היה נעשה שימוש בנשק הנזק הצפוי הוא ברור. נטען שמשך ההחזקה ומטרתו אינם ידועים וכי לא ידוע מה הוביל את הנאשמים לבצע את העבירה.

1. באשר למדיניות הענישה, המדינה אזכרה בין היתר את הפסיקה הבאה:

* [ע"פ 5750/20](http://www.nevo.co.il/case/26927619) **עימאד חוסיין נ' מדינת ישראל** (22.2.2021), נאשם 2 הורשע בעבירת נשיאת נשק ושיבוש מהלכי משפט, לאחר שנסע ברכב יחד עם נאשם 1 כשהוא נושא ומוביל נשק מסוג קרלו. הנאשמים הגיעו לביתו של אדם אחר בו שהו אנשים נוספים, נאשם 2 הורה לאדם עימו יש לו סכסוך להיכנס לבית ובין השניים התגלע ויכוח. בהמשך אחד מהנוכחים במקום לקח את הנשק וירה באמצעותו 3 כדורים. לאחר שכוחות משטרה הוזעקו למקום נאשם 2 הורה לנאשם 1 לברוח עם הנשק. ביחס לנאשם 2 נקבע מתחם של 2-5 שנים והוטלו 34 חודשי מאסר בפועל. הנאשם חזר בו מערעור שהגיש בהמלצת בית המשפט.
* [ת"פ 28615-08-17](http://www.nevo.co.il/case/22916210) **מדינת ישראל נ' פראס חמדוני** (23.4.2018), שם הורשע נאשם במסגרת הסדר טיעון בעבירות החזקת ונשיאת נשק והפרעה לשוטר במילוי תפקידו, לאחר שהחזיק ונשא בתוך תיק בתת מקלע מאולתר, מחסנית עם כדורים תואמים, קופסה עם 50 כדורים תואמים ורימון יד מסוג הלם סינוור ובהמשך ברח וניסה להימלט משוטרים שקרו לו לעצור, השליך את התיק עם האמל"ח והסתתר. בית המשפט קבע מתחם של 16-40 חודשים מאסר בפועל, הטיל על הנאשם 22 חודשים מאסר בפועל והפעיל מאסר על תנאי כך שעל הנאשם נגזרו בסה"כ 25 חודשים מאסר בפועל.
* [ת"פ 15148-03-12](http://www.nevo.co.il/case/4552738) **מדינת ישראל נ' אחמד בן פהמי כבהה** (19.2.2013), נאשם הורשע בהחזקת נשק וזיוף לוחית רישוי לאחר שהחזיק במכוניתו אקדח "ברטה", מחסנית עם כדורים ומשתיק קול. בית המשפט קבע שמתחם העונש ההולם נע בין שנתיים עד חמש שנות מאסר והטיל על הנאשם שנתיים מאסר בפועל.
* [ע"פ 9373/10](http://www.nevo.co.il/case/6151556) **חמד ותד נ' מדינת ישראל** (14.9.2011), הנאשם הורשע בעבירות החזקה ונשיאת נשק, לאחר שנתפסו ביתו מתחת למזרן אקדח ומחסנית ובה כדורים וכן כדורים נוספים שהוטמנו בחצר. בית המשפט המחוזי הטיל 50 חודשי מאסר. ערעור על חומרת העונש התקבל כך שהעונש הועמד על 30 חודשי מאסר בפועל, תוך שנקבע שיש מקום להחמיר עם אלו המבצעים עבירות בנשק אולם יש לעשות כן בהדרגה.
* [ע"פ 761/07](http://www.nevo.co.il/case/5724364) **מדינת ישראל נ' מיכאל אדרי** (22.2.2007), שם דובר בנאשם שהורשע בעבירות של החזקה ונשק והפרעה לשוטר במילוי תפקידו, לאחר שנעצר לבדיקה ברכבו העל ידי שוטרים ונתפס מחזיק באקדח, מחסנית ותחמושת עטופים ומוסתרים, והראה לשוטרים תעודת זהות מזויפת. בית המשפט המחוזי הטיל עונש של 12 חודשי מאסר בפעול. ערעור על קולת העונש התקבל ובית המשפט העליון החמיר בעונשו והטיל עונש של שנתיים מאסר בפועל.

1. המדינה ביקשה שיקבע מתחם אחד כולל בגין כל העבירות בהן הורשע נאשם 2 הנע בין 2.5-5 שנות מאסר בפועל, וביקשה שיוטל עליו עונש המצוי ברף התחתון של המתחם, בהעדר הרשעות קודמות. בנוסף, ביקשה המדינה שיוטל על נאשם 2 עונש מאסר על תנאי וקנס כספי.

**טיעוני הנאשם**

1. הסנגור ביקש להסתפק בתקופת מעצרו של נאשם 2, מאז יום 1.2.2021. נטען שחלקו של נאשם 2 בביצוע העבירות הוא שולי ומזערי. נטען כי עבירת הסיוע לנשיאה נבעלת בתוך עבירות ההחזקה, משום שהעונש הקבוע בצידה פחות מזה שקבוע בצד עבירת ההחזקה. נטען שמדובר בעבירות בסמכות בית משפט השלום. נטען שהמתחם שמבקשת המדינה גבוה מידי.
2. אוזכרו, בין היתר, המקרים הבאים:

* [ת"פ 17376-05-20](http://www.nevo.co.il/case/26654636) **מדינת ישראל נ' ג'מיל חליל** (10.3.2021), שם נאשם 1 הורשע בעבירות של נשיאה והובלת נשק לאחר שיחד עם נוספים קיבל לידיו תיק עם שני תתי מקלע מאולתרים מסוג קרלו גוסטב וכן תחמושת תואמת. בית המשפט קבע מתחם הנע בין 12-30 חודשים מאסר בפועל, והטיל על הנאשם 12 חודשי מאסר לריצוי בפועל.
* [ת"פ 68008-11-19](http://www.nevo.co.il/case/26227582) **מדינת ישראל נ' אבו חביב** (19.7.2021) שם דובר בנאשם שהורשע בעבירות סיוע לרכישת נשק וחלקי נשק וסיוע לנשיאת והובלת נשק וחלקי נשק לאחר שקשר קשר עם נאשם אחר לרכוש בחברון נשק מסוג M-16, מחסניות וכדורים ולהביאם לכפר קאסם וסייע לו בכך ששכר איתו רכב ונסע איתו לחברון. בית המשפט הטיל על הנאשם עונש של 9 חודשי מאסר לריצוי בדרך של עבודות שירות.
* [ת"פ 26069-10-19](http://www.nevo.co.il/case/26109982) **מדינת ישראל נ' מואמן סעדה חשב** (23.2.2021), שם נאשם 2 הורשע בעבירה של סיוע לנשיאה והובלת נשק ואביזר לנשק, לאחר שנסע עם אחרים ברכב בו האחרים הסתירו מתחת לכיסא הנוסע אקדח מסוג FN עם מחסנית ריקה. בית המשפט קבע לגביו מתחם הנע בין 7 חודשי מאסר שניתנים לריצוי בדרך של עבודות שירות ועד ל- 18 חודשים מאסר בפועל. על נאשם 2 הוטלו 7 חודשי מאסר לריצוי בדרך של עבודות שירות.
* [ת"פ 17413-05-20](http://www.nevo.co.il/case/26654673) **מדינת ישראל נ' יזיד דסוקה** (12.7.2021), שם הורשע נאשם 1 בעבירות נשק לאחר שנשא עם נאשם אחר שני תתי מקלע מאולתרים מסוג קרלו גוסטב. נקבע מתחם הנע בין 12 חודשי מאסר ועד ל-30 חודשים מאסר והוטלו 10 חודשי מאסר בפועל.
* [ת"פ 52000-02-15](http://www.nevo.co.il/case/20101783) **מדינת ישראל נ' מוחמד מחאג'נה ואח'** (3.11.2016), שם נאשם 3 הורשע בעבירות של החזקת נשק, לאחר שהיה מעורב בעסקת נשק, סייע לאחר לטעון נשק מסוג קלצ'ניקוב, הלך עם אחרים לביצוע "ניסוי ירי" ואף תפעל מעצור בנשק וירה ממנו. בית המשפט קבע מתחם הנע בין 8 ל-14 חודשי מאסר בפועל, והטיל על נאשם 3 6 חודשי מאסר לריצוי בדרך של עבודות שירות.

1. בנוסף, הסנגור ביקש להתחשב בגילו הצעיר של הנאשם 2, עברו הנקי, לקיחת האחריות במסגרת ההסדר, חלקו המינורי בביצוע העבירה, והחיסכון בזמן שיפוטי.

**עמדת הנאשם**

1. הנאשם הביע חרטה על מעשיו.

**דיון**

1. במקרה זה נפגעו הערכים החברתיים המוגנים של שמירה על שלום ציבור ומניעת הפצת נשק בלתי חוקי, תופעה אשר מגבירה את הפשיעה האלימה בחברה על כל המשתמע מכך. נתתי את דעתי לכך שמדובר בנשק התקפי ארוך מסוג M-16 ובאביזרים ותחמושת תואמת. לצד האמור, לא ניתן להתעלם מכך שחלקו של נאשם 2 בביצוע העבירות היה פחות באופן משמעותי מזה של נאשם 1, אשר נשא והוביל את הנשק, המחסניות והתחמושת ואגרופן והיה רעול פנים. הדברים עולים אף מהאישום המוגבל שיוחס לו לעומת שותפו. בנוסף, ההפרעה לשוטר כמתואר בכתב האישום אינה ברף הגבוה.
2. גם אני סבור, כפי שטענו בפני הצדדים שיש מקום לקבוע מתחם אחד כולל בגין האירוע כולו. בשים לב למדיניות הענישה הנוהגת, לחלקו של נאשם 2 ולמידת הפגיעה בערכים החברתיים המוגנים אני קובע שמתחם העונש ההולם בעניינו של נאשם 2 נע בין 12-30 חודשי מאסר בפועל.
3. לאור גילו הצעיר של נאשם 2, העובדה שמדובר בהסתבכותו הראשונה בפלילים, ההודאה והחיסכון בזמן השיפוטי מצאתי שיש למקם את עונשו בחלק התחתון של המתחם.
4. אשר על כן, אני מטיל על נאשם 2 את העונשים הבאים:

* 12 חודשי מאסר בפועל, בניכוי ימי מעצרו מיום 1.2.2021.
* 9 חודשי מאסר על תנאי למשך 3 שנים כאשר התנאי יופעל במידה והנאשם יבצע עבירות נשק או אלימות מסוג פשע.
* קנס בסך 5,000 ₪ לתשלום עד ליום 1.12.2021.

**5129371זכות ערעור תוך 45 יום**.

54678313

ניתנה היום, ח' תשרי תשפ"ב, 14 ספטמבר 2021, בהעדר הצדדים.

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דניאל פיש 54678313-/

נוסח מסמך זה כפוף לשינויי ניסוח ועריכה