|  |  |
| --- | --- |
| **בית משפט השלום בכפר סבא** | |
| ת"פ 30669-04-15 מדינת ישראל נ' עבד אל חי | 15 יוני 2016 |

|  |  |  |
| --- | --- | --- |
| לפני | **כב' ה**שופטמיכאל קרשן | |
| בעניין: | המאשימה | מדינת ישראל |
|  |  |  |
|  | **נגד** | |
|  | הנאשם | עבד אל פתאח עבד אל חי |
|  |  |  |

**נוכחים**

**ב"כ המאשימה עו"ד נתנאל בוגו'**

**הנאשם בעצמו וב"כ עו"ד ווג'די ג'לג'ולי**

|  |
| --- |
| **גזר דין** |

1. הנאשם, עבד אל פתאח עבד אל חי יליד 1990, הורשע על יסוד הודאתו בעובדות כתב האישום בביצוע עבירה של החזקת נשק ותחמושת.

לפי עובדות כתב האישום, ביום 15.4.2015 החזיק הנאשם בצידנית בסלון ביתו שבטירה **נשק אוטומטי מאולתר** ומחסנית תואמת ובה 20 כדורים, בלא רשות על פי דין להחזיקם.

1. אין לחובתו של הנאשם הרשעות קודמות.
2. בהתאם להסכמתם של הצדדים נתקבל תסקיר מבחן אודות הנאשם. מהתסקיר עולה כי הנאשם, בוגר 12 שנות לימוד, עובד כנהג משאית ולאחרונה בעלים של עסק עצמאי בתחום השיפוצים. הנאשם נישא לפני כשנה וחצי. הוא לקח אחריות על מעשיו וטען כי מספר ימים טרם החיפוש בביתו אלמוני הציע לו לקנות את הנשק והוא נענה להצעה. הנאשם הסביר מעשיו על רקע של סקרנות ותאר כי פעל באימפולסיביות. משפחת המוצא של הנאשם ביטאה כעס על מעשיו ורואה את המעשה בחומרה המתאימה. חקירת המשטרה זעזעה את הנאשם. הנאשם מוכן להשתלב בטיפול במסגרת השירות. שירות המבחן סבור כי רמת הסיכון להתנהגות אלימה מצדו נמוכה וחומרת תוצאותיה צפויה להיות נמוכה אף היא, והמליץ בעניינו על צו מבחן ושל"צ בהיקף 200 שעות.
3. ב"כ המאשימה, עו"ד טלי קרת, עתרה, נוכח חומרת התופעה של החזקת נשק בלתי מורשה, למתחם העונש ההולם שקבעתי ב[ת"פ 22749-04-14](http://www.nevo.co.il/case/16875573), אשר אושר בערכאת הערעור, דהיינו: בין 12 ל-20 חודשי מאסר בפועל. התובעת בקשה לגזור את עונשו של הנאשם בתחתית המתחם.
4. ב"כ הנאשם, עו"ד איהב ג'לג'ולי, ביקש לאמץ את המלצת שירות המבחן, נוכח העובדה כי עסקינן בצעיר שזו לו מעידה ראשונה, אשר הודה וביטא חרטה בהזדמנות הראשונה.

הנאשם בדברו האחרון לעונש הביע צער על מעשיו והבטיח כי לא יחזור עליהם.

**דיון**

1. אין צורך להכביר במלים על חומרתה המופלגת של עבירת החזקת הנשק שלא כדין. כפי שציינתי בשורה של גזרי דין, החזקת נשק שלא כדין טומנת בחובה סכנה ממשית לשלום הציבור וביטחונו, ובהתחשב בכך שמדובר ב"מכת מדינה", ואף ב"מכת אזור", מצווים בתי המשפט להחמיר בדינם של אלה המורשעים בעבירה זו.
2. הנאשם החזיק בביתו, שלא כדין, בנשק התקפי – נשק אוטומטי מאולתר – ובמחסנית ובה כדורים תואמים. בנסיבות דומות להפליא ([ת"פ 22749-04-14](http://www.nevo.co.il/case/16875573)) קבעתי מתחם עונש הולם שבין 12 ל-20 חודשי מאסר בפועל, ולא ראיתי כל סיבה לקבוע בענייננו מתחם שונה. אני מקבל אפוא את עתירת המאשימה בכל הקשור למתחם העונש ההולם.
3. הנאשם כאן הוא צעיר לימים. הרשעתו בעבירה החמורה של החזקת נשק שלא כדין היא הרשעתו הראשונה. הנאשם הודה בהזדמנות הראשונה וחסך בזמן שיפוטי. כמתואר בתסקיר הנאשם פעל בעניין החזקת הנשק באימפולסיביות והוא מבין כיום את חומרת המעשה ואת השלכותיו. הנאשם אף מוכן להשתלב בטיפול במסגרת שירות המבחן.

לצערי, כל אלה אינם מצדיקים סטיה לקולא מן המתחם. מדובר בנסיבות שכיחות במקרי החזקת נשק בפעם הראשונה, ולא ניתן להעביר את המסר המרתיע הנדרש לנוכח מכת המדינה המתוארת באמצעות עונשים שאינם כוללים מרכיב של מאסר.

אשר על כן החלטתי לגזור את עונשו של הנאשם בתחתית המתחם.

1. נתתי דעתי לכלל השיקולים לקולא ולחומרא והחלטתי לגזור על הנאשם את העונשים הבאים:

א. מאסר בפועל בן 12 חודשים, בניכוי ימי מעצרו מיום 15.4.2015 ועד ליום 7.5.2015.

ב. מאסר על תנאי בן 8 חודשים והתנאי הוא כי בתקופה בת 3 שנים מיום שחרורו לא יעבור עבירת נשק או עבירה בה נעשה שימוש בנשק.

ג. קנס בסך 5,000 ₪ או 50 ימי מאסר תמורתו. הקנס ישתלם בחמישה תשלומים חודשיים, שוים ורצופים, החל ביום 1.9.2016.

ניתן צו להשמדת או חילוט הנשק והתחמושת, לפי שיקול דעת המשטרה, אשר ייכנס לתוקף בחלוף המועד החוקי להגשת ערעור, ואם יוגש ערעור – לאחר מתן פסק הדין בערעור.

1. זכות ערעור לבית המשפט המחוזי תוך 45 יום.

5129371ניתן היום, ט' סיוון תשע"ו, 15 יוני 2016, במעמד הנוכחים.

54678313

מיכאל קרשן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)