|  |  |
| --- | --- |
| **בית המשפט המחוזי בחיפה** | |
| ת"פ 3070-05-10 מדינת ישראל נ' בשיר | 11 נובמבר 2010 |

|  |  |  |
| --- | --- | --- |
| **בפני** | **סגן הנשיא, השופט אילן שיף** | |
| **בעניין:** | **מדינת ישראל**  **ע"י פמ"ח** |  |
|  |  | **המאשימה** |
|  | **נגד** | |
|  | **בשר בשיר** |  |
|  | **ע"י ב"כ עו"ד שמואל קינן** | **הנאשם** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [31](http://www.nevo.co.il/law/70301/31), [144](http://www.nevo.co.il/law/70301/144), [144(ג)](http://www.nevo.co.il/law/70301/144.a), [144(ב2)](http://www.nevo.co.il/law/70301/144.b2), [499(א)(1)](http://www.nevo.co.il/law/70301/499.a.1)

|  |
| --- |
| **גזר דין** |

**א. תמצית הכרעת הדין**

בהמשך להודיית הנאשם, הרשעתיו בעבירות אשר יוחסו לו בכתב האישום המתוקן, דהיינו בעבירות: **קשר לפשע**, לפי [סעיף 499(א)(1)](http://www.nevo.co.il/law/70301/499.a.1) ל[חוק העונשין](http://www.nevo.co.il/law/70301), התשל"ז-1977 (להלן: חוק העונשין); **סיוע לסחר בנשק שלא כדין,** לפי [סעיפים 144(ב2)](http://www.nevo.co.il/law/70301/144.b2) + [144(ג)](http://www.nevo.co.il/law/70301/144.a) + [31](http://www.nevo.co.il/law/70301/31) לחוק העונשין.

עוד הורשע הנאשם בגין תיק נוסף שצורף, [ת"פ 33825-08-10](http://www.nevo.co.il/case/4241746) (בימ"ש השלום בעכו), בעבירה של החזקת חלק, אביזר, תחמושת של כלי נשק, לפי [סעיף 144(א)](http://www.nevo.co.il/law/70301/144.a) סיפא ל[חוק העונשין](http://www.nevo.co.il/law/70301).

מהודיית הנאשם ומכתב האישום המתוקן עולה כדלקמן:

במועדים הרלוונטיים, הופעל רחיב חיגאזי (להלן: "הסוכן") בשליחות משטרת ישראל ורכש בהוראתה, כלי נשק ותחמושת כמתואר להלן.

במהלך חודש ינואר 2010, קשר הנאשם, ביחד עם סמיר מנסור ומקרם מנסור, קשר למכור נשק ותחמושת לסוכן.

ביום 10.01.10, במסגרת הקשר ולשם קידומו, שוחח הנאשם עם הסוכן בטלפון והציע כי ימכור לסוכן אקדח בתמורה לסך של 17,000 ₪. השניים קבעו לבצע את העסקה בהמשך היום בכפר מג'דל כרום.

בהמשך לכך, הנאשם והסוכן נפגשו בכפר מג'דל כרום. בסופו של דבר ולאחר מפגש עם אחרים ופעילות של אחרים שלא בנוכחות הנאשם, בוצע ירי מהאקדח, בנוכחות הסוכן והלה קנה האקדח תמורת 17,000 ₪.

כעולה מכתב האישום שצורף, ב-31/3/10, החזיק הנאשם שלא כדין, בביתו, 8 כדורי 5.56 מ"מ שהנם תחמושת לנשק.

**ב. תסקיר שירות המבחן**

בהחלטתי מיום 01.07.2010 נעניתי לבקשת הסנגור והוריתי על הכנת תסקיר מבחן אודות הנאשם.

מן התסקיר עלה כי הנאשם, בן 26 שנים, נשוי ואב לילד בן כשנתיים.

לטענתו, בעקבות מעצרו הנוכחי משפחתו נקלעה למצוקה כלכלית קשה מאחר והוא היווה עבורם משענת כלכלית יחידה.

קצין המבחן התרשם מקיומם של קשרים טובים במשפחת מוצאו של הנאשם וכי קיימת לכידות ודפוסים של עזרה הדדית.

על אף הודאתו והבעת החרטה המילולית בדבריו, הנאשם פעל במידה רבה לצמצם את חלקו ואחריותו לביצוע העבירה.

בסיכום מסקנותיו מציין קצין המבחן כי הנאשם הינו אדם נטול עבר פלילי, אשר לדבריו, עד לאירוע הנדון, ניהל אורח חיים יציב וחיי משפחה סדירים. בשיחה עימו לא התרשם קצין המבחן כי קיים צורך טיפולי ואף הנאשם לא ביטא נזקקות כזו. לפיכך, שירות המבחן המליץ בתסקירו על ענישה הרתעתית אשר תציב בפני הנאשם גבולות ברורים.

**ג. ראיות לעניין העונש**

מטעם הנאשם העידו שני עדי אופי:

(1) מר מחג'נא פורסאן – דודו של הנאשם, אצלו שהה הנאשם במהלך "מעצר הבית". לדבריו, הנאשם הנו "ממושמע ואיש טוב". לדעתו, המדובר במעידה חד פעמית.

(2) עפיף בשר – דודו של הנאשם. הוא סיפר שהנאשם עבד בשתי עבודות על מנת לפרנס את משפחתו. עוד העיד על יחסיו הטובים של הנאשם עם אשתו וילדיו.

**ד. טיעוני ב"כ הצדדים**

ב"כ המאשימה הגיש, בהסכמה, את טיעוניו בכתב וחזר על עיקריהם.

ב"כ המאשימה עמד על נסיבות המקרה וביקש להטיל על הנאשם עונש חמור של מאסר בפועל מאחורי סורג ובריח וכן מאסר מותנה וקנס.

התובע עמד על ריבוי מעשי האלימות בישראל. לדעתו, יש להלחם בתופעה זו, בראש ובראשונה ע"י החמרת הענישה בשל סחר בנשק או שותפות בסחר.

בהקשר זה ציין כי אלמלא הסחר הבלתי חוקי בנשק, לא היו מתבצעות עבירות אלימות באמצעות נשק.

עוד טען התובע, כי עבירות הסחר בנשק שהנם לדבריו, מכת מדינה, נעשות ככלל במחשכים וקשה לגלות את המעורבים. לפיכך, יש להטיל בגינם עונשים מרתיעים.

ב"כ המאשימה ציין, כי חרף הודיית הנאשם במיוחס לו, עליה חזר בפניי לאחר קבלת התסקיר, הרי שבעת שיחתו עם קצין המבחן, ניסה להתנער מאחריותו. שירות המבחן המליץ להטיל על הנאשם עונש מרתיע ומציב גבולות והמלצה זו יש לכבד.

ב"כ הנאשם טען כי המדובר בנסיבות קלות יחסית וחלקו של הנאשם באירוע הסחר והקשר הוא קטן והוא אף לא קיבל תמורה עבור מעשיו. הוא ציין כי מרשו אדם נורמטיבי, נשוי ואב לילד העובד לפרנסתו.

ב"כ הנאשם ביקש לזקוף לזכות מרשו את הודייתו במיוחס לו הן במשטרה והן בביהמ"ש.

עוד ציין הסנגור כי את התחמושת שנמצאה בחזקתו של הנאשם הוא מצא והתכוון להחזירה. הסנגור הביע חשש כי השתת מאסר בפועל על הנאשם עלולה לגרום להתדרדרותו.

הסנגור ביקש להסתפק בהשתת עונש מאסר שירוצה בעבודות שירות ולחילופין להטיל עליו עונש מאסר מאחורי סורג ובריח קצר.

כל אחד מב"כ הצדדים הפנה אותי לפסיקה התומכת בעמדתו.

הנאשם ב"דברו האחרון" הביע צער על מעשיו והבטיח שלא לחזור לסורו.

**ה. דיון**

החזקת נשק ותחמושת שלא כדין נפוצה במקומותינו. כל הסוחר בנשק, או השותף לסחר בלתי חוקי שכזה, יוצר פוטנציאל סיכוני גדול. במקרה "הטוב" עלול הנשק להגיע לידי עבריינים העושים בו שימוש קטלני, ובמקרה הרע עלול הנשק להגיע לידי גורמים עויינים העלולים לעשות בו שימוש הרסני נרחב והרה אסון.

נשק, חייב להמצא רק בידי המוסמכים להחזיקו. כל התורם להפצתו של נשק, לידי אלו שאינם רשאים להחזיקו, מסכן חיי אדם. יש להתייחס בחומרה למעשים שכאלו והדבר חייב לבוא לידי ביטוי בענישה.

במקרה הנדון, נכשל הנאשם פעמיים, בשני אירועים שונים, בעבירות הנוגעות לנשק וגם עובדה זו יש להביאה בחשבון בגזר הדין.

אף שירות המבחן ראה לנכון להמליץ כי יושת על הנאשם עונש מרתיע, אשר יציב בפני הנאשם גבולות ברורים.

מנגד, אשקול לקולא את עברו הנקי של הנאשם, את היותו איש משפחה העובד ומפרנס את משפחתו ואת הודייתו הן במשטרה והן בביהמ"ש. כמו כן, שיקול לקולא יהוו עדויות האופי שהושמעו ע"י שני דודיו של הנאשם.

עוד אשקול לקולא את חלקו היחסי של הנאשם בעיסקת הסחר, לעומת חלקם של אחרים שעסקו בסחר עצמו. לנגד עיני תעמוד גם העובדה שהנשק שנמכר היה אקדח ולא נשק אוטומאטי שפוטנציאל הסכון שלו רב יותר.

בהתחשב בכל הנסיבות ובטיעוני ב"כ הצדדים, אני גוזר על הנאשם 18 חודשי מאסר, מתוכם 9 חודשים לריצוי בפועל והיתרה מותנית, למשך 3 שנים, לבל יעבור עבירה לפי [סעיף 144](http://www.nevo.co.il/law/70301/144) ל[חוק העונשין](http://www.nevo.co.il/law/70301).

ממניין ימי המאסר בפועל תנוכה תקופת מעצרו מ-22/4/10 עד 22/6/10.

כמו כן אני מטיל על הנאשם קנס בסך של 5,000 ₪.

**5129371**

**54678313זכות ערעור לביהמ"ש העליון תוך 45 יום מהיום.**

5129371

ניתן היום, ד' כסלו תשע"א, 11 נובמבר 2010, בנוכחות ב"כ המאשימה, ב"כ הנאשם והנאשם עצמו.

אילן שיף 54678313-/

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן