|  |  |
| --- | --- |
| **בית משפט השלום בפתח תקווה** | |
| ת"פ 3079-07 מ.י. שלוחת תביעות תחנת פתח תקוה נ' כהן ואח' | 14 ספטמבר 2009 |

|  |  |  |
| --- | --- | --- |
|  | |  |
| **בפני** | **כב' השופטת עינת רון** | |
| **בעניין:** | **1. מ.י. שלוחת תביעות תחנת פתח תקוה** |  |
|  | **ע"י ב"כ עו"ד יסמין נוי** | **המאשימה** |
|  | **נגד** | |
|  | **1. דן כהן** |  |
|  | **ע"י ב"כ עו"ד דפנה רינסקי** | **הנאשם** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [29](http://www.nevo.co.il/law/70301/29), [192](http://www.nevo.co.il/law/70301/192), [335.א.2.](http://www.nevo.co.il/law/70301/335.a.2.), [380](http://www.nevo.co.il/law/70301/380), [382](http://www.nevo.co.il/law/70301/382)

|  |
| --- |
| **גזר דין** |

**לאחר ניהול הליך הוכחות בעניינו הורשע הנאשם בעבירות של איומים, לפי** [**סעיף 192**](http://www.nevo.co.il/law/70301/192) **ל**[**חוק העונשין**](http://www.nevo.co.il/law/70301) **ופציעה וחבלה בנסיבות מחמירות, לפי** [**סעיפים 335(א)(2) ו-29**](http://www.nevo.co.il/law/70301/335.a.2.;29) **לחוק העונשין.**

**תמצית העובדות אשר פורטו בהרחבה בהכרעת הדין היא כי ביום 29/6/07 בעקבות ויכוח שנתגעל בין הנאשם ואחר-אלי דדון לבין המתלונן, בשל הובלת ריהוט של המתלונן מאילת לפתח תקוה, איימו השניים על המתלונן באומרם לו כי יחזרו אליו ואל בני משפחתו "ויגמרו איתו חשבון". כמו כן תקפו השניים את המתלונן, כאשר בענייננו באשר לנאשם, מדובר בהכאת המתלונן באמצעות אגרופים בפניו ובבטנו ואף לאחר נפילתו אל הקרקע, המשיך הנאשם להכותו.**

**כתוצאה מכך נגרמו למתלונן חתך ורטיני במצחו, חתך הוריזונטלי מעל גבת ימין, המטומות במצח ובסמוך לגבת ימין ונפיחות בגשר האף.**

**במסגרת הטיעונים לעונש העידו שלושה עדי אופי בעניינו של הנאשם.**

**גב' יפה גולן סיפרה כי היתה מנהלת סניף בנק ועל רקע זה הכירה את הנאשם ונוצרו ביניהם יחסי ידידות. היא תארה כי במסגרת עבודתה נפגשה באזרחים רבים בקהילה שנזקקו לעזרה ולטובת אלה "גייסה" את הנאשם שנחלץ לעזרתם בנושאים שונים, כדוגמת צביעת דירה, תיקון חפצים ועוד.**

**גם לאחר עזיבתה את הבנק, המשיכה בקשר עם הנאשם ועד היום מועסקת ביתו אצלה כשכירה.**

**מר יעקב חכים, שהינו גיסו של הנאשם וקצין משטרה בדימוס, תאר בעיקר את הקשרים המשפחתיים והחבריים בינו לבין הנאשם.**

**הוא תאר את הנאשם כאדם פשוט ואיש עבודה, שנקלע לקשיים כלכליים ועשה כל מאמץ לפרנס את משפחתו ועל כן ביקש שלא להעניש אותו בדרך שתפגע בפרנסת המשפחה.**

**גב' שמחה עוז היא שכנתו של הנאשם ומרגישה כי הוא כאח לה. היא אישה מבוגרת והנאשם מסייע לה בכל. עוד תארה אותו עדה זו כאדם טוב המסייע לכול.**

**כן הגישה ב"כ הנאשם אסופת משובים מאת לקוחות של הנאשם אשר שיבחו את עבודתו.**

**התביעה הדגישה כי מדובר בעבירות חמורות ובאלימות שהופנתה כנגד לקוח אשר שכר את שירותיו של הנאשם. מדובר באירוע שהתפתח מויכוח על מה בכך ואשר גלש לאלימות פיזית קשה. עוד ציינה התביעה כי אלימות זו הופעלה כלפי המתלונן על ידי שניים בצוותא.**

**בשל אלה, ביקשה התביעה להחמיר בעונשו של הנאשם, מאחר ששומה על בתי המשפט להלחם בתופעה זו של אלימות.**

**ב"כ הנאשם ציינה כי מדובר בנאשם בן 60, אשר זו לו הסתבכותו הראשונה עם החוק וכי עדי האופי תארו אותו כאדם טוב, עדין ונעים הליכות, השש לעזור לאחרים.**

**כל חייו היה הנאשם אדם נורמטיבי ותורם לחברה, מתמודד עם קשיי הפרנסה ומפרנס את משפחתו בכבוד.**

**ב"כ הנאשם הוסיפה כי אשתו של הנאשם חולה מאוד (ואף הוצג מסמך בענין זה) ועל כן אינה יכולה לסייע בפרנסת המשפחה. הנאשם הוא הסועד אותה ומטפל בה.**

**ב"כ הנאשם אבחנה את עניינו של הנאשם מן הנאשם השני בתיק (שהוא חתנו של הנאשם), שכן כך ציינה הנאשם האחר הינו אדם צעיר ועונש המוטל עליו לא יפגע במהלך חייו, שכן אפילו תופסק עבודתו, הוא יוכל להקלט במקום אחר ולא כן הנאשם.**

**ב"כ הנאשם ביקשה לאמץ את עקרון אחידות הענישה, שכן הנאשם האחר נדון לעונש של שלושה חודשי מאסר בפועל שירוצו בדרך של עבודות שירות וכאמור מצבו שונה משל האחר הן בשל גילו והן בשל עברו הנקי.**

**הוגשה מטעם הנאשם אסופת פסקי דין.**

**בדברו האחרון, הביע הנאשם חרטה על מעשיו.**

**הנאשם האחר בתיק, אלי דדון, הורשע במסגרת הסדר טיעון בכתב אישום מתוקן ועל כן הורשע בעבירה של תקיפה הגורמת חבלה בנסיבות מחמירות בצוותא, לפי** [**סעיפים 380 ו-382**](http://www.nevo.co.il/law/70301/380;382) **ל**[**חוק העונשין**](http://www.nevo.co.il/law/70301)**. עבירת האיומים, אשר יוחסה לו מלכתחילה, נמחקה מכתב האישום המתוקן.**

**הובא בעניינו של נאשם זה טרם גזר הדין כי הוא בן 34, נשוי ואב לילדה פעוטה, נעדר עבר פלילי כלשהו, אשר נטל אחריות על מעשיו.**

**במסגרת הסדר הטיעון נגזרו על הנאשם שלושה חודשי מאסר לריצוי בפועל בדרך של עבודות שירות וכן שישה חודשי מאסר על תנאי ופיצוי למתלונן בסך של 1,500 ₪.**

**המעשים בהם הורשע הנאשם חמורים לכשעצמם. משנה חומרה נשקף מהם מאחר שבוצעו בצוותא ואף נמשכו כאשר המתלונן כבר שכב על הקרקע והשניים הפליאו בו את מכותיהם.**

**מדובר במעשי בריונות לשמם. אפילו חטא המתלונן כלפי הנאשם ודדון בכך שסרב לשלם להם את מלוא הסכום שדרשו, דרכים חוקיות עמדו בפניהם לפתרון סכסוך זה. והנה ויכוח על סכום כסף גלש עד מהרה לאלימות ולאלימות קשה, שהותירה את המתלונן שכוב על הקרקע פצוע וזב דם.**

**מעשים אלה מצריכים ברגיל ענישה מחמירה ומרתיעה. במיוחד משלאחרונה פשטו תופעות אלה של אלימות ובריונות בשל ויכוח על מה בכך. שומה על בתי המשפט לתרום תרומתם ולהלחם בתופעה מכוערת ומסוכנת זו, בדרך של ענישה מחמירה ומרתיעה.**

**אלא שבענייננו נתקיימו מספר נסיבות מיוחדות מהן יזכה הנאשם לכף הקולא.**

**הנאשם אינו צעיר ועד כה לא הסתבך עם החוק כלל ועיקר, ועד להסתבכותו זו ניהל אורח חיים נורמטיבי ואף סייע רבות לאחרים במישורים שונים. נסיבותיו האישיות אף הן אינן קלות, הן מבחינה כלכלית והן בשל מחלתה הקשה של אשתו.**

**אולם לכל אלה, ברגיל היה ניתן משקל מסויים בלבד, לאור חומרת העבירות ונסיבותיהן.**

**עיקר הקולא בעניינו של הנאשם והמכריע בענייננו הוא העונש שהוטל על הנאשם האחר – דדון.**

**השוואה נעשית, אמנם, בין שווים. דדון הורשע, סוף דבר בעבירה שונה במעט ועבירת האיומים נמחקה בעניינו. כמו כן העונש שנגזר על דדון היה לאחר שהוא הודה בהזדמנות הראשונה באשמה ונטל אחריות על מעשיו. כמו כן נגזר העונש על דדון בעקבות הסדר טיעון שנערך בעניינו.**

**יחד עם זאת, משדנים באותה פרשה ובשני נאשמים שבעניינם הוגש אותו כתב אישום, הרי שבכל זאת, אף אם אחד מהם בחר לנהל את ההליך בעניינו, וסוף דבר הורשע בעבירות שיוחסו לו בכתב האישום, אי אפשר לנתקו לחלוטין מן הנאשם האחר ולגזור עליו עונש שיהיה שונה בתכלית השינוי מהעונש שנגזר על האחר.**

**עקרון אחידות הענישה יופעל במקרים אלה באופן שהעונש אכן יהיה חמור מזה של האחר, אך לא באופן מהותי וקיצוני.**

**עוד יש לזכור, כי משנערך הסדר טיעון עם אחד השותפים לדבר עבירה, על התביעה לדעת ולקחת בחשבון כי עונש זה שיגזר על אותו שותף, ישליך בהכרח על עונשם של השותפים האחרים לכתב האישום, אף אם אלה לא יודו באשמות שיוחסו להם ומכאן על התביעה לכלכל צעדיה הן באשר להסדר הטיעון עצמו והן באשר לתכנו.**

**על כן ובהתאם למבחנים אלה, אני גוזרת על הנאשם שישה חודשי מאסר לריצוי בפועל, שדרך ריצויים בעבודות שירות תשקל לאחר קבלת חוות דעתו של הממונה על עבודות השירות.**

**כן גוזרת אני על הנאשם שמונה חודשי מאסר על תנאי למשך שלוש שנים, לבל יעבור עבירה כלשהי שעניינה אלימות או איומים.**

**הנאשם ישלם למתלונן פיצויים בסך 1,500 ₪. מועד התשלום ייקבע לאחר קבלת חוות דעתו של הממונה על עבודת השירות.**

**עותק מגזר הדין, יועבר, איפוא, אל הממונה על עבודות השירות על מנת שייתן חוות דעתו.**

**דיון בענינו של הנאשם יתקיים ביום 10.12.09 בשעה 14.30.**

**הממונה על עבודות השירות, מתבקש להעביר חוות דעתו, עד למועד זה.**

**5129371**

**54678313**

**לנאשם הודע מועד הדיון.**

**ניתן היום, כ"ה אלול תשס"ט, 14 ספטמבר 2009, בנוכחות הצדדים.**

עינת רון 54678313

נוסח מסמך זה כפוף לשינויי ניסוח ועריכה

הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן