|  |  |
| --- | --- |
| **בית המשפט המחוזי בתל אביב - יפו** | |
| ת"פ 3087-02-11 מדינת ישראל נ' שקרא(עציר) ואח' | 27 יולי 2011 |

|  |  |  |
| --- | --- | --- |
| בפני | **כב' השופטת יהודית אמסטרדם** | |
| בעניין: | **מדינת ישראל**  ע"י ב"כ עו"ד איתי נעמן |  |
|  |  | המאשימה |
|  | **נגד** | |
|  | 1**.ג'לאל שקרא**  ע"י ב"כ עו"ד איתן און  2**.אורהן תורכ**  ע"י ב"כ עו"ד מחמור נעאמנה  3**.תייסיר ריפי**  ע"י ב"כ עו"ד מנשה סלטון |  |
|  |  | הנאשמים |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(א)](http://www.nevo.co.il/law/70301/144.a)

|  |
| --- |
| **גזר דין** |

א. **פתח דבר**

1. הנאשמים הורשעו עפ"י הודאתם, במסגרת הסדר טיעון, בכך שהחזיקו נשק – מטען חבלה – עבירה לפי [סעיף 144(א)](http://www.nevo.co.il/law/70301/144.a) רישא ל[חוק העונשין](http://www.nevo.co.il/law/70301) התשל"ז-1977 (להלן: "**חוק העונשין**").

2. עפ"י הנטען בכתב האישום המתוקן, עובר לתאריך 24.10.2010, במועד שאינו יודע למאשימה הסתירו הנאשמים או מי מטעמם מטען חבלה בחצר בית מגוריו של נאשם 1 ברח' יפת 228 ביפו.

ב. **הסדר הטיעון**

3. במסגרת הסדר טיעון בין המאשימה לנאשמים, תוקן כתב האישום באופן שנמחקה ממנו העבירה של קשירת קשר לביצוע פשע ונשיאת נשק – קשירת קשר בין הנאשמים לשאת מטען חבלה ולהעבירו ממקום אחד למשנהו, וכן נמחקה העובדה שנאשם 3 ניגב את המטען בנייר עיתון.

באי-כוח הצדדים הגיעו להסדר טיעון גם בעניין העונש, ולפיו, עתרו הצדדים לביהמ"ש להטיל על נאשם 1 עונש מאסר בן 12 חודשים, ועל נאשמים 2 ו-3 עונש מאסר בן 18 חודשים, וכן מאסר על תנאי. כמו כן הוסכם שימי המעצר ינוכו מתקופת המאסר של כל הנאשמים.

ג. **עברם הפלילי של הנאשמים**

4. לנאשם 1 רישום ללא הרשעה של בימ"ש לנוער תל-אביב (שנת 2001), בגין התנהגות פרועה במקום ציבורי, ושלושה רישומים נוספים ללא הרשעה של בימ"ש לנוער תל-אביב (שנת 2002), בגין הפרעה לשוטר במילוי תפקידו, שבל"ר ונטישה במקום אחר, נהיגת רכב ללא רישיון וללא פוליסת ביטוח בת-תוקף, פריצה לרכב בכוונה לגנוב, חבלה במזיד ברכב, וגניבה מרכב, וכן תקיפת בת-זוג ואיומים.

לנאשם 1 הרשעה בעבירה של גניבה (שנת 2006) וחבלה במזיד ברכב ופריצה לרכב (משנת 2007).

5. לנאשם 2 עבר מכביד.

בגין עבירה של החזקת סמים שלא לצריכה עצמית, הוא נדון ל-5 חודשי מאסר לריצוי בעבודות שירות.

בנוסף, הורשע נאשם 2 בקבלת נכסים שהושגו בפשע, פריצה לרכב בכוונה לגנוב, גניבה מרכב וחבלה במזיד לרכב (שנת 2000).

כמו-כן הורשע נאשם 2 בעבירה של קשירת קשר ופציעה שלא כדין (שנת 2001), שבל"ר (2002), בגין עבירה זו נדון ל-8 חודשי מאסר (כולל הפעלת מאסר על תנאי).

נאשם 2 הורשע (2004) בגרימת חבלה כשהעבריין מזוין, וכן נשיאת נשק שלא כדין, גרימת חבלה חמורה. בגין עבירות אלו נדון למאסר בן 32 חודשים (כולל הפעלת מאסר על תנאי).

נאשם 2 הורשע בקבלת דבר במרמה, וזיוף בכוונה לקבל דבר במרמה (2005). בגין עבירות אלו נדון למאסר לתקופה בת 4 חודשים.

נאשם 2 אף הורשע בגין עבירת איומים (2005) ונדון לעונש מאסר בן 3 חודשים.

בגין הונאה בכרטיס חיוב וניסיון לקבל דבר במרמה, נדון נאשם זה ל-8 חודשי מאסר בפועל, ובגין העסקת תושב זר שלא כדין, נדון למאסר בן 5 חודשים (2006).

בשנת 2007 נדון למאסר למשך 3 שנים, וזאת בגין החזקת סמים שלא לצריכה עצמית והחזקת כלים להכנת סם.

בשנת 2009 נדון למאסר לתקופה בת 12 חודשים, בגין קשירת קשר לפשע, שימוש במסמך מזויף, מרמה בנסיבות מחמירות.

6. לנאשם 3 רישום ללא הרשעה (שנת 2004) בגין עבירת שבל"ר, וכן פריצה לרכב בכוונה לגנוב (2005).

בשנת 2005 נדון ל-3 שנות מאסר בגין שוד מזוין. בשל העלבת עובד ציבור הוטלה עליו התחייבות (2010).

ד. **טיעוני באי-כוח הצדדים**

7. באי-כוח הצדדים עתרו לביהמ"ש לכבד את הסדר הטיעון בציינם, כי קשיים ראייתיים הביאו לתיקון כתב האישום, והודאת הנאשמים במסגרת הסדר הטיעון חסכה מזמנו של ביהמ"ש וייתרה הבאת עדים רבים.

עוד לדבריהם, האבחנה בענישה שבין הנאשמים נובעת משקילת הנתונים האישיים, לרבות ההרשעות הקודמות, וכן הנתונים הראייתיים.

בנוסף, הודאת הנאשמים ונטילת האחריות על ידם, יש בה משום הבעת חרטה על המעשה.

ה. **דיון**

8. עסקינן בעבירה חמורה, שעניינה הסתרת מטען חבלה ע"י הנאשמים או מי מטעמם.

כבר נאמר לא אחת בהלכה הפסוקה, כי מידת העונש המוטלת בגין עבירה הקשורה לנשק מושפעת מפוטנציאל הסיכון הרב הטמון בנשק המוחזק שלא כדין.

ביהמ"ש בעת גזירת הדין נותן דעתו לסוג הנשק המוחזק שלא כדין, לכמותו, לתכלית שלשמה הוא הוחזק ולסכנה המוחשית שייעשה בו שימוש (ראו: [ב"ש 625/82](http://www.nevo.co.il/case/17929065) חלמי אבו מוך נ' מדינת ישראל [לא פורסם]).

קל וחומר, כאשר מדובר בנשק – מטען חבלה, שעל פי טיבו אינו מיועד להגנה עצמית, ושימוש בו יכול להביא להרג ללא הבחנה – יש בהחזקה של נשק מסוג זה חומרה מיוחדת.

אשר על כן, במקרים של החזקת לבנת חבלה או רימון רסס, נדונו המחזיקים לעונשי מאסר לתקופות ממושכות.

בענייננו, לנאשמים אין עבר פלילי בעבירה של החזקת נשק, אך יש להם עבר פלילי כמפורט לעיל, והחזקת נשק על ידי אנשים בעלי עבר פלילי מעלה את פוטנציאל הסיכון.

9. על אף כל האמור לעיל, אכבד את הסדר הטיעון בשל העובדה שהמאשימה הסכימה לו עקב קשיים ראייתיים.

האבחנה בענישה בין הנאשמים הינה פועל יוצא לעברם הפלילי השונה של הנאשמים, ולעובדה שהעבירה האחרונה של נאשם 1 היא משנת 2006.

לאור כל האמור לעיל אני מטילה על הנאשמים כדלקמן:

א. **על נאשם 1 –**

1. 12 חודשי מאסר החל מיום מעצרו בתאריך 27.01.2011.

2. 15 חודשי מאסר על תנאי, והתנאי הוא שלא יעבור העבירה בה הורשע או כל עבירת אלימות מסוג פשע תוך 3 שנים מיום שחרורו ממאסר.

ב. **על נאשם 2 -**

1. 18 חודשי מאסר החל מיום מעצרו בתאריך 24.01.2011.

2. 15 חודשי מאסר על תנאי, והתנאי הוא שלא יעבור העבירה בה הורשע או כל עבירת אלימות מסוג פשע תוך 3 שנים מיום שחרורו ממאסר.

ג. **על נאשם 3 –**

1. 18 חודשי מאסר החל מיום מעצרו בתאריך 19.01.2011.

2. 15 חודשי מאסר על תנאי, והתנאי הוא שלא יעבור העבירה בה הורשע או כל עבירת אלימות מסוג פשע תוך 3 שנים מיום שחרורו ממאסר.

**הודע לנאשמים על זכותם לערער תוך 45 יום מהיום לביהמ"ש העליון.**

5129371

5129371

יהודית אמסטרדם 54678313-/

5467831354678313

|  |
| --- |
| ניתן היום, כ"ה תמוז תשע"א, 27 יולי 2011, בנוכחות הצדדים. |
| **יהודית אמסטרדם, שופטת** |

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן