|  |  |  |
| --- | --- | --- |
| **בית משפט השלום ברמלה** | | |
| **ת"פ 31933-03-13 משטרת ישראל תביעות- שלוחת רמלה נ' סויטי** |  | **10 נובמבר 2014** |

|  |  |
| --- | --- |
|  |  |

|  |  |  |
| --- | --- | --- |
|  | **בפני כב' ה**שופט הישאם אבו שחאדה | |
| **ה**מאשימה | | משטרת ישראל תביעות- שלוחת רמלה |
| **נגד** | | |
| **ה**נאשם | | בהגת סויטי |

<#2#>

נוכחים:

בא כוח מאשימה עו"ד מוריץ

בא כוח נאשם עו"ד ראפת נאשף

נאשם 1 בהגת סויטי - נוכח

**במסמך זה הושמטו פרוטוקולים**

חקיקה שאוזכרה:

[חוק הכניסה לישראל, תשי"ב-1952](http://www.nevo.co.il/law/90721): סע' [12(1)](http://www.nevo.co.il/law/90721/12.1)

**גזר דין**

הנאשם הורשע על פי הודאתו בביצוע עבירה של כניסה לישראל שלא כחוק לפי [סעיף 12(1)](http://www.nevo.co.il/law/90721/12.1) ל[חוק הכניסה לישראל](http://www.nevo.co.il/law/90721) התשי"ב – 1952.

על פי עובדות כתב האישום, ביום 14.3.13, הנאשם נתפס במחסום בכביש 443 בין צומת מכבים למחסום מכבים ממערב למזרח וזאת כשאין בידו אישור כניסה כדין.

על המתודולוגיה בקביעת מתחם העונש ההולם בעבירה של כניסה לישראל שלא כחוק עמדתי בהרחבה ב[ת"פ 18159-09-13](http://www.nevo.co.il/case/8275011) **מדינת ישראל נ' שלאלדה** [פורסם בנבו] (16.12.13). על גז"ד זה הוגש ערעור על - ידי המדינה לבימ"ש המחוזי מחוז מרכז ב[עפ"ג 61790-01-14](http://www.nevo.co.il/case/11282767) ואשר טרם נדון.

לא אחזור על הדברים שהבאתי בשלאלדה אך אביא את עיקרי הדברים בתמצית:

א. לעבירה של כניסה לישראל שלא כחוק ישנם שלושה מתחמי עונש שונים, ואשר מושפעים ממידת האשם בביצוע העבירה. יוצא מכך, שקיימות שלוש דרגות אשם: דרגת אשם גבוהה, בינונית ונמוכה.

במידת האשם הנמוכה מצויים מי שמבצעים עבירה זו עקב מצוקה כלכלית, איחוד משפחות או רדיפה באזור מגוריהם.

ב. מתחם העונש ההולם בגין עבירה של כניסה לישראל שלא כחוק, בדרגת האשם הנמוכה, נע בין מאסר על תנאי ל-3 חודשי מאסר בפועל.

ג. בכל מקרה, רישום פלילי של נאשם, עשיר ומגוון ככל שיהיה, אין בו בכדי להשפיע על גבולות מתחם העונש ההולם, והינו למעשה נתון רלוונטי בעת קביעת העונש המתאים בתוך מתחם העונש ההולם.

ד. בבוא בית משפט לבחון את עברו הפלילי של נאשם לצורך הגדרת העונש המתאים בתוך מתחם העונש ההולם, עליו לבחון את סוג העבירות שבהן הורשע, מספר ההרשעות הקודמות, מרווחי הזמן בין ההרשעות השונות וכן האם הופרו המאסרים המותנים.

במקרה שבפני, מדובר בעבירה של כניסה לישראל שלא כחוק, ללא עבירות נלוות ואין כל אינדיקציה לכך שמטרת הכניסה היתה לצורך פגיעה בביטחון המדינה או במטרה לבצע עבירות פליליות ממש.

הנאשם טוען שנכנס לישראל לצורכי עבודה בלבד, ובהעדר ראיה אחרת לסתור, יש למקמו בדרגת האשם הנמוכה, קרי במתחם העונש ההולם שנע בין מאסר על תנאי לשלושה חודשי מאסר.

לחובתו של הנאשם הרשעה אחת שניתנה על - ידי בית משפט השלום בבאר שבע ב[ת"פ 30099-03-12](http://www.nevo.co.il/case/4250913) בגין 3 עבירות של כניסה לישראל שלא כדין. באותו גז"ד שניתן ביום 1.4.12 הוטלו על הנאשם 3 חודשי מאסר על תנאי ואשר הינם ברי הפעלה במקרה שבפני.

ב"כ הנאשם הציג מסמכים שלפיהם הנאשם עובד כיום כנהג מונית באזור מגוריו, נשוי ואשתו בהיריון בחודש השישי.

לא השתכנעתי שמתקיימות אצל הנאשם נסיבות אישיות חריגות שמצדיקות אי הפעלה של המאסר המותנה והארכת תוקפו לתקופה נוספת.

בעת קביעת העונש המתאים בתוך מתחם העונש ההולם לקחתי בחשבון את כל הנתונים שלהלן:

הודאה וחיסכון בזמן שיפוטי, עובדת היות הנאשם נשוי ושאשתו צפויה ללדת בעוד כשלושה חודשים.

לאור כל האמור לעיל, הנני משית על הנאשם את העונשים הבאים:

א. הנני מפעיל את המאסר המותנה של 3 חודשים שהוטל על הנאשם ב[ת"פ 30099-03-12](http://www.nevo.co.il/case/4250913) של בית משפט השלום בבאר שבע מיום 1.4.12.

ב. 30 ימי מאסר בפועל, כך ש-15 ימים יהיו בחופף לעונש המאסר המותנה שהופעל לעיל ו-15 במצטבר.

סה"כ ירצה הנאשם 3 חודשים ועוד 15 ימים מאסר בפועל בניכוי ימי מעצרו מיום 29.3.14 עד 8.4.14. לא מצאתי מקום לעשות ניכוי נוסף של ימי המעצר מהימים שבהם היה עצור בשנת 2013.

ג. 3 חודשי מאסר על תנאי והתנאי הוא שבמשך 3 שנים ממועד שחרורו, הנאשם לא יבצע עבירה על [חוק הכניסה לישראל](http://www.nevo.co.il/law/90721).

לאור העובדה שהנאשם נכנס לישראל מתוך מצוקה כלכלית, לא מצאתי להטיל עליו קנס כספי.

זכות ערעור תוך 45 יום.

הנני מתיר לנאשם לבצע 5 שיחות טלפון על חשבון המדינה, לרבות טלפונים ניידים.

<#4#>

**5129371ניתנה והודעה היום י"ז חשוון תשע"ה, 10/11/2014 במעמד הנוכחים.**

|  |
| --- |
| 54678313 |
| **הישאם אבו שחאדה , שופט** |

הוקלד על ידי רעות חסון

הישאם אבו שחאדה 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)