|  |  |
| --- | --- |
| **בית המשפט המחוזי בתל אביב - יפו** | |
| ת"פ 32016-10-11 מדינת ישראל נ' אלישר(עציר) | 22 ינואר 2012 |

|  |  |  |
| --- | --- | --- |
| בפני | **כב' השופטת יהודית אמסטרדם** | |
| בעניין: | מדינת ישראל  ע"י ב"כ עו"ד טל בנאי-גת |  |
|  |  | המאשימה |
|  | **נגד** | |
|  | יוסף אלישר  ע"י ב"כ עו"ד אורי קינן |  |
|  |  | הנאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [31](http://www.nevo.co.il/law/70301/31), [144](http://www.nevo.co.il/law/70301/144), [144(ב)](http://www.nevo.co.il/law/70301/144.b)

|  |
| --- |
| **גזר דין** |

א. **פתח דבר**

1. הנאשם הורשע עפ"י הודאתו, במסגרת הסדר טיעון, בכך שסייע לליאור בליסה (להלן: "**בליסה**") לשאת ולהוביל לבנת חבלה ונפץ חשמלי ללא רשות כדין – עבירה לפי [סעיף 144(ב)](http://www.nevo.co.il/law/70301/144.b) יחד עם סעיף [31](http://www.nevo.co.il/law/70301/31) ל[חוק העונשין](http://www.nevo.co.il/law/70301), התשל"ז-1977.

2. מעובדות כתב האישום בהן הודה הנאשם עולה, כי א.א. ששירת כחייל צה"ל בהנדסה קרבית ושימש כמש"ק בונקר בבית-הספר של חיל ההנדסה הקרבית, במסגרת תפקידו הוא היה אחראי ונגיש לכלי-נשק, תחמושת, חומרים נפיצים ולבנות חבלה, וכן לאמצעי חבלה שבכוחם להמית אדם.

עפ"י הנטען, א.א. נטל שלא כדין במהלך שירותו הצבאי כלי נשק ותחמושת מבלי שדיווח על כך למפקדיו.

3. קרוב משפחתו של א.א. – ליאור כלפא (להלן: "**כלפא**") ביקש מא.א. במועד בלתי ידוע שבין ינואר 2002 ועד אפריל 2003 כי הלה ימסור לו אמצעי חבלה שונים כגון לבנות חבלה, אצבעות חבלה ונפצים (להלן: "**הנשק**"), וזאת מאחר ומאיימים על חייו, והוא זקוק להם לצורכי הגנתו והרתעת המאיימים.

4. עוד נטען, כי סוכם בין כלפא לא.א., שהנשק יונח בשקית ניילון אטומה בפח אשפה בסמוך לדירתו של א.א.

א.א. איפוא, נטל לבנת חבלה ונפץ חשמלי, שהביא כאמור מהצבא לביתו והכניסם לשקית אטומה אותה הניח בפח האשפה ליד ביתו.

5. כלפא פנה לבליסה וביקש ממנו שיוביל את השקית לביתו.

בהמשך לשיחתם, נסעו בליסה והנאשם, נטלו את השקית על תכולתה מפח האשפה שבסמוך לביתו של א.א. ולאחר מכן נסעו לביתו של כלפא בפתח-תקווה ומסרו לו שם את השקית שכללה לבנת חבלה ונפץ חשמלי.

6. הנאשם איפוא, הורשע עפ"י הודאתו בכך שסייע לבליסה לשאת ולהוביל נשק שלא כדין.

ב. **הסדר הטיעון**

7. במסגרת הסדר הטיעון, תוקן כתב האישום באופן שהושמטה עובדה 7 שלו, לפיה, לאחר שהנאשם ובליסה נטלו את השקית מפח האשפה ליד ביתו של א.א., בדק הנאשם במהלך הנסיעה את תוכן השקית.

8. כמו-כן, באי-כוח הצדדים הגיעו להסכמה, לפיה הם יעתרו לביהמ"ש להטיל על הנאשם 4 חודשי מאסר בפועל, שירוצו באופן חופף לעונש המאסר אותו הוא מרצה כיום, וכן יוטל עליו מאסר על-תנאי.

עוד הסכימו באי-כוח הצדדים, כי ב"כ המאשימה תעתור גם לעונש של קנס, ואילו ב"כ הנאשם יטען באופן חופשי לעניין הקנס.

ג. **עברו הפלילי של הנאשם**

9. לנאשם עבר פלילי הכולל הרשעה מבימ"ש לנוער ת"א (שנת 1999) בגין ביצוע פריצה לבניין שאיננו דירה או בית-תפילה, פריצה לרכב וגניבה מתוכו, ניסיון שבל"ר ונטישת הרכב במקום אחר, גניבה, החזקת כלי פריצה, החזקת נכס החשוד כגנוב, היזק לרכוש במזיד ו החזקת נשק שלא כדין

בגין עבירות אלו הוטל עליו מאסר על-תנאי לתקופה בת 4 חודשים, פסילת רישיון הנהיגה על-תנאי וקנס בסך 500 ₪.

כמו-כן, הורשע הנאשם בביצוע הסגת גבול, גניבה, הפרת הוראה חוקית, פריצה לבניין, החזקת נכס החשוד כגנוב, שבל"ר ונטישה במקום אחר (שנת 2000).

בגין עבירות אלו נדון הנאשם למאסר בפועל לתקופה בת 14 חודשים כולל הפעלת מאסר על-תנאי.

עוד, הורשע הנאשם בביצוע בגרימת חבלה חמורה כשהעבריין מזויין (שנת 2001).

בגין עבירה זו נדון הנאשם למאסר בפועל לתקופה בת 12 חודשים, וכן הוטל עליו מאסר על-תנאי.

הנאשם אף הורשע בשתי פריצות לכלי רכב וגניבה מתוכם והפרת הוראה חוקית (שנת 2002).

בגינן עבירות אלה נדון הנאשם למאסר בפועל לתקופה בת 20 חודשים הכוללים הפעלת מאסר על-תנאי, וכן הוטל עליו מאסר על-תנאי.

בנוסף, הורשע הנאשם בתקיפת שוטר במילוי תפקידו והפרעה לשוטר במילוי תפקידו (שנת 2003).

בגין עבירות אלה נדון הנאשם לעונש מאסר בפועל לתקופה בת 5 חודשים ומאסר על-תנאי בן 8 חודשים.

הנאשם אף הורשע בכך שהעביר מידע כוזב במחשב, ניסה לחדור לחומר מחשב, ניסה לקבל דבר במרמה, התחזה לאחר, קיבל חלקי רכב גנובים, זייף סימני זיהוי של רכב, קיבל נכסים שהושגו בפשע, מרמה בנסיבות מחמירות, הונאה בכרטיס חיוב, גניבה מכרטיס חיוב וחדירה למחשב (שנת 2010).

בגין העבירות הנ"ל, נאסר ל-50 חודשים, וכן הוטלו עליו מאסר על-תנאי וקנס.

הנאשם הורשע גם בכך שהתחזה לאחר, קיבל דבר במרמה, הונה בכרטיס חיוב וגניבה (שנת 2011).

בגין עבירות אלה נדון למאסר על-תנאי וחתימה על התחייבות להימנע מעבירה.

ד. **טיעוני באי-כוח הצדדים**

10. ב"כ המאשימה עתרה לביהמ"ש לכבד את הסדר הטיעון, בציינה, כי התביעה הסכימה להסדר הטיעון בשל קיום קושי ראייתי בתיק, וכן נוכח העובדה שהעבירה הינה סמוכה לתקופה ההתיישנות, וחלקו של הנאשם היה מצומצם בפרשה, והנשק לא יועד לו אלא למעורב אחר.

11. ב"כ הנאשם עתר אף הוא לביהמ"ש לכבד את הסדר הטיעון, בציינו, כי בשל הודאת הנאשם התגלתה הפרשה, והנאשם כיום מרצה עונש מאסר לתקופה בת 42 חודשים.

עוד לדבריו, הנאשם חי בגפו, ואין לו קשר עם בני משפחתו, ובלא מכר ומודע אין איש המסייע לו לקבל סכומי כסף עבור הקנטינה.

בשל מצבו הכלכלי, עתר הסנגור לביהמ"ש שלא להטיל עליו קנס.

ה. **דיון**

12. עסקינן במי שסייע לאחר להוביל ולשאת אמצעי חבלה שלא כדין – עבירה חמורה ביותר.

ברם, נסיבות המקרה דנן הינן מיוחדות, ומבלי להרחיב יתר על המידה בעניין ביצוע העבירה ואישיותו של המבצע – יודגש, כי מכתב האישום המקורי נמחקה העובדה שהנאשם בדק את תכולת שקית הניילון שהכילה את אמצעי החבלה.

אין גם מחלוקת כי אמצעי החבלה לא נועדו לנאשם.

13. המעורבים האחרים בפרשה הועמדו גם הם לדין במסגרת הסדר טיעון, אך הם לא הורשעו במסגרת סיוע לביצוע העבירה.

בשל היות העבירות על סף ההתיישנות וקיום קשיים ראייתיים – נדון אחד מהמעורבים לחמישה חודשי מאסר לריצוי בעבודות שירות, וכן הוטלו עליו מאסר על-תנאי וקנס בסך 15,000 ₪. על המעורב השני הוטלו 12 חודשי מאסר על-תנאי וקנס בסך 10,000 ₪.

14. לאחר ששמעתי טיעוני ב"כ הצדדים, ולאור כל המקובץ לעיל, אני מכבדת את הסדר הטיעון ומטילה על הנאשם את העונשים כדלקמן:

א. 4 חודשי מאסר בפועל, אשר ירוצו בחופף לעונש המאסר אותו מרצה הנאשם כיום, במסגרת ת"פ 2709/09 של בימ"ש השלום בראשל"צ.

ב. 9 חודשי מאסר על-תנאי, והתנאי הוא שלא יעבור עבירה לפי [סעיף 144](http://www.nevo.co.il/law/70301/144) ל[חוק העונשין](http://www.nevo.co.il/law/70301), התשל"ז-1977, או כל עבירה של אלימות מסוג פשע.

ג. לאור מצבו הכלכלי של הנאשם - אינני מטילה עליו כל קנס, אך הוא יחתום על התחייבות בסך 5,000 ש"ח להימנע מביצוע העבירה בה הורשע או עבירת אלימות מסוג פשע, וזאת תוך 3 שנים מיום שחרורו ממאסר.

הודע לנאשם על זכותו לערער על גזר-הדין תוך 45 ימים לביהמ"ש העליון.

5129371

5129371

יהודית אמסטרדם 54678313-/

5467831354678313

|  |
| --- |
| ניתן היום, כ"ג טבת תשע"ב, 18 ינואר 2012, בנוכחות הצדדים. |
| **יהודית אמסטרדם, שופטת** |

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן