|  |  |
| --- | --- |
| **בית משפט השלום ברמלה** | |
| ת"פ 3214-11-12 מע"מ רמלה נ' קליר תעשיות זכוכית בע"מ ואח' |  |

|  |  |  |
| --- | --- | --- |
| **בפני** | **כבוד השופט הישאם אבו שחאדה** | |
| **בעניין:** | **המאשימה – מדינת ישראל באמצעות מע"מ רמלה ע"י עוה"ד מירב יולי** |  |
|  |  | |
|  | **נגד**  **הנאשמים** | |
|  | **1.קליר תעשיות זכוכית בע"מ**  **2.חיים אלגזי ע"י עוה"ד עמית זיו ממשרד עו"ד תמיר סולומון** |  |
|  |  | |
| חקיקה שאוזכרה:  [חוק מס ערך מוסף, תשל"ו-1975](http://www.nevo.co.il/law/72813): סע' [117(א)](http://www.nevo.co.il/law/72813/117.a), [117(א)(6)](http://www.nevo.co.il/law/72813/117.a.6), [117(ב)](http://www.nevo.co.il/law/72813/117.b), [119](http://www.nevo.co.il/law/72813/119)  **גזר דין** | | |

1. הנאשמים, באמצעות הנאשם 2, הודו בכתב האישום המתוקן והורשעו בביצוע 34 עבירות של אי הגשת דו"ח במועד לפי [סעיפים 117(א)(6)](http://www.nevo.co.il/law/72813/117.a.6) ו-[119](http://www.nevo.co.il/law/72813/119) ל[חוק מס ערך מוסף](http://www.nevo.co.il/law/72813) התשל"ו – 1975 (להלן: **חוק מס ערך מוסף**).על פי עובדות כתב האישום, הנאשמת 1 הינה חברה פרטית העוסקת בהתקנת זכוכיות לדירות ובניינים (להלן: **הנאשמת**) ורשומה כעוסק מורשה לעניין חוק מס ערך מוסף. הנאשם 2 הינו המנהל הפעיל של הנאשמת (להלן: **הנאשם**) וזאת במהלך שנות המס 2010 – 2012. הנאשמים לא הגישו את הדו"חות התקופתיים שלהלן לרשויות המס:

|  |  |  |  |  |
| --- | --- | --- | --- | --- |
| דו"ח לתקופה | המועד להגשת הדו"ח על פי החוק | סכום מס העסקאות בש"ח | סכום מס התשומות בש"ח | סכום המס לתשלום בש"ח |
| מאי 2012 | 15.6.12 | 157,142 | 87,361 | 69,781 |
| יוני 2012 | 15.7.12 | 680,353 | 68,784 | 40,072 |
| יולי 2012 | 15.8.12 | 94,850 | 58,197 | 36,653 |
| אוגוסט 2012 | 15.9.12 | 128,972 | 72,717 | 56,255 |
| ספטמבר 2014 | 15.10.14 | 139,081 | 92,154 | 46,927 |
| אוקטובר 2014 | 15.11.14 | 138,361 | 93,926 | 44,435 |
| נובמבר 2014 | 15.12.14 | 144,572 | 34,587 | 109,985 |

2. בנוסף, הנאשמים לא הגישו במועד את הדו"חות התקופתיים שלהלן, אשר בסופו של דבר הוגשו באיחור שנע בין 16 ימים ועד 101 ימים: ספטמבר 2010; מרץ 2011; אפריל 2011; ספטמבר 2011; אוקטובר 2011; פברואר 2012; מרץ 2012; אפריל 2012; פברואר 2013; מרץ 2013; אפריל 2013; דצמבר 2013; ינואר 2014; פברואר 2014; מרץ 2014; אפריל 2014; יוני 2014.

3. באת כוח המאשימה ציינה שהמחדלים נשוא כתב האישום הוסרו במלואם וסך המס אשר הוחסר מקופת המדינה עקב ביצוע העבירות שפורטו לעיל היה 404,106 ₪. הנאשם בסופו של דבר שילם את הסכום האמור, אך באיחור של שלוש שנים. בנוסף, קיימים מחדלים נוספים מחוץ לכתב האישום שטרם הוסרו. לפיכך, טענה שמתחם העונש ההולם נע בין 4 ל-8 חודשי מאסר בפועל ומתחם הקנס נע בין 25,000 ₪ ועד 50,000 ₪. בנוסף, הבהירה שלנאשם אין עבר פלילי קודם.

4. בא כוח הנאשם הדגיש שמדובר בעסק פעיל שמחזיק 25 עובדים והנאשם עשה את המירב על מנת להבטיח את המשך פעילותו של העסק וזאת במטרה שלא לשבור את מטה לחמם של עובדיו. בנוסף, הדגיש את נסיבותיו האישיות של הנאשם לרבות היותו נשוי ואב לילדים וגם סב לנכדים. יתר על כן, טען שיש לתת משקל מיוחד לעובדה שכל המחדלים נשוא כתב האישום כבר הוסרו.

5. בגזר הדין שנתתי ב-[ת"פ (רמ') 12233-08-12](http://www.nevo.co.il/case/3897647) **מדינת ישראל נ' אסף חורי** [פורסם בנבו] (24.11.13) (להלן: **פסק דין חורי**) עמדתי בהרחבה על הפרמטרים המנחים בקביעת מתחם העונש ההולם בעביו לפי [סעיפים 117(א)](http://www.nevo.co.il/law/72813/117.a) ו-[117(ב)](http://www.nevo.co.il/law/72813/117.b) ל[חוק מס ערך מוסף](http://www.nevo.co.il/law/72813) התשל"ו – 1975, תוך הפניה גם לפסיקתו של בית המשפט העליון. יצוין שהוגש ערעור על גזר הדין בעניין **חורי** על ידי הנאשם שם ביום 5.1.14 לבית המשפט המחוזי במחוז מרכז והערעור נדחה ביום 4.3.14 (ע"פ 7137-01-14, פורסם בנבו). הנאשם הגיש בקשת רשות ערעור לבית המשפט העליון וגם היא נדחתה ([רע"פ 2576/14](http://www.nevo.co.il/case/13104251), פורסם בנבו, 8.4.14).

6. לא אחזור על מתודולוגיית הענישה שאותה תיארתי בפסק דין **חורי** ורק אביא את עיקרי הדברים בתמצית. באותו עניין קבעתי שקיימות שלוש דרגות אשם בביצוע עבירה לפי [חוק מס ערך מוסף](http://www.nevo.co.il/law/72813) וחמש קטגוריות נזק לפי מתחמי ההשתמטות ממס. כמו כן, קבעתי באותו מקרה שבו היה מדובר בקטגוריית נזק 2 (מתחם השתמטות שנע בין 40,000 ₪ ל-400,000 ₪) ובדרגת אשם בינונית, כי מתחם העונש ההולם הוא מתחם עונש ה' על פי הטבלה שהבאתי בפסקה 26(ב) לגזר הדין. כמו כן, קבעתי כי במתחם עונש ה', לאחר בדיקת מדיניות הענישה הנוהגת, הוא כדלקמן: לעניין רכיב המאסר הוא אמור לנוע בין 5 ל-30 חודשי מאסר בפועל (ראו פסקה 29 לפסק דין **חורי**) ולעניין הקנס הוא נע בין 15,000 ₪ ל-40,000 ₪ (ראו פסקה 35 לפסק דין **חורי**).

7. בפסק דין **חורי** היה מדובר בסכום השתמטות ממס בסך של 227,707 ₪, הנאשם היה ללא עבר פלילי קודם והמחדלים לא הוסרו והושתו עליו העונשים הבאים: 8 חודשי מאסר בפועל, 8 חודשי מאסר על תנאי שלא יעבור עבירות לפי [חוק מס ערך מוסף](http://www.nevo.co.il/law/72813) וכן קנס בסך של 18,000 ₪. ערעורו לבית המשפט המחוזי, כאמור נדחה, וכן גם נדחתה בקשת רשות ערעור שהוגשה לבית המשפט העליון.

8. במקרה שבפני, הנאשמים הסירו את המחדלים ומדובר בסכום השתמטות ממס בסך של 404,106 ₪. לאור העובדה שהסכום נמצא בקצה העליון של מתחם השתמטות בקטגוריית נזק 2, הנני מוכן להניח לטובתם של הנאשמים שהם מצויים במתחם השתמטות בקטגוריית נזק 2, קרי בין 40,000 ₪ ל-400,000 ₪. כמו כן, לאור ריבוי העבירות, 24 עבירות של אי הגשת דו"ח במועד, הנני סבור שיש להציב את שני הנאשמים במידת האשם הבינונית. יוצא מכך, שמתחם העונש ההולם שרלוונטי לנאשמים שבפני הוא אותו מתחם ה', שאותו הגדרתי בפסק דין **חורי**.

9. בעת קביעת העונש המתאים בתוך מתחם העונש ההולם לקחתי בחשבון את כל הנתונים שלהלן: העדר עבר פלילי קודם; מאמציהם של הנאשמים להסרת המחדלים נשוא כתב האישום; הודאה וחיסכון בזמן שיפוטי.

10. יצוין כי המאשימה טענה שהגבול התחתון של המתחם מתחיל מארבעה חודשים, בעוד שבמתחם עונש ה' שהגדרתי לעיל, הגבול התחתון מתחיל מחמישה חודשים. בנסיבות אלה, הנני מוכן להניח לטובתם של הנאשמים שהגבול התחתון הוא ארבעה חודשים.

11. לאור כל האמור לעיל, הנני משית על הנאשמים את העונשים הבאים:

1. הנאשמת תשלם קנס בסך 17,000 ₪. הקנס ישולם ב-10 תשלומים חודשיים שווים ורצופים כאשר הראשון שבהם לא יאוחר מיום 15.11.15 והיתרה ב-15 לכל חודש שלאחריו. היה ואחד התשלומים לא ישולם במועד, אזי יעמוד מלוא סכום הקנס לפירעון מידי.
2. הנאשמת תחתום על התחייבות כספית בסך של 15,000 ₪ להימנע במשך 3 שנים מהיום מביצוע עבירה לפי [חוק מס ערך מוסף](http://www.nevo.co.il/law/72813). ההתחייבות הכספית תיחתם עוד היום במזכירות בית המשפט ע"י הנאשם, ואשר אם לא תיחתם, אזי הנאשם ייאסר למשך 20 ימים.
3. הנני משית על הנאשם 4 חודשי מאסר בפועל שירוצו בעבודות שירות. הנאשם יתייצב ביום 10.11.15 בשעה 08:00 ביחידת עבודות השירות במפקדת מחוז מרכז של שב"ס ברמלה. עבודות השירות יבוצעו בבית החולים בלינסון שברחוב ז'בוטינסקי 100 בפתח תקווה. הנאשם יועסק 5 ימים בשבוע, 8 וחצי שעות עבודה יומיות. הנאשם מוזהר בדבר חובתו להישמע להוראותיו והנחיותיו של הממונה על עבודות השירות.
4. 5 חודשי מאסר על תנאי והתנאי הוא שבמשך 3 שנים מהיום הנאשם לא יבצע עבירה לפי [חוק מס ערך מוסף](http://www.nevo.co.il/law/72813).
5. הנאשם ישלם קנס בסך של 17,000 ₪ או 50 ימי מאסר תמורתו.

הקנס ישולם ב-10 תשלומים חודשים שווים ורצופים כאשר הראשון שבהם לא יאוחר מיום 15.11.15 והיתרה ב-15 לכל חודש שלאחריו. היה ואחד התשלומים לא ישולם במועד, אזי יעמוד מלוא סכום הקנס לפרעון מידי.

1. הנאשם יחתום על התחייבות כספית בסך של 15,000 ₪ להימנע במשך 3 שנים מהיום מביצוע עבירה לפי [חוק מס ערך מוסף](http://www.nevo.co.il/law/72813). ההתחייבות הכספית תיחתם עוד היום במזכירות בית המשפט, היה והנאשם לא יחתום, אזי ייאסר למשך 20 ימים.

זכות ערעור תוך 45 יום.

5129371

54678313ניתן היום, ב' חשוון תשע"ו, 15 אוקטובר 2015, במעמד הצדדים.

5129371

54678313

הישאם אבו שחאדה 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)