|  |  |  |
| --- | --- | --- |
| **בית המשפט המחוזי בחיפה** | | |
| **ת"פ 3249-10-09 מדינת ישראל נ' נג'אר(עציר)** |  | **09 מאי 2010** |

|  |  |  |
| --- | --- | --- |
|  | **בפני כב' השופטת דיאנה סלע** | |
| **המאשימה** | | **מדינת ישראל באמצעות פמ"ח** |
| **- נ ג ד -** | | |
| **הנאשם** | | **איברהים נג'אר ת.ז. xxxxxxxxxx(עצור)** |

<#2#>

נוכחים:

ב"כ המאשימה: עו"ד צחי נמירובסקי

ב"כ הנאשם: עו"ד טליה גרידיש

הנאשם בעצמו, באמצעות שב"ס

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301)

**גזר דין**

1. הנאשם הורשע על יסוד הודייתו בעובדות כתב אישום שתוקן בשנית במסגרת הסדר טיעון, בעבירות בנשק (החזקה ונשיאה), לפי סעיף 144(א) ו- (ב) ל[חוק העונשין](http://www.nevo.co.il/law/70301), התשל"ז-1977 (להלן: חוק העונשין); ירי באזור מגורים, לפי סעיף 340א לחוק העונשין; היזק בזדון, לפי סעיף 452 לחוק העונשין.

2. **תמצית העובדות המפורטות בכתב האישום המתוקן בשנית על פי הסדר הטיעון**:

ביום 1/10/09 בסביבות השעה 18:30 לערך, התעורר ויכוח בין סייד מרעי (להלן: סייד) לבין סוהיל נג'אר (להלן: סוהיל), בחצר בית המגורים של סייד שנמצא בלב שכונת מגורים בג'סר א-זרקא (להלן: הבית). הנאשם הינו אחיינו של סוהיל .

במהלך הויכוח, הגיע הנאשם ואמר לסייד ובני משפחתו כי הוא עוד יראה להם והם ישלמו על כך ביוקר. הנאשם עזב את הבית, שב כעבור מספר דקות, כשהוא מחזיק ונושא בידו נשק שבכוחו להמית אדם, בלא רשות על פי דין, ירה אל עבר הבית כ- 10 יריות לערך, ופגע בחלונות ובתקרת הבית במזיד ושלא כדין.

במעשיו כמתואר לעיל החזיק ונשא נשק בלא רשות על פי דין, ירה מנשק חם באזור מגורים ללא הסבר סביר ופגע בבית במזיד ושלא כדין.

3. **ראיות לעונש**

המאשימה הודיעה כי לנאשם אין הרשעות קודמות, ואילו באת כח הנאשם הגישה הסכם סולחה שערכה ועדת הסולחה המקומית בג'סר אל זרקא בין משפחת המתלונן למשפחת הנאשם. (נ/1).

4. **טיעוני הצדדים**

הצדדים הודיעו לבית המשפט כי הגיעו להסדר גם לענין העונש, לפיו יעתרו להטיל על הנאשם, בגין העבירות בהן הורשע בכתב האישום המתוקן, שלוש שנות מאסר בפועל בניכוי תקופת מעצרו מיום 2/10/09, מאסר על תנאי וקנס לפי שיקול דעת ביהמ"ש. הצדדים מבקשים מבית המשפט להטיל על הנאשם את העונש המוסכם, ההולם מחד גיסא את החומרה שבעבירות הנשק והשימוש בו, וכן את הצורך להחמיר בענישה, ומאידך גיסא את העובדה שהנאשם בן 25, ללא עבר פלילי, מדובר באירוע חריג ובודד בנוף חייו ואין לו דפוסי התנהגות עבריינים לאורך השנים, הודה בעבירות המיוחסות לו, חסך זמן שיפוטי ולקח אחריות על מעשיו. עוד הוא נותן ביטוי לסולחה אליה הגיעו הצדדים לאחר ביצוע העבירות, וחזרתו של השקט למקום בו מכירים האנשים זה את זה מילדות.

לכן, מתבקש בית המשפט לכבד את ההסדר.

**דיון**

5. בבוא בית המשפט לגזור את עונשו של נאשם, הוא נותן ביטוי למטרות השונות של הענישה, גמול, הרתעה, מניעה, שיקום וחינוך. בית המשפט מאזן ומשקלל אינטרסים שונים, מהם כלליים ומהם סובבים סביב נתוניו של הנאשם המסויים העומד לדין. ([ע"פ 4890/01 מ"י נ' פלוני, פ"ד נו](http://www.nevo.co.il/case/5982047)(1), 594). יחד עם זאת, הענישה היא אינדיווידואלית, ונותנת ביטוי לנסיבות המיוחדות של כל אדם ומקרה, בנוסף לשיקולים הכרוכים באינטרס הציבורי. ([ע"פ 5106/99 אבו נג'ימה נ' מ"י, פ"ד נד](http://www.nevo.co.il/case/5993616)(1) 350, 354; וכן ע"פ 4980/01 הנ"ל, עמ' 601).

6. אין צורך להכביר מילים על חומרת העבירות שביצע הנאשם, שעה שירה לעבר בית מגורים מגורים ופגע בחלונות הבית ובתקרתו במזיד ושלא כדין. רבות נכתב אודות פוטנציאל הסיכון הגלום בעבירות בנשק, ועל הצורך בהחמרת הענישה בעבירות של החזקה, נשיאה ושימוש בנשק חם מסוגים שונים. בית המשפט העליון חזר וציין את זמינותו של הנשק החם, הקלות הבלתי נסבלת בה נעשה בו שימוש, אפילו בעקבות סכסוכים קלי ערך ("סכסוכי זוטא"), ואת חובתו של בית המשפט לתרום חלקו להרתעה ומניעה של תופעה נלוזה זו.

"**רבות נאמר בבתי המשפט על תופעת האלימות הפושה בחברה הישראלית וכל הצורך של איחוד כוחות של כל הרשויות לצורך מלחמה בתופעה זו. תפקידו של בית המשפט במאבק הוא הטלת עונשים מרתיעים ומשמעותיים על הנוקטים באלימות לפתרון סכסוכים, על מנת להעביר מסר, הן לעבריין האינדיווידואלי, והן לעבריינים הפוטנציאליים ולחברה כולה, כי אין החברה טולרנטית להתנהגויות מעין אלה".** ([ע"פ 4173/07](http://www.nevo.co.il/case/637380) **פלוני נ' מ"י**, לא פורסם, ניתן ביום 16.8.07; וכן ע"פ 8314/06 **רג'אח שיהד בן עווד** **נ' מ"י**, לא פורסם, ניתן ביום 7.6.05; [ע"פ 3753/04](http://www.nevo.co.il/case/5913485) **מ"י נ' רייכמן**, לא פורסם, ניתן ביום 7.5.05).

וכן:

"**מן הראוי שיהיה בעונש כדי להרתיע מנפיצות התופעה העבריינית של החזקה, נשיאה ושימוש בנשק חם מסוגים שונים. גם אם נכון הדבר כי עד כה רמת הענישה בעבירות של החזקת נשק אינה גבוהה, הרי שהמציאות השוררת היום בארץ - זמינותו של נשק חם ורב עוצמה שיש עמו פוטנציאל להסלמה באלימות העבריינית והאידיאולוגית כאחד - מחייבים מתן ביטוי עונשי הולם והחמרה ברמת הענישה**". (ע"פ 1332/04 מ"י נ' פס, פ"ד נח(5) 541; ראו גם [רע"פ 10376/05](http://www.nevo.co.il/case/6169310) **ברהוב נ' מ"י** (לא פורסם), ניתן ביום 17.5.06).

על ירי באיזור מגורים נאמר:

**"המערערים עשו שימוש בנשק חם על רקע סכסוך שפרץ בין משפחותיהם, תוך שהם מתכוונים לגרום חבלות ופציעה לזולת. ירי מסוג זה, ובמיוחד כשהוא מתרחש באזור מגורים, כרוכה בו סכנה של ממש לחיי אדם, ולא רק לאלה המעורבים בסכסוך, אלא גם לעוברי אורח תמימים. הנכונות של המערערים לעשות שימוש בנשק חם, ותהיה המחלוקת ביניהם אשר תהיה, היא המלמדת על מסוכנותם, ומכאן הצורך לנהוג בהם ביד קשה, דבר המתחייב גם מהצורך להרתיע את הרבים".** ([ע"פ 6493/05](http://www.nevo.co.il/case/6068562), 8353 **אנטון מוסא ואח' נ' מ"י**, לא פורסם, ניתן ביום 22.2.06).

7. לקולא אני לוקחת בחשבון את נסיבותיו האישיות של הנאשם, צעיר בן 25, ללא הרשעות קודמות, אשר הודה בעבירות המיוחסות לו, אם כי לאחר שנשמעו עדי תביעה לא מעטים, ולקח אחריות על מעשיו. עוד אני רואה להתחשב בהסכם הסולחה שהוצג בפני, לפיו הודיעו הצדדים כי יסדירו את מערכת היחסים שנפגעה וישיבו את השלום על כנו. במסגרת הסולחה שולם למתלונן סכום כסף על ידי משפחת הנאשם, אם כי לא גבוה, ואילו המתלונן פנה לבית המשפט וביקש לשחרר את הנאשם לחופשי.

8. לאחר ששקלתי את השיקולים לחומרא ולקולא, מצאתי כי העונש המוסכם אינו חורג ממדיניות הענישה המקובלת, הולם בנסיבות הענין, וניתן לכבד את ההסדר בין הצדדים.

**לפיכך, אני גוזרת על הנאשם עונשים כדלקמן:**

א. מאסר בפועל למשך 36 חודשים, בניכוי תקופת מעצרו בתיק זה, דהיינו מיום 2/10/09.

ב. מאסר על תנאי למשך 18 חודשים, שהנאשם לא יישא בו זולת אם יעבור בתוך 3 שנים מיום שחרורו עבירה בה הורשע בתיק זה, או עבירת אלימות שהעונש הקבוע בצידה הוא 3 שנות מאסר ומעלה, ויורשע בה תוך תקופת התנאי או לאחריה.

ג. קנס בסך 5,000 ₪ או 45 ימי מאסר תמורתו. הקנס ישולם בתוך 90 יום לקופת בית המשפט.

**זכות ערעור בתוך 45 יום מהיום לבית המשפט העליון.**

<#8#>

**ניתן והודע היום כ"ה אייר תש"ע, 09/05/2010 במעמד ב"כ הצדדים והנאשם.**

5129371

5129371

דיאנה סלע 54678313-/

5467831354678313

|  |
| --- |
|  |
| **דיאנה סלע, שופטת** |

הוקלד על ידי: שני חדד

נוסח מסמך זה כפוף לשינויי ניסוח ועריכה

הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן