|  |  |  |
| --- | --- | --- |
| **בית המשפט המחוזי בתל אביב - יפו** | | |
| **ת"פ 33435-03-11 מדינת ישראל נ' חמדאן(עציר)** |  | **14 יולי 2011** |

|  |  |
| --- | --- |
|  | 33455-03-11 |

|  |  |  |
| --- | --- | --- |
|  | **בפני כב' השופטת גיליה רביד** | |
|  |  | |
| **המאשימה** | | **מדינת ישראל** |
| **נגד** | | |
| **הנאשם** | | **כארם חמדאן (עציר)** |

<#2#>

נוכחים:

ב"כ המאשימה – עו"ד טרכטנברג

הנאשם הובא על-ידי שב"ס

ב"כ הנאשם – עו"ד שרון קינן

**גזר דין**

הנאשם הורשע על פי הודאתו בעבירות של נשיאת נשק, לפי סעיף 144 (ב) רישא + סיפא ל[חוק העונשין](http://www.nevo.co.il/law_html/law01/073_002.htm), תשל"ז – 1977, החזקת אביזר נשק, לפי סעיף 144 (א) לחוק הנ"ל והפרעה לשוטר במילוי תפקידו, לפי סעיף 275 לחוק הנ"ל.

מדובר באירוע מיום 14/3/2011, שבמהלכו החזיק הנאשם ברשותו אקדח מסוג "זיגזאור" ותחמושת לאקדח זה, ללא היתר כדין. מדובר באקדח שנגנב בהתפרצות שאירעה לביתו של בעליו בחודש יולי 2004.

לנאשם הרשעות קודמות כמפורט בת/10, חלקן ללא הרשעה, וזאת בגין עבירות רכוש ואלימות, לרבות הפרעה לשוטר במילוי תפקידו.

הנאשם הודה במסגרת הסדר טיעון, שעל פיו עותרים הצדדים להטיל עליו עונש מאסר בפועל בן 15 חודשים החל מיום מעצרו, וכן מאסר על תנאי וקנס.

בנימוקים להסדר הטיעון הסביר ב"כ המאשימה כי מצד אחד נלקחה בחשבון חומרתה של העבירה והצורך להרתיע מפני החזקת נשק שלא כדין, ומצד שני לא התעלמה המאשימה מהעובדה שזה לו מאסרו ראשון של הנאשם, מהנימוקים שפורטו בתסקיר וכן מהודאתו והחיסכון בזמן השיפוטי.

ב"כ הנאשם עתר אף הוא לאמץ את הסדר הטיעון המוצע, וטען כי מדובר בבחור צעיר שנסיבות חייו לא היו קלות, כמשתקף בתסקיר שיפורט בהמשך, וכן עתר שלא להטיל על הנאשם קנס כבד לאור מצבו הכלכלי הלא שפיר.

בעניינו של הנאשם התקבל תסקיר שירות המבחן, שבו פורטו נסיבותיו האישיות. קצינת המבחן ציינה כי ניכר אצל הנאשם קושי בשיתוף ובמתן מידע, ולו בסיסי אודותיו, כאשר ההתרשמות היא כי מוצאו ממערכת משפחתית מורכבת ובעייתית, ניכרה גם נטייה של הנאשם להשליך את האחריות למצבו על מוקדי שליטה חיצוניים, ובסופו של יום לא באה קצינת המבחן בהמלצה טיפולית כלשהי.

אין צורך להכביר מילים לגבי חומרת העבירות שאותן ביצע הנאשם. אכן, יש הצדקה להרתיע אנשים הן מפני נשיאה והחזקה של נשק ותחמושת שלא כדין, ויש מקום להביע מסר עונשי ברור ותקיף בדמות מעשים אלה.

עם זאת, לא ניתן להתעלם ממכלול נסיבות המקרה כפי שפורט בדברי הצדדים ובתסקיר, ולכן במכלול השיקולים הגעתי למסקנה לאשר את הסדר הטיעון המוצע.

סיכומו של דבר לאור האמור לעיל, אני מטילה על הנאשם את העונשים הבאים:

1. מאסר בפועל למשך 15 חודשים, החל מיום מעצרו של הנאשם – 14/3/2011.

2. מאסר עלֿֿתנאי למשך 12 חודשים, והתנאי הוא שהנאשם לא יעבור עבירות לפי סעיפים 144 (א) ו- 144 (ב) ל[חוק העונשין](http://www.nevo.co.il/law_html/law01/073_002.htm), תשל"ז – 1977, למשך שלוש שנים מיום שחרורו מהמאסר.

3. מאסר עלֿֿתנאי למשך 6 חודשים, והתנאי הוא שהנאשם לא יעבור עבירה של הפרעה לשוטר במילוי תפקידו, לפי סעיף 275 ל[חוק העונשין](http://www.nevo.co.il/law_html/law01/073_002.htm), תשל"ז – 1977, למשך שלוש שנים מיום שחרורו מהמאסר.

4. הנאשם ישלם קנס בסך 5000 ₪ או ירצה 60 ימי מאסר תמורתו.

הקנס ישולם עד ליום 1/1/2012.

האקדח שנתפס כמוצג – יוחזר לבעליו, ובהעדר בעלים יחולט.

שאר המוצגים יחולטו או יושמדו.

זכות ערעור תוך 45 יום.

<#7#>

**ניתנה והודעה היום י"ב תמוז תשע"א, 14/07/2011 במעמד הנוכחים.**

5129371

גיליה רביד 54678313

54678313

|  |
| --- |
|  |
| **גיליה רביד, שופטת** |

הוקלד על ידי: כנרת גולן

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)