|  |  |  |
| --- | --- | --- |
| **בית משפט השלום ברמלה** | | |
| **ת"פ 3397-09-09 מדינת ישראל נ' אלקרעאן(אסיר) ואח'** |  | **03 מאי 2010** |

|  |  |  |
| --- | --- | --- |
|  | **בפני כב' השופטת נירה דסקין**, סגנית נשיאה | |
| **המאשימה** | | **מדינת ישראל** |
| **נגד** | | |
| **הנאשמים** | | **1.עדנאן אלקרעאן - האישום בוטל**  **2.אחמד אלקרעאן (אסיר)** |

<#2#>

נוכחים:

בא כוח מאשימה עו"ד קובי מושקוביץ

בא כוח נאשמים עו"ד שוקרי אבו טביק

נאשם 2 אחמד אלקרעאן – הובא באמצעות שב"ס

<#3#

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [(3)](http://www.nevo.co.il/law/70301/.3), [144(א)](http://www.nevo.co.il/law/70301/144.a), [144(ג)(1)](http://www.nevo.co.il/law/70301/144.c.1)

>

**גזר דין – נאשם 2**

הנאשם הורשע על פי הודאתו בעבירה של החזקת נשק שלא כדין בניגוד [לסעיפים 144(א)](http://www.nevo.co.il/law/70301/144.a) + [144(ג)(1)](http://www.nevo.co.il/law/70301/144.c.1) +[(3)](http://www.nevo.co.il/law/70301/.3) ל[חוק העונשין](http://www.nevo.co.il/law/70301) המיוחסת לו בכתב אישום אשר תוקן במסגרת הסדר טעון.

נסיבות ביצוע העבירה : בתאריך 27/8/09 החזיק הנאשם בתוך ארגז איחסון במיטה בחדרו, נשק , אביזרים ותחמושת כשהם עטופים בגרבים.

המדובר בשני אקדחים כשבתוך כל אחד מחסנית וכן 31 כדורים בקוטר 9 מ"מ וזאת ללא רשות כדין להחזיקם.

במסגרת ההסדר ונוכח דרישת הדין – הנאשם יליד 1980 - נשלח הנאשם לקבלת תסקיר שירות מבחן.

תסקיר שירות המבחן:

שירות המבחן סוקר את רקעו של הנאשם ובין השאר היחשפותו לדינמיקה משפחתית בעייתית ומצוקה קשה . מחמת צנעת הפרט לא אפרט הנסיבות והפרטים.

שירות המבחן מציין כי הנאשם הביע חרטה על מעורבותו בעבירה וכן מוסר את עמדת הנאשם באשר לנסיבות ביצועה – לדברי הנאשם הוא נענה לבקשה של אחד מחבריו לשמור על הנשק בחזקתו מתוך הנחה שבשל העדר מעורבות בפלילים לא יתעורר חשד כלפיו ולא יערכו חיפושים בביתו.

הנאשם שלל כל קשר בין החזקת הנשק לסכסוכים בהם מעורב או לאורח חיים עברייני.

מעצרו הנוכחי הביא אותו למודעות גבוהה יותר באשר לסיכונים שנטל על עצמו בהתחברות לחברה שולית ובכוונתו עם שחרורו לחזור לשגרת עבודה במטרה לשקם עצמו ולהקים בית.

עם זאת מתרשם שרות המבחן מקיומו של פער בין תפיסת הנאשם את עצמו לבין המיוחס לו וכי הנאשם מתקשה להתייחס לעומק למניעי התנהגותו והדינמיקה שהביאה אותו למעורבות בעבירה.

ההתרשמות הינה כי מעורבותו החוזרת של הנאשם בעבירות מבטאת קשיים בוויסות תחושת זעם ותוקנות שנושא הנאשם מבלי שיהיה מודע דיו לבעייתיות הנגזרת מהתנהגותו.

שירות המבחן מתרשם כי הנאשם מצוי בשלב ראשוני בלבד של תהליך בדיקה עצמית באשר להתנהלותו הבעייתית והשלכותיה – וזאת בעקבות המעצר - ועדיין מתקשה לגלות אחריות למעשיו תוך שהוא תופס את עצמו קורבן לנסיבות . משכך לא נוצר בסיס להמשך מעורבות ושירות המבחן נמנע מהמלצה טיפולית.

התביעה:

התביעה מפנה לחומרת עבירות הנשק כמו גם להתרשמות שירות המבחן באשר לקושי בוויסות תחושות זעם ותוקפנות וזאת מבלי שהנאשם מודע לבעייתיות הנגזרת מהתנהלותו. עוד מציינת התביעה כי הנאשם מרצה עונש מאסר בגין עבירות תקיפת שוטר.

ב"כ המאשימה מבקשת להשית על הנאשם עונש שיכיל רכיבים של מאסר בפועל, מאסר על תנאי וקנס.

ההגנה:

הסנגור מפנה לכך שבעת שהוגש כתב האישום לא היו לנאשם הרשעות קודמות וכי עונש המאסר שנגזר על הנאשם הושת על הנאשם בגין עבירה של תקיפת שוטרים בה הורשע לאחר כתב האישום.

אליבא דהגנה, לולא כתב האישום שבפנינו, היתה אפשרות שהנאשם היה מרצה את עונש המאסר אותו הוא מרצה כיום - בעבודות שירות ולא מאחורי סורג ובריח.

הסנגור מצביע גם על ההודיה והחסכון בזמן שיפוטי יקר, על העובדה שלכתחילה הוגש כתב האישום גם נגד אביו של הנאשם אשר היה משוחרר בתנאים מגבילים קשים ביותר אך בסופו של דבר חזרה התביעה מכתב האישום נגדו. עוד מפנה הסניגור לעובדה שהנאשם עצור מאז 27.8.09.

אליבא דהגנה יש מקום להקלה בענישה והוא מבקש לגזור גזירה שווה. מגזרי דין שונים שנתנו על ידי מותבים שונים ובהם הושתו עונשי מאסר מקלים, חלקם לתקופות של 6 חודשים ואף פחות שירוצו בעבודות שירות.

דיון:

שקלתי נסיבות הענין, טעוני באי כוח הצדדים והאמור בתסקיר.

המדובר בעבירות חמורות הגלום בהן פונציאל סכון משמעותי ואשר נדרשת בהן ענישה מחמירה זאת מחמת הסכון הגלום בכך שלנשק פוטנציאל קטילה והוא מוחזק מבלי שהמחזיק בו נתון לפקוח של הרשויות ([ע"פ 3300/06](http://www.nevo.co.il/case/5887664) אבו סנינה נ. מ.י.) כך ראה דברי ביהמ"ש המחוזי בת"א הרכב כבוד השופטת ברלינר. ע"פ 70283/04, 70287/04.

**"העבירה של החזקת נשק היא מסוג העבירות שעל פוטנציאל המסוכנות שבהם אין להכביר את הדיבור, שהרי מעצם הגדרתה נלמדת המסוכנות. נשק לעולם הוא נשק והמרחק בין כלי נשק מפורק, מונח בארון, לכלי נשק דרוך שבו נעשה שימוש, הוא מרחק קצר ביותר ולרוע המזל המציאות ומיכחה שהמרחק איננו מהווה מחסום כאשר בוחר אדם שהנשק מצוי בידו לעשות בו שימוש.**

**בית משפט קמא ציין את האזור שבו נמצא הנשק, ונראה לנו כי מדובר בנימוק משמעותי. דווקא באזור כזה חובתו של בית המשפט להילחם בנגע ולתרום ככל יכולתו למציאות שבה לא יהיה נשק בכל בית שני.**

**כפי שציינו לעיל, העובדה שמדובר בסטן איננו משמעותית לשיטתנו, שכן מוסכם על הכל שמדובר בנשק שימש. המערער גם החזיק תחמושת לנשק זה, שעל כן העת נותנת כי הנשק לא הוחזק אצלו כקישוט בלבד".**

באותו ענין דובר בהחזקת מקלע ומחסנית לנשק שבה חמישה כדורים בקוטר 9 מ"מ.

לכתחילה נגזר על הנאשם עונש של שלושה וחצי חודשי מאסר בפועל ותוך שבית המשפט המחוזי מטעים כי ערכאת הערעור אינה ממצה את הדין עם המשיבים, הועמד העונש על שנה.

ולעניננו – במקרה שלנו מדובר ב- 2 אקדחים כשבכל אחד מחסנית וכן – 31 כדורים ודהיינו עבירות נשק בהיקף רב בהרבה.

באשר לטענת ההגנה לעניין העדר הרשעות בעת הגשת כתב האישום הרי לענין זה כבר נאמר שפוטנציאל המסוכנות בעבירה של החזקת נשק מצדיק הטלת עונשי מאסר בפועל גם למי שזו להם העבירה הראשונה.

ראה דברי בית משפט עליון ב[ע"פ 5220/09](http://www.nevo.co.il/case/6000182) הייטם עוואדה נ' מדינת ישראל תק-על 2009(4), 4508 המצטט בהסכמה מ[רע"פ 2718/04](http://www.nevo.co.il/case/5852404) אבו דחל נ' מדינת ישראל:

ב[רע"פ 2718/04](http://www.nevo.co.il/case/5852404) אבו דאחל נ' מדינת ישראל (לא פורסם) ציין כבוד השופט ג'ובראן כלהלן:

"יוער כי הסכנה הטמונה בעבירה החמורה של החזקת נשק מצדיקה הטלת עונשי מאסר לריצוי בפועל גם על מי שזו עבירתו הראשונה.בבוא בית-המשפט לשקול את הענישה בעבירות מסוג זה, עליו לתת משקל נכבד יותר לאינטרס הציבורי ולצורך להרתיע עבריינים בכוח מלבצע עבירות דומות, על פני הנסיבות האישיות של העבריין". (הדגשה לא במקור)

כך גם ב[ע"פ 6583/06](http://www.nevo.co.il/case/6072945) אגא אדהאם נ. מ.י. שם נדון ערעורו של מי שהורשע על פי הודאתו בעבירת נשק בנסיבות בהן החזיק אקדח אחד ומחסנית לאקדח ונדון לשמונה עשרה חודשי מאסר מתוכם שמונה חודשים לריצוי בפועל והיתרה על תנאי. בערעור טענה ההגנה לנסיבות מקלות שעניינן גיל צעיר (בן 24), עבר נקי ונורמטיבי, מעצר בית מלא בו שהה, מעצר בית חלקי, מצבה הקשה של משפחתו.

הרכב הערעור מפי כבוד השופט גו'בראן דחה את הערעור, תוך שעמד על חומרת העבירה של החזקת נשק ומחסנית שלא כדין אשר מזקיקה ענישה מחמירה והתייחס לפסיקה של בתי המשפט לפיה:

**"עבירה של החזקת נשק שלא כדין הינה חמורה בשל הסיכון הפוטנציאלי הגלום בה. והרי, כל הנושא נשק שלא כדין מסכן את הסובבים אותו ואת החברה כולה. כן כבר נקבע, כי עבירה זו מצדיקה השתת מאסר בפועל אף על מי שזו לו הרשעתו הראשונה. כך, למשל, קבעתי בהחלטתי ב**[**רע"פ 2718/04**](http://www.nevo.co.il/case/5852404) **אבו דאחל נ' מדינת ישראל..."**

ב[ע"פ 5220/09](http://www.nevo.co.il/case/6000182) הנ"ל מצטט בית משפט עליון גם מדברי כבוד השופטת (כתוארה אז) ביניש-

**"גם אם נכון הדבר כי עד כה רמת הענישה בעבירות של החזקת נשק אינה גבוהה, הרי שהמציאות השוררת בארץ - זמינותו של נשק חם ורב עוצמה שיש עמו פוטנציאל להסלמת האלימות העבריינית והאידאולוגית כאחד - מחייבת מתן ביטוי עונשי הולם והחמרה ברמת הענישה". אכן, ענייננו אינו דומה לאותה פרשה שבה דנה ולחומרתה, אך גם לא לפרשת שי דרומי. דרך המלך בכגון דא, בסופו של יום, צריכה להיות ככלל מאסר מאחורי סורג ובריח, וזאת בראש וראשונה להרתעת היחיד והרבים; אורך התקופה כרוך כמובן בנסיבות הספציפיות של העושה והמעשה. אכן, ערים אנו לכך שלאדם בעל רקע נורמטיבי, וכזה הוא המערער, שהות במאסר אינה קלה כל עיקר, ובהיותו במעצר חוה מקצת הטעם. אך נשק הוא נשק הוא נשק, ובנסיבות הישראליות נשק בידיים לא מורשות עלול להתגלגל למקום לא טוב, וכדברי האומר "מחזה שבמערכתו הראשונה נראה אקדח, עשוי האקדח לירות במערכה האחרונה";**

עינינו הרואות כי פוטנציאל המסוכנות הרב הגלום בעבירות החזקת נשק- ולעניין זה החזקת תחמושת איננה פחות מסוכנות מהחזקת נשק- הביא את בתי המשפט להחמיר בענישה גם במקרים בהם מדובר בנשק בהיקף פחות מזה שבמקרה שלפניי, וגם במקרים בהם מדובר באדם צעיר אשר עברו נקי וזו לו העבירה הראשונה והוא מקיים אורח חיים נורמטיבי וכן עומדות לו נסיבות אישיות מקלות.

כמובן שקיימת קשת רחבה של פסיקה וכפי שהפנה אף הסנגור המלומד קיימת גם פסיקה מקלה בעבירות אלה אך ברור הוא שכל מקרה צריך להידון לגופו ולנסיבותיו.

במקרה שבפנינו נלמדת החומרה מעצם נסיבות ביצוע העבירות ולענין זה אפנה לעובדות כתב האישום המתוקן מהן עולה כי היקף הנשק והתחמושת משמעותי.

אין צורך להכביר מילים על הסיכון שבהחזקת נשק כאשר אין אישור על פי דין להחזיקו ובוודאי שכפל סיכון יש כאשר שני אקדחים מוחזקים בבית מגורים כשבתוכם מחסניות. לכל אלה הוסף את החזקת הכדורים בהיקף משמעותי כעולה מכתב האישום המתוקן.

עוד יצוין כי כל מקרה צריך להיבדק לגופו, תוך לקיחה בחשבון של הנסיבות הספציפיות כך למשל במקרה אליו הופנתי, המדובר היה בהסדר טעון המביא בחשבון קשים ראייתים (לדוג' ב[ע"פ 2718/08](http://www.nevo.co.il/case/2300302) אליו הפנה הסניגור).

עוד יצויין כי במקרה שבפנינו מצביע שירות המבחן על העדר מודעות לבעייתיות הנגזרת מהתנהלותו של הנאשם וכן על קושי בוויסות תחושות זעם ותוקפנות כאשר שירות המבחן אינו בא בהמלצה במקרה זה.

יחד עם זאת, לנגד עיני גם מכלול הנסיבות המקלות כפי שהצביע עליהן הסנגור.

בייחוד אציין את ההודיה אשר חסכה מזמנו של הציבור וכן חסכה מזמנם של עדי התביעה – 16 במספר, כאשר החלק הארי הנם אנשי משטרה שכידוע אין עתותיהם בידיהם.

עוד אציין כי אמנם לעת הזו לנאשם כבר הרשעה בעבירה של תקיפת שוטרים אך בעת ביצוע העבירה והגשת כתב האישום לא היו לו הרשעות קודמות. בנוסף מביאה אני בחשבון שכתב האישום כנגד הנאשם האחר – אביו של הנאשם – בוטל טרם מענה.

גם העובדה שהנאשם מצוי במעצר תקופה ארוכה – מאז 27.8.09, תובא בחשבון.

יצוין כי לעניין התקופה שהנאשם מצוי במעצר יש לזכור כי בחלקה ריצה עונש מאסר בפועל של 4 חודשים בגין התיק של תקיפת שוטרים ובכל מקרה תקופה זו אין לנכותה מעונש המאסר שיגזר על הנאשם.

לאחר ששקלתי מכלול הנסיבות לחומרה ולקולא אני גוזרת על הנאשם את העונשים הבאים:

1. 10 חודשי מאסר בפועל מהם ינוכו ימים שהיה במעצר, אך לא ימים שריצה עונש מאסר – ודהיינו ינוכו ימים מיום 27.8.09 ועד ליום 18.2.10.

2. 12 חודשי מאסר על תנאי והתנאי הוא שלא יעבור במשך 3 שנים מיום שחרורו מהמאסר עבירה בה הורשע.

3. קנס בסך 2,500 ₪ או 21 ימי מאסר למקרה שהקנס לא ישולם.

לפני ולפנים משורת הדין ישולם הקנס ב- 10 תשלומים חודשיים שווים ורצופים אשר ישולמו החל מיום 15.6.10 ובכל 15 לחודש לאחר מכן. אי עמידה בתשלום מהתשלומים תעמיד היתרה לפירעון מיידי.

4. מוצגים: צו לחלוט ו/או השמדה לפי שקול דעת המשטרה.

המזכירות תעביר העתק לשירות המבחן.

זכות ערעור בתוך 45 יום מהיום.

<#7#>

**ניתנה והודעה היום י"ט אייר תש"ע, 03/05/2010 במעמד הנוכחים.**

5129371

נירה דסקין 54678313-/

54678313

|  |
| --- |
|  |
| **נירה דסקין, סגנית נשיא** |

5129371

54678313

הוקלד על ידי: סיגל שלמה

נוסח מסמך זה כפוף לשינויי ניסוח ועריכה

הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן