|  |  |
| --- | --- |
| **בית משפט השלום בכפר סבא** | |
| ת"פ 3424-10-13 מדינת ישראל נ' עאזם | 01 יוני 2014 |

|  |  |  |
| --- | --- | --- |
| לפני | **כב' ה**שופטמיכאל קרשן | |
| בעניין: | המאשימה | מדינת ישראל |
|  |  |  |
|  | **נגד** | |
|  | הנאשם | וויסאם עאזם |
|  | נוכחים:  ב"כ המאשימה עו"ד פאדי אסעד  הנאשם בעצמו וב"כ עו"ד אוהד מגורי |  |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(א)](http://www.nevo.co.il/law/70301/144.a)

|  |
| --- |
| **גזר דין** |

1. הרשעתי את הנאשם, וויסאם עאזם יליד 1975, על יסוד הודאתו במסגרת הסדר טיעון, בעובדות כתב אישום מתוקן במסגרת הסדר טיעון, בביצוע עבירה של החזקת נשק לפי [סעיף 144(א)](http://www.nevo.co.il/law/70301/144.a) רישא וסיפא ל[חוק העונשין](http://www.nevo.co.il/law/70301), התשל"ז-1977.

1. לפי עובדות כתב האישום המתוקן, מספר שנים טרם 28.9.2013 קיבל לידיו הנאשם אקדח מסוג ברטה 9 מ"מ שמספרו מחוק, ומחסנית תואמת טעונה במספר כדורים (להלן – "**האקדח**").

הנאשם החזיק באקדח ובמחסנית כל אותן שנים עד ליום 28.9.2013, כאשר בחלק מן הזמן הסליקם בחורשה סמוכה לטייבה. ביום 28.9.2013 נהג הנאשם ברכב מסוג סובארו לגאסי מכיוון שכם לטול כרם, כשהוא מחזיק ברכב את האקדח והמחסנית. בהתקרבו למחסום בצומת ג'ית, על כביש 55, פרק הנאשם את האקדח, השליך מהרכב את כדורי האקדח והסליק את האקדח והמחסנית הריקה בתא הכפפות. בהגיעו למחסום, נתגלו האקדח והמחסנית במהלך בדיקה וחיפוש ברכב.

1. הצדדים התקשרו בהסכמה חלקית לעניין העונש, לפיה הגבילה עצמה המאשימה בעתירתה לעונש לשישה עשר חודשי מאסר בפועל, מאסר על-תנאי וקנס וההגנה תטען כרצונה.
2. לנאשם ארבע הרשעות קודמות. בשנת 1994 הורשע בביצוע עבירת איומים; בשנת 1997 הורשע בעבירות מרמה וזיוף; בשנת 2002 הורשע בביצוע עבירות רכוש; בשנת 2002 הורשע הנאשם בבית המשפט המחוזי בתל-אביב בביצוע עבירות של החזקת נשק שלא כדין ורכישת נשק שלא כדין, ונדון, בין היתר, לעונש מאסר בפועל לתקופה של 28 חודשים.
3. במסגרת הטיעונים לעונש הגיש ב"כ הנאשם שלושה מסמכים: מחוו"ד פסיכיאטרית שנערכה אודות הנאשם באופן פרטי (נע/1) עולה כי הבודק סבור כי הנאשם החזיק בנשק מתוך שיקולים של קיוּמיות ולא מתוך עבריינות; המסמך נע/2 עניינו מצבו הנפשי של בנו של הנאשם, אשר היה עד לאירוע ירי על בית המשפחה בשנת 2010; באסופת המסמכים נע/3 ישנם מסמכים אודות מצבם הרפואי של אם הנאשם ואחיו וכן מסמכים אודות מצבו הכלכלי הרעוע של הנאשם.

**דיון**

1. עבירות הנשק הפכו למכת מדינה, ובאזורנו אף למכת אזור. פגיעתן של העבירות קשה. נשק לא מורשה שמוחזק על ידי פלוני, מחר ייעשה בו שימוש לרעה על ידי פלוני עצמו או על ידי אחרים.
2. בתי המשפט עמדו פעמים רבות על הסכנה הרבה הגלומה בהחזקת כלי ירייה על ידי מי שאינם מורשים לכך, סכנה שמצדיקה נקיטת יד קשה כלפי המורשעים בביצוע עבירה זו:

"הסכנה הטמונה בעבירה החמורה של החזקת נשק מצדיקה הטלת עונשי מאסר לריצוי בפועל גם על מי שזו עבירתו הראשונה. בבוא בית-המשפט לשקול את הענישה בעבירות מסוג זה, עליו לתת משקל נכבד יותר לאינטרס הציבורי ולצורך להרתיע עבריינים בכוח מלבצע עבירות דומות, על פני הנסיבות האישיות של העבריין." [[רע"פ 2718/04](http://www.nevo.co.il/case/5852404) **אבו דאחל נ' מדינת ישראל** (2004)]

וכן –

"... יש ליתן משקל בכל מקרה לסיכון הגלום בכך שנשק בעל פוטנציאל קטילה מוחזק מבלי שיש עליו ועל בעליו פיקוח מוסדר של הרשויות, כאשר המחזיק נתון תמיד לסיכון שיתפתה לעשות שימוש בנשק, ולו ברגעי לחץ ופחד." [[ע"פ 3306/00](http://www.nevo.co.il/case/5887827) **אבוסנינה נ' מדינת ישראל** (2000)]

ועוד –

"אין צורך לומר עד כמה מסוכנת לציבור התופעה של עבריינים המתהלכים ברחובות כשנשק חם בכיסם, ומכאן הצורך לנקוט בענישה שיש בה גם מסר של הרתעה לרבים" [[ע"פ 2839/05](http://www.nevo.co.il/case/5859902) **עבד אל קאדר נ' מדינת ישראל**, (2005)]

1. המציאות הביטחונית השוררת בישראל וזמינותם של כלי הנשק החמים, מצדיקה אף היא החמרה בענישה [ראו והשוו [ע"פ 1332/04 מדינת ישראל נ' פס, פ"ד נח](http://www.nevo.co.il/links/psika/?link=עפ%201332/04&Pvol=נח)(5) 541 (2004)]. יתרה מכך, באזור השרון ישנה "מכת אזור", של החזקת כלי נשק רבים בידי אנשים בלתי מורשים, וגם עניין זה מצדיק החמרה בענישה.
2. משכבר נקבע הכלל לפיו במצב הדברים הרגיל יש לאסור את המבצעים עבירה זו, גם אם מדובר בעבירה ראשונה, מאחורי סורג ובריח, ואילו אורך התקופה כרוך בנסיבות הספציפיות של העושה והמעשה [[ע"פ 5220/09](http://www.nevo.co.il/case/6000182) **עוואודה נ' מדינת ישראל** (2009)].
3. הנאשם החזיק במשך מספר שנים אקדח שמספרו מחוק ועמו מחסנית תואמת מלאה בכדורים. הנאשם טען כי החזיק באקדח לצורך הגנה עצמית, בשל אירוע ירי שהתרחש בשנת 2010. אין לקבל טענה זו, ראשית משום שאזרחי המדינה אינם רשאים בשום מקרה להחזיק בכלי יריה ללא הרשאה, ושנית משום שהאקדח נתפס ברשות הנאשם שלוש שנים מאוחר יותר. לא מדובר אפוא בתגובה ספונטנית לאירוע טראומתי אלא בדפוס התנהגות קבוע.
4. בשים לב למכלול נסיבות המעשה, ובין היתר ההחזקה הממושכת באקדח, במחסנית ובכדורים, ולרמת הענישה הנוהגת בתחום זה, הנני סבור כי מתחם העונש ההולם במקרה זה הוא בין 10 ל-24 חודשי מאסר בפועל.
5. במסגרת ההכרעה איזה עונש יושת על הנאשם אתן מקום לנסיבותיו האישיות כפי שתוארו על ידי בא כוחו, להודאתו מבלי שניהל משפט, למצבו הכלכלי ולמצבם של בני משפחתו. בצד זה, עליי לתת משקל לעובדה כי הנאשם כבר הורשע בעבר בעבירה זהה וריצה עונש מאסר ממושך אשר לא הרתיעו מלשוב ולהחזיק בנשק.
6. לאחר ששקלתי את מלוא הנסיבות לחומרה ולקולה, עיינתי בגזרי הדין שהוגשו לי על ידי ב"כ הצדדים, הדרכתי עצמי מפסיקת בית המשפט העליון וממגמת ההחמרה המובהקת בעבירות הנשק העולה ממנה, ונתתי דעתי לטווח הענישה המוסכם, הריני גוזר על הנאשם את העונשים הבאים:

א. 14 חודשי מאסר לריצוי בפועל, בניכוי ימי מעצרו של הנאשם מיום 28.9.2013 ועד ליום 28.11.2013

ב. 9 חודשי מאסר על-תנאי למשך שלוש שנים, שלא יעבור עבירת נשק, או עבירה שנעברה תוך שימוש בנשק.

**נוכח העובדה כי הנאשם נשלח לרצות עונש מאסר לא קצר, ובשל מצבו הכלכלי, החלטתי להימנע במקרה זה מלחייבו בקנס.**

**זכות ערעור לבית המשפט המחוזי תוך 45 יום.**

**5129371**

**54678313ניתן היום ג' סיוון תשע"ד, 01/06/2014 במעמד הנוכחים.**

מיכאל קרשן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)