|  |  |
| --- | --- |
| **בית משפט השלום ברמלה** | |
| ת"פ 35048-12-14 משטרת ישראל תביעות- שלוחת רמלה נ' אליה(עציר) |  |

|  |  |  |
| --- | --- | --- |
| **בפני** | **כבוד השופט הישאם אבו שחאדה** | |
| **בעניין:** | **המאשימה – מדינת ישראל באמצעות משטרת ישראל תביעות רמלה ע"י עוה"ד איריס מוריץ** |  |
|  |  |  |
|  | **נגד** | |
|  | **הנאשם רחמים רם אליה  ע"י עוה"ד ראיס אבו סייף** |  |
|  |  | |
| חקיקה שאוזכרה:  [חוק העונשין, תשל"ז-1977](http://www.nevo.co.il/law/70301): סע' [379](http://www.nevo.co.il/law/70301/379), [413ה](http://www.nevo.co.il/law/70301/413e), [452](http://www.nevo.co.il/law/70301/452), [ה1 לפרק יא'](http://www.nevo.co.il/law/70301/jaCe1S)  **גזר דין** | | |

**כתב האישום**

1. הנאשם הודה בכתב אישום מתוקן, אשר כולל שני אישומים, וזאת לאחר שמיעת חלק ניכר מהראיות,

2. באישום הראשון, הנאשם הורשע בשתי עבירות של תקיפת סתם ובעבירה של חבלה במזיד ברכב לפי [סעיף 413ה](http://www.nevo.co.il/law/70301/413e) ל[חוק העונשין](http://www.nevo.co.il/law/70301) התשל"ז – 1977 (להלן: **חוק העונשין**). על פי עובדות האישום הראשון, ביום 23.10.14 ישבו בתחנת דלק "דור אלון" במושב פתחיה (להלן: **התחנה**), עובד בשם ניר (להלן: **המתלונן**) ושלושה אנשים נוספים בשם עידו (להלן: **עידו**), שמעון (להלן: **שמעון**) ובן (להלן: **בן**). המתלונן, עידו, שמעון ובן יקראו להלן : "**החבורה**".

3. באותן נסיבות, ישב הנאשם בתחנה כשברשותו בקבוק וודקה ושתה ממנו. החבורה שיחקה בזריקות של קוביות קרח ואחת מקוביות הקרח פגעה בשגגה בנאשם. הנאשם התרגז, שפך את כוס הוודקה שהיתה בידו על בן ודחף אותו ובתגובה דחף בן את הנאשם כדי להרחיקו. בהמשך, אחז המתלונן בידו של הנאשם והפיל את בקבוק הוודקה מידו. בתגובה, הוציא הנאשם שקית קרח מהמקרר בתחנה והיכה באמצעותו את חזהו וסנטרו של המתלונן ולאחר מכן היכה את המתלונן פעם נוספת באמצעות שקית הקרח. עידו ניסה להרגיע את הנאשם והאחרון בתגובה אמר לו שיזוז, דחף אותו, הרים לבנה וזרק אותה על שמשת חלון הרכב מסוג סוזוקי השייך לבן. בעקבות כך, שמשת חלון הרכב התנפצה.

4. באישום השני, הנאשם הורשע בביצוען של העבירות הבאות: תקיפת סתם לפי [סעיף 379](http://www.nevo.co.il/law/70301/379) ל[חוק העונשין](http://www.nevo.co.il/law/70301), היזק לרכוש במזיד לפי [סעיף 452](http://www.nevo.co.il/law/70301/452) לחוק העונשין וכן חבלה במזיד ברכב לפי [סעיף 413ה](http://www.nevo.co.il/law/70301/413e) לחוק העונשין. על פי עובדות האישום השני, בהמשך למתואר באישום הראשון, ביום 10.12.14, בשעה 14:30 או בסמוך לכך, הגיע המתלונן לתחנה כאשר הוא נוהג ברכב מסוג מאזדה השייך למנהל התחנה. באותן נסיבות, זרק הנאשם על הרכב שני כיסאות ואבן וגרם למעיכות בדלת הקדמית שמאלית ובכנף הקדמית שמאלית ולשבר בין המשקוף לחלון הנהג. הנזק מוערך בכ-2,400 ₪. בהמשך, כאשר ירד המתלונן מהרכב, תקף אותו הנאשם בכך שהשליך לעברו מעמד ובו ממתקים שונים, פח ברזל ושישיית מים. הנאשם המשיך להשתולל במקום, בעט בדלתות ובחלונות של חנות הנוחות בתחנה, זרק שישיות מים, מעמד ובו ממתקים שונים, שלטי אזהרה, כיסא וכן שבר את דלת מחסן התחנה.

**טענות הצדדים לעונש**

5. באת כוח המאשימה הפנתה ל-ת/1 עד ת/3 ואשר מצביעים על היקף הנזקים שנגרמו לרכבים שמתוארים בכתב האישום. בנוסף, הפנתה לרישום הפלילי של הנאשם ואשר כולל 3 הרשעות קודמות בעבירות של איומים, הפרת צו בית משפט, תקיפת סתם, הפרעה לשוטר במילוי תפקידו ונהיגה ברכב ללא רישיון. בכל שלוש הרשעותיו, הנאשם לא נדון למאסר בפועל. המאשימה טענה שלאור העובדה שמדובר בשני אירועים נפרדים, עם נזקים קונקרטיים לרכוש והתנהגות בריונית בתוך התחנה, העונש הראוי הוא מאסר מאחורי סורג ובריח וזאת בצירוף קנס כספי משמעותי ופיצוי למתלוננים.

6. בא כוח הנאשם טען שהנאשם הוא כיום בן 23 שנים וסובל מבעיות של קשב וריכוז ואף נקבעה לו נכות כללית בשיעור של 24 אחוז ע"י המוסד לביטוח לאומי (נ/6). כמו כן, סבו של הנאשם העיד מטעם ההגנה לגבי הנסיבות האישיות והכלכליות של משפחתו הגרעינית של הנאשם. על כן, בא כוח הנאשם טען שיש להסתפק במאסר על תנאי וזאת לא כל שכן לאור ההתגרות ע"י החבורה בנאשם.

**מתחם העונש ההולם**

7. במקרה שבפני, מדובר בשני אירועים נפרדים במועדים שונים שכללו התנהגות אלימה ופגיעה ברכבם של שני מתלוננים שונים. בנסיבות אלה, הנני קובע שמדובר בשני אירועים נפרדים, וזאת על אף הדימיון ביניהם.

8. הנני קובע כי מתחם העונש ההולם לכל אחד מהאירועים המתוארים באישום הראשון והשני, נע בין מספר חודשי מאסר בפועל ועד 12 חודשי מאסר בפועל. לדוגמאות למדיניות הענישה הנוהגת בעבירות שפורטו בכתב האישום, ראו למשל: [רע"פ 7787/13](http://www.nevo.co.il/case/10483460) **מסארווה נ' מדינת ישראל** [פורסם בנבו] (2.2.14); רע"פ 227/14 **הרנסקי נ' מדינת ישראל** [פורסם בנבו] (20.11.14); [רע"פ 4338/15](http://www.nevo.co.il/case/20380982) **כהן נ' מדינת ישראל** [פורסם בנבו] (23.6.15); [רע"פ 2955/10](http://www.nevo.co.il/case/5859832) **אליהו נ' מדינת ישראל** [פורסם בנבו] (25.4.10); ע"פ [14021/09](http://www.nevo.co.il/case/6169916)  **חבושה נ' מדינת ישראל** [פורסם בנבו] (25.1.10).

**העונש המתאים בתוך מתחם העונש ההולם**

9. בעת קביעת העונש המתאים בתוך מתחם העונש ההולם לקחתי בחשבון את כל הנתונים שלהלן:

א. למרות ניהול ההוכחות ושמיעת חלק ניכר מהראיות, בסופו של יום, הנאשם קיבל אחריות על מעשיו והודה בכתב האישון המתוקן, כאשר התיקון כלל מחיקה של עבירות מסוימות מכתב האישום המקורי.

ב. עברו הפלילי של הנאשם איננו מכביד. שני גזרי הדין שפורטו בתדפיס הרישום הפלילי, מתוך סך הכל שלושה גזרי דין בעברו של הנאשם, ניתנו ע"י בית המשפט לנוער וזאת בשנים 2008 ו-2010. הנאשם מעולם לא נדון לעונש של מאסר בפועל ואף לא בדרך ריצוי של עבודות שירות.

ג. לנאשם נכות רפואית שאושרה ע"י המוסד לביטוח לאומי וקיים צורך רפואי בנטילת תרופות, וזאת כנסיבה לקולא.

10. לאור כל האמור לעיל, הנני משית על הנאשם את העונשים הבאים:

א. 6 חודשי מאסר בפועל שירוצו בדרך של עבודות שירות. הנאשם יתייצב ביום 14.1.16 במפקדת מחוז מרכז של שב"ס ברמלה בשעה 08:00 לתחילת ריצוי עבודות השירות. עבודות השירות יבוצעו ב-"בית נועם" ברחוב הרצל 66 קריית אונו, הנאשם יועסק 5 ימים בשבוע, 8 וחצי שעות עבודה יומיות. הנאשם מוזהר כי עליו להישמע להוראותיו והנחיותיו של הממונה על עבודות השירות.

ב. 5 חודשי מאסר על תנאי והתנאי הוא שבמשך 3 שנים מהיום הנאשם לא יבצע עבירת אלימות וגם לא עבירה לפי [סעיף 452](http://www.nevo.co.il/law/70301/452) ל[חוק העונשין](http://www.nevo.co.il/law/70301), או עבירה לפי [סימן ה1 לפרק יא'](http://www.nevo.co.il/law/70301/jaCe1S) לחוק העונשין.

ג. הנאשם ישלם פיצוי לעד תביעה 2, הבעלים של הרכב באישום הראשון, בסך של 2,000 ₪ . הפיצוי ישולם ב- 4 תשלומים חודשיים שווים ורצופים כאשר הראשון שבהם עד ליום 1.2.16 והיתרה ב- 1 לכל חודש שלאחריו. היה ואחד התשלומים לא ישולם במועד, אזי יעמוד מלוא סכום הפיצוי לפירעון מידי.

ד. הנאשם ישלם פיצוי לעד תביעה 1, הבעלים של הרכב באישום השני, בסך של 2,500 ₪. הפיצוי ישולם ב- 5 תשלומים חודשיים שווים ורצופים כאשר הראשון שבהם עד ליום 1.2.16 והיתרה ב- 1 לכל חודש שלאחריו. היה ואחד התשלומים לא ישולם במועד, אזי יעמוד מלוא סכום הפיצוי לפירעון מידי.

ה. הנאשם ישלם קנס בסך 2,500 ₪ , או 10 ימי מאסר תמורתו.

הקנס ישולם ב-5 תשלומים חודשיים שווים ורצופים כאשר הראשון שבהם עד ליום 1.3.16 והיתרה ב- 1 לכל חודש שלאחריו. היה ואחד התשלומים לא ישולם במועד, אזי יעמוד מלוא סכום הקנס לפירעון מידי.

5129371

54678313זכות ערעור תוך 45 יום.

ניתן היום, ד' טבת תשע"ו, 16 דצמבר 2015, במעמד הצדדים.

5129371

54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

הישאם אבו שחאדה 54678313-/