|  |  |  |
| --- | --- | --- |
| **בית משפט השלום בנצרת** | | |
| **ת"פ 3548-03-10 מדינת ישראל נ' שמוט** |  | **13 יוני 2011** |

|  |  |  |
| --- | --- | --- |
| **בפני** | **כב' השופטת כרמלה רוטפלד-האפט** | |
| **המאשימה** | | **מדינת ישראל** |
| **נגד** | | |
| **הנאשם** | | **עבדאללה שמוט** |

<#2#>

נוכחים:

מטעם המאשימה: עו"ד אלעד מאיר

מטעם הנאשם: בעצמו וע"י ב"כ עו"ד עיסא מוחמדיה

**גזר דין**

1. הנאשם הורשע על פי הודאתו בביצוע עבירות של נשיאת נשק שלא כדין והחזקת סמים מסוכנים לצריכה עצמית. כך לאחר שהודה כי בתאריך 16.07.09 החזיק ברשותו 16 כדורי תחמושת לנשק ללא היתר כדין וכן סם מסוכן מסוג חשיש במשקל נטו של למעלה מ- 102 גרם וזאת לצריכה עצמית.

הודאתו של הנאשם באה במסגרת הסדר טיעון מהלכו הוסכם בין הצדדים כי קודם לשמיעת הטיעונים לעונש יתקבל בעניינו תסקיר שירות המבחן. עם זאת סוכם כי לאחר האמור יוכלו לטעון לעונש איש איש כפי הבנתו.

2. תסקיר שירות המבחן שהתקבל בעניינו של הנאשם העלה כי הינו בן 52, נשוי בשנית ואב ל- 7 ילדים בטווח גילאים בין 7 – 29. עוד העלה התסקיר כי הנאשם לוקח אחריות מלאה על מעשיו ואף מביע תחושות אשם וחרטה.

מעבר לאמור מעלה התסקיר כי הגם שלנאשם גיליון הרשעות קודמות מכביד, הרי שהרשעתו האחרונה הינה בגין עבירה משנת 2001 וכי ככלל הסתיימה פעילותו העבריינית אי שם במחצית שנות ה- 90.

נוכח האמור ובשים לב לעובדה כי שירות המבחן סבור שהנאשם אכן מסוגל ללמוד את הלקחים ממעורבותו בעבירות נשוא הרשעתו בפני, ממליץ השירות להסתפק בענישה הצופה פני עתיד, ומעריך כי די בה להרתיעו מהישנות מעשיו.

3. בנסיבות אלה וחרף טיעוני ב"כ המאשימה לעניין העונש – טיעונים בהם עמד על חומרת העבירות נשוא הרשעתו ואינטרס הציבור בהרתעה מביצוען – הינני סבורה כי יש לקבל עמדת שירות המבחן לעונש. כך בשים לב לחלוף הזמן מעת ביצוע העבירות נשוא הרשעתו של הנאשם בפני, ובעיקר מחמת העובדה כי אכן מזה למעלה מעשור שהנאשם חי כאדם נורמטיבי.

4. תוצאת האמור אני מוצאת למוד עונשו של הנאשם כדלקמן:

א. 8 חודשים מאסר על תנאי לתקופה של 3 שנים והתנאי הוא כי הנאשם לא יעבור בתוך תקופה זו כל עבירה לפי סעיף 144 ל[חוק העונשין](http://www.nevo.co.il/law_html/law01/073_002.htm) ויורשע בגינה בין בתקופת התנאי ובין לאחריה.

ב. 4 חודשים מאסר על תנאי לתקופה של 3 שנים והתנאי הוא כי הנאשם לא יעבור בתוך תקופה זו כל עבירה לפי פקודת הסמים ויורשע בגינה בין בתקופת התנאי ובין לאחריה.

ג. קנס בסך 2,000 ₪ או חודש מאסר תמורתו. הקנס ישולם ב- 5 תשלומים חודשיים שווים ורצופים החל ביום 01.08.11.

אי תשלום אחד במועדו יעמיד את יתרת הקנס לפירעון מיידי.

ד. חתימה על התחייבות כספית בסך 5,000 ₪ לפיה ימנע הנאשם מביצוע עבירה מן העבירות נשוא הודאתו בפני וזאת במשך שנתיים החל מהיום. היה והנאשם לא יחתום על ההתחייבות ייאסר לפרק זמן של 5 ימים.

ה. צו פיקוח סמים לתקופה של 18 חודשים מהלכם יתמיד הנאשם בקשר עם שירות המבחן ככל שיידרש.

יידע הנאשם כי היה ולא יעמוד בצו הפיקוח יידון עונשו כבראשונה.

**זכות ערעור לבית המשפט המחוזי בנצרת בתוך 45 יום מהיום.**

**<#6#>**

5129371

כרמלה רוטפלד האפט 54678313

54678313

|  |
| --- |
| **ניתנה והודעה היום י"א סיון תשע"א, 13/06/2011 במעמד הנוכחים.** |
| **כרמלה האפט, שופטת** |

הוקלד על ידי: יבגניה דורין-מלמוד

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)