|  |  |
| --- | --- |
| **בית משפט השלום ברמלה** | |
| ת"פ 3549-03-13 מע"מ רמלה נ' שאול |  |

|  |  |  |
| --- | --- | --- |
| **בפני** | **כבוד השופט הישאם אבו שחאדה** | |
| **בעניין:** | **המאשימה – מדינת ישראל באמצעות מע"מ רמלה ע"י עוה"ד מירב יולי** |  |
|  |  | |
|  | **נגד**  **הנאשם** | |
|  | **שאול אברהם  ע"י עוה"ד קרן זרקו זמיר** |  |
| חקיקה שאוזכרה:  [חוק מס ערך מוסף, תשל"ו-1975](http://www.nevo.co.il/law/72813): סע' [117(א)](http://www.nevo.co.il/law/72813/117.a), [117(א)(14)](http://www.nevo.co.il/law/72813/117.a.14), [117(א)(3)](http://www.nevo.co.il/law/72813/117.a.3), [117(א)(6)](http://www.nevo.co.il/law/72813/117.a.6)  [פקודת מס הכנסה [נוסח חדש] - לא מרובד](http://www.nevo.co.il/law/84255): סע' [216](http://www.nevo.co.il/law/84255/216)    **ג ז ר ד י ן** | | |

**כתב האישום**

1. הנאשם הורשע על פי הודאתו בעובדות כתב האישום המתוקן בשלישית, בביצוע 19 עבירות של אי הגשת דו"ח במועד לפי [סעיפים 117(א)(6)](http://www.nevo.co.il/law/72813/117.a.6) לפי [חוק מס ערך מוסף](http://www.nevo.co.il/law/72813) התשל"ו – 1975 (להלן: "**חוק מס ערך מוסף**").

2. על פי עובדות כתב האישום המתוקן בשלישית, הנאשם הינו בעל עסק של מכירת קרטונים משומשים של ירקות ופירות ונרשם כעוסק מורשה לעניין [חוק מס ערך מוסף](http://www.nevo.co.il/law/72813).

3. הנאשם לא הגיש במועד את 19 הדו"חות התקופתיים לחודשים 12/07, 4/11, 6/11, 8/12, 10/12, 12/12, 2/13, 3/13, 4/13, 5/13, 6/13, 10/13, 11/13, 12/13, 2/15, 6/15, 8/15, 10/15 ו- 15/15. להלן נתונים מפורטים אודות הדו"חות האמורים:

|  |  |  |  |  |  |  |  |
| --- | --- | --- | --- | --- | --- | --- | --- |
| מס"ד | דוח לתקופה | המועד להגשת הדוח לפי החוק | המועד בו הוגש הדוח בפועל | ימי איחור | סכום המס על העסקאות | סכום המס על התשומות | סכום המס לתשלום |
| 1 | 12/07 | 15/1/08 | 25/2/08 | 41 | 1,610 ₪ | 0 ₪ | 1,610 ₪ |
| 2 | 4/11 | 16/5/11 | 15/6/11 | 30 | 18,895 ₪ | 5,199 ₪ | 13,696 ₪ |
| 3 | 6/11 | 18/7/11 | 15/8/11 | 28 | 21,564 ₪ | 13,274 ₪ | 8,290 ₪ |
| 4 | 8/12 | 20/9/12 | 17/11/13 | 423 | 36,173 ₪ | 9,088 ₪ | 27,085 ₪ |
| 5 | 10/12 | 15/11/12 | 15/6/14 | 577 | 46,582 ₪ | 9,627 ₪ | 36,955 ₪ |
| 6 | 12/12 | 15/1/13 | 7/10/14 | 630 | 42,527 ₪ | 7,073 ₪ | 35,454 ₪ |
| 7 | 2/13 | 18/3/13 | 1/10/13 | 197 | 10,251 ₪ | 2,052 ₪ | 8,199 ₪ |
| 8 | 3/13 | 18/4/13 | 1/10/13 | 166 | 15,059 ₪ | 1,332 ₪ | 13,727 ₪ |
| 9 | 4/13 | 19/5/13 | 1/10/13 | 135 | 19,739 ₪ | 3,402 ₪ | 16,337 ₪ |
| 10 | 5/13 | 17/6/13 | 1/10/13 | 106 | 21,192 ₪ | 1,742 ₪ | 19,450 ₪ |
| 11 | 6/13 | 15/7/13 | 1/10/13 | 78 | 14,891 ₪ | 824 ₪ | 14,067 ₪ |
| 12 | 10/13 | 18/11/13 | 7/10/14 | 323 | 16,787 ₪ | 2,626 ₪ | 14,161 ₪ |
| 13 | 11/13 | 19/12/13 | 15/6/14 | 178 | 20,109 ₪ | 1,257 ₪ | 18,852 ₪ |
| 14 | 12/13 | 15/1/14 | 7/10/14 | 265 | 17,825 ₪ | 2,249 ₪ | 15,576 ₪ |
| 15 | 2/15 | 16/3/15 | 7/2/16 | 328 | 14,335 ₪ | 786 ₪ | 13,549 ₪ |
| 16 | 6/15 | 15/7/15 | טרם הוגש | - | 24,619 ₪ | 1,281 ₪ | 23,338 ₪ |
| 17 | 8/15 | 15/9/15 | 17/4/16 | 214 | 9,352 ₪ | 1,030 ₪ | 8,322 ₪ |
| 18 | 10/15 | 15/11/15 | טרם הוגש | - | 26,707 ₪ | 0 ₪ | 26,707 ₪ |
| 19 | 12/15 | 15/1/16 | טרם הוגש | - | 51,648 ₪ | 840 ₪ | 50,808 ₪ |
|  |  |  | סה"כ: |  | 429,865 ₪ | 63,682 ₪ | 366,183 ₪ |

**טענות הצדדים לעונש**

4. המאשימה טענה בתמצית כדלקמן:

א. סך קרן המס אשר עוכבה מקופת המדינה עקב ביצוע העבירות נשוא כתב האישום הינה 366,183 ₪.

ב. מחדלי כתב האישום הוסרו באופן חלקי, כך שיתרת קרן המס לתשלום עומדת על סך של 74,754 ₪ ואשר מהווה כעשרים אחוז מסך החוב הראשוני וזאת למעט ריבית וקנסות.

ג. מתחם העונש ההולם למעשה ונסיבותיו הינו בין 4 - 9 חודשי מאסר וכן מאסר על תנאי הנע בין 3 - 9 חודשים. מתחם הקנס ההולם נע בין 20,000 - 40,000 ₪ וזאת, בצירוף התחייבות כספית להימנע מעבירות לפי [חוק מס ערך מוסף](http://www.nevo.co.il/law/72813).

ד. הגם כי הנאשם נעדר עבר פלילי, יש לראות מעשיו בחומרה, הן בשל עיתוי הסרת המחדלים (בחלקם), ריבוי העבירות ומשך ביצוען והן בשל התווספות עבירות תוך ניהול ההליך, דבר שהוביל לתיקון חוזר של כתב האישום.

ה. לנאשם ניתנו הזדמנויות רבות ועל אף זאת, הוסר המחדל באיחור ואך באופן חלקי ועל כך, אין מצבו הכלכלי יכול לשמש חסם בפני העונש.

5. בא כוח הנאשם טענה בתמצית כדלקמן:

א. העבירות בהן הורשע הנאשם אינן מן החמורות בהיותן עבירות של קנס מנהלי והנעדרות דרישת הכוונה להשתמטות ממס.

ב. הנאשם בן 55 שנים, גרוש ואב לשלוש בנות, נעדר כל עבר פלילי, הביע חרטה ונטל אחריות מלאה על מעשיו וכן שיתף פעולה באופן מלא עם גורמי החקירה.

ג. העבירות בוצעו על רקע מצבו הכלכלי הקשה של הנאשם. אף על פי כן, פעל הנאשם בכל כוחו ומאודו להסרת המחדלים ולשם כך, בין היתר, אף מכר את דירת מגוריו לשם כיסוי חובותיו השונים ובכללם, מחדלי כתב האישום. בכך, כיום, נותר הנאשם ללא בית מגורים משלו ובשל העדר יכולתו לשכור דירה, מתגורר כיום בבית בתו.

ה. בנסיבות אלה, נוכח מצבו הכלכלי הקשה ומאמציו הרבים חרף כך להסרת המחדל, מתחם העונש ההולם צריך להתחיל ממאסר על תנאי ויש למקמו ברף התחתון של המתחם האמור בצירוף קנס מתון.

**הקווים המנחים בעבירות מס**

6. מן המתחייב להקדים במושכלות ראשונים. הפסיקה הענפה בתחום המס מלמדת כי בעבירות אלו שיקולי ההרתעה גוברים על נסיבותיו של הנאשם, אף אם אינם מאיינים אותם וזאת, נוכח הפגיעה הקשה של עבירות המס במשק ובכלכלה. רבים מעברייני המס הם אנשים שיראו כנורמטיביים ביסודם, כאלו אשר לא ישלחו יד לכיס הזולת. ברם, אינם נרתעים משליחת יד לכיס הציבורי, ומכאן המשקל המיוחד להיבט ההרתעתי בענישתם של עברייני המס (רע"פ [5906/12](http://www.nevo.co.il/case/%205590548) **עזרא נ'** **מדינת ישראל** [פורסם בנבו] ניתן ביום 9.9.12 ע"י כבוד השופט שוהם; [1689/09](http://www.nevo.co.il/case/%205784905) **אוראל** **נ'** **מדינת ישראל** [פורסם בנבו] ניתן ביום 10.5.09 ע"י כבוד השופט ג'ובראן; רע"פ [6095/06](http://www.nevo.co.il/case/%206049275) **לוי** **נ' מדינת ישראל** [פורסם בנבו] ניתן ביום 5.11.06 ע"י כבוד השופט ג'ובראן; ע"פ [6474/03](http://www.nevo.co.il/case/5784437)  **מלכה נ'** **מדינת ישראל**, פ"ד נח(3) 727,721 (2004)).

7. על זו הדרך נקבע כי יש לנקוט במדיניות ענישה מחמירה בעבירות מס, לרבות הטלת עונשי מאסר בפועל, וזאת אף במקרים שהוסרו המחדלים ([רע"פ 6095/06](http://www.nevo.co.il/case/6049275) **לוי נ' מדינת ישראל** [פורסם בנבו] ניתן ביום 5.11.06 ע"י כבוד השופט ג'ובראן).

8. הנאשם שבפניי הורשע ב- 19 עבירות של אי הגשת דו"ח במועד, כאשר כל דו"ח תקופתי אשר לא הוגש כנדרש לפי [חוק מס ערך מוסף](http://www.nevo.co.il/law/72813) עומד בגפו ויחשב כעבירה בפני עצמה. הגשת דו"ח מהווה אפוא אירוע העומד בפני עצמו, המתבצע בזמן נתון ואין בדמיון בין הפעולות המתבצעות בעת הגשת כל דו"ח ודו"ח במועדו בכדי לגרום לפעולות נפרדות אלו להפוך לידי מקשה אחת (רע"פ [5953/08](http://www.nevo.co.il/case/6041465) **עתאמלה נ' מדינת ישראל** [פורסם בנבו] (22.10.08)). כמו כן, אין לפרט זכות לבסס את המשך פעילותו העסקית על כספים שאינם שייכים לו, ולכן גם לא תעמוד לו הגנה בדבר "הצדק סביר" בעת שהעיכוב בהעברת כספי המיסים נבע ממצוקה כלכלית קשה, אשר הותיר בפני הפרט אך בחירה בין העברת כספי המיסים, שאינם שייכים לו, לבין קריסתו הכלכלית (רע"פ [4844/00](http://www.nevo.co.il/case/5979766)  **ברקאי נ' מדינת ישראל,** פ"ד נו(2) 37(2001); רע"פ [6167/11](http://www.nevo.co.il/case/5592483) **ספקיוריטי המוקד המרכזי בע"מ נ' מדינת ישראל** (פורסם בנבו) (19.2.12); רע"פ [4563/09](http://www.nevo.co.il/case/5964406) **פריצקר נ' מדינת ישראל** – אגף מס הכנסה ומע"מ (פורסם בנבו) (5.6.09)).

**על מתחם העונש ההולם**

9. לדעתי, יש להשקיף על מכלול העבירות אותן ביצע הנאשם כ- "אירוע אחד". מדובר ברצף של 19 עבירות ומאותו סוג, לפי [סעיף 117(א)(6)](http://www.nevo.co.il/law/72813/117.a.6) ל[חוק מס ערך מוסף](http://www.nevo.co.il/law/72813). הנזק הכולל שנגרם לקופה הציבורית בשל העבירות שבוצעו על ידי הנאשם הינו עיכוב סך כולל של 366,183 ₪ כאשר מתוך הסכום, עומדת הגזלה הציבורית על סך 74,754 ₪.

10. כמו כן, על מנת ללמוד על מתחם העונש ההולם, יש לתת את הדעת למדיניות הענישה הנוהגת בעבירות דומות, כאשר במקרה שבפניי, מדובר בריבוי עבירות לפי [סעיף 117(א)](http://www.nevo.co.il/law/72813/117.a) ל[חוק מס ערך מוסף](http://www.nevo.co.il/law/72813). על מנת ללמוד על מדיניות הענישה הנוהגת, אביא להלן מספר דוגמאות מן הפסיקה:

א. רע"פ [8507/09](http://www.nevo.co.il/case/6131155)  **שחל נ' מדינת ישראל** [פורסם בנבו] (24.1.10). הנאשם הורשע בביצוע 29 עבירות לפי [סעיף 117(א)](http://www.nevo.co.il/law/72813/117.a) ל[חוק מס ערך מוסף](http://www.nevo.co.il/law/72813). סכום המס שהנאשם השתמט מתשלומו היה 442,130 ₪. הנאשם נדון ל-6 חודשי מאסר שירוצו בדרך של עבודות שירות וכן לקנס כספי בסך של 80,000 ₪.

ב. רע"פ [288/13](http://www.nevo.co.il/case/%205568778)  **אלחלאוה נ' מדינת ישראל** [פורסם בנבו] (14.1.13). המבקש הורשע בביצוע 29 עבירות לפי [סעיף 117(א)](http://www.nevo.co.il/law/72813/117.a) ובנוסף גם 10 עבירות לפי [סעיף 216](http://www.nevo.co.il/law/84255/216) ל[פקודת מס הכנסה](http://www.nevo.co.il/law/84255), שעניינו אי הגשת דו"ח. סכום ההשתמטות עמד על סך של 425,408 ₪ (לסכום ההשתמטות ממס ראו את פסק הדין של בית המשפט המחוזי המחוזי ב- עפ"ג (מחוזי מרכז) 52555-06-12). על המבקש הושת עונש מאסר בפועל של 7 חודשים וכן קנס בסך 20,000 ₪. בקשת רשות ערעור שהוגשה לבית המשפט העליון נדחתה.

ג. רע"פ [6296/09](http://www.nevo.co.il/case/%206058869) **איקס איקס נ' מדינת ישראל** [פורסם בנבו] (9.8.09). המבקש הורשע בביצוע עשר עבירות לפי [סעיף 117(א)](http://www.nevo.co.il/law/72813/117.a) ל[חוק מס ערך מוסף](http://www.nevo.co.il/law/72813). סכום ההשתמטות ממס עמד על 300,130 ₪ והושתו עליו 6 חודשי מאסר בפועל וכן קנס בסך 15,000 ₪.

ד. רע"פ [11640/05](http://www.nevo.co.il/case/6181500) **סופר סטאר נ' מדינת ישראל** [פורסם בנבו] (14.5.06). המבקש הורשע בביצוע 9 עבירות לפי [סעיף 117(א)](http://www.nevo.co.il/law/72813/117.a), כאשר סכום ההשתמטות ממס עמד על 270,000 ₪. הושתו עליו 10 חודשי מאסר בפועל וכן קנס בסך של 100,000 ₪.

ה. עפ"ג [51920-12-14](http://www.nevo.co.il/case/%2018758030) (מחוזי מרכז) **מוסקוביץ נ' מע"מ רמלה** [פורסם בנבו] (15.3.15). תיק זה נדון תחילה בפני בבית המשפט השלום ברמלה במסגרת ת"פ 25852-11-10 מיום 9.11.14, פורסם בנבו. במקרה זה היה מדובר בשני נאשמים שהורשעו ב-7 עבירות של אי הגשת דוח במועד לפי [סעיף 117(א)(6).](http://www.nevo.co.il/law/72813/117.a.6) סכום המס שנבע מהדוחות היה 113,000 ₪. הנאשמים הסירו חלק מהמחדל ועקב כך נותרה קרן מס בסך של 54,142₪. במקרה זה, הושתו על כל אחד מהנאשמים 4 חודשי מאסר בפעול שירוצו בעבודות שירות וכן קנס בסך 9,000 ₪. הנאשמים הגישו ערעור לבית המשפט המחוזי במחוז מרכז ולקראת הדיון בערעור המחדל הוסר באופן מלא ולפיכך, תקופת המאסר שתרוצה בעבודות שירות הופחתה מארבעה חודשים לחודשיים.

ו. עפ"ג (מחוזי חיפה) [24977-08-14](http://www.nevo.co.il/case/17972405)  **ראובן בן גיודא נ' מדינת ישראל** [פורסם בנבו] (6.8.15). במקרה זה המערער הורשע על ידי בית המשפט השלום בחדרה בביצוע שלוש עבירות של הגשת דוחות הכוללים ידיעה לא נכונה לפי [סעיף 117(א)(3)](http://www.nevo.co.il/law/72813/117.a.3) ל[חוק מס ערך מוסף](http://www.nevo.co.il/law/72813) וכן ב-18 עבירות של הוצאת חשבוניות מבלי לשלם במועד את המס הכלול בהן לפי [סעיף 117(א)(14)](http://www.nevo.co.il/law/72813/117.a.14) לחוק מס ערך מוסף. סכום המס שנגרע מהקופה הציבורית היה כמעט 170,000 ₪ (ראו פסקה 4 לפסק הדין). בית משפט השלום בחדרה השית עליו 7 חודשי מאסר בפועל, 6 חודשי מאסר על תנאי וכן קנס בסך 25,000 ₪. לאחר הגשת ערעור לבית המשפט המחוזי, המערער הצליח להסיר כ-70,000 ₪ מהמחדל ולגבי היתרה נערך הסדר תשלומים. לפיכך, ערעורו לבית המשפט המחוזי התקבל כך שעונש המאסר בפועל הומתק לשישה חודשי מאסר שירוצו בדרך של עבודות שירות.

ז. עפ"ג (מחוזי מרכז) [24241-12-14](http://www.nevo.co.il/case/%2018726121)  **אוזן נ' מדינת ישראל** [פורסם בנבו] (10.2.15). המערער הורשע בגין אי הגשת 11 דו"חות לרשויות מע"מ ואשר השתרעו על תקופה של כשלוש שנים ונדון ל-6 חודשי מאסר בפועל שירוצו בעבודות שירות ומאסר על תנאי. סכום המע"מ היה 50,000 ₪. המערער הוכרז כפושט רגל והיה אב לבן יחיד שעול פרנסתו עליו. המערער לא הסיר את המחדלים, כאשר הסיבה נבעה מכך שהוכרז כפושט רגל. בית המשפט המחוזי קיצר את תקופת מאסרו לשלושה חודשי מאסר שירוצו בדרך של עבודות שירות.

ח. עפ"ג (מחוזי מרכז) [53360-10-13](http://www.nevo.co.il/case/8465863) **בן משה נ' מדינת ישראל** [לא פורסם] (28.1.14). עניינו של המערער נדון בפני בבית משפט השלום ברמלה. המערער הורשע בביצוען של 37 עבירות של אי הגשת דו"ח במועד לפי [סעיף 117(א)(6)](http://www.nevo.co.il/law/72813/117.a.6) ל[חוק מס ערך מוסף](http://www.nevo.co.il/law/72813). סך המחדל עמד על סך של 24,150 ₪, בעוד שהחוב מקנסות עמד על 65,211 ₪ והחוב מריבית היה 7,697 ₪. באותו עניין קבעתי כי מתחם העונש ההולם נע בין 3 ועד 8 חודשי מאסר בפועל וקנס כספי שנע בין 20,000 ₪ ועד 50,000 ₪. בסופו של יום הושתו על המערער 5 חודשי מאסר בפועל בדרך של עבודות שירות, מאסר על תנאי וקנס בסך 25,000 ₪. ערעורו של המערער לבית המשפט המחוזי במחוז מרכז לגבי עונש המאסר בעבודות שירות, נדחה, בעוד שהקנס הופחת לסך של 10,000 ₪.

י. רע"פ [4173/15](http://www.nevo.co.il/case/20356757) **אבו הלאל נ' מדינת ישראל** [פורסם בנבו] (29.6.15). המבקשים הורשעו בגין ביצוע 26 עבירות של אי הגשת דו"ח במועד לפי [סעיף 117(א)(6)](http://www.nevo.co.il/law/72813/117.a.6) ל[חוק מס ערך מוסף](http://www.nevo.co.il/law/72813) וזאת במהלך השנים 2007 ועד 2011. קרן המס בגין הדו"חות שלא הוגשו הייתה 400,000 ₪ והריבית בגינן הייתה 195,000 ₪. בית משפט השלום קבע כי מתחם העונש ההולם נע בין 3 ועד 10 חודשי מאסר בפועל. המבקשים היו נעדרי עבר פלילי והמחדלים לא הוסרו. בסופו של יום, הושתו על המבקשים 8 חודשי מאסר בפועל, מאסר על תנאי וקנס בסך של 20,000 ₪. המבקשים הגישו ערעור לבית משפט המחוזי שנדחה, ונדחתה גם בקשת רשות ערעור שהוגשה לבית המשפט העליון.

11. המאשימה טענה כי מתחם העונש ההולם לעניין רכיב המאסר נע בין 4 ועד 9 חודשי מאסר בפועל. מתחם זה מקובל עלי. לגבי רכיב הקנס – וזאת, לאחר התחשבות במצבו הכלכלי של הנאשם, מתחם הקנס ההולם נע בין 15,000 ₪ ועד 40,000 ₪.

**העונש המתאים בתוך מתחם העונש ההולם**

12. בעת קביעת העונש המתאים בתוך מתחם העונש ההולם לקחתי בחשבון את כל השיקולים שלהלן: לקולא - העדר עבר פלילי; הודאה וחיסכון בזמן שיפוטי; היותו של הנאשם אב לשלושה וכן מאמציו להסרת המחדל לרבות מכירת דירת מגוריו. לחומרא – הסרה חלקית של המחדל.

13. אשר על כן, לאור האמור הנני משית על הנאשם את העונשים הבאים:

א. 4 חודשי מאסר בפועל שירוצו בדרך של עבודות שירות. עבודות השירות יבוצעו במשטרת מודיעין שברחוב החשמונאים 2. הנאשם יועסק חמישה ימים בשבוע, 8 וחצי שעות עבודה יומיות. הנאשם יתייצב ביום 10.07.2016 בשעה 08:00 במפקדת עבודות השירות של שב"ס ברמלה לתחילת ריצוי עבודות השירות.

ב. 5 חודשי מאסר על תנאי והתנאי הוא שבמשך 3 שנים מהיום, הנאשם לא יבצע עבירה לפי [חוק מס ערך מוסף](http://www.nevo.co.il/law/72813).

ג. הנאשם ישלם קנס בסך 17,000 ₪, או 60 ימי מאסר תמורתו.

הקנס ישולם ב- 20 תשלומים חודשיים שווים ורצופים כאשר הראשון שבהם עד ליום 1.9.16 והיתרה ב- 1 לכל חודש שלאחריו. היה ואחד התשלומים לא ישולם במועד, אזי יעמוד מלוא סכום הקנס לפירעון מידי.

זכות ערעור תוך 45 ימים.

5129371

54678313ניתן היום, י"ז סיוון תשע"ו, 23 יוני 2016, במעמד הצדדים.

5129371

54678313

הישאם אבו שחאדה 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)