|  |  |
| --- | --- |
| **בית משפט השלום ברמלה** | |
| ת"פ 35956-06-17 |  |

|  |  |  |
| --- | --- | --- |
| **בפני** | **כבוד השופט הישאם אבו שחאדה** | |
| **בעניין:** | **המאשימה - מדינת ישראל ע"י עוה"ד סיון צדיק** |  |
|  |  | |
|  | **נגד** | |
|  | **הנאשם - פלוני (עציר) הובא באמצעות שב"ס ע"י עוה"ד אסף שלם** |  |
|  |  | |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [192](http://www.nevo.co.il/law/70301/192), [379](http://www.nevo.co.il/law/70301/379), [382](http://www.nevo.co.il/law/70301/382.b.1)(ב)(1)

[חוק זכויות נפגעי עבירה, תשס"א-2001](http://www.nevo.co.il/law/71835)

|  |
| --- |
| **גזר דין** |

**כתב האישום המתוקן**

1. על פי הודאתו בעובדות כתב האישום המתוקן, הנאשם הורשע בביצוען של העבירות הבאות: איומים לפי [סעיף 192](http://www.nevo.co.il/law/70301/192) ל[חוק העונשין](http://www.nevo.co.il/law/70301) וכן תקיפה של בת זוג לפי [סעיף 382(ב)(1)](http://www.nevo.co.il/law/70301/382.b.1) לחוק העונשין, התשל"ז-1977 (להלן: **חוק העונשין**).

2. [סעיף 382(ב)(1)](http://www.nevo.co.il/law/70301/382.b.1) ל[חוק העונשין](http://www.nevo.co.il/law/70301) קובע כדלקמן:

"382. (ב) עובר עבירה לפי סעיף 379 כלפי בן משפחתו, דינו – כפל העונש הקבוע לעבירה; לעניין זה, "בן משפחתו" – לרבות מי שהיה בן משפחתו בעבר, והוא אחד מאלה:

(1) בן זוגו לרבות הידוע בציבור כבן זוגו."

3. עינינו הרואות כי עבירה לפי [סעיף 382(ב)(1)](http://www.nevo.co.il/law/70301/382.b.1) ל[חוק העונשין](http://www.nevo.co.il/law/70301) קובעת כפל העונש למי שעבר עבירה של תקיפת סתם לפי [סעיף 379](http://www.nevo.co.il/law/70301/379) לחוק העונשין, כלפי בן משפחתו, לרבות בת זוג. לפיכך, מטבע הדברים, עסקינן בכפל העונש שהוגדר בעבירה של תקיפת סתם, היינו במקום שנתיים מאסר, עסקינן בעונש מקסימאלי של 4 שנות מאסר.

4. על פי עובדות כתב האישום המתוקן, הנאשם והמתלוננת נשואים במשך תשע שנים והתגוררו יחדיו עם שני ילדיהם המשותפים בדירה המצויה בתחומי העיר לוד. ביום 24.2.17, בשעות הערב, יצא הנאשם מהדירה ולא חזר אליה חרף ניסיונות המתלוננת לאתרו באמצעות הטלפון. למחרת היום, ב-25.2.17, בשעה 09:00 או בסמוך לכך, איתרה המתלוננת את הנאשם כשהוא ישן בתוך רכב, סמוך לבית חברו. המתלוננת נטלה לידה את מפתחות הרכב על מנת למנוע מהנאשם לנהוג בו תחת השפעת אלכוהול והודיעה לנאשם שלא ישוב לדירה.

5. באותו היום, בשעה 18:30, שב הנאשם לדירה והמתלוננת סירבה להכניסו. הנאשם חזר בשנית לדירה בשעה 21:00 או בסמוך לכך ונכנס אליה בזחילה מתחת לתריס חלון הסלון. התלוננת ביקשה מהנאשם לצאת מהדירה ואמרה לו שתתקשר למשפחה שלה, ובתגובה הנאשם אמר לה "תתקשרי למי שאת רוצה, זה הסוף שלך". בהמשך, הלך לחדר השינה ונטל לידיו את בגדי המתלוננת וזרק אותם מחוץ לבית ואמר לה לצאת מהבית.

6. בהמשך, הלך הנאשם למטבח הדירה, נטל לידיו סכין קטנה עם ידית כחולה ואמר למתלוננת "אההה, מפחדת". המתלוננת ענתה בתגובה שכן, נטלה את תיקה האישי ואת המכשיר הסלולארי שלה וביקשה לצאת מהבית. או אז, אחז הנאשם בידיה של המתלוננת ונטל מידיה את הסלולארי, זרק אותו לרצפה ודרך עליו עם רגלו בעודו אומר למתלוננת " לאן את הולכת? לכי בלי הטלפון". המתלוננת ניסתה להשיב לידיה את המכשיר הסלולארי אך הנאשם מנע ממנה לעשות כן ובין השניים התפתח עימות פיזית שבסיומו נטל הנאשם את הסלולארי לידיו והטיחו על הרצפה.

7. לפי בקשת הנאשם, נבחנה האפשרות לשילובו בבית משפט קהילתי ולכן נתקבל תסקיר מטעם שרות המבחן לבדיקת אפשרות זו. בסופו של יום, הנאשם נמצא בלתי מתאים להשתלב בבית המשפט הקהילתי.

**תצהיר נפגעת עבירה**

8. המתלוננת הגישה תצהיר של נפגעת עבירה לפי [חוק זכויות נפגעי עבירה](http://www.nevo.co.il/law/71835) התשס"א – 2001, ואשר להלן עיקריו:

א. למתלוננת ולנאשם שני ילדים בני שמונה שנים וארבע שנים והיא בהיריון מתקדם בילדם השלישי. יצוין שהתצהיר נערך ביום 20.2.18 וממנו עולה שהיא צפויה ללדת ביום 23.4.18, שכבר חלף.

ב. המתלוננת מציינת שאין לה כל עניין בהליך הפלילי שנפתח כנגד הנאשם בגין האירוע מושא כתב האישום ורצונה הוא שהתיק ייסגר. המתלוננת מעוניינת בהמשך קשר הנישואים עם הנאשם ובשלום בית מלא.

ג. מנקודת מבטה של המתלוננת, ההליך הפלילי היה מיותר והוא בגדר תגובת יתר של מערכת אכיפת החוק כנגד הנאשם ושלא לצורך. בנוסף, המתלוננת הביעה את אהבתה כלפי הנאשם.

**טיעוני הצדדים לעונש**

9. המאשימה טענה שמתחם העונש ההולם בגין האירוע מושא כתב האישום נע בין מספר חודשי מאסר בפועל ועד 18 חודשי מאסר בפועל. כמו כן, הוגש גיליון הרישום הפלילי של הנאשם ואשר כולל 6 הרשעות קודמות, לרבות בעבירות אלימות ועבירות רכוש ואף ריצה מאסרים בפועל במספר הזדמנויות (ת/1). לפיכך, המאשימה עתרה להשתת עונש מאסר בפועל מאחורי סורג ובריח, מאסר על תנאי וקנס. במועד שבו נתקיימו הטיעונים לעונש הנאשם הובא לבית המשפט באמצעות שירות בתי הסוהר עקב כך שהיה עצור בתיק אחר.

10. בא כוח הנאשם טען שהמתלוננת, בסופו של יום, היא אישה משכילה ודעתנית ותצהיר הקורבן שהוגש מטעמה מדבר בעד עצמו שמנקודת מבטה ההליך הפלילי שננקט כנגד הנאשם, היה בגדר תגובת יתר של מערכת אכיפת החוק. כמו כן, נטען שיש להסתפק בענישה הצופה פני העתיד.

**מתחם העונש ההולם**

11. כידוע, הענישה בעבירות של אלימות במשפחה היא מגוונת וזאת גם כאשר מדובר באירועים שדומים במהותם לאירוע מושא כתב האישום. מצד אחד, ניתן למשל למצוא פסיקה שבה הסתפקו במאסר על תנאי (ראו למשל: [רע"פ 7720/12](http://www.nevo.co.il/case/6247978) **פלוני נ' מדינת ישראל** [פורסם בנבו] (12.11.2012). מצד שני, ניתן למצוא פסיקה שבה הושתו מספר חודשי מאסר בפועל מאחורי סורג ובריח (ראו למשל: [רע"פ 8323/12](http://www.nevo.co.il/case/5606505) **שוקרון נ' מדינת ישראל** [פורסם בנבו] (19.11.12)).

12. על כן, הנני קובע כי מתחם העונש ההולם נע בין מאסר על תנאי ועד 10 חודשי מאסר בפועל, בצירוף קנס כספי ומאסר על תנאי.

**העונש המתאים בתוך מתחם העונש ההולם**

13. בעת קביעת העונש המתאים בתוך מתחם העונש ההולם לקחתי בחשבון את כל הנתונים שלהלן: לחומרא – עברו הפלילי של הנאשם שכולל מספר הרשעות בעבירות אלימות והעובדה שריצה מאסרים בפועל בעבר, וכן העובדה שהיה מדובר באיומים תוך שימוש בסכין; לקולא – הודאה וחיסכון בזמן שיפוטי; תצהיר המתלוננת, לרבות העובדה ששני בני הזוג ממשיכים להתגורר יחד תחת קורת גג אחת ואף החליטו להביא ילד נוסף לעולם.

14. לפיכך, הנני משית על הנאשם את העונשים הבאים:

א. 3 חודשי מאסר בפועל.

ב. 5 חודשי מאסר על תנאי והתנאי הוא שבמשך 3 שנים ממועד שחרורו, הנאשם לא יבצע עבירת אלימות.

ג. הנאשם ישלם קנס בסך 2,000 ₪, או 8 ימי מאסר תמורתו. הקנס ישולם ב-4 תשלומים חודשיים שווים ורצופים כאשר הראשון שבהם עד ליום 1.8.19 והיתרה ב-1 לכל חודש שלאחריו. היה ואחד התשלומים לא ישולם במועד, אזי יעמוד מלוא סכום הקנס לפירעון מידי.

זכות ערעור תוך 45 יום.

5129371

54678313ניתן היום, ט"ז סיוון תשע"ט, 19 יוני 2019, במעמד הצדדים.

5129371

512937154678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

הישאם אבו שחאדה 54678313-/

נוסח מסמך זה כפוף לשינויי ניסוח ועריכה