|  |  |
| --- | --- |
| **בית משפט השלום ברמלה** | |
| ת"פ 37091-02-18 מדינת ישראל נ' סילמי(עציר) |  |

|  |  |  |
| --- | --- | --- |
| בפני | **כבוד השופט, סגן הנשיאה מנחם מזרחי** | |
| בעניין: | מדינת ישראל פרקליטות מחוז מרכז באמצעות ב"כ עוה"ד מיכל בריק רמר |  |
|  |  | המאשימה |
|  | **נגד** | |
|  | חביב סילמי באמצעות ב"כ עוה"ד שוקרי אבו טביק |  |
|  |  | הנאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144.a) (א)

|  |
| --- |
| **גזר - דין** |

|  |
| --- |
| **א. כתב-האישום**:  כתב-האישום מייחס לנאשם עבירות של **החזקת נשק** לפי סעיף [144 (א)](http://www.nevo.co.il/law/70301/144.a) רישא ל[חוק העונשין](http://www.nevo.co.il/law/70301) התשל"ז – 1977 והחזקת אבזר לנשק לפי סעיף [144 (א)](http://www.nevo.co.il/law/70301/144.a) לחוק הנ"ל.  בתאריך 5.2.18 בשעה 14:30 החזיק הנאשם בבית בתוך פח אשפה שבחדר השינה **שלושה אקדחים, כדלקמן:**  אקדח חצי אוטומטי מסוג RUGER **ובתוכו מחסנית טעונה** ב – 14 כדורי 9 מ"מ, **אשר נגנב** בתאריך 23.1.05.    אקדח חצי אוטומטי מסוג FN ובתוכו מחסנית ריקה, **אשר נגנב** בתאריך 12.8.04.  אקדח חצי אוטומטי מסוג טנפוגליו ובתוכו מחסנית ריקה מתחמושת.  **ב. מתחם ענישה**:  נוכח עקרון ההלימה, פסיקה הנוהגת בתחום והתכלית העומדת אחר העבירה שהיא מניעת הפגיעה הפוטנציאלית לציבור הקיימת מהחזקתו של אמצעי לחימה בלתי חוקי, המתחם להחזקת אקדח **בודד**, בנוב, יחד עם מחסנית ובה כדורים נע **בין 8 ל –18 חודשי מאסר בפועל**.  בקביעה זו, אני מונחה, ראשית, בידי ערכאת הערעור – בית המשפט המחוזי הנכבד בראשות כב' השופטת ורדה מרוז, סגנית הנשיאה, ב[עפ"ג 14363-08-18](http://www.nevo.co.il/case/24900915) מדינת ישראל נגד ע'אנם (9.10.18).  באותו מקרה דובר על **צעיר, נעדר עבר פלילי**, אשר ביחס אליו התקבל **תסקיר חיובי**, המעיד על שיקום, אשר החזיק **אקדח טעון במחסנית בביתו** והורה לאשתו להשליך את האקדח. קבעתי מתחם שבין 6 חודשי מאסר לשנת מאסר וגזרתי עליו 6 חודשי מאסר בעבודות שירות. בית-המשפט המחוזי החמיר את הענישה מ – 6 חודשי מאסר בדרך של ע"ש ל – 8 חודשי מאסר בפועל בניכוי תקופת מאסרו. בית-המשפט המחוזי קבע: **"מתחם הענישה שנקבע לעבירה של החזקת נשק שלא כחוק, בעודו טעון, כאשר ברקע ידוע כי מדובר בנשק גנוב, הוא בין 8 ל – 18 חודשי מאסר**...".  [רע"פ 8730/18](http://www.nevo.co.il/case/25217995) **מרשה נגד מדינת ישראל** (23.12.18): קביעת מתחם מזערי של 8 חודשים לנאשם שהחזיק אקדח גנוב, מחסנית ו – 14 כדורים, נעדר עבר פלילי, תסקיר הממליץ על ענישה שיקומית נדון ל – 8 חודשי מאסר בפועל.  [עפ"ג (חיפה) 9929-08-17](http://www.nevo.co.il/case/22897331) **מדינת ישראל נגד חוסיין** (26.10.17): נאשם החזיק ברכב אקדח מסוג cz מחסנית 15 כדורים, בעל 3 הרשעות קודמות, אחת מתחום הנשק החזיק את הנשק למספר שנים, תסקיר לימד על הליך טיפולי, נדון ל- 6 חודשי מאסר בעבודות שירות.  [ע"פ 5713/10](http://www.nevo.co.il/case/5678001) **אקרמן נגד מדינת ישראל** (1.3.11): נאשם אשר החזיק לבנת חבלה במשקל 500 גרם, אצבע חבלה, עבר חיובי, תפקוד נורמטיבי נדון ל – 6 חודשי ע"ש.  [ע"פ 2839/14](http://www.nevo.co.il/case/16900316) **סלמאן אל נבארי נגד מדינת ישראל** (13.5.14): נאשם, בעל הרשעה קודמת, המלצה חיובית של שירות המבחן, לא נמצא כשיר לבצע ע"ש, אשר החזיק באקדח טעון ברכב, בעת שנעצר חברו שהיה עמו דרך את האקדח, נקבע מתחם שבין 6 – 18 חודשי מאסר, נדון ל – 7 חודשי מאסר בפועל.  [ע"פ 2852/14](http://www.nevo.co.il/case/16944788) **מדינת ישראל נגד אמיר קראעין** (18.5.14): נאשם, צעיר, ללא עבר פלילי, בעל תסקיר חיובי, אשר החזיק, במשך כשלושה חודשים, אקדח עם מחסנית וכדורים, נדון ל – 7.5 חודשי מאסר בפועל. |

[ע"פ 8846/15](http://www.nevo.co.il/case/20817891) **איהאב דראז נגד מדינת ישראל** (13.3.16): נאשם, בעל עבר נקי, שהחזיק אקדח גנוב, שתי מחסניות ו – 75 כדורים, ניסה להסתירם בעת החיפוש המשטרתית, נקבע מתחם שבין 7 – 20 חודשי מאסר, נדון ל – 7 חודשי מאסר.

[ע"פ 7502/12](http://www.nevo.co.il/case/5601503) **כוויס נגד מדינת ישראל** (25.6.13): נאשם אשר החזיק אקדח, שתי מחסניות 15 כדורי אקדח נדון ל - 7 חודשי מאסר בפועל.

[רע"פ 2281/15](http://www.nevo.co.il/case/20151405) **חדיג'ה נגד מדינת ישראל** (27.4.15) נאשם אשר החזיק אקדח, מחסנית וכדורים בחצר ביתו נדון לאחר סיום הליך הוכחות ל – 10 חודשי מאסר בפועל.

[ע"פ 5604/11](http://www.nevo.co.il/case/6024035) **נאסר נגד מדינת ישראל** (5.10.11): נאשם אשר החזיק אקדח, מחסנית ושמונה כדורים נדון ל 12 חודשי מאסר בפועל.

[ע"פ 2243/17](http://www.nevo.co.il/case/22317462) **אכראם נגד מדינת ישראל** (29.10.17): נאשם אשר החזיק באקדח "גלוק", מחסנית ו – 14 כדורים, בנסיבות שבמסגרתן נשא את הנשק, ותאור רקע של יריות כלפי מעבידו, ללא עבר פלילי, נקבע מתחם שבין 12 – 24 חודשי מאסר, נדון ל – 12 חודשי מאסר בפועל.

[ע"פ 3288/14](http://www.nevo.co.il/case/16913730) **מדינת ישראל נגד קריספל** (24.8.14) נאשם אשר החזיק אקדח, טעון מחסנית וכדורים, משתיק קול, נקבע מתחם שבין 6 – 22 חודשים מאסר, נדון ל – 18 חודשי מאסר בפועל.

[רע"פ 2822/12](http://www.nevo.co.il/case/5580781) **דוהארי נגד מדינת ישראל** (25.4.12): נאשם אשר החזיק אקדח, מחסנית, 13 כדורים, וכן שתי מחסניות נוספות עם 13 כדורים, בעל שתי הרשעות קודמות בגין החזקת נשק, באחרונה הורשע גם בירי בשטח ציבורי, נדון ל – 20 חודשי מאסר בפועל.

[ע"פ 7955/06](http://www.nevo.co.il/case/6104546) **מיסור כרכור נגד מדינת ישראל** (1.1.07): נאשם אשר החזיק אקדח, שתי מחסניות ותחמושת, התברר כי דובר באקדח גנוב, בעל הרשעה קודמת בעבירת אלימות שהייתה מלווה בנשק, נדון ל – 24 חודשי מאסר בפועל.

**ג. שיקולי ענישה:**

**בעניינו של נאשם זה, אני שוקל את הנתונים הבאים:**

החומרה הרבה שיש לעבירות של החזקת נשק שלא כדין נוכח הפוטנציאל הרב החבוי בעבריינות זו לשלומו של הציבור.

אקדחים המוחזקים שלא כדין עלולים להגיע לידי עבריינים, אשר יעשו בהם שימוש לפתרון סכסוכים.

במקרנו, החזיק הנאשם **שלושה אקדחים**, אחד מהם **טעון** במחסנית ובה כדורים.

הנאשם **הסתיר** את האקדחים והמחסניות בתוך פח אשפה בחדר השינה שבביתו.

שנים מתוך שלושת האקדחים, הינם **גנובים**.

למרבה הצער, הפכה התופעה שבמסגרתה מחזיקים אנשים אמצעי לחימה, בעיקר במחוז זה, להיות נפוצה עד מאוד וביושבי כשופט מוקד אני נתקל תדיר בכתבי-אישום בעבירות שכאלה.

עמד על כך בית-המשפט המחוזי הנכבד ב[ת"פ 49160-11-15](http://www.nevo.co.il/case/20745111) (מחוזי מרכז) **מדינת ישראל נגד נאסר** (10.4.16) בפסקות 34 – 35 בקובעו: "עבירות הנשק הוכרו בפסיקה זה מכבר כ"מכת מדינה"...הנתונים המפורטים בחוות הדעת שהגישה המאשימה...הנתונים הסטטיסטיים ממחישים כי מדובר ב"**מכת מחוז**" של ממש".

בנוסף, בהחלט ניתן לאתר תופעה חדשה, מטרידה, של החזקת נשקים דווקא בידי נעדרי עבר פלילי.

על כן, הענישה חייבת להיות מחמירה, משמעותית **שתרתיע את הרבים**.

**מנגד:**

הנאשם צעיר, נעדר עבר פלילי.

הנאשם היה עצור בין 5.2.18 – 28.3.18.

לאחר מכן, הנאשם היה נתון במעצר באיזוק אלקטרוני מיום 28.3.18 ועד 7.6.18.

לבסוף שהה בתנאים מגבילים נוספים.

יש בכך אלמנט של ענישה בפני עצמו.

**שירות המבחן הגיש שני תסקירים בעניינו והם מציגים תמונת מצב חיובית בעקרה:**

**התסקיר הראשון** חיובי בעיקרו למעט התייחסותו לביצוע העבירה כי "... מצא אותם באחד הארגזים בחצר הבית, לקח אותם והחביא בביתו... תכנן להודיע לידידו שעובד במשטרה על העובדה שמצא את הנשקים אך לא הספיק".

בהמשך, הנאשם השתלב בטיפול קבוצתי, שיתף פעולה, הגיע באופן סדיר למפגשים, היווה "גורם דומיננטי חיובי בין חברי הקבוצה".

שירות המבחן המליץ על ענישה שתאפשר המשך השתתפותו בטיפול – מאסר בדרך של עבודות שירות וצו מבחן.

**השני**, באותה רוח, מלמד כי הנאשם ממשיך בהליך הטיפולי, נתרם ממנו, לומד לפעול באופן שקול יותר, בעל מוטיבציה לשיקום.

אני סבור, כי נוכח מתחם הענישה שנקבע בפסיקה להחזקת אקדח גנוב בודד (**8 חודשים מזערי**), נוכח חומרת המתואר בכתב-האישום (**3 אקדחים** מוסלקים, שניים מהם גנובים), שיקולי הרתעת הרבים, ועל אף תמונת המצב החיובית כעולה מן התסקירים, אין בכך להוביל לחריגה לקולה ממתחם הענישה, באופן המוביל למסקנה שאין להטיל על הנאשם ענישה בדרך של מאסר בפועל, אלא שהנתונים לקולה, העדר העבר הפלילי, הגיל הצעיר ונתוני השיקום, ימקמו את הנאשם בתחתיתו.

**ד. תוצאה:**

**לאור האמור לעיל, אני גוזר על הנאשם את העונשים הבאים:**

**א.** 11 חודשי מאסר בפועל, מהם תנוכה תקופת מעצרו 5.2.18 – 28.3.18, ולשם כך יתייצב הנאשם בתאריך 2.4.19 בשעה 10:00 בבית-הסוהר הדרים, כשהוא מצויד בעותק מגזר-דין זה ותעודת זהות.

**תנאי השחרור, הערבויות, הפיקדון יעמדו בתוקפם עד להתייצבותו למשפטו.**

**ב.** 6 חודשי מאסר שאותם לא ירצה הנאשם, אלא אם כן יעבור בתוך 3 שנים מיום שחרורו עבירה בה הורשע.

זכות ערעור לבית המשפט המחוזי מרכז/לוד בתוך 45 ימים.

ניתן בזאת צו כללי למוצגים לפי שיקול דעת הקצין הממונה.

התיק סגור.

5129371ניתן היום, ל' אדר א' תשע"ט, 07 מרץ 2019, במעמד הצדדים.

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

מנחם מזרחי 54678313-/

נוסח מסמך זה כפוף לשינויי ניסוח ועריכה