|  |  |  |
| --- | --- | --- |
| **בית משפט השלום בבאר שבע** | | |
| **ת"פ 3735-09 מ.י. פרקליטות מחוז דרום-פלילי נ' אשירוב** |  | **03 יולי 2011** |

|  |  |  |
| --- | --- | --- |
| **בפני כב' השופטת דרורה בית אור, סגן נשיא** |  |  |

|  |  |
| --- | --- |
| **המאשימה** | **מדינת ישראל – פמ"ד**  **ע"י המתמחה זוהר אזרואל** |
| **נגד** | |
| **הנאשם** | **בכטיאר אשירוב - בעצמו**  **ע"י ב"כ עוה"ד נסאר מוסטפא – ס.צ.** |

<#1#>

**גזר דין**

**הנאשם הורשע עפ"י הודאתו ובהסדר טיעון בעבירות של עבירות בנשק לפי סעיף 144 (א) רישא ל**[**חוק העונשין**](http://www.nevo.co.il/law_html/law01/073_002.htm) **התשל"ז - 1977 (להלן:"החוק") ובעבירה של אחזקת סם מסוכן לצריכה עצמית לפי סעיף 7 (א) (ג) סיפא ל**[**פקודת הסמים המסוכנים**](http://www.nevo.co.il/law_html/law01/P170_001.htm) **[נוסח חדש] תשל"ג - 1973 (להלן:"הפקודה").**

**על פי כתב האישום ביום 9.10.09 החזיק הנאשם סם מסוכן מסוג הרואין ומסוג חשיש לצריכתו העצמית. עוד עפ"י כתב האישום הנאשם החזיק שני רימוני יד שסביב גופו של הרימון מוצמדים ברגים, מסמרים, באמצעות סרט דביק ושני מנגנונים לרימון יד.**

**הנאשם הודה בהזדמנות הראשונה, חסך זמן שיפוטי יקר.**

**במסגרת הסדר הטיעון הופנה הנאשם לשירות המבחן.**

**מתסקיר שירות המבחן עולה כי מדובר בנאשם בן 36, נשוי ואב ל – 4 ילדים, עובד לפרנסתו, ללא עבר פלילי.**

**בנוגע לעבירות נטל אחריות על ביצוען.**

**לגבי הנשק – סיפר כי חבר נתן לו את הנשק להסתיר אותו ובהתאם לכללי הכבוד הנהוגים בתרבות הקווקזית לא חש בנוח לסרב לבקשתו. לדבריו, שם את הנשק בארון ושכח מקיומו עד שנמצאו יחד עם הסמים. הנשק נמסר לו לפני כ – 9 שנים.**

**שירות המבחן מתרשם מאדם שמתקשה לבחון חלקים מכשילים בהתנהגותו אך יחד עם זאת, אומר שירות המבחן כי מדובר באדם ללא עבר פלילי ועל כן חרף חומרת העבירה ממליץ להמנע מהטלת מאסר בפועל ומציע להטיל עליו מאסר בעבודות שירות ומאסר מותנה.**

**ב"כ המאשימה, בטיעונה לעונש, עמדה על חומרת העבירה והפנתה לפסיקה שבה חוזרים בתי המשפט פעם אחר פעם ומציינים כי יש להחמיר עם מבצעי העבירות בנשק. מבקשת להטיל על הנאשם מאסר בפועל בן 12 חודשים ומאסר מותנה.**

**ב"כ הנאשם מבקש לקבל את המלצת שירות המבחן, וזאת נוכח הנסיבות המיוחדות שבהם נמצא הנשק בביתו של הנאשם וכן כי מדובר בנאשם ללא עבר פלילי. העבירה בוצעה לפני 3 שנים כאשר הנשק שנמצא בביתו היה בביתו זמן רב מבלי שהנאשם עשה בו כל שימוש.**

**ב"כ הצדדים הציגו לעיוני פסקי דין, שבהם מחד גיסא נגזרו עונשי מאסר בפועל על מבצעי עבירות בנשק ומאידך גיסא התחשבו בית המשפט בנסיבות האישיות וחרף חומרת העבירה נמנעו מלהשית מאסר בפועל.**

**עבירות בנשק הן עבירות חמורות. בתי המשפט עמדו לא אחת על חשיבות הטלת עונשים כבדים ומרתיעים על מבצעי עבירות בנשק. ב**[**רע"פ 898/11**](http://www.nevo.co.il/links/psika/?link=רעפ%20898/11) **אומר כב' השופט סלים ג'ובראן בבית המשפט העליון: "***בית משפט זה עמד פעמים רבות על חומרתן של העבירות לכלי נשק ועל החובה להשית בעבירות אלה עונש חמור המשקף את חומרתן ואשר יש בו כדי להרתיע עבריינים בכוח מלבצע עבירות דומות"***.**

**יחד עם זאת, מהנסיבות שפורטו בפני ובהן לקח הנאשם אחריות על מעשיו וכאשר מדובר בעבירה ואשר מדובר במקרה שבו הנשק נמצא לפני 3 שנים בביתו של הנאשם אך בפועל כבר נמצא שם זמן רב, מבלי שהנאשם עשה בו כל שימוש ולטענתו שכח מקיומו וכאשר מדובר בנאשם ללא עבר פלילי, נשוי ואב ל – 4 ילדים, עובד לפרנסתו מצאתי כי יש מקום להסתפק בהטלת עונש מאסר לריצוי בעבודות שירות ומאסר מותנה.**

**אשר על כן אני גוזרת על הנאשם 6 חודשי מאסר בפועל לביצוע בעבודות שירות. עבודות השירות יבוצעו בבית החייל בבאר-שבע בימים א' עד ה' 8.5 שעות יומיות, מועד תחילת העבודה 30.8.11. על הנאשם להתייצב בשעה 08:00 במשרדי מפקדת מחוז דרום לתחילת ביצוע עבודות השירות.**

**כמו כן אני משיתה על הנאשם 12 חודשי מאסר על תנאי והתנאי הוא שבמשך 3 שנים מהיום לא יעבור עבירות בנשק.**

**אשר לעבירות הסמים – אני משיתה על הנאשם מאסר על תנאי בן 45 יום למשך 3 שנים שלא יעבור עבירה בניגוד לסעיף 7 (א) (ג) סיפא לפקודת הסמים.**

**עותק החלטה זו ישלח לממונה על עבודות שירות.**

**הודעה זכות הערעור.**

<#3#>

**5129371**

דרורה בית אור 54678313

**54678313ניתנה והודעה היום א' תמוז תשע"א, 03/07/2011 במעמד הנוכחים.**

|  |
| --- |
|  |
| **דרורה בית אור, סגן נשיא** |

הוקלד על ידי: לבנה טלגאוקר

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)