|  |  |
| --- | --- |
| **בית המשפט המחוזי בחיפה** | |
| ת"פ 37962-09-10 מדינת ישראל נ' אגבריה(עציר) | **27 מרס 2011** |

|  |  |  |
| --- | --- | --- |
|  | **בפני כב' השופט כמאל סעב** | |
| **המאשימה** | | **מדינת ישראל** |
| **נגד** | | |
| **הנאשם** | | **מוחמד אגבריה, ת"ז xxxxxxxxxx(עציר)** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [31](http://www.nevo.co.il/law/70301/31), [144(א)](http://www.nevo.co.il/law/70301/144.a), [144(ב)](http://www.nevo.co.il/law/70301/144.b), [144(ג)(1)](http://www.nevo.co.il/law/70301/144.c.1)

[פקודת התעבורה [נוסח חדש]](http://www.nevo.co.il/law/5227): סע' [10(א)](http://www.nevo.co.il/law/5227/10.a), [62(1)](http://www.nevo.co.il/law/5227/62.1)

[פקודת ביטוח רכב מנועי [נוסח חדש], תש"ל-1970](http://www.nevo.co.il/law/74501): סע' [2(א)](http://www.nevo.co.il/law/74501/2.a)

|  |
| --- |
| **גזר דין** |

הנאשם הורשע, על פי הודאתו, בעבירות של סיוע לעבירות בנשק, לפי [סעיפים 144(א)](http://www.nevo.co.il/law/70301/144.a) רישא ביחד עם [סעיף 144(ב)](http://www.nevo.co.il/law/70301/144.b) רישא [וסעיף 144(ג)(1)](http://www.nevo.co.il/law/70301/144.c.1) בצירוף [סעיף 31](http://www.nevo.co.il/law/70301/31) הכל ל[חוק העונשין](http://www.nevo.co.il/law/70301), תשל"ז-1977 (להלן: **החוק**); עבירה של איסור לנהוג ללא רישיון נהיגה, לפי [סעיף 10(א)](http://www.nevo.co.il/law/5227/10.a) ל[פקודת התעבורה](http://www.nevo.co.il/law/5227) [נוסח חדש], תשכ"א-1961 (להלן: **הפקודה**) ביחד עם [סעיף 62(1)](http://www.nevo.co.il/law/5227/62.1) לפקודה ועבירה של נהיגה ללא פוליסת ביטוח בת תוקף, לפי [סעיף 2(א)](http://www.nevo.co.il/law/74501/2.a) ל[פקודת ביטוח רכב מנועי](http://www.nevo.co.il/law/74501) [נוסח חדש], תש"ל-1970.

בעובדות כתב האישום נטען כי ביום 15/9/10 בשעות הערב (להלן: **יום האירוע**), סייע הנאשם לאחיו אחמד אגבאריה (להלן: **אחמד**) להחזיק ברובה מסוג קלצ'ניקוב (להלן: **הנשק**) ובמחסנית תואמת (להלן: **התחמושת**) ללא רשות.

ביום האירוע נהג הנאשם ברכב מסוג סובארו בשכונת אלח'לאייל שבעיר אום אל פחם כשלצידו אחיו אחמד. לרגליו של האחרון שישב במושב הקדמי היו מונחים הנשק והתחמושת שהחזיק בהם אחמד ללא רשות כשהם מוסווים בתוך תיק.

הנאשם נהג ברכב כשהוא לא מורשה לנהיגה ומבלי שהייתה לו פוליסת ביטוח בת תוקף.

במהלך נסיעת הנאשם ואחמד הבחין הנאשם בניידת המשטרה ולכן עצר את הרכב והורה לאחמד להימלט מהמקום תוך שהוא אומר לו "משטרה, תברח".

אחמד לקח עימו את התיק ובתוכו הנשק והתחמושת והחל ביחד עם הנאשם להימלט רגלית בריצה ממקום האירוע במטרה להתחמק מהשוטרים אשר קראו לשניהם לעצור והזדהו כשוטרים ובמהלך מנוסתו של אחמד השליך את התיק על הכביש.

יש לציין כי גם אחמד הובא לדין בגין פרשה זו ונידון ב[ת"פ 37918-09-10](http://www.nevo.co.il/case/4399420) בגין עבירות בנשק ובעיקר החזקת הנשק שלא כדין ועבירה של שיבוש מהלכי משפט.

אחמד הודה והורשע ובית המשפט (כב' השופטת הורוביץ) הטיל עליו 28 חודשי מאסר מתוכם 16 חודשי מאסר בפועל והיתרה על תנאי ל-3 שנים.

ב"כ המאשימה ביקש להטיל על הנאשם עונש מאסר מרתיע שיהיה בו כדי לבטא את חומרת העבירה ואת הסלידה מהחזקת נשק בלתי חוקי. ב"כ המאשימה הדגיש את הריבוי של עבירות הנשק והסכנה הנשקפת מהן לכלל הציבור תוך שהוא מפנה לעונש שנקבע על ידי המחוקק בצד עבירות אלה.

עוד ציין כי המדובר בנשק אוטומטי, רובה מסוג קלצ'ניקוב ומחסנית. בנשק זה קיים פוטנציאל רציני של סיכון לכלל הציבור ולכן ביקש להטיל עונש מאסר בפועל מרתיע ומותנה לתקופה משמעותית ולהפעלת עונש פסילה מותנה מלהחזיק או לקבל רישיון נהיגה של 18 חודשים שהוטל על הנאשם ביום 29/1/08 בתיק בית משפט השלום בחדרה ת"ת 5253/08 (כב' השופטת נילי פלד) וכן קנס כספי.

ב"כ הנאשם ביקש להקל בדינו של הנאשם אשר נטל אחריות והודה בעבירות שיוחסו לו בפתח הדיון ובדרך זו חסך זמן שיפוטי רב וארוך. לדעת הסנגור המלומד הודאת הנאשם מבטאת חרטה כנה ואמיתית. מה גם, שהנאשם ביקש סליחה ומחילה והבטיח כי לא יחזור על מעשיו.

עוד ביקש הסנגור שלא להטיל על הנאשם קנס כספי לאור מצבה הכלכלי הקשה של המשפחה דבר שבא לידי ביטוי בעניינו של אחיו אחמד כעולה מגזר הדין שניתן בעניינו.

שני הצדדים הגישו פסיקה ביחס לענישה הראויה בעבירות מסוג זה.

לאחר ששמעתי את טענות הצדדים, עיינתי בגזר הדין של האח אחמד ובהרשעות הקודמות התעבורתיות של הנאשם, ניתן להדגיש מספר עובדות שיש להן חשיבות בבוא בית המשפט לקבוע את עונשו של הנאשם:

הנאשם יליד שנת 1987, נעצר ביום 17/9/10, הודה בעובדות כתב האישום המתוקן בשלב מוקדם של ההליך ובטרם החל בית המשפט לשמוע ראיות, אין לו עבר פלילי למעט העבר התעבורתי השולי (יש לו שתי עבירות אחת נהיגה ללא רישיון נהיגה והסעת נוסע במושב האחורי ללא חגורה. העבירות בוצעו בשנת 2007), ונסיבותיו האישיות כפי שפורטו על ידי הסנגור המלומד.

בעניינו של הנאשם שבפניי אין להתעלם מהעבירה שיוחסה לו ובה הורשע ומגזר הדין שהוטל על אחיו אשר הורשע בעבירה חמורה יותר ביחד עם עבירה נוספת שאין להקל ראש בה, עבירה של שיבוש מהלכי משפט והעונש שהושת עליו בגין אותה פרשה.

כאמור, הנאשם הורשע בעבירה של סיוע, עבירה שקובעת כי העונש עליה יהיה מחצית העונש שנקבע בצד העבירה העיקרית, דהיינו, מחצית העונש הקבוע בצד העבירה בה הורשע אחיו אחמד.

על כן, ולאחר שעיינתי בפסיקה ומבלי להתעלם ממכלול השיקולים והנסיבות, הן לקולא והן לחומרא, אני מחליט להטיל על הנאשם את העונשים הבאים:

הנאשם עצור מיום 17.9.10 ועד היום ולפיכך המאסר יהיה זהה לתקופת מעצרו, כך שיש לשחררו לאלתר ובהתאם לנוהלי שרות בתי הסוהר.

אני מטיל על הנאשם 10 חודשי מאסר על תנאי, למשך שנתיים, שלא יעבור עבירה בנשק ויורשע בגינה.

בהתחשב בנסיבותיו האישיות ומצבו הכלכלי הקשה, אני מחליט שלא להטיל עליו קנס כספי.

ביחס להפעלת עונש הפסילה המותנה, אומנם הסנגור התנגד לכך, אך אין הכחשה לעצם קיום ההליך ומתן פסק הדין נגד הנאשם. הסנגור טען כי פסק הדין ניתן בהעדר ולא הובא לידיעת הנאשם. הגם שיש בכך מעין אי הסכמה להפעלת עונש הפסילה, הרי שמדובר בעונש פסילה שניתן כדין על ידי בית משפט מוסמך וכל עוד לא בוטל, הוא שריר וקיים.

בנסיבות אלה אני מחליט לקבל את הבקשה של ב"כ המאשימה, ומורה על הפעלת עונש הפסילה המותנה בן 18 חודשים שהוטל על הנאשם ביום 29/1/08 על ידי בית משפט השלום בחדרה בת"ת 5253/08.

אומנם ב"כ המאשימה לא ביקש להטיל על הנאשם בגין תיק זה שבו הורשע בעבירה של נהיגה ללא רישיון נהיגה וללא פוליסת ביטוח בת תוקף עונש פסילה כל שהוא, אך ברי כי עונש זה מתבקש לאור מהות העבירות ועל כן ולפי סמכות בית המשפט אני מחליט להטיל עליו עונש פסילה בפועל של 12 חודשים, מבלי למצות את הדין עמו בעניין זה והואיל והמאשימה לא עתרה לעונש מסוג זה .

עונש הפסילה המותנה בן 18 חודשים, יופעל באופן שששה חושים יופעלו במצטבר לעונש הפסילה שהוטל והיתרה תהיה בחופף, כך שיהיה על הנאשם לרצות עונש פסילה ממשי של 18 חודשים. לכן, יהיה עליו להפקיד את רישיונו לאלתר או תחליף הפקדה.

לאור האמור לעיל, לא מצאתי מקום להטיל על הנאשם עונש פסילה מותנה, בעיקר משלא נתבקשתי לעשות כן.

זכות ערעור לבית משפט עליון תוך 45 יום מהיום, הודעה לנאשם.

ניתן היום, ‏יום ראשון כ"א אדר ב תשע"א, 27 מרס 2011, בנוכחות ב"כ המאשימה עו"ד אדלר, הנאשם שהובא על ידי יחידת הליווי וב"כ עו"ד ע. בויראת ועו"ד סביחאת.

5129371

54678313

5129371

54678313

כמאל סעב 54678313-/

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן