|  |  |  |
| --- | --- | --- |
| **בית המשפט המחוזי בנצרת** | | |
| **ת"פ 3805-07-10 מדינת ישראל נ' חמד(עציר)** |  | **15 נובמבר 2010** |

|  |  |  |
| --- | --- | --- |
|  | **בפני כבוד סגן הנשיא, השופט – תאופיק כתילי** | |
| **המאשימה** | | **מדינת ישראל**  **באמצעות פרקליטות מחוז צפון** |
| **נגד** | | |
| **הנאשם** | | **עבדאלכרים עבד-אלקאדר חאמד (עציר)** |

<#2#>

נוכחים:

מטעם המאשימה: עו"ד שירי שחף אופק

מטעם הנאשם: עו"ד יוסף חאזם – סנגוריה ציבורית

הנאשם: הובא [באמצעות הליווי]

**גזר דין**

הנאשם, עבדאלכרים, עבד-אלקאדר חאמד, תושב נצרת, יליד 13.3.1991, הורשע על פי הודאתו בעובדות כתב האישום המתוקן בעבירות שלהלן:

**קשירת קשר לביצוע פשע** – עבירה לפי סעיף 499(א)(1) ל[חוק העונשין](http://www.nevo.co.il/law_html/law01/073_002.htm) תשל"ז-1977

**הובלה ונשיאת נשק** – עבירה ע"פ ס' 144 (ב) בצירוף לס' 29 ל[חוק העונשין](http://www.nevo.co.il/law_html/law01/073_002.htm) הנ"ל

**החזקת נשק** – עבירה לפי ס' 144(א) ל[חוק העונשין](http://www.nevo.co.il/law_html/law01/073_002.htm) הנ"ל

**רכישת נשק** – עבירה פי ס' 144(א) ל[חוק העונשין](http://www.nevo.co.il/law_html/law01/073_002.htm) הנ"ל

כתב האישום מייחס לנאשם שני אירועים שבגינם הורשע בעבירות הנ"ל ואלה הם:

**האחד**: במהלך שנת 2010 קשר הנאשם קשר עם אדם נוסף בשם ע. אלרוחמאן סלים (להלן: **ע. אלרוחמאן**), לירות באקדח שהאחרון החזיק שלא כדין ולשם כך הנאשם רכש כדורים לצורך ירי באותו אקדח. ע. אלרוחמאן והנאשם עלו לשטח חקלאי ובצעו תרגילי ירי, עם תום הירי ולבקשתו של ע. אלרוחמאן, לקח הנאשם את האקדח והסתירו למשך מספר ימים, סמוך למקום מגוריו.

**השני**: הנאשם הסתיר מאחורי ביתו ועל פי בקשתו של ע. אלרוחמאן רובה אוטומטי מסוג קארל גוסטב וכן מחסנית ושני כדורים לרובה ובמקרה נוסף, הסתיר הנאשם עבור ע. אלרוחמאן במרפסת ביתו רימון הלם.

בטרם טיעון לעונש, הופנה הנאשם לשירות המבחן ובהמשך הוגש תסקיר מבחן בעניינו, שאין בו כל המלצה טיפולית. שירות המבחן המליץ על ענישה חיצונית ומוחשית, דוגמת מאסר בפועל, אך לטעמו יש לשקול את תקופת המאסר, על מנת לא לחשוף את הנאשם לאותה אוכלוסיה עבריינית שבתוך כותלי בית הסוהר.

העבירות בהן הורשע הנאשם חמורות למדי. עבירות הנשק הפכו למכת מדינה. נשק רב, בלתי חוקי מוחזק בידי גורמים שונים בתוך החברה הישראלית, על כל מגזריה ורבדיה.

זמינות הנשק והחזקתו בידי אנשים בלתי מורשים, יש בהם כדי להעצים את תופעת האלימות ואף להסלים כל אירוע אלים, במיוחד בשל הקלות הבלתי נסבלת בה נעשה שימוש בכלי הנשק.

בתי המשפט עמדו פעמים רבות על חומרתן של עבירות נשק, על החומרה הרבה הטמונה בהם ועל הצורך והחובה להחמיר בענישה לשם הרתעת אותם עבריינים כדוגמת הנאשם ואחרים רבים העומדים וצופים באשר נעשה ומתרחש.

וכך קבע בית המשפט העליון ב[רע"פ 2718/04](http://www.nevo.co.il/links/psika/?link=רעפ%202718/04), **אבו דאחל נ' מדינת ישראל:**

**"הסכנה הטמונה בעבירה החמורה של החזקת נזק מצדיקה הטלת עונשי מאסר לריצוי בפועל גם על מי שזו עבירתו הראשונה. בבוא בית-המשפט לשקול את הענישה בעבירות מסוג זה, עליו לתת משקל נכבד יותר לאינטרס הציבורי ולצורך להרתיע עבריינים בכוח מלבצע עבירות דומות, על פי הנסיבות האישיות של העבריין".**

המאשימה עתרה להטלת מאסר בפועל לתקופה ממושכת, בנוסף לרכיבי ענישה אחרים, ואילו הסנגור המלומד ביקש להסתפק בתקופת המעצר בה שהה הנאשם, תקופה של ארבעה וחצי חודשים, תוך הדגשה שהנאשם חסר עבר פלילי, צעיר בשנים ולטענתו, ביצע את המעשים המיוחסים לו מתוך סקרנות ולא מכל מניע אחר.

אין בכוונתי לצלול לעומק מחשבותיו של הנאשם ובא-כוחו כדי ללמוד על מניעיו. עינינו הרואות, שמעשים שתחילתם בסקרנות מובילים למחוזות מסוכנים. התנסותו של צעיר בכלי נזק בלתי חוקי מגבירה בו מוטיבציה לעשות בכלים אלה שימוש בבוא היום לצרכים עבריינים. יש לגדוע תופעה זו משורש ויפה שעת אחת קודם.

בבואי לגזור את דינו של הנאשם, אינני יכול להתעלם מעברו הנקי, גילו הצעיר, הודאתו, שהביאה לקיצור הליכי משפט, אך מאידך, אינני יכול להתעלם מחומרת המעשים, הסכנה הטמונה בהם ומהמלצת שירות המבחן, כפי שבאה לידי ביטוי בתסקיר.כאמור, שירות המבחן ציין בתסקירו, כי ענישה חיצונית ומוחשית כדוגמת עונש מאסר, עשויה להיות מעשית.

הסנגור המלומד אינו חולק על מסקנתו של שירות המבחן בדבר הטלת עונש מאסר בפועל, אך לטענתו יש להסתפק בתקופת המעצר. דעתי שונה מדעתו של הסנגור, אך גם שונה מדעת התביעה, שעתרה למאסר ממושך. נסיבותיו האישיות של הנאשם ונסיבות האירועים, נשוא כתב האישום יובילו אותי לדרך האמצע. דרך שיש בה התחשבות בנסיבותיו האישיות של הנאשם, גילו וחרטתו מחד וחומרת העבירות בהן הורשע מאידך.

**אי לכך, ולאור כל האמור לעיל, אני דן את הנאשם לעונשים הבאים:**

1. **אני דן את הנאשם למאסר לתקופה של שלושים ושישה חודשים, מתוכם עשרים וארבעה חודשים לריצוי בפועל ואילו היתרה על תנאי למשך שלוש שנים והתנאי שלא יעבור ויורשע בפרק זמן זה והחל מיום שחרורו על כל אחת מהעבירות בהן הורשע בכתב אישום מתוקן זה.   
   ימי המעצר ינוכו מתקופת המאסר.**

**זכות ערעור לבית המשפט העליון בתוך 45 יום מהיום.**

**<#5#>**

**ניתנה והודעה היום ח' כסלו תשע"א, 15/11/2010 במעמד הנוכחים.**

5129371

כבוד 54678313

54678313

|  |
| --- |
|  |
| **תאופיק כתילי, סגן נשיא** |

הוקלד על ידי: קארן מגידס

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)