|  |  |  |  |  |
| --- | --- | --- | --- | --- |
| **בית משפט השלום ברמלה** | | | |  |
| ת"פ 3877-10-22 מדינת ישראל נ' אבו גאנם(עציר) | | |  |  |
| בפני | **כבוד השופט הישאם אבו שחאדה** | | | |
| בעניין: | **המאשימה** | **מדינת ישראל**  **ע"י ב"כ עוה"ד ענבר סיימונס** | | |
|  | **נגד** | | | |
|  | **הנאשמים** | **סאגר אבו גאנם – הובא באמצעות שב"ס**  **ע"י ב"כ עוה"ד שגיא זני** | | |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25), [192](http://www.nevo.co.il/law/70301/192), [379](http://www.nevo.co.il/law/70301/379), [452](http://www.nevo.co.il/law/70301/452)

|  |
| --- |
| **גזר דין** |

**כתב אישום מתוקן**

1. הנאשם הודה בעובדות כתב האישום המתוקן במסגרת הסדר טיעון והורשע בביצוען של העבירות הבאות: איומים לפי [סעיף 192](http://www.nevo.co.il/law/70301/192) ל[חוק העונשין](http://www.nevo.co.il/law/70301), התשל"ז-1977 (להלן: [**חוק העונשין**](http://www.nevo.co.il/law/70301)); היזק לרכוש במזיד לפי [סעיף 452](http://www.nevo.co.il/law/70301/452) ל[חוק העונשין](http://www.nevo.co.il/law/70301); ניסיון תקיפה סתם לפי סעיף [379](http://www.nevo.co.il/law/70301/379) לחוק העונשין ביחד עם סעיף [25](http://www.nevo.co.il/law/70301/25) לחוק העונשין.

2. על פי החלק הכללי לכתב האישום המתוקן, הנאשם ואינשראח אבו גאנם (להלן: **המתלוננת**) הינם גרושים ולהם 5 ילדים משותפים, ביניהם א.א.ג., יליד 2005 (להלן:  **הקטין**) וסונדוס אבו גאנם (להלן: **סונדוס**), המתגוררים יחד בתחומי העיר לוד (להלן:  **הבית**).

3. על פי עובדות כתב האישום המתוקן, בתאריך 10.9.2022, בשעה 19:00 או בסמוך לכך, הגיע הנאשם לחצר הבית (להלן: **החצר**), בו שהו אותה העת המתלוננת, הקטין וסונדוס. באותן הנסיבות, יצא הקטין אל עבר הנאשם וביקש ממנו שיעזוב את הבית אולם הלה התקדם לעבר כניסת הבית.

4. מיד ובסמוך לכך, חסם הקטין את דרכו של הנאשם אולם הלה הדף אותו והקטין הדף אותו לאחור. באותן הנסיבות, התקדם הנאשם אל עבר המתלוננת וזו אמרה לו "לך מפה". אז, הרים הנאשם את ידיו בכוונה לדחוף את המתלוננת אולם סונדוס נעמדה בין האחרונה לבין הנאשם והזיזה אותו לאחור, באמצעות ידיה.

5. בתגובה למעשיה של סונדוס, קילל אותה והוסיף "את מרימה יד על אבא, אני מבטיח לך שאני ארצח אותך". אז, משך הקטין את הנאשם אל מחוץ לחצר ויחד עם המתלוננת וסונדוס נעלו את דלת הכניסה לחצר. בהמשך למתואר, שב הנאשם ושהה מחוץ לחצר הבית (להלן: **המקום**), תוך שהוא משוחח בטלפון. באותן הנסיבות, יצאה המתלוננת לעברו וביקשה מהנאשם שיפסיק להפריע להם. אז, אמר האחרון "הבת שלי הרימה עליי יד אני לא עוזב פה לפני שאני רוצח אותה והולך לכלא".

6. מיד ובסמוך לכך, יצאה סונדוס לעבר הנאשם ושאלה אותו האם הוא מתכוון לרצוח אותה. בתגובה, אמר הנאשם "ככה או ככה אני אשב בכלא אז הלילה אני ארצח אותך". בהמשך, לאחר שיחה שערך הנאשם עם בנו סנאד באמצעות מכשיר הטלפון הנייד של סונדוס (להלן:  **המכשיר**), זרק הנאשם את המכשיר על הרצפה ואמר לסונדוס "אני אשים לך כדור בראש", אז צרחה סונדוס והנאשם ברח מהמקום.

7. בהמשך למתואר לעיל, שב הנאשם פעם נוספת אל המקום והמתלוננת ביקשה ממנו שיעזוב. אז, אמר לה הנאשם "אני אגמור עליכם". מיד ובסמוך לכך, הזעיקה המתלוננת את המשטרה אולם הנאשם נמלט מהמקום.

**טענות הצדדים**

8. להלן טענות המאשימה לעניין העונש בתמצית:

א. מדובר בנאשם יליד 1977 שהודה בכתב אישום מתוקן המייחס לו ביצוע עבירות איומים, היזק לרכוש במזיד ותקיפה סתם.

ב. לחובתו 17 הרשעות קודמות. בנוסף להרשעות אלו, הורשע הנאשם לאחרונה בפני כבוד השופטת רבקה גלט בבית משפט השלום ברמלה בשלושה תיקים נוספים שאינם מופיעים בגיליון הרישום הפלילי של הנאשם כי טרם ניתנו גזרי דין בגין תיקים אלה. הכרעות הדין המרשיעות בשלושה התיקים האמורים הוגשו וסומנו (ת/6 ו-ת/8).

ג. המאשימה סבורה כי מתחם העונש ההולם בעניינו של הנאשם, בכל העבירות המיוחסות לו נע בין 8 חודשי מאסר ועד 18 חודשי מאסר.

ד. לאור עברו הפלילי של הנאשם, המאשימה טענה שיש להשית עליו 16 חודשי מאסר בפועל, מאסר על תנאי, קנס ופיצוי למתלוננת.

9. להלן טענות ההגנה לעניין העונש בתמצית:

א. הנאשם עצור מ-29.9.22 ועד היום ברציפות.

ב. מתחם העונש ההולם בעבירות שבהן הורשע הנאשם נע בין מספר חודשי מאסר ועד 12 חודשי מאסר בפועל. העובדה שהנאשם הודה, לקח אחריות על מעשיו וחסך מהעדים להעיד בבית המשפט אמורים למקם את הנאשם במרכז מתחם העונש ההולם.

ג. רוב ההרשעות של הנאשם ישנות. בנוסף, המתלוננת וסונדוס לא הביעו שום חשש מהנאשם ואף מעוניינות בשיקומו.

ד. הנאשם אמר בבית המשפט שהוא אוהב את משפחתו ושהציב לעצמו מטרה לא לחזור להשתמש בסמים ולשנות את אורח חייו לטובה.

**מתחם העונש ההולם**

10. לצורך קביעת מתחם העונש ההולם לאירוע שבגינו הורשע הנאשם, אפנה למדיניות הענישה הנוהגת מפסיקתו של בית המשפט העליון בעבירות דומות:

א. [רע"פ 4008/20](http://www.nevo.co.il/case/26773032) **מירוצ'ניק נ' מדינת ישראל** (פורסם בנבו, 30.6.20) המבקש הורשע בבית משפט השלום בביצוע עבירות כנגד בתו ואשתו, העבירות כללו איומים, תקיפה סתם של בת זוג והוטלו עליו 4 חודשי מאסר שירוצו בדרך של עבודות שירות לצד ענישה נלווית. ערעורו לבית המשפט המחוזי נדחה ובקשת רשות ערעור שהגיש לבית המשפט העליון נדחתה.

ב. [רע"פ 5434/17](http://www.nevo.co.il/case/22812253) **פלוני נ' מדינת ישראל** (פורסם בנבו, 29.11.17). הנאשם הורשע בבית משפט השלום בביצוע עבירות תקיפה כלפי אשתו ונגזר עליו 10 חודשי מאסר לריצוי בפועל בצירוף מאסר על תנאי, קנס כספי ופיצוי למתלוננת. ערעור לבית המשפט המחוזי נדחה ובקשת רשות ערעור לבית המשפט העליון נדחתה.

ג. [רע"פ 182/13](http://www.nevo.co.il/case/5568571) **משה נ' מדינת ישראל** (פורסם בנבו, 21.1.13) הנאשם הורשע בבית משפט השלום בביצוען של העבירות הבאות: תקיפת בת זוג הגורמת חבלה ממשית; תקיפה בנסיבות מחמירות כלפי בן משפחה; איומים; והיזק בזדון לרכוש והושת עליו 8 חודשי מאסר בפועל ומאסר על תנאי. ערעור לבית המשפט המחוזי נדחה ובקשת רשות ערעור לבית המשפט העליון נדחתה.

ד. [רע"פ 1826/11](http://www.nevo.co.il/case/5794329) **אהרון נ' מדינת ישראל** (פורסם בנבו, 8.3.11). במקרה זה התגלע ויכוח בין המבקש לאשתו במהלכו דחף אותה והפילה על הרצפה ואיים עליה. המבקש הורשע בבית משפט השלום בעבירה של תקיפה הגורמת חבלה של ממש כנגד בת זוג ובעבירת איומים ונגזרו עליו תשעה חודשי מאסר בפועל ותשעה חודשי מאסר על תנאי. ערעורו לבית המשפט המחוזי נדחה ובקשת רשות ערעור לבית המשפט העליון נדחתה.

ה. [רע"פ 6464/18](http://www.nevo.co.il/case/24975719) **מורן נ' מדינת ישראל** (פורסם בנבו, 14.10.18) על פי כתב האישום, המבקש תקף את בת הזוג שלו ואיים עליה. המבקש הורשע בעבירות של איומים, תקיפה חבלנית של בת זוג והפרת הוראה חוקית. המבקש היה נעדר עבר פלילי. בית משפט שלום השית עליו 5 חודשי מאסר שירוצו בדרך של עבודות שירות. ערעורו לבית המשפט המחוזי נדחה וכן נדחתה בקשת רשות ערעור שהגיש לבית המשפט העליון.

11. לפיכך, הנני קובע כי מתחם העונש ההולם לעבירות שבהן הורשע הנאשם ובנסיבות ביצוען, נע בין 6 חודשי מאסר ועד 18 חודשי מאסר בפועל, בצירוף מאסר על תנאי וקנס.

**העונש המתאים בתוך מתחם העונש ההולם**

12. בעת קביעת העונש המתאים בתוך מתחם העונש ההולם לקחתי בחשבון לקולא את הנתונים הבאים: הודאתו של הנאשם בכתב האישום המתוקן וחסכון בזמן שיפוטי וחסכון מהעדים להעיד בבית המשפט.

13. לחומרא, לקחתי בחשבון את עברו הפלילי של הנאשם שלחובתו 17 הרשעות קודמות, שכולל בין היתר עבירות אלימות ואיומים.

14. לפיכך הנני משית על הנאשם את העונשים הבאים:

א. 10 חודשי מאסר בפועל בניכוי ימי מעצרו מיום 29.9.22 ועד היום.

ב. 7 חודשי מאסר על תנאי והתנאי הוא שבמשך 3 שנים מיום שחרורו לא יעבור עבירת אלימות.

ג. הנאשם ישלם קנס בסך של 3,000 ₪ או 10 ימי מאסר תמורתו. הקנס ישולם ב-3 תשלומים חודשיים שווים ורצופים כאשר הראשון שבהם עד ליום 1.10.23 והיתרה ב-1 לכל חודש שלאחריו. היה ואחד התשלומים לא ישולם במועד, יעמוד מלוא סכום הקנס לפירעון מידי.

5129371

54678313זכות ערעור תוך 45 ימים.

**ניתן היום, כ"ח תמוז תשפ"ג, 17 יולי 2023, במעמד הצדדים.**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

הישאם אבו שחאדה 54678313-/

נוסח מסמך זה כפוף לשינויי ניסוח ועריכה