|  |  |  |
| --- | --- | --- |
| **בית משפט השלום בחדרה** | | |
| **ת"פ 3887-04-09 מדינת ישראל נ' גבארין** |  | **13 יולי 2009** |

|  |  |  |
| --- | --- | --- |
| **בפני כב' השופט מוחמד מסארווה** |  |  |

|  |  |
| --- | --- |
| **המאשימה** | **מדינת ישראל** |
| **נגד** | |
| **הנאשם** | **מוחמד גבארין** |

<#2#>

נוכחים:

ב"כ המאשימה – עו"ד מיכאל ג'אן

הנאשם – בעצמו (מובא על ידי הליווי)

ב"כ הנאשם – עו"ד זכריא עוידת

חקיקה שאוזכרה:

[**חוק העונשין, תשל"ז-1977**](http://www.nevo.co.il/law/70301): סע' [**144 (א)**](http://www.nevo.co.il/law/70301/144.a)

**גזר דין**

הנאשם הורשע על פי הודייתו, בעבירות המיוחסות לו בכתב האישום, שעניינן החזקת נשק שלא כדין – עבירה על [סעיף 144 (א)](http://www.nevo.co.il/law/70301/144.a) לחוק העונשין, התשל"ז – 1977, בכך שבמהלך חיפוש שנערך בביתו של הנאשם ביום 6.4.09 בשכונת אלביר באום אל פחם, נתפס נשק ארוך ותחמושת.

בנסיבות הנ"ל נמצא הנאשם מחזיק בנשק שמסוגל לירות כדורים, ובכוחו להמית אדם, וזאת ללא רשות שניתנה כדין באחזקתם.

כאמור, הנאשם הודה והורשע, והטיעון לעונש נדחה לבקשת ב"כ הנאשם, על מנת ששירות המבחן יגיש תסקיר אודות הנאשם. התסקיר ממ/1 הוגש, וממנו עולה, כי לנוכח התרשמותם של שירותי המבחן והתנהלותו של הנאשם, המעידה על קיומם של כוחות ויכולות תפקודיות טובות אצלו, אין שירות המבחן בא בהמלצה בעלת אופי טיפולי לגביו.

בטיעוניו לעונש של ב"כ המאשימה, הוצג גליון הרשעותיו הקודמות של הנאשם – ת/1, וממנו עולה, כי לחובתו של הנאשם שתי הרשעות בעבירה של העסקת עובד זר ללא אישור כניסה.

ב"כ המאשימה, לנוכח החומרה שבהחזקת נשק בידי מי שאינו מורשה לכך, והסכנה הטמונה בהחזקת נשק שעלול להגיע לידיים עברייניות, לפגוע בחפים מפשע, וזאת ללא רשיון החזקת נשק, מבקש הוא להטיל על הנאשם עונש מאסר משמעותי, מאסר על תנאי, קנס כספי וחיובו של הנאשם לחתום על כתב התחייבות להימנע מביצוע עבירות בעתיד.

ב"כ המאשימה העלה בטיעוניו פסיקה של בתי המשפט, המצביעים על החומרה שבעבירה של החזקת נשק ללא רשיון החזקה.

מנגד, טוען ב"כ הנאשם, כי המדובר בנאשם בן 29, שעברו אינו מכביד כלל וכלל, ובנסיבותיו האישיות של מי שעבר להתגורר באום אל פחם, בשטח הגדה המערבית, מהכפר טייבה, נשוי, אב לשתי בנות בגילאי 2.5 ו- 5 שנים. עבד עד למעצרו כקבלן לעבודות פיתוח, אשתו עקרת בית, מבקש הוא לראות בהודאתו של הנאשם בהזדמנות הראשונה כהבעת חרטה כנה, ונטילת אחריות על המעשה המיוחס לו בכתב האישום.

ב"כ הנאשם אף הוא העלה אסמכתאות מפסיקת בתי המשפט, שבהן בתי המשפט נהגו בקולא עם נאשמים, אשר לא עשו שימוש בנשק, והנשק לא היה ואינו למטרות עברייניות, שהרי הנשק על פי הודאתו של הנאשם נתקבל כבטוחה בעלת ערך והתחייבותו של גורם שלישי, עבורו נתן הנאשם שירותים .

אין ספק, כי החזקת נשק שבכוחו להמית אדם, בידי שאינו מורשה לכך, עבירה חמורה היא, שהרי או שהנשק מוחזק למטרות פליליות עברייניות, או בטחוניות, או שהנשק נמצא בידי מי שאינו מורשה לכך, ועלול הוא, בשלב מסויים, להגיע לידי מי שיעשה בנשק שימוש לרעה כנגד חפים מפשע.

זה הרציונל מאחורי ההחמרה.

לעומת זאת, בבוא ביהמ"ש לגזור את דינו של הנאשם, יהיה עליו לשקול את נסיבות ההחזקה של הנשק ונסיבותיו האישיות של הנאשם, שהרי הענישה תמיד היא עניין אישי.

תסקיר שירות המבחן העלה קצין המבחן, את העובדה שהנאשם הודה בביצוע המעשה, נטל אחריות, הביע צער וחרטה, והגדיר עצמו כמי שאינו עבריין, וכל שאירע הוא שטות וטעות בשיקול הדעת . הנאשם טען כי הנשק הגיע אליו בטעות. מי שחייב לו כסף בעבור שירותים שעשה לו הנאשם, נתן לו את הנשק כפיקדון עד אשר ישלם לו את התמורה בעבור השירותים שניתנו לו.

ביהמ"ש ביקש לבדוק את תקינות ואמיתות הטענה, בהודעתו הראשונה של הנאשם שנמסרה בחקירתו במשטרה עוד ביום 6.4.09, מיד לאחר שהנשק נמצא בחיפוש שנערך בביתו של הנאשם, ונמצא כי אכן זוהי גרסתו של הנאשם, שנמסרה לחוקריו בהזדמנות הראשונה כשהנשק נמצא.

עוד ייאמר, כי על פי גרסת הנאשם, גרסה שאין ראיות לסתור אותה, הנשק הגיע לידיו יומיים קודם – ביום 4.4.09, כשהנשק נתפס בחיפוש ביום 6.4.09. הנאשם לא עשה בנשק כל שימוש, ולא נטען כי בוצעו מעשים עברייניים.

לנוכח הודאתו של הנאשם בהזדמנות הראשונה, הובלת הכוחות המחפשים של המשטרה לנשק במהלך חיפוש, תקופת ההחזקה של הנשק – יומיים בלבד, ההסבר שניתן על ידי הנאשם להחזקת הנשק, עברו של הנאשם והיות הנאשם נשוי, אב לשתי בנות קטינות, ופעיל במעגל העבודה, כמי שבעל חברה לעבודות פיתוח משנת 2001, ונמצא פעילה, והמשך מעצרו עלול לפגוע במשפחתו, מהווה נסיבות לקולא.

בהתחשב בנסיבות המחמירות של המעשה, ובהתחשב בנסיבות האישיות המקלות של הנאשם, אני גוזר על הנאשם את העונשים הבאים:

1. מאסר לתקופה של 18 חודשים, שמתוכם ירצה הנאשם 6 חודשים במאסר בפועל, מיום

מעצרו – 6.4.09, והיתרה – 12 חודשים, תהיה על תנאי והתנאי הוא שהנאשם לא ישא בו – בעונש, אלא אם יעבור תוך 3 שנים מיום שחרורו עבירה מסוג העבירות בהן הורשע הנאשם בתיק זה, ויורשע בה בין בתקופת התנאי ובין לאחריה.

2. תשלום קנס כספי בשיעור של 3000 ₪, או 15 ימי מאסר תחתיו.

הקנס ישולם ב-5 תשלומים חודשיים שווים ורצופים של 600 ש"ח כל אחד, החל מיום 15.11.09 ובכל 15 לחודש שלאחריו.

**אי עמידה באחד מן התשלומים תעמיד לפרעון מיידי את כל יתרת הקנס.**

3. אני מחייב את הנאשם לחתום על התחייבות כספית בסך 5000 ₪, להימנע תוך 3 שנים מהיום, מלעבור עבירה על סעיפים בהם הורשע. באם יסרב לחתום על ההתחייבות – ייאסר ל- 3 ימים או עד שיחתום לפי המוקדם.

4. אני מורה על חילוט הנשק והתחמושת.

**הודעה והוסברה זכות ערעור לביהמ"ש המחוזי תוך 45 יום מהיום.**

<#4#>

**5129371**

**54678313ניתנה והודעה היום כ"א תמוז תשס"ט, 13/07/2009 במעמד הנוכחים.**

מוחמד מסארווה 54678313

|  |
| --- |
|  |
| **מוחמד מסארווה, שופט** |

הוקלד על ידי: קרן אנגל

נוסח מסמך זה כפוף לשינויי ניסוח ועריכה

הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן