|  |  |  |
| --- | --- | --- |
| **בית משפט השלום בירושלים** | | |
| **ת"פ 4047-09 מ.י. לשכת תביעות ירושלים (פלילי) נ' פאחורי** |  | **26 ינואר 2011** |

|  |  |  |
| --- | --- | --- |
|  | **בפני כב' השופטת אילתה זיסקינד** | |
| **המאשימה** | | **מ.י. לשכת תביעות ירושלים (פלילי)** |
| **נגד** | | |
| **הנאשם** | | **ע רחמן פאחורי** |

<#2#>

נוכחים:

בא כוח המאשימה עו"ד שחר מלול

הנאשם ובא וכוחו עו"ד מוחמד קעדן

**גזר דין**

1. הנאשם הורשע, לאחר ניהול הוכחות, בעבירת איומים כלפי שוטרת, בכך שבעת שביקש להיכנס להר הבית, השוטרת אהובה קסלאסי אסרה עליו להיכנס לאור הגבלת גיל הכניסה לאנשים מעל גיל 30, כשהנאשם היה כבן 30. הוא החל בתגובה לקללה ואיים עליה במילים **"כוס אימא שלכם"**, וכן **"כשאני אחזור, אני אוציא לך את העיניים ואפגע בשוטרים"**.

2. הנאשם ניהל הוכחות מייגעות, והגם שאין לו עבר פלילי, אף אני סבורה כי אין להקל ראש בעבירה, שכן מדובר בעבירה שיש בה פגיעה ציבורית חמורה בתדמית השוטר, בעבודתו הקשה וביכולת לאפשר לו לאכוף את החוק על מנת לשמור על הסדר הציבורי, שהוא אינטרס ציבורי ממעלה ראשונה בחברה מתוקנת.

3. בעניין זה אציין כי לא מקובלת עלי טענת סניגור כי לא נגרם כל נזק מהאירוע. אמנם לא מדובר בנזק הנראה לעין, אך כפי שציינתי, הנזק הציבורי הינו נזק חמור ופגיעתו המצטברת במלאכת השוטרים, וכפועל יוצא באכיפת החוק, גורמת לנזק חמור בחברה.

4. אוסיף ואציין כי מתוכן כתב האישום וגם מהעובדות שהוכחו בפניי היה מקום להרשיע את הנאשם גם בעבירה של העלבת עובד ציבור, לאור דבריו הפוגעים והמעליבים בציבור השוטרים. אמנם לא הרשעתי אותו בעבירה זו, משום שהתביעה לא עתרה לכך, אך הדברים מעידים על גישתו הנלוזה של הנאשם כלפי השוטרים, ומכך כלפי השמירה על החוק.

5. לאחר ששקלתי את מכלול הנסיבות, את גילו הצעיר של הנאשם והעובדה שאין לו עבר פלילי מחד, אך מנגד את העובדה שהוא ניהל הוכחות מייגעות וגם לא הביע כל חרטה מהתנהגותו, באיזון הדברים אני גוזרת עליו את העונשים הבאים:

א. מאסר על תנאי למשך 3 חודשים, והנאשם לא ירצה עונש זה אלא אם כן יעבור במשך 3 שנים מהיום כל עבירת איומים ו/או כל עבירה כלפי שוטרים.

ב. קנס בסך 2500 ₪ או 20 ימי מאסר תחתיו.

הנאשם ישלם את הקנס ב-5 תשלומים שווים ורצופים החל מיום 01/02/11 ובכל 01 לחודש אחריו.

ג. פיצוי בסך 2000 ₪ לשוטרת אהובה קסלאסי, אותו יפקיד הנאשם בקופת בית המשפט בארבעה תשלומים שווים ורצופים, החל מיום 01/03/11 ובכל 01 לחודש אחריו.

המזכירות תעביר את הפיצוי למתלוננת לפי הפרטים שמסרה המאשימה על פתק שתויק בתיק ביהמ"ש.

**זכות ערעור תוך 45 ימים לבית המשפט המחוזי בירושלים.**

5129371

אילתה זיסקינד 54678313

54678313<#4#>

|  |
| --- |
| **ניתנה והודעה היום כ"א שבט תשע"א, 26/01/2011 במעמד הנוכחים.** |
| **אילתה זיסקינד , שופטת** |

הוקלד על ידי: מרי-אן גורביץ

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)