|  |  |
| --- | --- |
| **בית המשפט המחוזי בתל אביב - יפו** | |
| **ת"פ 4079-09 מ.י. פרקליטות מחוז ת"א - פלילי נ' קגדי(עציר) ואח'** | **24 מרץ 2010** |

|  |  |  |
| --- | --- | --- |
| **בפני** | **כב' השופט ג'ורג' קרא** | |
| **בעניין:** | **מדינת ישראל**  **ע"י ב"כ עו"ד ביטון** |  |
|  |  | **המאשימה** |
|  | **נגד** | |
|  | **2.זובידאת כאמל**  **ע"י ב"כ עו"ד נודל**  **3.עומר מוסא**  **ע"י ב"כ עו"ד חורי**  **4.יניב אייזק (עציר)**  **ע"י ב"כ עו"ד ברעוז** |  |
|  |  | **הנאשמים** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25), [144](http://www.nevo.co.il/law/70301/144), [144](http://www.nevo.co.il/law/70301/144.b)(ב), [144](http://www.nevo.co.il/law/70301/144.b2)(ב2), [243](http://www.nevo.co.il/law/70301/243), [244](http://www.nevo.co.il/law/70301/244), [245](http://www.nevo.co.il/law/70301/245), [246](http://www.nevo.co.il/law/70301/246), [249](http://www.nevo.co.il/law/70301/249), [275](http://www.nevo.co.il/law/70301/275), [499](http://www.nevo.co.il/law/70301/499.a.1)(א)(1)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13)

|  |
| --- |
| **ג ז ר - ד י ן**  **לנאשמים 2, 3 ו-4** |

**שלושת הנאשמים הורשעו על פי הודייתם במסגרת הסדר טיעון בביצוע העבירות הבאות כדלקמן:**

**נאשם 2:**

**1) קשירת קשר לביצוע פשע – עבירה לפי** [**סעיף 499(א)(1)**](http://www.nevo.co.il/law/70301/499.a.1) **ל**[**חוק העונשין**](http://www.nevo.co.il/law/70301)**, תשל"ז-1977 (להלן: "החוק").**

**2) נשיאה והובלת נשק – עבירה לפי** [**סעיף 144(ב)**](http://www.nevo.co.il/law/70301/144.b) **רישא לחוק.**

**3) הכשלת שוטר בעת מילוי תפקידו – עבירה לפי** [**סעיף 275**](http://www.nevo.co.il/law/70301/275) **לחוק.**

**נאשם 3:**

**1) קשירת קשר לביצוע פשע – עבירה לפי** [**סעיף 499(א)(1)**](http://www.nevo.co.il/law/70301/499.a.1) **ל**[**חוק העונשין**](http://www.nevo.co.il/law/70301)**, תשל"ז-1977 .**

**2) סחר בנשק – עבירה לפי** [**סעיף 144(ב2)**](http://www.nevo.co.il/law/70301/144.b2) **לחוק.**

**3) ניסיון לסחר בנשק – עבירה לפי** [**סעיף 144(ב2)**](http://www.nevo.co.il/law/70301/144.b2) **יחד עם** [**סעיף 25**](http://www.nevo.co.il/law/70301/25) **לחוק.**

**4) נשיאה ורכישה של נשק – עבירה לפי** [**סעיף 144(ב)**](http://www.nevo.co.il/law/70301/144.b) **רישא לחוק.**

**נאשם 4**

**1) קשירת קשר לביצוע פשע – עבירה לפי** [**סעיף 499(א)(1)**](http://www.nevo.co.il/law/70301/499.a.1) **ל**[**חוק העונשין**](http://www.nevo.co.il/law/70301)**, תשל"ז-1977 (2 עבירות).**

**2) סחר בנשק – עבירה לפי** [**סעיף 144(ב2)**](http://www.nevo.co.il/law/70301/144.b2) **לחוק (2 עבירות).**

**3) עסקה בסם – עבירה לפי** [**סעיף 13**](http://www.nevo.co.il/law/4216/13) **ל**[**פקודת הסמים המסוכנים**](http://www.nevo.co.il/law/4216) **[נוסח חדש] התשל"ג-1973 (שתי עבירות).**

**4) שיבוש מהלכי משפט – עבירה לפי** [**סעיף 244**](http://www.nevo.co.il/law/70301/244) **לחוק.**

**ה ה ס ד ר**

**להלן פרטי ההסדר שנעשה עם כל אחד מן הנאשמים:**

**נאשם 2**

**הצדדים יבקשו במשותף לגזור על הנאשם 2 עונש מאסר לריצוי בפועל לתקופה של**

**שלוש שנות מאסר (3 שנים), מאסר על תנאי וקנס מוסכם בסך של 75,000 ₪ (שבעים**

**וחמישה אלף שקלים חדשים). מתקופת המאסר תנוכה תקופת מעצרו מיום**

**11.3.2009 ועד ליום 10.7.2009 וכן מיום 1.10.2009 ועד ליום 9.10.2009.**

**נאשם 3**

**הצדדים יבקשו במשותף לגזור על הנאשם 3 עונש מאסר לריצוי בפועל לתקופה של**

**חמש שנות מאסר (5 שנים), מאסר על תנאי וקנס מוסכם בסך של 35,000 ₪ (שלושים**

**וחמישה אלף שקלים חדשים).**

**נאשם 4**

**הצדדים יבקשו במשותף לגזור על הנאשם 4 עונש מאסר לריצוי בפועל לתקופה של**

**חמש וחצי שנות מאסר (5 ו-1/2 שנים), מאסר על תנאי וקנס מוסכם בסך של 35,000 ₪**

**(שלושים וחמישה אלף שקלים חדשים).**

**טיעוני הצדדים**

**ב"כ המאשימה ביקש לכבד את הסדר הטיעון בעניינם של שלושת הנאשמים, תוך**

**פירוט נסיבות הקולא והחומרא המיוחדות בעניינו של כל אחד מן הנאשמים, וציון**

**קיומו של מכנה משותף כפול, האחד שנובע מחומרת ביצוען של עבירות נשק, המקבל משנה**

**תוקף בעניינם של הנאשמים 3+4 לאור העובדה שבחלק מהאקדחים שנסחרו שלא כדין,**

**בוצעו עבירות פליליות, והשני – קשור לשלב בו הודו הנאשמים במסגרת הסדר טיעון**

**- לאחר שמיעת כל פרשת התביעה על כל הכרוך והמשתמע מכך.**

**בעניינו של נאשם 2 הפנה ב"כ המאשימה לעובדות כתב האישום המתוקן שהודה בו הנאשם, המתיחס לנשיאה והובלה של שישה אקדחים, קשירת קשר לביצוע פשע והכשלת שוטר, כאשר את העבירות מבצע הנאשם 2 במסגרת עבודתו כנהג רכב ציבורי ומשמש כ"חוליה" בשרשרת הפצת הנשק.**

**לקולא ציין את עובדת עברו הנקי של הנאשם 2, הודייתו והעובדה שכלי הנשק אותם נשא נתפסו בכף ומכאן שהעונש המוסכם המוצע שבהסדר הטיעון בעניינו של נאשם 2, - שלוש שנות מאסר לריצוי בפועל וקנס כספי ע"ס 75,000 ₪, משקלל את מכלול נסיבות הקולא והחומרא שנימנו לעיל, ומהווה עונש הולם, במיוחד לאדם נעדר הרשעות קודמות שזה לו מאסרו הראשון.**

**ב"כ הנאשם 2 הצטרף אף הוא לבקשה לכבד את הסדר הטיעון בהדגישו את הקשיים שחווה הנאשם מעצם מעצרו למשך תקופה של כ-4 חודשים, שחרורו למעצר בית ממושך והקשיים אותם יחווה הוא ומשפחתו, בהמשך עם התייצבותו למאסר בפועל, במיוחד למי שהינו נעדר עבר פלילי שנענש הן בשלילת חירותו והן בכיסו. כך שהעונש המוצע הינו עונש מרתיע במיוחד לאור עברו הנקי של הנאשם והיות מאסר זה מאסרו הראשון, שאינו לתקופה קצרה.**

**בעניינו של הנאשם 3, לחומרא הפנה ב"כ המאשימה לכך שהנאשם 3 היה חלק משרשרת הפצת הנשק, כאשר בתאריך 4.3.2009 נסע בעצמו לתל אביב, משם לקח את כלי הנשק מנאשם 1 (שדינו טרם נגזר), נסע לעיר עכו ומכר את האקדחים לאחרים – והכל בהכוונתו של נאשם 4.**

**להבדיל מעניינו של נאשם 2, חלקו של הנאשם 3 הינו יותר מרכזי משהורשע בנוסף גם בעבירה של סחר בנשק ב-7 אקדחים, שלא נתפסו מעולם, וכן בניסיון לבצע עסקה נוספת בנשק שלא יצאה אל הפועל, כאשר לכך מצטרפות נסיבות מכבידות הנובעות מעצם היותו של נאשם זה בעל עבר פלילי בעבירות סמים, אלימות והחזקת סכין, שריצה בעבר עונש מאסר מאחורי סורג ובריח.**

**לקולא ביקש לזקוף לזכותו את הודייתו, שעל אף שבאה בשלבים המתקדמים של ההליך הפלילי, היה בה מימד של "חסכון מה" בזמנם של הצדדים ושל בית המשפט, כשהעונש המוצע נותן ביטוי למידת מעורבותו ומרכזיותו של נאשם זה בעבירות הנשק ועברו הפלילי. כך שעונש מאסר לתקופה של 5 שנים בפועל, מהוה ענישה הולמת בנסיבות שפורטו כאמור, במיוחד כשלכך מצטרפת סנקציה כספית של קנס בסך של 35,000 ₪.**

**ב"כ הנאשם 3 ביקש לכבד את הסדר הטיעון בהפנותו אל נסיבותיו האישיות של הנאשם, הנשוי לאישה מחבר העמים שאינה דוברת את השפה העברית, המגדלת את בנם המשותף שהינו בן שנה ו-11 חודשים, שתצטרך להתמודד עם המצב החדש, עם כניסתו של הנאשם 3 לכלא. עוד לקולא ציין כי בשונה משאר הנאשמים שהורשעו בעבירות נוספות, נאשם 3 הורשע רק בעבירות נשק.**

**באשר לעונש, לטעמו, העונש אינו קל כלל ועיקר ואף נוטה לחומרא לאור מכלול הנסיבות שפורטו ומכאן שיש מקום לכבדו.**

**בעניינו של נאשם 4, לחומרא הפנה ב"כ המאשימה לכך שנאשם 4 היה ציר מרכזי בביצוע עבירות הנשק ומידת מעורבותו בעשייה העבריינית עלתה לאין שיעור על מעורבותו של נאשם 2, כאשר נאשם 4 "ניצח" על פעולות הסחר באקדחים שאותם רכש מנאשם 1, והעבירם באמצעות נאשם 3 ואחרים ומכרם לאחרים.**

**בנוסף, נאשם 4 הורשע גם בעבירות של שיבוש מהלכי משפט וסמים.**

**לקולא ציין עובדת עברו הנקי של הנאשם 4, גילו הצעיר יחסית – כבן 29 שנים – שזהו לו מאסרו הראשון. בהתחשב במכלול האמור העונש המוצע - חמש וחצי שנות מאסר לריצוי בפועל, מאסר על תנאי וקנס כספי מהווה עונש ההולם את העבירות שבהן הורשע.**

**ב"כ הנאשם 4 ביקש לכבד את הסדר הטיעון בהדגישו את עברו הנקי של הנאשם, שזהו לו מאסרו הראשון, את הודייתו שהיה בה מידה מסוימת של חסכון בזמן והחשוב מכל, העונש המוצע מצוי במתחם הסבירות וככזה, ראוי לכבדו.**

**ה ע ו נ ש**

**עניינם של הנאשמים כאן, הינו חלק מפרשייה של גניבת חלקי נשק והרכבתם לכדי אקדחים שלמים על ידי אדם בשם ולדימיר בוקטי (להלן: "בוקטי") שעבד בחברת "בול" שעסקה בייצור ומכירת נשק. על פי כתב האישום נהג בוקטי לסחור בכלי הנשק, אותם גנב מחברת "בול", אקדחים מסוג שירוקי על ידי כך שמכרם לנאשם 1, כאשר הנאשם 1 מכר והעביר כלי נשק אלה הלאה, לנאשמים כאן. הנאשמים 3 ו-4 סחרו בכלי נשק אלה ומכרו אותם לאחרים ואילו נאשם 2 שימש כבלדר לצורך העברתם של 6 אקדחים שנתפסו ביום 11/3.**

**ב- 2.9.2009 נגזר דינו של בוקטי ל- 14 שנות מאסר לריצוי בפועל ולתשלום קנס בסך של 10,000 ₪. נזכיר כי בוקטי שיתף פעולה עם חוקריו, הודה במעורבותו ואף העיד כעד תביעה מטעם המאשימה, ולהבדיל מיתר הנאשמים כאן , הודייתו הגיעה בתחילת ההליך המשפטי מבלי שבית המשפט נצרך לשמיעתו של עד אחד.**

**כעת נדרש אני לגזור דינם של הנאשמים כשבפני מונחים הסדרי הטיעון, אליהם הגיעו הנאשמים ובאי כוחם, לאחר הידברות ממושכת עם המאשימה. כאן המקום לציין כי עניינו של הנאשם 1 הופרד מעניינם של נאשמים 2, 3, 4 וטיעונים לעונש בעניינו טרם נשמעו.**

**בבחינת העונשים המוצעים, בעניינם של הנאשמים, מצאתי כי אלו מצויים במתחם הסבירות ומשקללים נכונה את חלקו של כל אחד ואחד מהם בעשייה העבריינית, תוך התחשבות בנסיבותיו של כל עושה ועושה, והכל תוך יצירת מדרג ענישה סביר בעניינם של מי שהיו מעורבים באותה פרשה, כך שהאבחנה בעונשים המוצעים בעניינו של כל נאשם ונאשם נומקה ולא נעשתה באופן שרירותי.**

**לאור האמור ולאור מדיניות בית המשפט לענין בחינת וכיבוד הסדרי טיעון כפי שזו עוגנה ב-**[**ע"פ 1958/98 פלוני נ' מדינת ישראל, פד"י נז**](http://www.nevo.co.il/case/161892)**(1) 577, החלטתי לכבד את הסדרי הטיעון, ולגזור את דינם של הנאשמים לעונשים הבאים כדלקמן:**

**נאשם 2**

**5 שנות מאסר. מתוך תקופה זו 3 שנים לריצוי בפועל. היתרה על תנאי והתנאי שבמשך תקופה של 3 שנים מיום שחרורו ממאסר, לא יעבור הנאשם עבירה בנשק בניגוד** [**לסעיף 144**](http://www.nevo.co.il/law/70301/144) **ל**[**חוק העונשין**](http://www.nevo.co.il/law/70301)**, תשל"ז-1977.**

**אני דן את הנאשם 2 לתשלום קנס בסך של 75,000 ₪, או 200 ימי מאסר תמורתם.**

**מאחר והנאשם 2 הפקיד בקופת בית המשפט במסגרת הליכי שחרורו ממעצר, סך של 50,000 ₪, והביע רצונו כי סכום זה יקוזז על חשבון הקנס שהוטל עליו כאן, אני מורה כי כך ייעשה: יתרת התשלום על סך של 25,000 ₪ תשולם ב- 10 תשלומים שווים ורצופים של 2,500 ₪ כל אחד, החל ביום 1.1.2011 ובכל 1 בחודש שלאחריו.**

**מתוך תקופת מאסרו תנוכה תקופת מעצרו בין התאריכים 11.3.2009 – 10.7.2009 ומיום 1.10.2009 – 9.10.2009.**

**נאשם 3**

**7 שנות מאסר. מתוך תקופה זו 5 שנים לריצוי בפועל. היתרה על תנאי והתנאי שבמשך תקופה של 3 שנים מיום שחרורו ממאסר, לא יעבור הנאשם 3 עבירה בנשק בניגוד** [**לסעיף 144**](http://www.nevo.co.il/law/70301/144) **ל**[**חוק העונשין**](http://www.nevo.co.il/law/70301)**, תשל"ז1977.**

**אני דן את הנאשם 3 לתשלום קנס בסך של 35,000 ₪ או 150 יום תמורתם.**

**הקנס ישולם מתוך סכום הפיקדון שהפקיד הנאשם בהליכי שחרורו, זאת על פי בקשתו.**

**באין כספים בפיקדון שיכסו את מלוא סכום הקנס, יעמוד הקנס לתשלום מיידי עם מתן גזר הדין כאן.**

**מתקופת מאסרו של הנאשם 3 תנוכה תקופת מעצרו בין התאריכים 23.3.2009 – 13.7.2009.**

**נאשם 4**

**8 שנות מאסר. מתוך תקופה זו חמש וחצי שנות מאסר לריצוי בפועל. היתרה על תנאי והתנאי שבמשך תקופה של 3 שנים מיום שחרורו ממאסר, לא יעבור הנאשם 3 עבירה בנשק בניגוד** [**לסעיף 144**](http://www.nevo.co.il/law/70301/144) **ל**[**חוק העונשין**](http://www.nevo.co.il/law/70301)**, תשל"ז-1977.**

**אני מוסיף ודן את הנאשם 4 למאסר על תנאי לתקופה של שנה אחת, והתנאי שבמשך תקופה של שנתיים מיום שחרורו ממאסר, לא יעבור עבירה מסוג פשע על** [**פקודת הסמים המסוכנים**](http://www.nevo.co.il/law/4216)**, או עבירה בניגוד** [**לסעיפים 243, 244, 245, 246,**](http://www.nevo.co.il/law/70301/243;244;245;246)[**249**](http://www.nevo.co.il/law/70301/249) **ל**[**חוק העונשין**](http://www.nevo.co.il/law/70301) **תשל"ז-1977.**

**אני מחייב את הנאשם בתשלום קנס בסך של 35,000 ₪ או 150 יום תמורתם. הקנס ישולם ב- 14 תשלומים שווים ורצופים של 2,500 ₪, החל ביום 1.1.2011 ובכל 1 בחודש שלאחריו.**

**מאסרו של הנאשם 4 יימנה לו החל ביום מעצרו – 17.4.2009.**

**ניתנה והודעה היום 24 במרץ, 2010 בפני הצדדים.**

**הודעה זכות ערעור לבית המשפט העליון תוך 45 יום .**

**5129371**

ג'ורג' קרא 54678313

**54678313**

|  |
| --- |
|  |
| **ג'ורג' קרא, שופט** |

נוסח מסמך זה כפוף לשינויי ניסוח ועריכה

הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן