|  |  |
| --- | --- |
| **בית המשפט המחוזי בתל אביב - יפו** | |
| ת"פ 4145-09 מ.י. פרקליטות מחוז ת"א - פלילי נ' חיאב | 18 בפברואר 2010 |

|  |  |  |
| --- | --- | --- |
| בפני | כב' השופט דוד רוזן | |
| בעניין: | מ.י. פרקליטות מחוז ת"א - פלילי |  |
|  | ע"י ב"כ עו"ד ענבר פלאש | המאשימה |
|  | **נגד** | |
|  | אשר חיאב |  |
|  | ע"י ב"כ עו"ד בני נהרי | הנאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144), [144(א)](http://www.nevo.co.il/law/70301/144.a), [144(ב)](http://www.nevo.co.il/law/70301/144.b)

|  |
| --- |
| **גזר דין** |

פתח דבר:

הנאשם הורשע, על פי הודאתו, במסגרת הסדר טיעון, בעבירה לפי [סעיף 144(ב)](http://www.nevo.co.il/law/70301/144.b) רישא ו-[144(א)](http://www.nevo.co.il/law/70301/144.a) רישא ל[חוק העונשין](http://www.nevo.co.il/law/70301), התשל"ז - 1977, על כך שבמועד לא ידוע עובר ליום 6.7.09 החזיק ונשא אקדח גנוב מסוג קולט קוטר 9 מ"מ טעון במחסנית שהכילה 6 כדורים.

התביעה:

התובעת המלומדת, עו"ד ענבר פלאש, הדגישה בטיעוניה לעונש חומרת העבירה דנן אשר טומנת בחובה סכנה לחיי אדם. לגישתה, יש להשית על מי שנושא נשק בלא רישיון עונש מאסר לתקופה ממושכת. התובעת הפנתה לתסקיר שירות המבחן שנמנע מלבוא בהמלצה טיפולית עבור הנאשם. התובעת תמכה טיעוניה בפסקי דין שיצאו מלפני בתי המשפט לערכותיאהן השונות.

ההגנה:

אחות הנאשם, הגב' אביגיל בבייב, העידה בבית המשפט לזכות אחיה. העדה תיארה משפחה נורמטיבית, אשר מעצר אחיה היכה אותה בתדהמה. העדה סיפרה כי זמן קצר טרם מעצרו עבר הנאשם טראומה משנחטף, הוכה קשות, וכתוצאה מכך נותח מספר ניתוחים בבית חולים. העדה הדגישה כי הנאשם הינו איש משפחה העובד לפרנסתו, אשר החזיק נשק לצורך הגנה עצמית, בניגוד לאורחותיו. הנאשם למד לקחו, ועל כך, עתרה לרחמי בית משפט.

הסניגור המלומד, עו"ד בני נהרי, הדגיש הודייתו של הנאשם בביצוע העבירה הן במשטרה והן בבית המשפט - הודיה שיש בה ללמד על חרטתו. הסניגור המלומד הדגיש היות הנאשם אדם נורמטיבי, בוגר 12 שנות לימוד ששירת שירות צבאי מלא. הנאשם אב לארבעה ילדים, עברו תקין למעט עבירה פלילית אחת מלפני כעשרים שנים. הסניגור המלומד עמד על הנסיבות שהובילו הנאשם להסתבכותו. הנאשם הותקף והוכה על ידי חבורת שיכורים, על לא עוול בכפו, ובשל כך נשא עימו נשק להגנה עצמית. לגישת הסניגור המלומד, שירות המבחן לא בא בהמלצה טיפולית בנוגע לנאשם מאחר שלא מדובר באדם שאורחות חייו עבריניים. הסניגור המלומד עתר להשית על הנאשם עונש מאסר שירוצה בדרך של עבודות שירות.

תסקיר שירות המבחן:

תסקיר שירות המבחן מגולל קורות חייו של הנאשם. הנאשם כבן 43 שנים, נשוי ואב מסור לארבעה ילדים. הנאשם גדל במשפחה מאוחדת ונורמטיבית. המשפחה חשה כאב ובושה בשל מעורבותו בעבירה ורואה הדבר בחומרה רבה. הנאשם בוגר 12 שנות לימוד, שירת שירות צבאי סדיר כטבח ושירת שירות מילואים.

הנאשם פירט בפני שירות המבחן הרקע לביצוע העבירה. לדבריו, הותקף באופן קשה וטראומתי ביום 24.5.09 ע"י אלמונים, ונזקק לטיפול רפואי בבית חולים. הנאשם חש ירידה בבטחון העצמי, וסבר כי החזקת אקדח תחזק בטחונו. הנאשם ציין כי לא שקל מעשיו ולא היה בכוונתו לעשות שימוש יזום בנשק. הנאשם התקשה להסביר מדוע לא הסדיר רשיון לנשק. שירות המבחן התרשם כי הנאשם התקשה לשתפם בכנות בפרטים מסוימים, עם זאת ההתרשמות הינה כי המעצר ומעצר הבית השפיעו באופן מרתיע על הנאשם. לגישתם, הנאשם בעל יכולות תפקוד תקינות, יציבות והתמדה במסגרות השונות, ובני משפחתו מהווים גורמי תמיכה עבורו.

דיון:

הנאשם נשא עימו אקדח גנוב טעון בכדורים.

הנאשם עשה כן לדבריו בעקבות אירוע טראומתי במהלכו הותקף קשות, תקיפה שחייבה אשפוזו ותקופה לא קצרה של טיפול והחלמה.

מצע עובדתי זה משליך על חומרת פועלו, אבל, החומרה בעיקרה נותרה בתוקפה.

נשק הינו כלי קטלני. נשק עלול בקלות להגיע לרשות גורמים פליליים ואחרים שעלולים להשתמש בו לפגוע ולקפח חיי אדם. לא מדובר בסכנה תאורטית רחוקה, אלא, למגינת הלב, עניין לנו בסכנה המתממשת יום יום ברחבי הארץ.

אדם המחזיק ברשותו נשק ללא רשיון, קל וחומר בן בנו של קל וחומר, נשק שמקורו "עלום" צריך לדעת כי עובר הוא עבירה חמורה, שעלולה לשימו לתקופה ארוכה מאחורי חומות הכלא.

בנקודה זו יפים דברי השופט לוי ב[ע"פ 761/07](http://www.nevo.co.il/case/5724364) **מדינת ישראל נ' מיכאל אדרי** (לא פורסם) מיום 22.2.07 כדלהלן:

"**... ההיגיון מחייב כי מי שכוונותיו טובות והנשק דרוש לו למטרות כשרות ומותרות על פי דין, יטרח ויצטייד ברישיון מהרשות המוסמכת. ולהיפך, מקום שאדם נמצא מחזיק בנשק כשהוא טעון במחסנית ובתחמושת וללא רישיון, מותר להניח לחובתו כי הוא עושה זאת למטרות לא כשרות, במיוחד כאשר הוא אינו מציע לכך הסבר אשר יניח את דעתו של בית המשפט...**"**.**

בית המשפט העליון עמד על הצורך להחמיר בענישה עם העוברים עבירות אלה כדי לבטא סלידתה של החברה מעבירות אלו, וכדי להילחם בהשלכות של עבירה זו משלא אחת כלי נשק המוחזק שלא כדין מגיע לידיים עויינות ומשמש למטרות פליליות המקפחות חיי אדם [ראה לעניין זה: [ע"פ 6671/06](http://www.nevo.co.il/case/6078308) **מדינת ישראל נ' מאדי סרו**ר (לא פורסם) מיום 14.12.06; [ע"פ 3300/06](http://www.nevo.co.il/case/5887664) **סולטאן אבו סנינה נ' מדינת ישראל** (לא פורסם) מיום 10.8.06; [ע"פ 4797/05](http://www.nevo.co.il/case/5977355) **חאמד עבד אל קאדר נ' מדינת ישראל** (לא פורסם) מיום 4.1.06; [ע"פ 2839/05](http://www.nevo.co.il/case/5859902) **ראיד עבד אל קאדר נ' מדינת ישראל** (לא פורסם) מיום 17.11.05].

מן העבר השני, היטיב סניגורו המלומד של הנאשם, עו"ד בני נהרי, להדגיש היות הנאשם אדם נורמטיבי, בסך הכל, אשר בעברו הרשעה פלילית יחידה בעבירת גניבה מלפני שנים רבות. הנאשם איש משפחה, עובד לפרנסתו, אשר חווה טראומה מתקיפתו והביע חרטה ובושה על העבירה אותה ביצע. הנאשם הודה במשטרה ובבית המשפט וחסך זמן שיפוטי יקר. בהודייתו זו יש כדי ללמד על חרטתו על מעשיו. הסניגור המלומד תמך דבריו בפסקי דין של ערכאות שונות [ראה למשל: [ע"פ 5220/09](http://www.nevo.co.il/case/6000182) **הייתם עוואודה נ' מדינת ישראל** (לא פורסם) מיום 30.12.09; [רע"פ 5921/08](http://www.nevo.co.il/case/6040482) **רביע רג'בי נ' מדינת ישראל** (לא פורסם) מיום 6.5.09; [ע"פ 9090/00](http://www.nevo.co.il/case/6144854) **בעז שניידרמן נ' מדינת ישראל** (לא פורסם) מיום 22.2.01 ועוד].

סוף דבר:

שקלתי מכלול השיקולים - מחד גיסא, חומרת העבירה ומאידך גיסא, הודיית הנאשם, היות הנאשם אדם נורמטיבי בסך הכל, איש משפחה ועבודה – הנני להטיל על הנאשם עונש של 18 חודשי מאסר מתוכם 9 חודשים לריצוי בפועל בניכוי ימי מעצרו מיום 6.7.09 עד יום 10.8.09, והיתרה על תנאי שלא יעבור במשך 3 שנים עבירה לפי [סעיף 144](http://www.nevo.co.il/law/70301/144) ל[חוק העונשין](http://www.nevo.co.il/law/70301).

הנאשם יתייצב ביום 28.2.10 עד שעה 10:00 במזכירות פלילית בית משפט מחוזי ת"א לריצוי עונשו.

זכות ערעור תוך 45 יום.

5129371

54678313

ניתן היום, ד' באדר תש"ע, 18 בפברואר 2010, במעמד הצדדים.

דוד רוזן 54678313

**דוד רוזן, שופט**

נוסח מסמך זה כפוף לשינויי ניסוח ועריכה

הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן