|  |  |
| --- | --- |
| **בית משפט השלום ברמלה** | |
| ת"פ [43587-07-20](http://www.nevo.co.il/case/26858067)  מדינת ישראל נ' סלימאן(עציר)  ת"פ [18858-01-21](http://www.nevo.co.il/case/27315018%09)  מדינת ישראל נ' סלימאן(עציר) |  |

|  |  |  |
| --- | --- | --- |
| **בפני** | **כבוד השופט הישאם אבו שחאדה** | |
| **בעניין:** | **המאשימה - מדינת ישראל ע"י עוה"ד עדי בן חיים** |  |
|  |  | |
|  | **נגד** | |
|  | **הנאשם - צדאם סלימאן (עציר) הובא באמצעות שב"ס ע"י עוה"ד עבד אבו עאמר** |  |
|  |  |  |

חקיקה שאוזכרה:

[חוק הכניסה לישראל, תשי"ב-1952](http://www.nevo.co.il/law/90721): סע' [12(1)](http://www.nevo.co.il/law/90721/12.1)

[חוק העונשין, תשל"ז-1977](http://www.nevo.co.il/law/70301): סע' [186(א)](http://www.nevo.co.il/law/70301/186.a), [192](http://www.nevo.co.il/law/70301/192), [415](http://www.nevo.co.il/law/70301/415)

**ג ז ר ד י ן**

**כתבי האישום המתוקנים**

1. הנאשם הודה בעובדות של שני כתבי אישום מתוקנים שהוגשו כנגדו בבית משפט השלום ברמלה. לא היה הסדר בין הצדדים לעניין העונש.

2. בכתב האישום המתוקן מושא [ת"פ 43587-07-20](http://www.nevo.co.il/case/26858067), הנאשם הורשע בביצוען של העבירות הבאות: כניסה לישראל שלא כחוק לפי [סעיף 12(1)](http://www.nevo.co.il/law/90721/12.1) ל[חוק הכניסה לישראל](http://www.nevo.co.il/law/90721) התשי"ב - 1952 (להלן: **חוק הכניסה לישראל**) וכן החזקת סכין שלא כדין לפי [סעיף 186(א)](http://www.nevo.co.il/law/70301/186.a) ל[חוק העונשין](http://www.nevo.co.il/law/70301) התשל"ז – 1977 (להלן: **חוק העונשין**).

3. על פי עובדות כתב האישום האמור, ביום 18.7.20 בשעה 01:57, או בסמוך לכך, שהה הנאשם ברחוב הנשיא בתחומי העיר לוד, מבלי שהיה בידו אישור כניסה, שהייה, או עבודה כדין בישראל. באותן נסיבות, סימן הנאשם לניידת משטרה לעצור וביקש "טרמפ". בהמשך, הנאשם השליך ארצה סכין, וזאת כשהוא תחת השפעת אלכוהול. בהמשך, השוטר פנה לנאשם וביקש ממנו להזדהות והנאשם מסר כי אין ברשותו תעודת זהות, לא מסר את שמו האמתי ומסר שמו של אדם אחר (להלן: **אירוע 1**).

4. כתב האישום המתוקן מושא [ת"פ 18858-01-21](http://www.nevo.co.il/case/27315018), כולל בתוכו שני אישומים, כאשר האירוע המתואר באישום הראשון יכונה להלן **אירוע 2** והאירוע המתואר באישום השני יכונה להלן **אירוע 3**.

5. באירוע 2, הנאשם הורשע בביצוען של העבירות הבאות: כניסה לישראל שלא כחוק לפי [סעיף 12(1)](http://www.nevo.co.il/law/90721/12.1) ל[חוק הכניסה לישראל](http://www.nevo.co.il/law/90721) וקבלת דבר במרמה לפי [סעיף 415](http://www.nevo.co.il/law/70301/415) רישא ל[חוק העונשין](http://www.nevo.co.il/law/70301).

6. על פי עובדות אירוע 2, עובר ליום 1.8.20, במועד שאינו ידוע במדויק למאשימה, השיג הנאשם את פרטיו של אדם הנושא תעודת זהות ישראלית, וזאת בדרך שאינה ידועה במדויק למאשימה (להלן: **האחר**). הנאשם החזיק בצילום תעודת הזהות של האחר. ביום 1.8.20, החל הנאשם לעבוד במעון "אביב" שבשדרות צה"ל 25 בלוד על שמו של אותו אחר, וזאת לאחר שהציג את עצמו באמצעות צילום תעודת הזהות האמורה. הנאשם הצליח לעבוד במעון האמור עד ליום 15.11.20 על פי פרטיו של האחר ובתמורה אף קיבל שכר במזומן בסכום שאינו ידוע במדויק למאשימה.

7. באירוע 3, הנאשם הורשע בביצוען של העבירות הבאות: כניסה לישראל שלא כחוק לפי [סעיף 12(1)](http://www.nevo.co.il/law/90721/12.1) ל[חוק הכניסה לישראל](http://www.nevo.co.il/law/90721) וכן איומים (ריבוי עבירות) לפי [סעיף 192](http://www.nevo.co.il/law/70301/192) ל[חוק העונשין](http://www.nevo.co.il/law/70301).

8. על פי עובדות אירוע 3, במהלך חודש ינואר 2018, במועד שאינו ידוע במדויק למאשימה, החל הנאשם לנהל מערכת יחסים זוגית עם המתלוננת. במהלך חודש פברואר 2019, עבר הנאשם להתגורר עם המתלוננת בדירה בתחומי העיר רמלה וזאת עד פברואר 2020 שבמהלכו נפרדו.

9. ביום 9.11.20, בין השעה 17:47 לבין השעה 19:59, שלח הנאשם הודעות sms ממכשיר הטלפון שלו למכשיר הטלפון של המתלוננת ושם כתב לה "את לא תלכי לאף אחדדדדדדד", "את שלי ותהיייי שלי, בטוב וברע, רק שלי... תחסמי אותי, תעשי מה שבא לך, רק תזכרי שאני מסוגל להכללללללל... ואם תרצי, אני אגרור אותה מהשערות שלה לרגליים שלך שתגיד לך שזה שקר... הולך למעון לדפוק ת'ראש שלה בנעל שלי ואצלם לך את זה שהיא משקרת... נשבע לך שאני אבוא... וואללה נשבע לך... שתצטערי על זה, והפעם זה איום, איך שעשית ממני ת'משחק הזה, תשלמי...".

10. בנוסף, ביום 11.11.20, בין השעה 07:00 לבין השעה 07:24, שלח הנאשם הודעות sms ממכשיר הפלאפון שלו למכשיר הפלאפון של המתלוננת ובהם כתב לה, בין היתר, "... אני אחפור עד שאגיע לפראייר שלך וזה לא ייגמר בטוב... אחרי הבדיקה נראה אם שלי או לא, ואם זה באמת היה משחק ממך ומההורים אז ביוקר תשלמו על זה ומבטיח ומאיים ותשמרי ת'הודעה הזו ותגישי לאן שרוצה...".

11. בנוסף, כחודש עובר ליום 4.1.21, במועד שאינו ידוע במדויק למאשימה, שהתה המתלוננת בבית של אמה וקיבלה שיחות והודעות רבות מהנאשם ובשל כך התקשרה אמה של המתלוננת לנאשם וניסתה להרגיעו. בתגובה, אמר הנאשם לאם, בין היתר "יש לי אנשים פה, יש לי בני דודים פה בחוץ, מה שאני רוצה מהעיניים שלי, כל מי שמציק לי... אני רוצה ללכת איתך ראש בראש... אם הילד שלי יקרא למישהו אחר אבא, אני אשרוף את החיים שלה ושלו, סבבה? את שלה ואת שלו, את שלה קודם כל".

**מתחם העונש ההולם**

12. כאמור, מדובר בשלושה אירועים נפרדים ולכן, יש לקבוע מתחם עונש הולם לכל אירוע בנפרד.

13. לגבי אירוע 1, שעניינו עבירות של כניסה לישראל שלא כחוק והחזקת סכין שלא כדין, אביא את מדיניות הענישה הנוהגת לגבי כל עבירה בנפרד וממנה ייגזר המתחם לגבי שתי העבירות יחדיו.

14. כידוע, לגבי העבירה של כניסה לישראל שלא כחוק, למטרת עבודה, ללא עבירות נלוות, כאשר ברור שזה לא המקרה שבפני, המתחם הוא בין מאסר על תנאי ועד חמישה חודשי מאסר (רע"פ [377/13](http://www.nevo.co.il/case/7691216) **אלהרוש נ' מדינת ישראל** (פורסם בנבו, 8.12.14)). ברור שזה לא המקרה שבפני.

15. כמו כן, כאשר מדובר בעבירה של החזקת סכין בלבד, ללא עבירה נלוות כאשר גם כאן ברור שזה לא המקרה שבפני, המתחם נע בין מאסר על תנאי ועד שמונה חודשי מאסר בפועל (ראו למשל את הפסיקה שלהלן: [רע"פ 2932/08](http://www.nevo.co.il/case/5865972) **מרגאן נ' מדינת ישראל** (פורסם בנבו, 12.6.08); [רע"פ 5127/09](http://www.nevo.co.il/case/5995351) **יפקח נ' מדינת ישראל** (פורסם בנבו, 19.7.09); [רע"פ 3446/10](http://www.nevo.co.il/case/5896402) **עבד אל חלים נ' מדינת ישראל** (פורסם בנבו, 6.4.11); [רע"פ 2968/12](http://www.nevo.co.il/case/5581570) **אלזיד נ' מדינת ישראל** (פורסם בנבו, 6.5.12); [רע"פ 4200/12](http://www.nevo.co.il/case/5585964) **אבו זניד נ' מדינת ישראל** (פורסם בנבו, 27.6.12); [רע"פ 1490/12](http://www.nevo.co.il/case/5576278) **אבו גוש נ' מדינת ישראל** (פורסם בנבו, 15.7.12)).

16. לפיכך, לגבי אירוע 1, שכולל בתוכו עבירה של כניסה לישראל שלא כחוק יחד עם עבירה של החזקת סכין, הנני קובע כי מתחם העונש ההולם נע בין 4 ועד 12 חודשי מאסר בפועל, בצירוף מאסר על תנאי וקנס.

17. לגבי אירוע 2, שעניינו עבירות של כניסה לישראל שלא כחוק וקבלת דבר במרמה, בכך שהנאשם זכה לקבל עבודה בישראל במרמה על שמו של אזרח ישראלי תוך שימוש בפרטיו המזהים, אפנה ל[רע"פ 4163/21](http://www.nevo.co.il/case/27700893) **מתחזה אלמוני נ' מדינת ישראל** (פורסם בנבו, 17.6.21). באותו עניין, המבקש היה תושב האזור שהזדהה בפני שוטר בשמו של תושב אזור אחר שנפטר. בית משפט השלום השית עליו שלושה חודשי מאסר בפועל. ערעור המדינה לבית המשפט המחוזי התקבל ועונשו הוחמר ל-14 חודשי מאסר בפועל. בקשת רשות ערעור שהגיש לבית המשפט העליון נדחתה. כמו כן, בפסקה 11 להחלטתו, כבוד השופטת אלרון קבעה את הדברים הבאים:

"יש להדגיש את חומרתה היתרה של עבירת ההתחזות, שביצועה מפקיע מאדם אחר את שמו הטוב ואף את כבודו, ומקשה על רשויות האכיפה לזהות חשודים ועדים. זיהוי נכון של אדם הוא גם במידה רבה הבסיס לפעולתה התקינה של החברה, ונחוץ כדי לקשר את הפרט לנכסיו, למעשיו, למשפחתו ולמקום מגוריו, כך שלא ניתן להשלים עם שיבוש כה בסיסי".

(ההדגשות שלי – ה'א'ש')

18. לפיכך, לגבי האירוע השני, הנני קובע כי מתחם העונש ההולם נע בין 4 חודשי מאסר ועד 15 חודשי מאסר, בצירוף מאסר על תנאי וקנס.

19. לגבי אירוע 3, שעניינו עבירות של כניסה לישראל שלא כחוק וריבוי עבירות איומים כלפי בת זוגו של הנאשם ואם בנו, וכן כלפי אמה, על רקע רצונה של בת הזוג לסיים את הקשר עמו, הנני קובע כי מתחם העונש ההולם לעבירות אלה נע בין 5 ועד 18 חודשי מאסר. יוזכר, מדובר בקטגוריית עבירות ששייכות לעבירות האיומים בתחום אלימות במשפחה. כידוע, בתי המשפט מצווים להחמיר בעבירות של אלימות במשפחה.

**העונש המתאים בתוך מתחם העונש ההולם**

20. בעת קביעת העונש המתאים בתוך מתחמי העונש ההולמים שנקבעו לגבי האירועים 1, 2 ו-3, אקבע עונש סופי אחד ולא עונשים נפרדים לכל אירוע.

21. בעת קביעת העונש המתאים והסופי, לקחתי בחשבון לקולא את הנתונים הבאים: ראשית, ההודאה והחיסכון בזמן שיפוטי יקר, לרבות החיסכון מהמתלוננת ואמה מלהעיד במשפט. שנית, לקחתי בחשבון את העובדה שבאירוע 3, הנאשם חש מצוקה מהפרידה מבנו והעדר יכולתו ליצור עמו קשר על רקע הסכסוך שנוצר עם בת זוגו.

22. לחומרא, לקחתי בחשבון את עברו הפלילי של הנאשם ואשר כולל שתי הרשעות קודמות בעבירות של כניסה לישראל שלא כחוק, התחזות כאדם אחר, שימוש במסמך מזויף והפרעה לשוטר. יש לציין שלחובתו של הנאשם מאסר על תנאי של שלושה חודשים שהוא חב הפעלה במקרה שבפני.

23. לאור כל האמור לעיל, הנני משית על הנאשם את העונשים הבאים:

1. 14 חודשי מאסר בפועל.
2. הנני מפעיל את המאסר המותנה של 3 חודשים שתלוי ועומד כנגדו ואשר ניתן במסגרת [ת"פ 60444-03-18](http://www.nevo.co.il/case/23822336) (שאוחד עם [ת"פ 2985-04-18](http://www.nevo.co.il/case/23839549)) ושניתן על ידי בית משפט השלום ברמלה ביום 7.2.19, וזאת במצטבר לעונש המאסר בפועל שהושת לעיל.

**סה"כ ירצה הנאשם 17 חודשי מאסר בפועל בניכוי ימי מעצרו מיום 19.7.20 ועד ליום 21.7.20, וכן מיום 31.12.20 ועד היום.**

1. 4 חודשי מאסר על תנאי והתנאי הוא שבמשך 3 שנים מיום שחרורו, הנאשם לא יבצע עבירה לפי [חוק הכניסה לישראל](http://www.nevo.co.il/law/90721), או עבירת אלימות, או עבירה של קבלת דבר במרמה לפי [סעיף 415](http://www.nevo.co.il/law/70301/415) ל[חוק העונשין](http://www.nevo.co.il/law/70301).
2. הנאשם ישלם קנס בסך 3,000 ₪, או 10 ימי מאסר תמורתו. הקנס ישולם ב-5 תשלומים חודשיים שווים ורצופים כאשר הראשון שבהם עד ליום 1.9.21 והיתרה ב-1 לכל חודש שלאחריו. היה ואחד התשלומים לא ישולם במועד, אזי יעמוד מלוא סכום הקנס לפירעון מידי.

5129371

54678313זכות ערעור תוך 45 יום.

ניתן היום, כ"ו תמוז תשפ"א, 06 יולי 2021, במעמד הצדדים.

5129371

54678313

הישאם אבו שחאדה 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)