|  |  |
| --- | --- |
| חקיקה שאוזכרה:  [חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25), [192](http://www.nevo.co.il/law/70301/192), [379](http://www.nevo.co.il/law/70301/379)    **בית משפט השלום ברמלה** | |
| ת"פ 43750-08-13 משטרת ישראל תביעות- שלוחת רמלה נ' בקטאו |  |

|  |  |  |
| --- | --- | --- |
| **בפני** | **כבוד ה**שופטהישאם אבו שחאדה | |
| **בעניין:** | **המאשימה מדינת ישראל באמצעות משטרת ישראל תביעות רמלה ע"י עוה"ד נטליה אוסטרובסקי** |  |
|  |  | |
|  | **נגד** | |
|  | **יהון (מתן) בקטאו** |  |
|  | **ע"י עוה"ד סנדי ליפשיץ** |  |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25), [192](http://www.nevo.co.il/law/70301/192), [379](http://www.nevo.co.il/law/70301/379)

|  |
| --- |
| **ג ז ר – ד י ן** |

**כתב האישום ב-**[**ת"פ 43750-08-13**](http://www.nevo.co.il/case/7977989)

1. הנאשם הודה בכתב האישום המתוקן והורשע בביצוען של העבירות הבאות: איומים לפי [סעיף 192](http://www.nevo.co.il/law/70301/192) ל[חוק העונשין](http://www.nevo.co.il/law/70301) התשל"ז – 1977 (להלן: **חוק העונשין**) וכן ניסיון לתקיפה לפי [סעיפים 379](http://www.nevo.co.il/law/70301/379) ו-[25](http://www.nevo.co.il/law/70301/25) לחוק העונשין. על פי עובדות כתב האישום המתוקן, הנאשם התגורר בבית הוריו שבתחומי העיר רמלה. ביום 28.8.12 התגלע ויכוח בין הנאשם לבין אחותו (להלן: **המתלוננת**) בשל העובדה כי המתלוננת ובני משפחה נוספים הפריעו לשנתו של הנאשם. בהמשך, בעוד הנאשם צועק על המתלוננת, הרים כוס זכוכית והניפה לעברה, אך אחות אחרת שהיתה במקום אחזה בידו והרחיקה אותו מהמתלוננת. בנסיבות אלה, אמר הנאשם למתלוננת "את מנסה לפוצץ אותי כדי שאני אשב בכלא, אל תדאגי, אני אשב עלייך גם אם צריך 20 שנה".

**כתב האישום ב-** [**ת"פ 28938-12-14**](http://www.nevo.co.il/case/18731576)

2. הנאשם צרף לתיק שבפני את [ת"פ 28938-12-14](http://www.nevo.co.il/case/18731576). כתב האישום בתיק זה תוקן והנאשם הורשע בביצוע עבירה של איומים לפי [סעיף 192](http://www.nevo.co.il/law/70301/192) ל[חוק העונשין](http://www.nevo.co.il/law/70301). על פי עובדות כתב האישום המתוקן, ביום 11.12.14, איים הנאשם על אחותו (מדובר באחות שלישית ולא האחיות שמופיעות באישום הקודם), בכך שאמר לה שאם יפגע בה, אף אחד לא ימנע זאת ממנו. משהתערבה אחות אחרת (המתלוננת באישום הקודם), הנאשם איים עליה ואמר לה שאומנם הוא מכבד אותה, את הילד שלה ואת בן זוגה, אבל בסוף הוא יעשה לה משהו, וזאת בעודו מניף את היד.

**עבר פלילי**

3. לנאשם שתי הרשעות קודמות:

א. [ת"פ 1940-02-11](http://www.nevo.co.il/case/3718107) של בימ"ש השלום ברמלה מיום 28.2.12 בגין עבירות של איומים ותקיפת סתם של בת זוג. במסגרת תיק זה, לחובתו של הנאשם מאסר על תנאי של ארבעה חודשים שהינו חב הפעלה במקרה שבפני, וזאת לאור העובדה ששני התיקים שצוינו לעיל, מפעילים את התנאי.

ב. [ת"פ 14246-03-13](http://www.nevo.co.il/case/6728060) של בימ"ש השלום בתל אביב מיום 20.3.14 וזאת בגין ביצוע עבירת איומים ולחובתו מאסר על תנאי של שלושה חודשים שהינו בר הפעלה בתיק שבפני לאור התיק המצורף ב[ת"פ 28938-12-14](http://www.nevo.co.il/case/18731576).

**מתחם העונש ההולם**

4. ב"כ המאשימה טענה כי מתחם העונש ההולם בנסיבות העניין, בכל אחד מהאירועים נשוא כתב האישום, נע בין מאסר על תנאי ומאסר בפועל לתקופה קצרה. מתחם זה מקובל עליי והינו רלוונטי וישים לכל אחד מהאירועים בכל אחד מכתבי האישום שפורטו לעיל. כמו כן, המאשימה טענה שיש להפעיל את שני המאסרים על תנאי במצטבר ולהטיל על הנאשם ענישה ממשית מאחורי סורג ובריח. לעומת זאת, ב"כ הנאשם טענה שיש להסתפק בעבודות שירות, תוך חפיפת שני המאסרים על תנאי.

**קביעת העונש המתאים בתוך מתחם העונש ההולם**

5. בעת קביעת העונש המתאים בתוך מתחם העונש ההולם לקחתי בחשבון את העובדה שהנאשם הודה וחסך בזמן שיפוטי, למרות שהחל הליך שמיעת הראיות בתיק מספר ב- [ת"פ 43750-08-13](http://www.nevo.co.il/case/7977989). בשני התיקים שבפני מדובר בביצוע עבירת איומים ע"י הנאשם כלפי אחיותיו שהתגוררו עימו בבית הוריו. בנוסף, באחד האישומים ישנה עבירה של ניסיון תקיפה, שלא הבשילה לעבירה המושלמת. מן הראוי לציין את דברי המתלוננת ב[ת"פ 43750-08-13](http://www.nevo.co.il/case/7977989) במהלך עדותה בבית המשפט, עת שהנאשם כפר בכתב האישום ונשמעו הראיות. לטענתה מדובר בויכוחים פנים משפחתיים וכי לאחר מעצרו עקב כך שאיים עליה היא ביקשה מבית המשפט לשחררו ואף ניסתה לארגן עבורו ערב מתאים (פרוט' עמ' 21 ש' 17 – עמ' 22 ש' 3). בנוסף, בהמשך המתלוננת ציינה את הדברים הבאים (פרוט' עמ' 22 ש' 23 – 29):

"אני כרגע פונה באמת לכבוד השופט, אני, כל מה שקורה לי מולו זה לא רק איתי, זה גם עם האחים הקטנים שלי, עם אמא שלי, אנחנו לא רוצים שהוא ישב בכלא, אנחנו רוצים שהוא יקבל עזרה, אני עובדת עם אנשים כאלה שמכורים לאלכוהול וסמים. מאוד קשה לי. אנחנו רוצים שהוא יחזור הביתה, יש לו את הפינה שלו, אבל זה רק שהוא יקח אחריות ויטפל בעצמו. אף אחד לא חי בחדר שלו, אני לא גרה שם. אנחנו אחים שלו, אנחנו לא רוצים לעשות לו רע כמו שהוא חושב. אנחנו פונים למשטרה רק בשעת מצוקה, אין לנו דרך אחרת לעזור לו".

6. בעת קביעת העונש המתאים לקחתי בחשבון גם את העובדה שהנאשם ישב במעצר ממש מיום 11.12.14 עד ליום 14.1.15 ומאז הוא שוהה בתנאים מגבילים ומצוי בתנאי הרחקה ואי יצירת קשר עם המתלוננת ובני משפחתו.

7. לגבי עברו הפלילי של הנאשם, יש לציין ששתי הרשעותיו הקודמות הסתיימו במאסרים על תנאי ללא רכיב של מאסר בפועל, אף לא בעבודות שירות. שני התיקים שבפני הם מאוד דומים, בשני המקרים מדובר באיומים כלפי אחת מאחיותיו בעקבות ויכוח פנים משפחתי על עניין של מה בכך. לא התרשמתי שקיימת מסוכנות אמיתית של הנאשם כלפי אחיותיו, אשר בסופו של יום, כיום דורשות בטובתו ולא ברעתו.

8. מובהר בזאת שבכוונתי להפעיל את שני המאסרים המותנים ולא להאריכם. עם זאת, לא התרשמתי ששני התיקים שבפני מצדיקים הטלה של מאסר מאחורי סורג ובריח. בנסיבות אלה, הנני מורה כדלקמן:

א. הנני מפעיל את המאסר המותנה של 4 חודשים שניתן ב-[ת"פ 1940-02-11](http://www.nevo.co.il/case/3718107) ביום 28.2.12.

ב. הנני מפעיל את המאסר המותנה של 3 חודשים שניתן ב-[ת"פ 14246-03-13](http://www.nevo.co.il/case/6728060) ביום 20.3.14, וזאת בחופף לעונש המאסר המותנה של 4 חודשים שהופעל לעיל.

ג. הנני משית על הנאשם בגין שני התיקים שבפניי חודשיים מאסר בפועל וזאת במצטבר לשני המאסרים המותנים שהופעלו לעיל.

**סה"כ ירצה הנאשם 6 חודשי מאסר בפועל וזאת בדרך של עבודות שירות.** עבודות השירות יבוצעו בנציבות שב"ס ברמלה. על הנאשם להתייצב ביום 5.8.15 בפני הממונה על עבודות השירות, בשעה 08:00 ביחידת עבודות השירות ברמלה. עבודות השירות יבוצעו 5 ימים בשבוע, 8 וחצי שעות עבודה יומיות. מובהר לנאשם כי עליו להישמע להוראותיו והנחיותיו של הממונה על עבודות השירות.

ד. הנני מטיל על הנאשם 3 חודשי מאסר והתנאי הוא שבמשך 3 שנים מהיום הנאשם לא יבצע עבירת אלימות.

זכות ערעור תוך 45 יום.

5129371

54678313ניתן היום, כ"א סיוון תשע"ה, 08 יוני 2015, במעמד הצדדים.

5129371

54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

הישאם אבו שחאדה 54678313-/