

|  |  |
| --- | --- |
| **בית המשפט המחוזי בחיפה** | |
| ת"פ 449-10-09 מדינת ישראל נ' עבד אל לטיף | 16 במרץ 2011 |

|  |  |  |
| --- | --- | --- |
| **בפני** | **סגן הנשיא, השופט אילן שיף** | |
| **בעניין:** | **מדינת ישראל** |  |
|  | **ע"י פמ"ח – עו"ד מאשה בוגדנוב** | **המאשימה** |
|  | **נגד** | |
|  | **עומר עבד אל לטיף** |  |
|  | **ע"י ב"כ ויסאם עריד** | **הנאשם** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144), [144(ב)](http://www.nevo.co.il/law/70301/144.b), [186](http://www.nevo.co.il/law/70301/186)

|  |
| --- |
| **גזר דין** |

**1. הכרעת הדין**

הנאשם הורשע, על סמך הודייתו במיוחס לו בכתב האישום המתוקן, דהיינו בעבירות **בנשק,** לפי [סעיף 144(ב)](http://www.nevo.co.il/law/70301/144.b) ל[חוק העונשין](http://www.nevo.co.il/law/70301) התשל"ז-1977.

כעולה מעובדות כתב האישום ומהודיית הנאשם, ב-9/5/09 ברח' בן עמי בעכו, החזיק הנאשם ונשא על גופו שלא כדין, אקדח חצי אוטומאטי, בקליבר 9 מ"מ, ללא מספר סידורי. באקדח היתה מחסנית. האקדח סוגל לירות כדור שבכוחו להמית אדם.

**2. תסקיר שירות המבחן**

מהתסקיר עולה, כי הנאשם הנו כבן 21, סיים 11 שנות לימוד והוא עובד לפרנסתו.

הנאשם מודה אמנם, בעובדות כתב האישום "**אך אינו לוקח אחריות פלילית... ואינו מחובר רגשית לחומרת מעשיו**".

קצינת המבחן התרשמה כי הנאשם הנו, בין השאר, חשדן וקורבני בהתנהלותו מול גורמי סמכות וממסד. התנהגותו מאופיינת בדפוסים אימפולסיביים ונעדרת אצלו כל התבוננות פנימית ביקורתית. הוא אינו מודע לבעייתיות שבהתנהגותו העבריינית, מה שמותיר על כנו את הסיכון להישנות התנהגות עבריינית בעתיד.

הנאשם לא ביטא נזקקות טיפולית.

שירות המבחן נמנע מהמלצה טיפולית, והמליץ להטיל על הנאשם ענישה קונקרטית ומוחשית אשר תחדד עבורו את הגבול בין המותר והאסור, ואשר עשויה לחברו רגשית לחומרת מעשיו.

**3. ראיות לעניין העונש**

ב"כ המאשימה הגישה את גיליון הרישום הפלילי של הנאשם, ממנו עולה כי לחובתו הרשעה קודמת בגין תקיפה, דרישת רכוש באיומים וגניבה.

**4. טיעוני ב"כ הצדדים**

ב"כ המאשימה ציינה, כי הן המחוקק והן בתי המשפט מתייחסים בחומרה לעבירה הנדונה, שכן המציאות השוררת בארץ מחייבת ביטוי עונשי הולם לעבירה.

התובעת הפנתה לאמור בתסקיר שירות המבחן, שהמליץ על ענישה קונקרטית, שתחדד בפני הנאשם את הגבול בין המותר והאסור. עוד ציינה את העובדה, כי שירות המבחן ציין שקיימת אצל הנאשם סכנה להישנות התנהגות עבריינית.

התובעת ביקשה לגזור על הנאשם מאסר בפועל, מאסר מותנה וקנס, והגישה פסיקה התומכת לדעתה בעמדתה.

ב"כ הנאשם עמד על גילו הצעיר של מרשו. הוא ציין כי באקדח שנשא הנאשם לא היתה תחמושת ולפיכך, לדעתו, לא נשקפה מהנאשם סכנה לאחרים.

אליבא דהסנגור, הנאשם מסר את האקדח לשוטרים מיד עם מעצרו והודה במיוחס לו.

ב"כ הנאשם ציין עוד, כי מרשו עובד לפרנסתו ומתגורר עם אמו.

גם ב"כ הנאשם הפנה אותי לפסיקה התומכת בעמדתו ומקילה במקרים של נשיאת נשק.

לסיכום, ביקש הסנגור להטיל על הנאשם עונש מאסר מותנה וקנס, ולחילופין מאסר שירוצה בעבודת שירות.

הנאשם ב"דברו האחרון" ציין כי עשה טעות.

**5. דיון**

נשיאת נשק שלא כדין היא עבירה שלא בכדי התייחס אליה המחוקק בחומרה, וקבע לצידה עונש של עד 10 שנות מאסר. במציאות חיינו, לנשיאתו של נשק כנ"ל, קיים פוטנציאל סיכוני גבוה אף אם בעת לכידתו לא היה הנשק טעון בכדורים. מן הסתם, מי שידע להשיג אקדח, לא עשה זאת לשם קישוט והעובדה כי במחסנית האקדח לא היו כדורים, משקפת מצב רגעי שניתן לשנותו בקלות יחסית.

לא זאת אף זאת, למרבה הצער, נשיאתו של נשק הנה במקרים רבים, דוגמא מובהקת לעבירה הגוררת עבירה ומציאות חיינו מוכיחה זאת. לא בכדי קבע אפוא ביהמ"ש העליון, כי העבירה הנדונה מצדיקה השתת מאסר בפועל, אף על מי שזו לו הרשעתו הראשונה (ראו [רע"פ 2718/04](http://www.nevo.co.il/case/5852404) **אבו דאחל נ' מ"י** ו-רע"פ 1281/04 **מחאג'נה נ' מ"י** וכן [רע"פ 10736/05](http://www.nevo.co.il/case/6241293) **כרהוב נ' מ"י**).

במקרה הנדון, אין זו הסתבכותו הראשונה של הנאשם עם החוק, אם כי העבירות שביצע נעברו עד שנת 2006, בהיות הנאשם קטין.

לנגד עיני תעמוד לחומרא גם עמדת שירות המבחן כמובא לעיל.

מנגד, אשקול לקולא את הודיית הנאשם, את העובדה שמיד עם לכידתו מסר הלה את האקדח (המוסתר) לשוטרים ואת היותו אדם העובד לפרנסתו.

כמו כן וחרף הפוטנציאל הסיכוני הגבוה של נשיאת אקדח, בלתי טעון כאמור לעיל, תעמוד לנגד עיני העובדה כי בעת נשיאת האקדח היתה מחסנית האקדח ללא תחמושת.

עוד אתחשב בכך שהנאשם לא ריצה עד כה עונש מאסר.

בהתחשב בכל הנסיבות ובטיעוני ב"כ הצדדים אני גוזר על הנאשם 24 חודשי מאסר, מתוכם 12 חודשים לריצוי בפועל והיתרה מותנית, למשך 3 שנים, לבל יעבור עבירות בנשק לפי [סעיף 144](http://www.nevo.co.il/law/70301/144) ל[חוק העונשין](http://www.nevo.co.il/law/70301), או עבירה לפי [סעיף 186](http://www.nevo.co.il/law/70301/186) לחוק העונשין.

כמו כן, אני גוזר על הנאשם קנס בסך 10,000 ₪.

היה ולא ישלם הקנס תוך 30 יום, ייאסר למשך חודשיים.

5129371

54678313מתקופת מאסרו של הנאשם, תנוכה תקופת מעצרו מ-9/5/09 עד 13/5/09.

זכות ערעור לביהמ"ש העליון תוך 45 יום מהיום.

אילן שיף 54678313

ניתן היום, י' באדר ב תשע"א, 16 במרץ 2011, במעמד הצדדים.

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן