|  |  |
| --- | --- |
| **בית המשפט המחוזי בירושלים**  **לפני כב' השופט י' נועם** | |
| **ת"פ 45256-10-10 מדינת ישראל נ' אחמד עבאסי ואח'** |  |

|  |  |
| --- | --- |
| **המאשימה** | **מדינת ישראל**  באמצעות פרקליטות מחוז ירושלים |
| **נגד** | |
| **הנאשמים** | **1. ג'יהאד סרחאן ז"ל – משפטו הסתיים**  **2. אחמד בן מוחמד עבאסי**  **3. אבראהים בן חסן עבד אל חק**  נאשמים 2 ו-3 באמצעות ב"כ עו"ד רמי עותמאן |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144.א.](http://www.nevo.co.il/law/70301/144.a.), [144.ב](http://www.nevo.co.il/law/70301/144.b)

|  |
| --- |
| **גזר דין (בעניינם של נאשמים 2 ו-3)** |

1. בהכרעת-דין מיום 31.1.11 הורשעו נאשמים 2 ו-3, על-פי הודאתם, כדלהלן: נאשם 2 – בעבירת החזקת תחמושת ובעבירת נשיאת נשק, לפי [סעיפים 144(א) סיפא ו-144(ב)](http://www.nevo.co.il/law/70301/144.a.;144.b) ל[חוק העונשין](http://www.nevo.co.il/law/70301), התשל"ז-1977; ונאשם 3 – בעבירת נשיאת נשק, לפי [סעיף 144(ב)](http://www.nevo.co.il/law/70301/144.b) לחוק הנ"ל.

הודאת נאשמים 2 ו-3 ניתנה בגדרו של הסדר טיעון, לפיו הוגש נגדם כתב-אישום מתוקן. הסדר הטיעון בעניינם של השניים לא חל על העונש. יצוין, כי במסגרת הסדר הטיעון הורשע נאשם 1 בעבירת החזקת נשק – לפי [סעיף 144(א)](http://www.nevo.co.il/law/70301/144.a) לחוק הנ"ל, ודינו נגזר, במועד הנ"ל, לעונש מוסכם של שישה חודשי מאסר בפועל, החל מיום מעצרו – 4.10.10. לאחרונה, חודשים ספורים לאחר שחרורו מהמאסר, נפטר נאשם 1.

2. להלן העובדות העומדות ביסוד ההודאה וההרשעה בעניינם של נאשמים 2 ו-3.

ביום 22.9.10, במהלך הפרות סדר בשכונת סילוואן, נורה ונהרג סאמר סירחאן (להלן – המנוח) מירי של מאבטח שהותקף במקום. נאשם 1 הִנו אחיו של המנוח, ונאשם 2 הוא בן דודו. מיד לאחר מות המנוח, התכנסו הנאשמים ואחרים בבית האבלים. מספר ימים לאחר מכן נטל נאשם 1 אקדח שהיה מוטמן בביתו, והיה שייך ככל הנראה למנוח, והעבירו יחד עם עשרה כדורים לנאשם 2, אשר הטמינו בביתו. לאחר מכן, במועד שאינו ידוע, העביר נאשם 2 את האקדח והכדורים לנאשם 3, שהסתירם בביתו. כעבור מספר ימים, בבית האבלים, פנה אדם שזהותו אינה ידועה למאשימה לנאשם 2, ושאל אותו אם יש ברשותו כדורי אקדח. נאשם 2 נסע עם נאשם 3 למקום שבו הוטמנו האקדח והכדורים; והשניים נטלו את הנשק והתחמושת, חזרו לבית האבלים ומסרו אותם לאותו אדם.

3. נאשם 2 הִנו בן עשרים ושמונה, נשוי ואב לשני פעוטות. הוא סיים תשע שנות לימוד, ונשר מהמסגרת הלימודית על-רקע חוסר מוטיבציה. בהמשך עבד בעבודות שונות ומזדמנות, ומזה כעשר שנים, עד למעצרו הנוכחי, עבד בקיוסק יחד עם אביו בשכונת מגוריו. בגין המעשים הנדונים, היה נאשם 2 נתון במעצר במשך כחודשיים, עד לסוף חודש נובמבר 2010, ומאז שוהה במשך כשנה ב"מעצר בית" מלא בבית הוריו. שירות המבחן התרשם, כי נאשם 2 מנהל אורח חיים תקין בדרך כלל, ובעל דפוסי חשיבה נורמטיביים. בשיחה עם קצינת המבחן, נטל נאשם 2 אחריות לביצוע העבירה והביע חרטה על מעשיו. הוא הסביר, כי במהלך הכנת סוכת האבלים, נענה לבקשת דודו להחביא את האקדח עד לסיום תקופת האבל, זאת מתוך קושי לסרב לבקשת הדוד בנסיבות האמורות. שירות המבחן העריך, כי ברקע לביצוע העבירה עומדים קווי אישיות ילדותיים של נאשם 2, המאופיינים, בין-היתר, בטשטוש הגבולות בין מותר לאסור, צורך לרצות את הסובבים אותו גם במקרים של פגיעה בעצמו, וכן קשיים להתמודד במצבים שבהם הוא נתון בקונפליקטים. חרף חומרת המעשים, ולנוכח העובדה כי מדובר במעידה פלילית ראשונה של מי שמנהל אורח חיים נורמטיבי, העריך שירות המבחן כי הטלת מאסר בפועל עלולה לגרום לרגרסיה במצבו של נאשם 2, ולהעמיק את מידת היכרותו עם העולם העברייני, ועל-כן המליץ להטיל עליו מאסר בפועל שירוצה בעבודות שירות, בצד מאסר על תנאי וקנס.

4. נאשם 3 הִנו רווק בן עשרים-ותשע, המתגורר בבית הוריו בשכונת ראס-אל-עמוד בירושלים. הוא סיים שמונה שנות לימוד, ולאחר שנשר ממסגרת בית-הספר סייע בפרנסת משפחתו בעבודות שונות, בין-השאר עבודות ניקיון וגינון. בשנים האחרונות, עובר למעצרו, עבד כגנן באופן עצמאי וקבוע, ובמקביל גידל עופות למכירה. בשיחתו עם שירות המבחן נטל הנאשם 3 אחריות מלאה על מעשיו, והביע תחושות של צער וחרטה. שירות המבחן התרשם מנאשם 3 כבחור אחראי, בעל יכולות ושאיפות לניהול אורח חיים תקין ונורמטיבי, שבאים לידי ביטוי בהשתלבותו בעבודה קבועה ואינטנסיבית, מתוך דאגה לפרנסת עצמו ובני משפחתו. שירות המבחן לא התרשם מקיומם של דפוסי התנהגות עברייניים ובעיתיים אצל נאשם 3. עם זאת, התרשמה קצינת המבחן, כי נאשם 3 מתקשה להתנגד ולסרב לאחרים, ובמיוחד במצבי לחץ, כפי שבא לידי ביטוי בהתנהגותו בעבירה הנדונה. לאור האמור, ובפרט לנוכח תִפקודו הנורמטיבי של נאשם 3 בדרך כלל, והעובדה שמדובר בהרשעתו היחידה והראשונה, המליץ שירות המבחן להטיל על נאשם 3 עונש של מאסר בפועל, לתקופה קצרה ככל האפשר, שירוצה בדרך של עבודות שירות.

5. ב"כ המאשימה הדגיש בטיעוניו לעונש את חומרת העבירות ונסיבות ביצוען, ועתר להטלת מאסר בפועל לריצוי של ממש, בצד מאסר על תנאי וקנס.

6. הסניגור לא הקל ראש בחומרת העבירות, אך גרס, כי לאור נסיבות ביצוע העבירות – עת נענו נאשמים 2 ו-3 לבקשותיו של נאשם 1 לסלק את הנשק של המנוח שנתגלה בעת הכנת סוכת האבלים – ניתן להסתפק בהטלת מאסר בעבודות שירות, כמומלץ על ידי שירות המבחן, ובפרט לנוכח העובדה שהמדובר בנאשמים נעדרי הרשעות קודמות שנכשלו לראשונה בפלילים. במסגרת דבריהם האחרונים לעניין העונש, הביעו נאשמים 2 ו-3 צער וחרטה על מעשיהם.

7. העבירות שהנאשמים נותנים עליהן את הדין חמורות. כבר נפסק, כי עבירות נשק חמורות מעצם מהותן, זאת בשל הסיכון הנשקף מהן לחיי אדם ולביטחון הציבור. נשק, שהוא קטלני מטבעו, עלול לעבור מיד ליד, ולהגיע לידי גורמים שיבצעו באמצעותו עבירות פליליות, ואף לידי ארגוני טרור שיעשו בו שימוש בפיגועים. לפיכך, שומה על בית המשפט להשית בגין עבירות נשק ענישה מוחשית ומרתיעה, שתכלול רכיב של מאסר בפועל, אף אם הנאשמים נעדרי הרשעות קודמות, זאת לשם הגנה על ביטחון הציבור, וכן הרתעה אפקטיבית – אישית וכללית.

העבירות שביצעו נאשמים 2 ו-3 חמורות בטיבן ובנסיבותיהן, ומן הראוי להשית בגינן מאסר בפועל. עם זאת, לעניין משך המאסר אתחשב בכך שנאשמים 2 ו-3 היו נתונים במעצר, שתנאיו מכבידים מתנאי מאסר, ומאז שחרורם בערבות לפני כשנה, הם נתונים ב"מעצר בית" מוחלט. כן אביא בחשבון לעניין משך המאסר, את הנסיבות האישיות של הנאשמים שתוארו בתסקירי שירות המבחן, את העובדה שמדובר במעידה פלילית ראשונה ויחידה של מי שניהלו אורח חיים נורמטיבי בדרך כלל, וכן את נסיבות ביצוע העבירה – שתוארו בכתב האישום המתוקן ובתסקירי שירות המבחן. עוד אתחשב, במסגרת עקרון אחדות הענישה, בכך שעל נאשם 1 – מי שמסר את הנשק לידי נאשמים 2 ו-3, ואשר לחובתו עמדו הרשעות קודמות רבות בעבירות חמורות, ובשל כך אף היה נתון במעצר עד לתום ההליכים – הושת עונש מוסכם של ששה חודשי מאסר.

8. על-יסוד האמור לעיל, ובהתחשב במכלול טיעוני הצדדים לחומרה ולקולא, אני דן את נאשמים 2 ו-3 כדלהלן:

נאשם 2, אחמד עבאסי –

א. לששה חודשי מאסר בפועל, מתוכם 53 ימים לריצוי של ממש (בחופף לתקופת מעצרו בעבר מיום 4.10.10 ועד ליום 25.11.10), והיתרה בדרך של עבודות שירות.

עבודות השירות תבוצענה במינהל הקהילתי ארמון הנציב בירושלים, כמפורט בחוות-הדעת מיום 18.9.11 של הממונה על עבודות השירות. עבודות השירות תחלנה ביום 3.1.12, ובמועד זה יתייצב נאשם 2 בשעה 08:30 במפקדת מחוז דרום של שירות בתי-הסוהר בבאר-שבע, לשם קליטה והצבה.

ב. לששה חודשי מאסר על תנאי, שלא יעבור תוך שלוש שנים מהיום, עבירת נשק מסוג פשע.

נאשם 3, איברהים עבד אל חק –

א. לחמישה חודשי מאסר בפועל, מתוכם 39 ימים לריצוי בפועל של ממש (בחופף לתקופת מעצרו בעבר מיום 18.10.10 ועד ליום 25.11.10), והיתרה בדרך של עבודות שירות.

עבודות השירות תבוצענה בבית-החולים הדסה הר-הצופים בירושלים, כמפורט בחוות-הדעת מיום 18.9.11 של הממונה על עבודות השירות. עבודות השירות תחלנה ביום 4.1.12, ובמועד זה יתייצב נאשם 3 בשעה 08:30 במפקדת מחוז דרום של שירות בתי-הסוהר בבאר-שבע, לשם קליטה והצבה.

ב. לחמישה חודשי מאסר על תנאי, שלא יעבור תוך שלוש שנים מהיום, עבירת נשק מסוג פשע.

**זכות ערעור לבית-המשפט העליון בתוך 45 יום מהיום.**

המזכירות תמציא עותקים מגזר-הדין לשירות המבחן ולממונה על עבודות השירות בשירות בתי-הסוהר.

**ניתן היום, י"ח בחשון תשע"ב, 15 בנובמבר 2011, בנוכחות ב"כ המאשימה, הסנגור, נאשמים 2 ו-3 ומתורגמן בית-המשפט לשפה הערבית.**

י' נועם 54678313-/

|  |
| --- |
|  |
| **יורם נועם, שופט** |

5129371

54678313

5129371

54678313

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן