|  |  |  |
| --- | --- | --- |
| **בית משפט השלום בירושלים** | | |
| **ת"פ 4543-09 מ.י. פרקליטות מחוז ירושלים נ' ברקאת ברדאת** |  | **21 יוני 2011** |
| **בפני כב' השופט יצחק שמעוני, שופט בכיר** | | |

|  |  |
| --- | --- |
| **המאשימה** | **מדינת ישראל** |
| **נגד** | |
| **הנאשם** | **נזמי ברקאת ברדאת** |

<#2#>

נוכחים:

ב"כ המאשימה מתמחה אסף גרנית

הנאשם וב"כ עו"ד רבאח

**גזר דין**

הנאשם הורשע על פי הודאתו בעבירות של החזקת נשק והחזקת תחמושת, עבירות לפי סעיפים 144א' רישא ו-144(א) סיפא + ג' ל[חוק העונשין](http://www.nevo.co.il/law_html/law01/073_002.htm), התשל"ז – 1977.

הודאתו של הנאשם נמסרה במסגרת הסדר טיעון בו תוקן כתב האישום המקורי ואולם הצדדים לא הגיעו לידי הסדר באשר לעונש וסוכם כי כל צד יטען טיעוניו באופן חופשי.

כתב האישום המתוקן מייחס לנאשם עבירה של החזקת נשק בביתו בכפר עקב מסוג רובה קרבין וכן מחסנית ריקה של M16 ושני קליעים של מקלע 0.5 מ"מ.

האמל"ח נתפס בביתו בעקבות חיפוש שנערך על ידי המשטרה.

ב"כ המאשימה מבקש לגזור על הנאשם עונש מאסר משמעותי ובתמיכה לטיעוניו הביא פסיקה של בית המשפט העליון ופסיקה נוספת אשר מחמירה עם מחזיקי נשק שלא כדין.

מנגד טען הסנגור כי על פי הפסיקה העניפה שהגיש לעיונו של בית המשפט מערכאות שונות, הענישה במקרים דומים נעה בין אי הרשעה וביצוע של"צ ועונש מאסר שירוצה בעבודות שירות.

במקרה זה מבקש הסנגור לגזור על הנאשם עונש של מאסר על תנאי ואולם בשל מעצרו בתיק אחר, מבקש הוא להסתפק במאסר למשך חודשיים בלבד.

העבירה של החזקת נשק שלא כדין הינה עבירה חמורה, זאת בשל הסיכון הפוטנציאלי הגלום בה. מחזיק נשק שלא כדין, מסכן את הסובבים אותו ואת החברה כולה, זאת כפי שנפסק ב[רע"פ 2718/04](http://www.nevo.co.il/links/psika/?link=רעפ%202718/04) של בית המשפט העליון ופסיקה נוספת שהוגשה על ידי ב"כ המאשימה.

הנשק שנתפס בביתו של הנאשם הינו נשק שניתן לעשות בו שימוש ואינני מקבל את טענת הסנגור לפיה מוחזק הוא כמזכרת לאחר פטירת דודו של הנאשם.

יחד עם זאת, בית המשפט ער לפסיקה המקלה אותה ציטט הסנגור מהערכאות השונות בהן נפסק עונש של אי הרשעה וביצוע של"צ ועד למאסר בעבודות שירות.

נוכח כל האמור לעיל ובשים לב לרישום הפלילי של הנאשם מחד ולחומרת העבירה מאידך, וכן לעובדה כי הנאשם הודה וחסך מזמנו של בית המשפט, אני גוזר על הנאשם את העונשים הבאים:

א. מאסר בפועל למשך 4 חודשים אותו ירצה החל מהיום, ללא קשר למעצרו בתיק האחר.

ב. מאסר על תנאי למשך 6 חודשים והנאשם לא ירצה עונש זה אלא אם יעבור תוך שנתיים מיום שחרורו על אחת מהעבירות בהן הורשע.

ג. מורה על חילוט האמל"ח.

ד. מורה על החזרת הפיקדון לנאשם באמצעות בא-כוחו עו"ד רבאח.

**הודע על זכות ערעור לבית המשפט המחוזי בירושלים תוך 45 יום מהיום.**

<#5#>

5129371

יצחק שמעוני 54678313

54678313

|  |
| --- |
| **ניתנה והודעה היום י"ט סיון תשע"א, 21/06/2011 במעמד הנוכחים.** |
| **יצחק שמעוני , שופט בכיר** |

הוקלד על ידי: ליאת מזון

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)