|  |  |  |
| --- | --- | --- |
| **בתי המשפט** | | |
| **בית משפט השלום קריית גת** |  | **ת"פ 45610-04-14**    **25 נובמבר 2014** |
| **בפני: כב' השופטת בכירה רובין לביא** |

|  |  |  |  |  |  |
| --- | --- | --- | --- | --- | --- |
| **בעניין:** | | **מדינת ישראל** | | | |
|  |  | |  | **המאשימה** | |
|  | **נ ג ד** | | | | |
|  |  | | אור בר עםת.ז.300717113 | |  |
|  |  | |  | | **הנאשם** |

**נוכחים:**

ב"כ המאשימה עו"ד ענבל אביב

הנאשם –בעצמו ובא כוחו עו"ד סיוון איתמר

<#1#>

**במסמך זה הושמטו פרוטוקולים**

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

**החלטה**

בימ"ש מודיע כי נשמעו טיעונים לעונש והוגשה פסיקה, והדיון נדחה ליום 17.9.14 והתובעת אף חזרה בה מעתירתה למאסר והודיעה שהיא מסתפקת בשישה חודשי עבודות שירות, מאסר מותנה, קנס והתחייבות.

הסניגור טען אף הוא לעונש, והוגשה פסיקה, והדיון נדחה למתן גזר דין.

בימ"ש מודיע שלכן שגזר הדין מוכן להקראה, ואם הסניגור מבקש להוסיף ולטעון, מתוך הגינות בימ"ש מודיע לו שגזר הדין מוכן.

מעיון בפרוט' אכן עולה שלא צוין שנדחה למתן גזר דין אלא חו"ד ממונה, אך לאחר טיעונים לעונש, ולכן בימ"ש סבר שהעניין ברור. מה עוד שמותב זה יוצא לחופשת שבתון ולכן ברור שיש להוציא גזר דין עוד היום.

<#3#>

**יתנה והודעה היום** ג' כסלו תשע"ה**,** 25/11/2014 **במעמד הנוכחים.**

|  |
| --- |
|  |
| **רובין לביא , שופטת בכירה** |

<#4#>

**החלטה**

הסניגור יכול לחוש בנוח ויטען אלא שמתן גזר הדין ידחה.

<#5#>

**ניתנה והודעה היום** ג' כסלו תשע"ה**,** 25/11/2014 **במעמד הנוכחים.**

|  |
| --- |
|  |
| **רובין לביא , שופטת בכירה** |

<#6#>

**גזר דין**

הנאשם הודה והורשע במסגרת הסדר טיעון , שכלל תיקון כתב האישום, ללא הסכמה עונשית, בשני אישומים כמפורט:

בתאריך 22.4.14, בשעה 18:05, בשטח פתוח בקיבוץ מפלסים, גידל שלא כדין סם מסוכן מסוג קאנבוס, 11 שתילים במשקל 185.50 גרם, וכן החזיק שלא כדין כלים להכנת הסם, כגון: בקבוקים להשקיה וחומר הדברה- עבירות של גידול סם מסוכן והחזקת כלים להכנת סם שלא לצריכה עצמית.

וכן בכך שגידל שלא כדין בדירתו בקיבוץ, שני שתילי סם מסוכן מסוג קאנבוס, בתוך ארון בגדים, מצופה נייר כסף, במשקל 144.60 גרם, וכן החזיק כלים המשמשים להכנת הסם, כגון: משקל, זרעים, מפזר חום, זרקור שחור, חמש מנורות לבנות, ושעון טמפרטורה- עבירה נוספת של גידול סם מסוכן והחזקת כלים להכנתו שלא לצריכה עצמית.

נתקבל תסקיר ממנו עולה כי הנאשם בן 27, רווק, עבד בעבודות מזדמנות, ולסירוגין טייל בחו"ל. לדבריו השלים 12 שנות לימוד ושירת שרות מלא בצה"ל כנשק וכיום משולב במערך המילואים.

התרשמו מצעיר מופנם, בעל יכולות תפקודיות טובות, ומערכת ערכים נורמטיבית, המתקשה להשיג יציבות בחייו ולבסס עתידו בארץ בטענה שחש חוסר אמון בממשלה והיעדר תחושת מוגנות כתושב ישוב עוטף עזה. הוא התקשה לשתף בעולמו הפנימי ולכן אין תמונה מלאה אודות מצבו.

טען שצורך מריחואנה וכי גידל הסם מתוך אתגר ועניין אישי.

הוא התקשה לשתף בסיבות לצריכת הסם והתלות בו וטוען כי הסם גורם לו לתחושת הנאה וסיפוק ולא מוצא פסול בשימוש בו. שתי בדיקות שמסר נמצאו נקיות ולדבריו מצליח להפסיק השימוש ולא רואה צורך בסיוע חיצוני אך ביטא נכונות לעמוד בקשר עם שרות המבחן. הם ממליצים להעמידו בצו מבחן מעקבי יחד עם צו של"צ בהיקף של 340 שעות, וכן, לאור התרשמותם מיכולת גבוהה שלו להפיק תועלת מההליך המשפטי והאלמנט ההרתעתי ובשל עברו הנקי וכדי לא לפגוע בדימויו העצמי ובהליך השיקומי, ממליצים לבטל ההרשעה.

הסנגור מצטרף להמלצה והתביעה מתנגדת אך בשל התסקיר חוזרת בה מעתירתה למאסר בכלא ומסתפקת ב-6 חודשי מאסר בעבודות שרות, קנס, מאסר מותנה והתחייבות.

הסנגור מפנה לפסקי דין שלטענתו תומכים בעתירתו: עפ"ג (מחוזי מרכז) **אלון נגד מ'י** מיום 22.5.11 החזקת קאנבוס במשקל 8220 גרם. ספורטאי המייצג את ישראל בתחרויות ג'ודו אולימפיות שהחביא את הסם עבור אחר שגידל אותו וביהמ"ש סבר כי מדובר בחריג לכלל על פיו יש להרשיע וביטל ההרשעה.

ב[רע"פ 5177/14](http://www.nevo.co.il/case/17084501) **משה זוארץ נגד מ'י** שם המבקש התקין ציוד בדירה ששכר ובמהלך 3 חודשים גידל בשיטת ההידרו 257 שתילים , במשקל כולל של 9.4 ק"ג ,וכן 669.65 גרם נטו סם מסוכן מסוג קנאבוס. כלומר, כמות גדולה בהרבה מהמיוחסת לנאשם, ולמרות זאת בימ"ש מחוזי הפחית משמונה חודשי המאסר שהוטלו עליו ,את המעצר של חודש וחצי , והשווה הקנס לזה שהוטל על שותפו. בימש"ע ציין כי מדובר בענישה הולמת ואף עומדת ברף התחתון של הענישה המקובלת ומפנה ל[רע"פ 7675/13](http://www.nevo.co.il/case/10459111) **סעאפין נגד מ'י** מיום 26.1.14 , ל[רע"פ 1447/06](http://www.nevo.co.il/case/5769950) **ביטאן נגד מ'י** ול[ע"פ 856/02](http://www.nevo.co.il/case/5731123) **מ'י נגד שמואל**.

באשר למתחם העונשי הראוי:

הערך החברתי המוגן, הינו החובה להגן על בריאותו ושלומו הפיסי והנפשי של הציבור, והצורך למנוע הפגיעה והנזק לחברה, שנגרמים מהתופעה הקשה של ההתמכרות לחומרים פסיכו-אקטיביים, משני תודעה. הנזק נגרם גם במעשי עבירה , הנלווים לעבירות אלה, ונובעים מהצורך להשביע הרעב הבלתי נדלה לסמים. הסכנה הנשקפת לכן ממי שמהווה חוליה בשרשרת הפצת הסמים , ידועה, ולא בכדי קבע המחוקק בצד עבירת הסחר והגידול, מאסר לתקופה של עד 20 שנים.

בברע"פ 6987/13 **אברמוב נ' מדינת ישראל**, מיום 21.10.13, גידול והחזקה של 10 ק"ג, נדון הנאשם ל- 12 חודשי מאסר וקנס בסך 7,500 ₪ ורכיבים הרתעתים.

בברע"פ 7675/13, **סאעפין נ' מדינת ישראל** מיום 26.1.14, גידול קנבוס במשקל 11.3 קילו וכן החזקת כמויות קטנות יותר לצריכה עצמית -נדון ל- 11 חודשי מאסר וקנס בסך 8,500 ₪ ורכיבים הרתעתיים.

בת.פ. 1370/05 מחוזי נצרת, מיום 28.2.06, **חסנום שינגאמונג נ' מדינת ישראל**, המערער, אזרח תאילנדי, הורשע בעבירה של החזקת סם מסוכן וגידולו בקיבוץ שבו עבד. שתל שתילי קנבוס ונתפס עם סם במשקל המתקרב ל- 10 ק"ג. דינו נגזר ל- 18 חודשי מאסר ומאסרים מותנים. בית משפט מחוזי ציין כי גידול צמחי קנבוס הוא מעשה חמור, בעיקר כשמדובר בכמות גדולה יחסית וכי המחוקק הביע עמדתו לגבי חומרת העבירה, בכך שקבע בצידה עונש מירבי של 20 שנות מאסר, אולם יחד עם זאת, גידל הסם והשתמש בהם לבישול, עברו נקי, הודה מיד, הביע חרטה ובתום ריצוי העונש צפוי לגרוש, ולכן מצאו לנכון להפחית מתקופת המאסר שהועמד על 12 חודשים.

בבית משפט שלום תל-אביב [ת.פ. 29401-11-12](http://www.nevo.co.il/case/4044896) מיום 25.2.13, (כב' השופט שגיא) קבע בית המשפט מתחם עונשי הנע בין 10 חודשי מאסר ל- 24 חודשים בהתבסס על [עפ"ג 17155-07-10](http://www.nevo.co.il/case/4773189) **מדינת ישראל נ' עמר ניסים,** גידול מעל 11 ק"ג קנבוס, שם בית משפט שלום הסתפק ב- 6 חודשים עבודות שירות ובמסגרת הערעור גובשה הסכמה על פיה העונש הועמד על 9 חודשים . וכן על עפ"ג מרכז, 52810-07-10 **חזי עזריה נ' מדינת ישראל**, מיום 21.12.10, ניהול מעבדה ליצור קנבוס, 38 שתילים במשקל 1.180 ק"ג וכן החזקת חשיש במשקל 277 גרם נטו וחגיגת במשקל 94.96 גרם. בית משפט שלום גזר דינו ל- 9 חודשי מאסר. בית משפט מחוזי ציין כי נוכח התפתחויות בהיבט השיקומי יש להעמיד העונש על 6 חודשים בדרך של עבודות שירות .

ב[ת.פ. 22471-01-14](http://www.nevo.co.il/case/11242383) **מדינת ישראל נ' אלברט פיסחוב,** היה מדובר בגידול של 250 שתילים, במשקל כולל של 32 קילו, בתכנון מוקדם, שכירת קוטג', והכנת ציוד רב וכן עבירה של נטילת חשמל.

גובש הסדר טיעון על פיו הפרקליטות הגבילה עצמה ל- 26 חודשי מאסר, בעוד טיעוני הסניגור חופשיים, וגזרתי דינו ל- 24 חודשי מאסר. ערעור שהוגש במסגרת [עפ"ג 43493-05-14](http://www.nevo.co.il/case/16952729) נדחה, תוך שציין כי לא מצאו שהעונש, אשר נגזר בתוך טווח ענישה מוסכם, מחמיר עם המערער נוכח מעשיו הקשים וכי אין לומר כי בית משפט החמיר עם המערער וכפי שצויין שם : "**לצערינו, העבירה של גידול סמים בדרך שנעשתה על ידי המערער, הפכה לאחרונה נפוצה, ודי בכך כדי להוות עילה נוספת לאי התערבות ערכאת הערעור. יש לראות בחומרה רבה את מעשי המערער, אשר בשל שיקולים כלכלים, בשל מחסור כספי, ביצע עבירה קשה שאלמלא הפעילות המשטרתית היה עלול לפגוע באופן חמור בציבור. המערער היווה חוליה חיונית בשרשרת הפצת הסמים, ובצדק דן אותו בית משפט לעונש שנפסק".**

באותו עניין מותב זה קבע מתחם עונשי שאושר בבימ"ש מחוזי ב"ש על פיו העונש ההולם מי שמגדל קאנבוס הינו מאסר בפועל לתקופה שבין 6 חודשים ל-18 חודשים, ככל שמדובר בכמות שאינה גדולה. אולם לכשמדובר בכמות העולה על 10 ק"ג אך פחותה מ-100 ק"ג, ו/או שכבר החל בשיווקו, המתחם ינוע בין 18 חודשים ל- 36 חודשי מאסר.

אמנם המחוקק לא הבחין בקביעת העונש, בין סוגי הסם או כמויות הסם ואין אבחנה בין גידול סם למטרת סחר או לצריכה עצמית, אולם בתי המשפט נוהגים להחמיר בעבירת גידול סם ככל שהכמות גדולה יותר ומעשי הסחר רבים יותר.

העונש הראוי אם כן בגין העבירות אותן עבר הנאשם שבפני, ואפילו אראה בשני האישומים פרשה אחת, הינו מאסר . היות המגדל בחור שניהל בעבר אורח חיים נורמטיבי ואשר עברו נקי, אשר נקלע לקשיים כלכלים, מאפיין לצערי חלק ניכר מהמעורבים בתופעת גידול הסם ההידרופוני בבתים, ודורש מקורות למימון ראשוני, ידע בסיסי בתחומים שונים, ואפילו אם הידע נרכש מהאינטרנט, כטענת רבים. כך גם הטענה החוזרת על עצמה כאילו הגידול נועד לצריכה עצמית. לא בכדי קבע המחוקק כי העבירה של גידול סם, הינה עבירה חמורה מסוג פשע שדינה 20 שנות מאסר.

אמנם תיקון 113 ל[חוק העונשין](http://www.nevo.co.il/law/70301) התשל"ז-1977 מאפשר לביהמ"ש לחרוג מן העונש ההולם בשל שיקולי שיקום אולם אם מדובר בעבירה בעלת חומרה יתרה, יעשה כן אך ורק בנסיבות מיוחדות ויוצאות דופן. לטעמי, גידול סם מסוכן בנסיבות כמתואר, מהווה עבירה חמורה ובמקרה שבפני לא מצאתי כי נתקיימו נסיבות יוצאות דופן המצדיקות לחרוג לקולא מהמתחם העונשי, על אחת כמה וכמה שלא מצאתי הצדקה להימנע מהרשעה. התופעה של גידול סמים בעת האחרונה, באה בעקבות סגירת הגבול הדרומי ו"ייבוש" מקורות הסם. לכן על בתי המשפט להירתם למלחמה בה, כשהחומר המופק בדרך כלל בגידול הביתי בעל איכות גבוהה ולכן השפעתו חזקה, מה עוד שמבוצע בחדרי חדרים, ולכן קיים קושי לאתרו ולמונעו.

כאמור, המתחם שנקבע על ידי מותב זה נע במקרה זה בין 6 ל- 18 חודשים והואיל והכמות שנתפסה היא כמות קטנה יחסית ואף לא מגיעה למשקל של 1 ק"ג ולאור התסקיר והמלצת שירות המבחן, נראה כי אכן מאסר אותו ישא בעבודות שירות, כעתירת התביעה, הוא עונש ראוי יחד עם רכיבים הרתעתים.

לאור כל האמור אני גוזרת דינו לענישה כמפורט:

1. מאסר בפועל לתקופה של 6 חודשים, בעבודות שירות בכפר איבים, וזאת 5 ימים בשבוע, 8.5 שעות יומיות, בעבודות אחזקה וסיוע, מנהלה ושירותים בפיקוח ישראלי שרון.

תחילת המאסר מיום 2.12.14 ועליו להתייצב בשעה 08:00 במועד זה בפני המפקח על עבודות השירות לצורך קליטה והצבה במפקדת גוש דרום ב"ש, ליד כלא ב"ש, (אוטובוס אגד מתחנה מרכזית בב"ש קו 46).

על הנאשם לדווח לממונה על עבודות השירות בשב"ס אודות כל שינוי בכתובתו ובפרטיו.

כמו כן, מוסבר לו כי עליו לעמוד בתנאי הפיקוח וביקורות הפתע וכי כל הפרה תביא להפסקה מנהלית של העבודות ולנשיאה בעונש בין כותלי הכלא.

2. אני מטילה על הנאשם 10 חודשי מאסר על תנאי למשך 3 שנים והתנאי הוא שלא יעבור עבירה מסוג פשע על [פקודת הסמים המסוכנים](http://www.nevo.co.il/law/4216).

3. אני מטילה על הנאשם 6 חודשי מאסר על תנאי למשך 3 שנים והתנאי הוא שלא יעבור עבירה מסוג עוון על [פקודת הסמים המסוכנים](http://www.nevo.co.il/law/4216).

4. קנס בסך 4000 ₪, או 100 ימי מאסר תמורתו.

הקנס ישולם ב- 4 תשלומים שווים ורצופים החל מה- 10.6.15.

אם לא ישלם אחד מן התשלומים במועד יעמוד כל הסכום לפרעון מיידי.

5. הנאשם יחתום על התחייבות בסך 15,000 ₪ להימנע מביצוע העבירות בהן הורשע במשך 3 שנים מהיום.

אם לא יחתום על ההתחייבות, יאסר למשך 90 ימים.

6. הנאשם ימצא בפיקוח שירות המבחן למשך שנה מהיום.

לצורך זאת עליו לחתום על צו מבחן.

מוסבר לנאשם כי אם לא יעמוד בתנאי הצו, ניתן יהיה להפקיעו ולגזור דינו לרכיבי ענישה נוספים.

**זכות ערעור תוך 45 יום מהיום.**

**<#9#>**

**ניתנה והודעה היום** ג' כסלו תשע"ה**,** 25/11/2014 **במעמד הנוכחים.**

|  |
| --- |
|  |
| **רובין לביא , שופטת בכירה** |

**<#7#>**

**החלטה**

הסמים והמוצגים, יושמדו.

<#8#>

**ניתנה והודעה היום** ג' כסלו תשע"ה**,** 25/11/2014 **במעמד הנוכחים.**

|  |
| --- |
|  |
| **רובין לביא , שופטת בכירה** |

<#10#>

**החלטה**

לבקשת הנאשם, הפקדון בסך של 2000 ₪ יקוזז מהקנס, והיתרה תשולם ב- 4 תשלומים כמפורט בגזר הדין.

הואיל והסניגור שוקל אפשרות להגיש ערעור , אני מעכבת מועד תחילת הנשיאה במאסר ב- 2.12.14, בתנאים כדלקמן:

1. הערבויות שניתנו יבטיחו יתיצבותו לדיון בערעור, אם יוגש, ו/או מאסר לכשיקבע מועד אחר.

2. עיכוב יציאה מן הארץ. לצורך זאת יפקיד דרכונו במזכירות בית המשפט וצו העיכוב יצא כבר היום.

אם לא יוגש ערעור ולא תצא החלטה נוספת המעכבת המאסר, עליו להתיצב בפני המפקח על עבודות השירות לצורך קליטה והצבה במפקדת גוש דרום ב"ש, ביום 8.1.15 שעה 08:00.

<#11#>

**ניתנה והודעה היום** ג' כסלו תשע"ה**,** 25/11/2014 **במעמד הנוכחים.**

|  |
| --- |
|  |
| **רובין לביא , שופטת בכירה** |

<#12#>

**החלטה**

המזכירות תשלח מיד ההחלטה לביקורת הגבולות ואתיר לנאשם להמציא למזכירות הדרכון לא יאוחר מהיום בשעה 16:00. אם לא יעשה כן, תצא פקודת מאסר.

<#13#>

**5129371ניתנה והודעה היום ג' כסלו תשע"ה, 25/11/2014 במעמד הנוכחים.**

|  |
| --- |
| 54678313 |
| **רובין לביא , שופטת בכירה** |

רובין לביא 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)