

|  |  |
| --- | --- |
| בית המשפט המחוזי בחיפה | |
| ת"פ 4574-09-10 מדינת ישראל נ' נדאל דוירי | 24 ינואר 2011 |

**בפני השופט יצחק כהן**

|  |  |  |  |
| --- | --- | --- | --- |
|  | מדינת ישראל | |  |
|  | ע"י ב"כ עו"ד יצחק נמירובסקי (פמח"פ) |  | המאשימה |
|  | נגד | |  |
|  | נדאל בן עאדל דוירי ת"ז xxxxxxxxx  יליד 16.8.1984 | |  |
|  | ע"י ב"כ עו"ד מראם חמוד |  | הנאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144), [144(א)](http://www.nevo.co.il/law/70301/144.a), [144(ב2)](http://www.nevo.co.il/law/70301/144.b2), [(ג)](http://www.nevo.co.il/law/70301/144.c), [340א'](http://www.nevo.co.il/law/70301/340a)

|  |
| --- |
| **גזר דין** |

1. כתב האישום שהוגש נגד הנאשם, מונה שני אישומים.

באישום הראשון הואשם הנאשם בשלוש עבירות של החזקת נשק, עבירות לפי [סעיף 144(א)](http://www.nevo.co.il/law/70301/144.a) ו- [(ג)](http://www.nevo.co.il/law/70301/144.c) ל[חוק העונשין](http://www.nevo.co.il/law/70301), תשל"ז – 1977 (להלן – "**חוק העונשין**"), ובעבירה של ייצור נשק, עבירה לפי [סעיף 144(ב2)](http://www.nevo.co.il/law/70301/144.b2) ו- [(ג)](http://www.nevo.co.il/law/70301/144.c) לחוק העונשין. באישום השני הואשם הנאשם בביצוע ירי מנשק באזור מגורים, עבירה לפי [סעיף 340א'](http://www.nevo.co.il/law/70301/340a) ל[חוק העונשין](http://www.nevo.co.il/law/70301).

2. על פי כתב האישום, במהלך שנת 2009 ייצר הנאשם כלי נשק מאולתר, המסוגל לירות כדורי רובה בקוטר 5.56 מ"מ. כלי הנשק המאולתר נמצא בהחזקת הנאשם במהלך חיפוש שנעשה בבית בו הוא מתגורר בישוב דיר חנא, ובמהלך אותו חיפוש נמצא בהחזקתו של הנאשם אקדח נוסף, דמוי עט.

במועד הנזכר, ובמהלך חיפוש שנעשה במכונית, נמצא כי הנאשם החזיק במכונית אקדח מסוג CZ ובתוכו מחסנית המכילה כדורים.

במהלך חקירתו סיפר הנאשם לחוקריו, כי במהלך שנת 2009, ירה הנאשם באקדח במקום סמוך לביתו בדיר חנא.

3. עוד בשלב ההקראה הודה הנאשם בכל העבירות המיוחסות לו בכתב האישום, והורשע על פי הודאתו, ועתה בא אני לגזור את דינו.

4. הנאשם, יליד שנת 1984, ללא עבר פלילי, והוא נתון במעצר מאז 27.8.2010.

קודם שבאתי לגזור דינו של הנאשם, הוריתי להכין תסקיר מבחן בעניינו. בתסקיר המבחן סקרה קצינת המבחן את נסיבותיו האישיות של הנאשם. מתסקיר המבחן עולה, כי הנאשם הוא בן למשפחה הנתונה בקשיים כלכליים, וקודם למעצרו עבד בעבודות בניה ושיפוצים. אביו של הנאשם חולה, ומקבל קצבת הבטחת הכנסה בסכום של כ- 2,670 ₪ לחודש, ואמו של הנאשם חולה לנזקקת לטיפולים רפואיים שונים במישור הנפשי. למעשה, הנאשם הוא היחיד המפרנס את הוריו ואת שלושת אחיו ואחיותיו.

הנאשם פרט בפני קצינת המבחן את הנסיבות שהן עבר את העבירות, אך נראה שקצינת המבחן לא התרשמה מכנותו המלאה של הנאשם. מכל מקום, קצינת המבחן ציינה כי הנאשם ניהל אורח חיים נורמטיבי "וקיימים יסודות בריאים בתפקודו", אך הוא מתקשה להפנים את הבעייתיות שבהתנהגותו. על כן, בסיפא לתסקיר נמנעה קצינת המבחן מלבוא בהמלצה טיפולית בעניינו של הנאשם, והמליצה להציב גבולות ברורים להתנהגותו.

5. בא כוח המאשימה עמד על חומרת העבירות שבוצעו על ידי הנאשם, וטען כי יש להטיל על הנאשם עונש מאסר מרתיע, מאסר על תנאי וקנס.

לעומת טענות אלה טען בא כוח הנאשם, כי מדובר בעבירות שבוצעו על ידי אדם פשוט, לא מתוחכם ולא עבריין, שהיה חובב נשק עד אשר נעצר. לטענת בא כוח הנאשם, מעצרו של הנאשם היווה עבורו חוויה קשה ונקודת מפנה , והדבר גרם לו להבין את חומרת המעשים שעשה.

בא כוח הנאשם הדגיש את העובדה, כי לנאשם אין עבר פלילי, ועד למעצרו ניהל אורח חיים נורמטיבי, פרנס את בני משפחתו מעבודת כפיים, והודה בהזדמנותה ראשונה בעבירות שיוחסו לו בכתב האישום. על רקע דברים אלה ביקש בא כוח הנאשם להטיל על הנאשם עונש מאסר שתקופתו תחפוף את תקופת מעצרו.

אף הנאשם, בדבריו, הצטער על המעשים שנעשו על ידו והביע חרטה.

6. כאמור, מדובר באדם צעיר, כבן 26 שנים, שניהל אורח חיים נורמטיבי ופרנס את משפחתו בעבודת כפיים. לאור העובדה שהנאשם הודה בעבירות המיוחסות לו, עוד בשלב הקראת כתב האישום, הנני סבור שיש לראות את חרטתו כחרטה כנה, ולהניח כי הפנים את הלקח ולא ישוב על מעשיו.

עם זאת, אין להתעלם מכך שהעבירות שהנאשם הודה בביצוען הן עבירות בנשק, שלצדן סכנה רבה לאנשים כבודדים ולחברה ככלל.

7. **על כן, לאחר ששקלתי את טענות באי כוח הצדדים, ונתתי דעתי לכל הנסיבות הצריכות לעניין, הנני מחליט כדלקמן:**

(א) הנני דן את הנאשם לשנתיים מאסר בפועל. מתקופת המאסר יש לנכות את התקופה בה היה הנאשם נתון במעצר (מיום 27.8.2010 ועד היום).

(ב) הנני דן את הנאשם ל- 9 (תשעה) חודשי מאסר על תנאי, והתנאי הוא, שבמשך שלוש שנים לא יעבור הנאשם עבירה לפי [סעיף 144](http://www.nevo.co.il/law/70301/144) ל[חוק העונשין](http://www.nevo.co.il/law/70301), תשל"ז – 1977.

5129371

54678313 **והודע לצדדים כי הם זכאים לערער על פסק הדין בתוך 45 ימים בפני בית המשפט העליון בירושלים.**

יצחק כהן 54678313

**ניתן היום, י"ט שבט תשע"א, 24 ינואר 2011, בהעדר הצדדים.**

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן