|  |  |  |  |  |
| --- | --- | --- | --- | --- |
| **בית המשפט המחוזי מרכז-לוד** | | | |  |
| ת"פ 46939-09-23 מדינת ישראל נ' צ'קולה(עציר) | | |  |  |
| לפני | **כבוד השופטת מרב גרינברג** | | | |
| בעניין: | **המאשימה** | **מדינת ישראל**  **ע"י ב"כ עוה"ד גבי פאר** | | |
|  | **נגד** | | | |
|  | **הנאשם** | **יצחק צ'קולה (עציר)**  **ע"י ב"כ עוה"ד שאדי כבהא** | | |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [31](http://www.nevo.co.il/law/70301/31), [144](http://www.nevo.co.il/law/70301/144.a)(א)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

|  |
| --- |
| **גזר דין** |

1. הנאשם הורשע על יסוד הודאתו במסגרת הסדר דיוני, בעובדות כתב אישום מתוקן בעבירות של **החזקת נשק, אביזר ותחמושת שלא כדין**, לפי [סעיף 144(א)](http://www.nevo.co.il/law/70301/144.a) רישא וסיפא ל[חוק העונשין](http://www.nevo.co.il/law/70301), תשל"ז-1977 (להלן: "החוק") **וסיוע להחזקת סם מסוכן שלא לצריכה עצמית** לפי סעיף [7(א) ו-(ג)](http://www.nevo.co.il/law/4216/7.a.;7.c) רישא לפקודת הסמים תשל"ג -1973 [וסעיף 31](http://www.nevo.co.il/law/70301/31) לחוק.
2. כמפורט בכתב האישום המתוקן, ביום 27.8.23 החזיק הנאשם בארון במטבח בדירה בה התגורר בעיר לוד, אקדח מסוג ברטה טעון במחסנית ריקה ו-12 כדורי תחמושת. עוד סייע להחזיק במטבח דירתו את הסמים הבאים:
3. 92.04 גר' סם מסוג קוקאין בתוך שקית בארון המטבח
4. 525.74 גר' סם מסוכן מסוג מת' בתוך שקית בארון במטבח
5. 269.31 גר' סם מסוכן מסוג קאטאמין בארון תחתון במטבח
6. 20.40 גר' סם מסוכן מסוג MDMA בתוך שקית בארון המטבח
7. 24 טבליות סם מסוכן מסוג MDMA .

**תמצית טיעוני הצדדים לעונש**

1. ב"כ המאשימה, עו"ד פאר, עמד בטיעוניו על חומרת מעשי הנאשם הכוללים עבירת נשק והחזקת סמים מסוכנים מסוגים שונים ובכמויות גדולות ועל פגיעתם בערכים מוגנים של הגנה ובטחון על הציבור ובריאותו. לטענתו, מעשי הנאשם מעידים על מעורבותו העמוקה בחברה שולית וגם אם החזיק את הסמים עבור אחר הדבר מעיד על שיתוף פעולה עם גורמים שוליים. בנוסף, לנאשם עבר פלילי בעבירות אלימות וסמים, בשנת 2020 נדון בגין עבירות סחר בסם למאסר בן 13 חודשים ותלוי כנגדו מאסר על תנאי בן 6 חודשים. הנאשם לא הורתע מהעונש ושב לסורו, על כן עותר בגין עבירת הנשק למתחם הנע בין 18-36 חודשי מאסר, ובגין עבירות הסמים סבור שהסיוע של הנאשם הוא ברף גבוה ועל כן עותר למתחם הנע בין 3-5 שנות מאסר. עוד ביקש להטיל עליו קנס מכביד ולחלט בהסכמתו רכב ו-6,000 ₪ שנתפסו. מאחר שהרכב משועבד ומכירתו לא צפויה להכניס כסף רב לקופת המדינה מבקש כי הקנס יהיה משמעותי. עוד עתר להפעיל את התנאי במצטבר למאסרו.
2. ב"כ הנאשם, עו"ד שאדי כבהא, עמד על נסיבות חייו המורכבות של הנאשם שהוא בן לאם חד הורית ולו תשעה אחים. לדבריו החיים בסביבה שולית נכפו עליו והוא התקשה למצוא כוחות לשנות את מציאות חייו. עוד לדבריו הנאשם נוצל ע"י אחרים שהחזיקו בדירתו סם ונשק השייכים להם מבלי שהוא התכוון לבצע באמצעותם עבירה פלילית. לפיכך עתר הסניגור למתחם כולל הנע בין 20-40 חודשי מאסר ולגזור עליו עונש של 24 חודשי מאסר תוך מתן ביטוי לכך שהורשע בעבירת סיוע להחזקת סם בלבד.
3. עוד העידו לטובת הנאשם אחיו, מר אלמקה צ'קולה הגדול ממנו, בחור צעיר ומרשים העוסק בפעילות חינוך ומטפל בנוער בסיכון, אלמקה הצהיר על כוונתו להתגייס לשיקום אחיו לאחר שחרורו ממאסר, וכן אחיו הקטן מר משה צ'קולה המשרת כלוחם בסיירת צנחנים. משה סיפר שאחיו הנאשם דאג לו ועזר לו כספית וכי אם לא היה מקבל תמיכה ועזרה ממתנדבים גורלו היה דומה לזה של אחיו. עוד העידה ארוסתו של הנאשם, גב' וורקי קפטה, לדבריה היא מכירה את הנאשם מילדות, הוא גדל בחברה שולית והבטיחה לסייע לו לאחר שישתחרר.
4. הנאשם התנצל על מעשיו, לדבריו גדל במציאות מורכבת אך הוא עוד צעיר ורוצה להתחיל לשקם את עצמו, משתתף בפעילויות חינוך בבית המעצר ומתכוון לשנות את דרכיו לכשישתחרר.

**דיון והכרעה**

**מתחם העונש ההולם**

1. הנאשם החזיק במטבח ביתו אקדח וסם, מדובר אמנם בעבירות שונות אך באירוע עברייני אחד שייגזר בעניינו עונש מאוחד.
2. הנאשם החזיק נשק ולצדו מחסנית ותחמושת תואמת, לדבריו שימש כמחסנאי ולא התכוון לעשות בנשק שימוש. עבירות הנשק הפכו זה מכבר לתופעה מסוכנת שפשתה במחוזותינו. נפיצות וזמינות הנשק הבלתי חוקי מהוות סכנה משמעותית המערערת את שלום הציבור וביטחונו, חומרתן היתרה של עבירות אלה אינה מתמצה אך בעבירות גופן, אלא בפוטנציאל הנזק הנובע מהן. מגמת הפסיקה בשנים האחרונות מלמדת על החמרה בענישה לצורך מיגור עבירות אלו, תוך מתן משקל לשיקולי הרתעה. מגמה זו אחידה ועקבית ביחס לכלל עברייני הנשק, אף כשהם צעירים, נעדרי עבר פלילי ובעלי סיכויי שיקום ([ע"פ 5813/21](http://www.nevo.co.il/case/27894608) **מוחמד ג'בארין נ' מדינת ישראל**, פס' 14(31.5.2022); ב[ע"פ 6011/21](http://www.nevo.co.il/case/27911638) **חאלד דסוקי נ' מדנית ישראל** (25.11.2021); [ע"פ 8320/21](http://www.nevo.co.il/case/28152132) **מדינת ישראל נ' מחמד בסילה**, פס' 10 (28.12.2021); [ע"פ 2283/22](http://www.nevo.co.il/case/28452933) **אל נבארי נ' מדינת ישראל** (31.7.2022); ע"פ 78/21 **פלוני נ' מדינת** **ישראל** (26.7.2022); [ע"פ 116/13](http://www.nevo.co.il/case/5568354) **וקנין נ' מדינת ישראל**, פס' 7 (31.7.2013)).

עוד אזכיר את תיקון 140 לחוק, בו נקבעו עונשי מינימום לעבירות נשק באשר הן, באופן שככלל, העונש שיושת בגין עבירות אלו, לא יפחת מרבע העונש המרבי שנקבע לעבירה.

1. הנאשם ביצע עבירות סם חמורות, הוא סייע להחזקת סמים קשים בכמויות גדולות במקומות שונים במטבח הדירה בה התגורר. בענייננו, הנאשם החזיק בנשק ובסם עבור אחרים, מטעם זה הורשע רק בסיוע להחזקת סם, אם כי חלקו משמעותי ולמעשה מודעותו לכך שמחזיק את הסם, כמו גם את האקדח, מעידה על מעורבותו בחברה עבריינית וקשריו השוליים. אשר לנשק- יש לזקוף לחובתו החזקת נשק טעון במחסנית ולצדו תחמושת תואמת. התמונה המצטיירת היא של מי שחבר בחברה עבריינית וגם אם לא תכנן לעשות שימוש בנשק או לסחור בסם, מחביא את הנשק והסם עבור אחרים ובכך תורם את חלקו לפעילות העבריינית. בחינת מידת פגיעת מעשי הנאשם בערכים המוגנים מובילה למסקנה כי היא **ברף בינוני**. בהקשר זה נתתי דעתי לתיקוני כתב האישום, לכך שלא הובהר משך החזקת הנשק והסם ולהעדר אינדיקציות לשימוש בנשק.

**מדיניות הענישה הנוהגת**

1. **החזקת נשק**- דינם של מחזיקי הנשק, למעט מקרים חריגים ויוצאי דופן, לעונש מאסר שאינו קצר ואינו ניתן לריצוי בעבודות שירות. עמד על כך כב' השופט קרא בהחלטתו ב[רע"פ 6265/20](http://www.nevo.co.il/case/26986974) **אלקיעאן נ' מדינת ישראל** (15.9.2020), **"עבירה של החזקת נשק, בה הורשע המבקש, הינה עבירה חמורה המצדיקה ענישה במאסר מאחורי סורג ובריח ולא בדרך של עבודות שירות, כאמירה ערכית, וביתר שאת לאור הקלות הבלתי נסבלת של השגת נשק והחזקתו, על כל הכרוך בשימוש** **בו".** רמת הענישה בעבירות הנשק מצויה במגמת החמרה ([ע"פ 2482/22](http://www.nevo.co.il/case/28513828) **מדינת ישראל נ' קדורה** (14.4.2022), [ע"פ 2015/21](http://www.nevo.co.il/case/27491153) **אזברגה נ' מדינת ישראל** (9.12.2021); ת"פ 10875-12-21 **מדינת ישראל נ' אבו צאפי**, והאסמכתאות המפורטות שם. במקרים שבהם מדובר באקדח (ולא נשק אוטומטי) טעון (להבדיל מלא טעון וללא תחמושת) שהוחזק בבית נע המתחם בין 15-30 חודשי מאסר.

**אשר לעבירות הסמים-** מדובר בהחזקה בכמויות גדולות של סמים מסוג קוקאין (92 גר'),מת' (525 גר'), קטמין (269 גר') ו- MDMA בשתי תצורות. להלן אסקור פסיקה רלוונטית בעבירות של החזקת סם, כשמתחם הענישה ייקבע בהתחשב בנסיבות המעשים ובכך שהנאשם הורשע **בעבירת סיוע** ולא בעבירה המושלמת:

[ע"פ 2570/17](http://www.nevo.co.il/case/22505524) **קריחלי נ' מדינת ישראל** (17.1.18) – הורשע נאשם בהחזקת 102 גרם קוקאין, 1.2 ק"ג חשיש שלא לצריכה עצמית ומשקל דיגיטלי. בית המשפט המחוזי השית עליו 40 חודשי מאסר. ערעור על הכרעת הדין נדחה, ערעור על גזר הדין התקבל באופן חלקי כך שעונש המאסר הופחת ל-34 חודשים;

[ע"פ 8048/19](http://www.nevo.co.il/case/26246488) **פיצ'חדזה נ' מדינת ישראל** (4.6.20) – נדחה ערעור נאשם שהורשע בהחזקת 55 גרם קוקאין בביתו מחולק ל-38 מנות (החזקה שלא לצריכה עצמית), משקל אלקטרוני וכסף מזומן בסך של כ-4,000 ₪. נקבע מתחם הנע בין 42-24 חודשי מאסר. לחובת הנאשם שתי הרשעות קודמות ישנות אחת מהן בגין שוד מזוין. נדון מטעמי שיקום למאסר בן 18 חודשים;

[ת"פ (מח-ת"א) 44540-10-20](http://www.nevo.co.il/case/27092533) **מדינת ישראל נ' אלל** (15.2.21) - הנאשם הורשע על יסוד הודאתו בעבירות של החזקת סם שלא לצריכה עצמית והחזקת כלים המשמשים להכנת סם בכך שהחזיק 103 גרם קוקאין, 980 גרם קנאבוס, משקל דיגיטלי ושקיות חלוקה. נקבע מתחם ענישה הנע בין 30 ל- 66 חודשי מאסר**,** הנאשם נדון לעונש מאסר בתחתית המתחם;

[ת"פ (מח'-ת"א) 44129-09-19](http://www.nevo.co.il/case/26049302) **מדינת ישראל נ' אלקאים** (9.11.20) – הנאשם הורשע בהחזקת 101 גרם קוקאין. נקבע מתחם ענישה הנע בין 2 ל- 5 שנות מאסר, והוטל עליו עונש של 28 חודשי מאסר.

עוד אפנה לתיקים הבאים שנדונו בפניי בנסיבות דומות של החזקת נשק והחזקת סמים מסוגים שונים:

[ת"פ 12132-10-22](http://www.nevo.co.il/case/29044724) **מדינת ישראל נ' יעקב בועז** נדון נאשם בן כ-50 בכך שהחזיק במחסן בביתו נשק מסוג קרלו וסמים מסוגים שונים: קטמין במשקל 122 גר', אמפתמין 104 גר' וסם קנביס בכמות שאינה גדולה. הנאשם ללא עבר פלילי נדון לעונש מאסר בן 40 חודשים. ערעור שהגיש הנאשם התקבל, [ע"פ 753/24](http://www.nevo.co.il/case/30387691) (28.3.24). בית המשפט העליון מצא כי נוכח גילו המבוגר ועברו הנקי ניתן להקל בעונשו והעמידו על 34 חודשי מאסר;

[ת"פ 60539-05-23](http://www.nevo.co.il/case/29687585) **מדינת ישראל נ' חג'אג' (**12.5.24) הורשע נאשם שבעברו הרשעה בעבירות סמים ומאסר על תנאי בר הפעלה בכך שהחזיק בביתו אקדח וסמים מסוגים שונים לרבות סם קוקאין במשקל 200 גר'. הנאשם נדון במסגרת הסדר טיעון למאסר בן 47 חודשים (מאסר בן 44 חודשים והפעלת תנאי שחלקו במצטבר);

ב[ת"פ 50243-06-22](http://www.nevo.co.il/case/28715924) **מדינת ישראל נ' טומשצ'וק** (13.2.23) הורשע הנאשם בהובלת אקדח ו-3 רימוני הלם ברכבו והחזקת 30 גר' קוקאין. נסיבות התיק יותר חמורות. הנאשם בעל עבר פלילי נדון במסגרת הסדר טיעון ל-45 חודשי מאסר.

1. לאחר ששקלתי את כלל השיקולים, **באשר לעבירות הנשק** נקבע מתחם 15-30 חודשי מאסר. **באשר לעבירות הסמים,** מתחם ענישה בגין העבירה המושלמת נע בין 28-54 חודשי מאסר, בענייננו הנאשם הורשע בסיוע משמעותי להחזקת הסם, לפיכך נקבע מתחם הנע בין 15-36 חודשי מאסר.

**גזירת העונש המתאים לנאשם**

1. הנאשם בן 26, מטיעוני סניגורו ועדות אֶֶחָיו עולה כי הוא בן למשפחה בת 10 ילדים, אמו חד הורית. אֶֶחָיו של הנאשם שהעידו לפניי עשו רושם חיובי מאד וניתן להתרשם כי חרף נסיבות חיים מורכבות הצליחו לפלס דרכם בהצלחה. הנאשם לעומתם הסתבך כבר בגיל צעיר בפלילים, בשנת 2015 נדון בבית משפט לנוער בגין צבר עבירות אלימות ורכוש למאסר בן 6 חודשים, בשנת 2020 נדון בגין עבירות סמים למאסר בן 13 חודשים, עוד תלוי כנגדו מאסר על תנאי בר הפעלה בן 6 חודשים. הסתבכותו בתיק זה מעידה שלא הורתע מעונשי המאסר שנגזרו עליו ולא התנתק מחברה שולית. הנאשם ניסה לשפר את מצבו הכלכלי ולסייע למשפחתו באמצעות ביצוע עבירות פליליות, וכפי שהעידו בכנות העדים מטעמו, לאחר שנעצר חבריו נעלמו והותירו אותו לבדו.
2. לצד זאת הוא נטל אחריות על המיוחס לו, משפחתו וארוסתו תומכות בו ואחיו הבטיחו כי יסייעו בשיקומו לאחר שחרורו. יש לקוות שבמהלך מאסרו הנוכחי ולאחריו ישכיל הנאשם להעזר בסביבתו ולשנות את דרכיו. כדי לעודדו לבחור בדרך השיקום מצאתי למקם את עונשו בחלק התחתון (אך לא בתחתיתו) של מתחמי הענישה ולהפעיל חלק מהתנאי שתלוי כנגדו בחופף למאסרו. כזכור, עונש המינימום בגין עבירה של החזקת הנשק שבה הורשע הנאשם עומד על 21 חודשי מאסר, חלקו יוטל כענישה צופה פני עתיד. עוד אתן משקל לנסיבותיו ומצבה הכלכלי של משפחתו בקביעת גובה הקנס שיוטל.
3. **לאור האמור לעיל, אני גוזרת על הנאשם את העונשים הבאים:**
4. **33 חודשי מאסר בפועל החל מיום מעצרו 27.8.23.**
5. מפעילה תנאי בן 6 חודשים שהוטל ב[ת"פ 57763-08-20](http://www.nevo.co.il/case/26957231) (בימ"ש רמלה) באופן חופף ומצטבר **כך שהנאשם ירצה מאסר בן 36 חודשים** מיום מעצרו**.**
6. מאסר על תנאי בן 8 חודשים לבל יעבור הנאשם עבירת נשק מסוג פשע או עבירת סם מסוג פשע תוך 3 שנים מיום שחרורו ממאסר.
7. קנס בסך 6,000 ₪ או 30 ימי מאסר. הקנס ישולם בשישה תשלומים שווים ורצופים החל מיום 15.9.24.

רכבו של הנאשם מ.ר. 26332203 יחולט לטובת המדינה בכפוף לכל מניעה חוקית אחרת

חילוט 6,000 ₪ שנתפסו אצל הנאשם לטובת קרן החילוט.

**הנשק, התחמושת והסמים יושמדו.**

**5129371צו כללי למוצגים**

**54678313זכות ערעור לבית המשפט העליון תוך 45 יום.**

**ניתן היום, י"ח סיוון תשפ"ד, 24 יוני 2024, במעמד הצדדים.**

מרב גרינברג 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)