|  |  |
| --- | --- |
| **בית המשפט המחוזי בחיפה** | |
| ת"פ 48337-03-11 מדינת ישראל נ' יוסף | 24 אוקטובר 2011 |

|  |  |  |
| --- | --- | --- |
| בפני | **כב' השופטת חני הורוביץ** | |
| בעניין: | מדינת ישראל  באמצעות פרקליטות מחוז חיפה |  |
|  |  | המאשימה |
|  | **נגד** | |
|  | מחמוד יוסף |  |
|  |  | הנאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(א)](http://www.nevo.co.il/law/70301/144.a), [144(ב2)](http://www.nevo.co.il/law/70301/144.b2), [186 (א) לחוק](http://www.nevo.co.il/law/70301/186.a)

|  |
| --- |
| **גזר דין** |

1. על יסוד הודייתו בעובדות כתב האישום המתוקן, במסגרת הסדר טיעון, הנאשם הורשע בביצוע העבירות הבאות: **יצור נשק** – עבירה על [סעיף 144(ב2)](http://www.nevo.co.il/law/70301/144.b2) ל[חוק העונשין](http://www.nevo.co.il/law/70301), תשל"ז-1977 [החוק] (שתי עבירות), **החזקת נשק** – עבירה על [סעיף 144(א)](http://www.nevo.co.il/law/70301/144.a) רישא לחוק ו**החזקת סכין** - עבירה על סעיף [186 (א) לחוק](http://www.nevo.co.il/law/70301/186.a).

2.כמתואר בכתב האישום המתוקן, בין הנאשם לבין משפחת גיסתו, אשת אחיו, התגלע סכסוך. בתאריך 18.3.11 בשעות הערב, בעת שהנאשם שהה בסביבת ביתו גמלה בליבו החלטה להכין בקבוקי תבערה כדי להשתמש בהם בשעת הצורך נגד משפחת גיסתו.

הנאשם נטל שני בקבוקי זכוכית ושפך לתוכם בנזין, אותו רכש מוקדם יותר באותו יום לצורך הכנת בקבוקי תבערה. הוא מילא את הבקבוקים בחלקם והכניס לכל אחד מהם חתיכת בד המשמש כפתיל השהייה. הוא לקח את הבקבוקים עימו לצומת שבין רחוב הגיבורים ורחוב ללא כניסה, סמוך לגשר הגיבורים בחיפה. כמו כן החזיק הנאשם שלא כדין בסכין שאורך הלהב שלה כ- 8.5 ס"מ.

3. מתסקיר שירות המבחן עולה שהנאשם כבן 23, נשוי ואב לילד בן שנה וחצי. עד למעצרו, התגורר עם אשתו ובנו בביתו בחיפה. לדבריו בשלושת החודשים שקדמו לאירוע היה מובטל. הנאשם בן למשפחה נורמטיבית. לנאשם הורים ושישה אחים ואחיות. אביו עובד בחנות ירקות ואחיו, להוציא הצעיר שהוא תלמיד בי"ס, בעלי משפחות ועצמאיים.

הנאשם בוגר 12 כיתות. למד בבי"ס "אורט כרמל" במגמת חשמלאות רכב וסיים ללא תעודת בגרות. עבר מספר מסגרות מקצועיות ובין היתר, עבד במפעל מחזור בעתלית וכנהג משאית בחלוקת ביצים. עד כה טרם סיגל לעצמו משלח יד קבוע.

אשת הנאשם ילידת רוסיה. הנאשם תאר זוגיות טובה וחיי משפחה מספקים. לדבריו, אשתו סובלת מליקוי שמיעה ונעזרת במכשירי שמיעה. היא לומדת חשבונאות. כיוון שלימודיה ממומנים בחלקם ע"י מחלקת השיקום במל"ל, הם אינם זכאים להבטחת הכנסה. עוד סיפר על מצוקה כלכלית השוררת בבית, שהחריפה על רקע מעצרו ובהמשך עם שחרורו למעצר בית.

בהתייחס לעבירות הנוכחיות, לקח הנאשם אחריות מלאה וביטא תחושות של חוסר אונים ואומללות. לדבריו, ברקע סכסוך בין משפחתו למשפחת גיסתו בשל חשדם כי אחיו נשוי לאישה נוספת. שיאו של הסכסוך, באירוע שבמהלכו הגיעו נציגי משפחת גיסתו לבית הוריו, השתוללו והסבו נזק לרכוש. הנאשם טען כי הכין את בקבוקי התבערה כאמצעי הגנה, במידת הצורך והודה כי נהג בטיפשות, מתוך תחושה של פחד.

הוא שלל שימוש בסמים אך מסר כי נהג מזה זמן מה לצרוך אלכוהול, בתדירות הולכת וגוברת. אם כי, גם טען שבחר להפחית את כמות השתייה וכי אין לו תלות במשקה.

שירות המבחן ציין כי לנאשם אין קווים עבריינים מושרשים באישיותו, אך לנוכח עברו הבעייתי ואופי העבירה שביצע גם לא ניתן לשלול סיכון להישנות מקרים דומים בעתיד. עם זאת, בשל גילו הצעיר, מצבו המשפחתי והערכה כי למחיר ששילם עד כה יש אפקט מרתיע לגביו, ההמלצה היא שעונש המאסר, אם יושת עליו, יהיה לריצוי בעבודות שירות לצד עונשים נוספים.

4. ב"כ המאשימה הדגיש נסיבות חמורות של העבירות שביצע הנאשם. הכנת בקבוקי התבערה הייתה בעקבות סכסוך משפחתי והנאשם אף החזיק סכין מחוץ לביתו. פוטנציאל הסיכון והנזק היה גבוה. הוא עמד על כך שעבירות בנשק מצדיקות ענישה חמורה. קיימת מגמת החמרה בענישה בעבירות נשק. מבלי להמעיט ברקע הסכסוך, יש מקום להחמיר בעניינו של הנאשם. אין לו מורא מהחוק, התנהלותו מצביעה על היותו אלים ומסוכן. מדובר במעשה מתוכנן, קניית דלק באותו יום וייצור 2 בקבוקים. לנאשם גם הרשעה קודמת בעבירת אלימות ולא היה בכך כדי להרתיעו.

ב"כ המאשימה טען כי אין מקום לקבל את המלצת שירות המבחן. מהתסקיר עולה שהנאשם "איננו בשל כיום למעורבות טיפולית" ולכן אין המלצה להטיל עליו צו מבחן. שירות המבחן גם ציין כי אין בידו לשלול סיכון להישנות ביצוע עבירות דומות.

לפיכך עתר להטיל על הנאשם עונש מאסר ממשי מאחורי סורג ובריח, מאסר על תנאי משמעותי וקנס.

5. הסנגור טען כי מדובר במעשה טיפשות, הנאשם מילא חלקית שני בקבוקי בירה בדלק וכי אין מקום להשוות בין מעשה זה לעבירות בנשק כמו רימון וכד'.

הוא הפנה לכך שאין מחלוקת כי היה סכסוך מוקדם, יומיים לפני המקרה דנן, הגיעו 11 בני המשפחה היריבה מעכו לביתם, שרפו, שברו וניתצו והם הגישו תלונה למשטרה. אם הנאשם היה מבקש לתקוף היה נוסע לעכו כדי לתקוף, אולם הוא ישב מתחת לביתו עם 2 חברים. הם שתו בירה והוא מילא את הבקבוקים והכינם והחזיק גם סכין והכל על מנת שיוכל להגן על עצמו, אם התוקפים יגיעו בשנית. הוא לא גרם לשום נזק.

עוד טען ב"כ הנאשם כי הוא צעיר שמעולם לא ישב במאסר. הוא איננו עבריין והעבירה היחידה שלחובתו הנה מלפני למעלה מ- 7 שנים בגין ביצוע בצוותא.

הסנגור ביקש לאמץ את המלצת שירות המבחן.

6. הנאשם ב"דברו האחרון" טען כי הוא מתחרט על מה שעשה ורוצה לגדל את בנו ולדאוג למשפחתו.

7. אכן עבירות בנשק היו למכת מדינה וככלל הן מצדיקות עונשי מאסר בפועל משמעותיים, מאחורי סורג ובריח, גם למי שעברו נקי.

במקרה דנן מדובר ברף נמוך, במילוי חלקי של 2 בקבוקי בירה בדלק, והחזקתם לכאורה לצורך הגנה עצמית, לאחר שיריבי משפחתו של הנאשם הגיעו לבית משפחתו יומיים קודם לכך מעיר אחרת וגרמו לנזק ממשי לביתם.

יצור נשק, גם אם לצורך הגנה, אסור בתכלית האיסור ולכן ראוי הנאשם לעונש מאסר וכן מאסר על תנאי. גם אין זה מפגשו הראשון של הנאשם עם בית המשפט. לחובתו הרשעה קודמת מאוקטובר 2006, בעבירת חבלה בצוותא וגניבה, הוא כבר נדון לעבודות שירות ומאסר על תנאי.

מנגד, יש מקום לזקוף לזכותו את הודאתו בשלב המקדמי, את חרטתו, את נסיבות ביצוע העבירה והעובדה כי אין מדובר במי שרואה בדרך עבריינית כדרך חייו.

האינטרס הציבורי וכן הצורך להרתיע את הנאשם ואחרים יבוא על סיפוקו, גם אם תינתן לנאשם הזדמנות נוספת ואחרונה ואאפשר לו לרצות את עונש המאסר בעבודת שירות ולא מאחורי סורג ובריח.

לאחר ששקלתי את מלוא הנסיבות, לרבות העובדה שהנאשם היה במעצר במשך כ- 10 ימים ולאחר מכן ועד היום במעצר בית מחוץ לעירו, ולאחר שהתקבלה חוות דעת הממונה על עבודת שירות בדבר התאמתו של הנאשם לשאת את העונש בעבודת שירות ובדבר תנאי ומקום ביצוע עבודת השירות ולאחר שהנאשם הסכים לשאת את עונש המאסר בעבודת שירות, בהתאם לתנאים שנקבעו בחוות דעת הממונה; ולאחר ששקלתי את מלוא הנסיבות לקולא ולחומרה ואף התחשבתי בתקופת המעצר בה שהה הנאשם, הנני גוזרת על הנאשם עונש כדלקמן:

18 חודשי מאסר, מתוכם 6 חודשים בפועל והיתרה על תנאי לבל יעבור בתוך 3 שנים עבירות בנשק.

הנאשם ירצה את תקופת המאסר בפועל בביצוע עבודת שרות, במקום ובתנאים המפורטים בחוות דעת הממונה מיום 6.10.11, קרי בבית החולים לקשישים פלימן.

**על הנאשם להתייצב ביום 20.11.11 במשרדי הממונה על עבודות שירות בשעה 08:00 בשב"ס/מפקדת מחוז צפון, יח' עבודות שירות, ת.ד. 4136 כפר מג'אר 14930.**

**אוטובוסים להגעה: מתחם ב/ס חרמון, אוטובוס מת.מרכזית טבריה/כרמיאל קו מס' 56.**

**הנני מורה על השמדת בקבוקי התבערה וכמו כן על הסרת האיזוק האלקטרוני**.

5129371

54678313

הודעה זכות ערעור לבית המשפט העליון בתוך 45 ימים.

5129371

54678313ניתן היום, כ"ו תשרי תשע"ב, 24 אוקטובר 2011, במעמד ב"כ המאשימה הנאשם וסנגוריתו.

חני הורוביץ 54678313-/

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן