|  |  |
| --- | --- |
| **בית משפט השלום ברמלה** | |
| ת"פ 50540-10-15 משטרת ישראל תביעות- שלוחת רמלה נ' נסים ואח' |  |

|  |  |  |
| --- | --- | --- |
| **בפני** | **כבוד השופט הישאם אבו שחאדה** | |
| **בעניין:** | **המאשימה - מדינת ישראל  משטרת ישראל תביעות- שלוחת רמלה** |  |
|  | **ע"י עוה"ד רעות זוסמן** |  |
|  | **נגד**  **הנאשמים-** | |
|  | **1.עזרא נסים**  **2.נסים נסים**  **3.סיון פרחה נסים כולם ע"י עוה"ד דן גרינברג** |  |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [192](http://www.nevo.co.il/law/70301/192), [244](http://www.nevo.co.il/law/70301/244), [379](http://www.nevo.co.il/law/70301/379), [380](http://www.nevo.co.il/law/70301/380)

|  |
| --- |
| **ג ז ר ד י ן** |

**א. כתב האישום**

1. כתב האישום כולל ארבעה אישומים שעניינם עבירות אלימות בין בני משפחה שונים על רקע סכסוך עסקי על בעלות וחזקה של מוסך המצוי בתחומי העיר רמלה (להלן: **המוסך**).

2. נאשם 2, ניסים ניסים (להלן: **ניסים הסבא**) הוא אביהם של יוסף ניסים (להלן: **יוסף**), בת בשם תמר (להלן: **תמר**) ושל הנאשם 1, עזרא ניסים (להלן: **עזרא**). הנאשמת 3, סיון פרחה ניסים, היא אשתו של עזרא (להלן: **סיון**). לניסים הסבא יש, בין השאר, שני נכדים בגירים מילדיו. הראשון הוא ניסים ניסים (להלן: **ניסים הנכד**) שהוא בנו של יוסף. השני הוא אבירן ששון (להלן: **אבירן**) שהוא בנה של תמר. כמו כן, בתו של יוסף נשואה לאדם בשם יהודה גל ליבוביץ (להלן: **יהודה**).

3. על כן, הנאשמים בתיק הם ניסים הסבא, בנו עזרא וסיון, אשתו של עזרא. בעת שימוש בביטוי "**הנאשמים**" בהמשך גזר הדין, הכוונה תהיה לכל שלושת הנאשמים יחדיו. המתלוננים הם יוסף, ניסים הנכד, אבירן ויהודה. בעת שימוש בביטוי "**המתלוננים**" הכוונה היא לכל ארבעת המתלוננים שציינתי. הנאשמים כפרו בכתב האישום, ובתום שמיעת הראיות, כל אחד מהם הורשע בעבירות שיוחסו לו בכתב האישום.

א.1 האישום הראשון נגד עזרא

4. באישום הראשון, עזרא הורשע בעבירה של איומים לפי [סעיף 192](http://www.nevo.co.il/law/70301/192) ל[חוק העונשין](http://www.nevo.co.il/law/70301) התשל"ז -1977 (להלן: **חוק העונשין**). על פי עובדות האישום הראשון, ביום 28.2.14, בשעה 11:45 במוסך, איים עזרא על יוסף בכך שהרים מרצפת המוסך פטיש השוקל 5 ק"ג, הניפו לעבר יוסף וזאת תוך שהוא צועק לעברו: "מי אתה בכלל?".

א.2 האישום השני נגד עזרא, ניסים הסבא וסיון

5. על פי עובדות האישום השני, ביום 2.3.14, בשעה 09:30 או בסמוך לכך, במוסך, איים עזרא על אבירן, ניסים הנכד ועל יהודה באומרו שישלח אותם לבית קברות ושיירצח אותם. בהמשך, תקף עזרא את אבירן בכך שהיכה בידו וכתוצאה מכך נפל הטלפון הנייד אשר החזיק בידו.

6. בהמשך, ניסים הסבא תקף את ניסים הנכד וגם את יהודה בכך שהיכה אותם בגופם באמצעות מקל הליכה וכן היכה את אבירן במקל ההליכה שהיה ברשותו בראשו ובצלעותיו. בתגובה, הדף אבירן את ניסים הסבא ואשר נפל כתוצאה מההדיפה.

7. סיון איימה על אבירן, ניסים הנכד ויהודה באומרה שתרצח אותם ושתביא להם אנשים וכן תקפה את יהודה בכך שהשליכה לעברו טלפון נייד שפגע בפלג גופו העליון.

8. כתוצאה ממעשיו של ניסים הסבא, נגרמו לאבירן חבלות בדמות שפשוף אדום באזור הצלעות. כתוצאה ממעשיו של ניסים הסבא, נגרמה לניסים הנכד חבלה בדמות חתך בזרת וכן נגרמו ליהודה חבלות בדמות נפיחות במרפק שמאל, שפשוף אדום בגב ושטף דם בברך שמאל.

9. בתום שמיעת הראיות, עזרא הורשע בעבירות הבאות: איומים לפי [סעיף 192](http://www.nevo.co.il/law/70301/192) ל[חוק העונשין](http://www.nevo.co.il/law/70301) ותקיפת סתם לפי [סעיף 379](http://www.nevo.co.il/law/70301/379) לחוק העונשין. כמו כן, ניסים הסבא הורשע בעבירה של תקיפה הגורמת חבלה של ממש לפי [סעיף 380](http://www.nevo.co.il/law/70301/380) ל[חוק העונשין](http://www.nevo.co.il/law/70301) וסיון הורשעה בעבירות הבאות: תקיפת סתם לפי [סעיף 379](http://www.nevo.co.il/law/70301/379) לחוק העונשין ואיומים לפי [סעיף 192](http://www.nevo.co.il/law/70301/192) לחוק העונשין.

א.3 האישום השלישי נגד עזרא

10. על פי עובדות האישום השלישי, ביום 24.6.14, בשעה 14:30 או בסמוך לכך, במוסך, במהלך ויכוח, תקף עזרא את יוסף בכך שהיכה אותו באגרופים בבטנו ובפניו והפילו ארצה. כתוצאה ממעשיו של עזרא, נגרמו ליוסף חבלות בדמות אודם בפנים וכן רגישות בבית החזה ובצלעות שמאל.

11. עזרא הורשע באישום השלישי בעבירה של תקיפה הגורמת חבלה של ממש לפי [סעיף 380](http://www.nevo.co.il/law/70301/380) ל[חוק העונשין](http://www.nevo.co.il/law/70301).

א.4 האישום הרביעי נגד עזרא

12. על פי עובדות האישום הרביעי, ביום 26.3.15, בשעה 12:00 או בסמוך לכך, במוסך, במהלך ויכוח, תקף עזרא את ניסים הנכד בכך שדחף אותו מספר פעמים. בהמשך, ניסה יהודה להפריד בין הניצים ועזרא תקף את יהודה בכך שדחף אותו.

13. בהמשך, עת הובאו עזרא, ניסים הנכד ויהודה לתחנת המשטרה ברמלה, פנה אליהם עזרא מספר פעמים, וזאת בניגוד להנחיותיו של השוטר אליאור נזרי, וניסה לשכנעם לבטל את התלונה כנגדו.

14. על כן, באישום הרביעי, עזרא הורשע בעבירות הבאות: שיבוש מהלכי משפט לפי [סעיף 244](http://www.nevo.co.il/law/70301/244) ל[חוק העונשין](http://www.nevo.co.il/law/70301) ותקיפת סתם לפי [סעיף 379](http://www.nevo.co.il/law/70301/379) לחוק העונשין.

**ב. טענות הצדדים לעונש**

15. המאשימה טענה בתמצית כדלקמן:

א. לגבי עזרא, לאור העובדה שהוא הדמות המרכזית והורשע בעבירות שמופיעות בכל ארבעת האישומים שבכתב האישום, יש להשית עליו מאסר שירוצה בדרך של עבודות שירות, בצירוף מאסר על תנאי, קנס ופיצוי למתלוננים. כמו כן, לעזרא שתי הרשעות קודמות, אחת משנת 2003 בעבירות סמים ונידון ל-4 חודשי מאסר בפועל והשנייה משנת 2015 בגין ביצוע עבירת של תקיפת סתם והושתו עליו מאסר על תנאי, קנס ופיצוי לנפגע העבירה.

ב. לגבי ניסים הסבא, לאור העובדה שהוא נעדר עבר פלילי, גילו ומצבו הרפואי, לפנים משורת הדין, המאשימה מוכנה להסתפק במאסר על תנאי, קנס ופיצוי למתלוננים.

ג. לגבי סיון, לאור העובדה שהיא נעדרת עבר פלילי קודם, ולאור חלקה המינורי בביצוע העבירות מושא האישום השני, יש להסתפק במאסר על תנאי, קנס ופיצוי למתלוננים.

16. בא כוח הנאשמים טען בתמצית כדלקמן:

א. יש לקחת בחשבון בעת גזירת הדין את הרקע הכללי לסכסוך המשפחתי שהוביל לאישומים שבכתב האישום. כיום הנאשמים ניתקו קשר עם המתלוננים, המוסך נמכר וכל אחד הלך לדרכו ועקב כך גם נותק הקשר בין הנאשמים למתלוננים.

ב. עזרא סובל מבעיות רפואיות רבות, לרבות גידול במוח שהתגלה לפני למעלה משנה שחייב ביצוע ניתוח דחוף בראש ומאז סובל מכאבי ראש, בעיות בשינה וסחרחורות. בנוסף, עזרא סובל מבעיות רפואיות נוספות כגון סוכרת וקיבל החל מתחילת שנת 2018 הכרה מטעם המוסד לביטוח לאומי שיש לו נכות בשיעור של 77% לצמיתות. עזרא כיום לא עובד וגם לא מסוגל לעבוד (ראו את כל אסופת המסמכים הרפואיים שנוגעים לעזרא, נ/21).

ג. עזרא וסיון מתגוררים יחד עם ניסים הסבא ואשתו, שהיא אמו של עזרא. מטעם הנאשמים העידו שני עדי אופי והם אמו של עזרא ואחיו ושניהם הבהירו שהטיפול השוטף בשני הוריו של עזרא, ושכל אחד מהם סובל מבעיות רפואיות רבות ומגוונת, נופל על כתפיו של עזרא ולכן שניהם תלויים בו והוא אשר דואג לקחת אותם למוסדות רפואיים שונים.

ד. ניסים הסבא הוא כיום בן 84 ושנים וסובל מבעיות רפואיות רבות, לרבות נכות בעצב ראשי בפנים ובעיות בניידות ותלוי בזולת (ראו אסופת המסמכים הרפואיים שנוגעים לניסים הסבא, נ/23).

ה. סיון עבדה בעבר כפקידה במוסך וכיום עובדת כסייעת לגננת בגן פרטי. למעשה, היא זו שנושאת כיום בנטל הפרנסה של עזרא, בעלה, ושלושת ילדיהם. לפי תלושי השכר שהוצגו בפניי, שכרה נע בין 3,600 ₪ ו- 5,700 ₪ לערך. לטענתה היא חוששת שהרשעתה בדין תפגע בהמשך העסקתה ולכן ביקשה שתבוטל ההרשעה בעניינה.

**ג. מתחם העונש ההולם**

17. **לגבי עזרא**, בעת קביעת מתחם העונש ההולם, יש להשקיף על כל ארבעת האישומים כאירוע אחד וזאת בשל הקשר ההדוק שבין כל ארבעת האישומים. כל האירועים מושא כתב האישום התרחשו באותו מוסך עם אותם מתלוננים, בשל אותו רקע של סכסוך עסקי שקרע את המשפחה לשני מחנות יריבים. הווה אומר, יש לקבוע מתחם עונש הולם אחד לגבי כל ארבעת האישומים.

18. בהכרעת הדין נקבע שהבעלות על המוסך הייתה בעלות בשיתוף בין ניסים הסבא ובין יוסף ולכן המתלוננים היו רשאים להגיע למוסך בכל עת, לכל חלקיו, ונדחתה טענתם של הנאשמים שעומדת למי מהם טענה של סייג להגנה על רכוש (כגון הגנה עצמית או הגנה על בית מגורים ועסק או צידוק). לכן, נקבע שאף אחד מהנאשמים לא היה רשאי לנסות לסלק את מי מהמתלוננים מהמוסך בטענה שמדובר במסיג גבול.

19. אף על פי כן, יש לזכור כי בעת התרחשות האירועים מושא ארבעת האישומים, המוסך של יוסף כבר לא היה פעיל. על כן, למרות העובדה שההגעה של המתלוננים למוסך, בכל חלקיו, הייתה כדין, עדיין נותר הרושם שההגעה למוסך, כאשר המוסך של עזרא היה עדיין פעיל, היא ליצור פרובוקציה ולהפריע לעזרא בעבודתו השוטפת. ראו למשל הקללות שהופנו לניסים הסבא במסגרת האישום השני (פסקאות 53 ו54 להכרעת הדין). על כן, ההתגרות של המתלוננים בנאשמים מצדיקים הפחתה במידת האשם של הנאשמים בביצוע העבירות שבהן הורשעו, ולכן הדבר אמור להשפיע לקולא על הגבול התחתון של מתחם העונש ההולם שיש לקבוע.

20. ולענייננו, לצורך קביעת מתחם העונש ההולם למכלול העבירות שבוצעו על ידי עזרא, הנני קובע כי מתחם העונש ההולם נע בין מאסר על תנאי ועד 12 חודשי מאסר בפועל.

21. **באשר לעבירות שבהן הורשעו ניסים הסבא וסיוון**, הנני קובע כי מתחם העונש ההולם לגבי העבירות של כל אחד מהם נע בין מאסר על תנאי ועד חמישה חודשי מאסר בפועל.

**ד. העונש המתאים בתוך מתחם העונש ההולם**

22. **לגבי עזרא**, יש לתת משקל נכבד למצבו הרפואי כשיקול משמעותי להקלה בעונשו. אצל עזרא התגלה גידול במוח לפני למעלה משנה ועבר ניתוח דחוף להסרת הגידול והוא ממשיך לסבול עד היום מבעיות שינה, סחרחורות וכאבי ראש. בנוסף, נקבעה לו נכות לצמיתות בשיעור של 77% מטעם המוסד לביטוח לאומי ולכן סביר להניח שאינו מתאים מבחינה בריאותית לבצע עבודות שירות. נתון משמעותי נוסף לקולא הוא העובדה שהינו נשוי ואב לשלושה ילדים שפרנסתם עליו, אך בפועל איננו מסוגל לעבוד בשל בעיותיו הרפואיות. באשר לעברו הפלילי, ההרשעה משנת 2003 היא הרשעה ישנה וההרשעה משנת 2015 עניינה עבירה יחסית קלה של תקיפת סתם ומהטיעונים לעונש עלה שמדובר באירוע שהתרחש למול אחד המתלוננים על רקע אותו סכסוך בעניין המוסך.

23. בנסיבות אלה, סבורני שיש להציב את עזרא בחלקו התחתון של המתחם קרי יש להסתפק במאסר על תנאי בלבד ואין מקום להשית עליו מאסר שירוצה בדרך של עבודות שירות.

24. **לגבי ניסים הסבא וסיון**, המאשימה בצדק טענה שיש להסתפק במאסר על תנאי ולכן מתייתר הצורך בכלל לדון באפשרות שמא יש להשית על מי מהם מאסר בפועל, בין מאסר ממש ובין בדרך של עבודות שירות. יתר על כן, לא התרשמתי שיש מקום להשית על סיון לבצע שעות שירות לתועלת הציבור וזאת לאור העובדה שהינה אם לשלושה ילדים קטינים וכל העול של פרנסת הבית מוטל על כתפיה.

25. סיון טענה שיש לבטל את ההרשעה בעניינה. סיוון לא הציגה מסמך כלשהו לתמיכה בטענתה שעצם הרשעתה בדין עלולה לגרום לה לנזק מוחשי וקונקרטי ולכן תפוטר מעבודתה או שלא תוכל להמשיך לעבוד באותו מקצוע בו היא עוסקת כיום והוא סייעת לגננת. בהעדר הוכחה של נזק מוחשי וקונקרטי, הבקשה של סיוון לביטול ההרשעה, נדחית.

26. נותר לדון בשאלה האם יש מקום להשית על מי מהנאשמים קנס כספי או תשלום פיצוי למי מהמתלוננים. לגבי הקנס, המצב הכלכלי של כל אחד מהנאשמים הוא בכי רע ולכן מטבע הדברים אין מקום להטלת קנס כלשהו. לגבי הפיצוי, גם כאן לא התרשמתי שיש להשית על מי מהם תשלום פיצוי למתלוננים וזאת לאור הסכסוך המתמשך שקרע את המשפחה לשני מחנות יריבים וכן לאור ההתנהגות המתגרה של המתלוננים בהגעה למוסך, כאשר בפועל המוסך של יוסף כבר היה סגור ולא הייתה בו פעילות עסקית כלשהי.

27. לאור כל האמור לעיל, הנני משית על כל אחד מהנאשמים 1, 2 ו-3, שלושה חודשי מאסר על תנאי והתנאי הוא שבמשך שנתיים מהיום, לא יבצע עבירת אלימות.

זכות ערעור תוך 45 ימים.

5129371ניתן היום, כ"ב תמוז תשע"ח, 05 יולי 2018, במעמד הנאשמים ובאת כוח המאשימה. בא כוח הנאשמים לא נוכח בדיון.

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

הישאם אבו שחאדה 54678313-/

נוסח מסמך זה כפוף לשינויי ניסוח ועריכה