|  |  |
| --- | --- |
| **בית המשפט המחוזי בחיפה** | |
| ת"פ 50951-03-11 מדינת ישראל נ' יאסין | 12 יולי 2011 |

|  |  |  |
| --- | --- | --- |
| בפני | **כב' השופט משה גלעד** | |
| בעניין: | מדינת ישראל  באמצעות פמ"ח  ע"י ב"כ עו"ד ר. סלאמה |  |
|  |  | המאשימה |
|  | **נגד** | |
|  | עמראן יאסין  ע"י ב"כ עו"ד שאדי דבאח |  |
|  |  | הנאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(ב)](http://www.nevo.co.il/law/70301/144.b), [192](http://www.nevo.co.il/law/70301/192), [275](http://www.nevo.co.il/law/70301/275)

|  |
| --- |
| **גזר דין** |

ביום 3.7.11 הגיעו הצדדים להסדר טיעון שבא בעקבות הליך גישור שנערך בפני.

במסגרת הסדר זה (סומן ב') הודה הנאשם בעובדותיו של כתב אישום מתוקן (סומן א') (להלן: "כתב האישום") והורשע בעבירות שיוחסו לו בו כדלקמן:

1. **עבירות בנשק** **(נשיאת נשק, אביזר ותחמושת)** – עבירה לפי [סעיף 144(ב)](http://www.nevo.co.il/law/70301/144.b) ל[חוק העונשין](http://www.nevo.co.il/law/70301), התשל"ז-1977 (להלן: "חוק העונשין").
2. **הפרעה לשוטר**  - עבירה לפי [סעיף 275](http://www.nevo.co.il/law/70301/275) ל[חוק העונשין](http://www.nevo.co.il/law/70301).
3. **איומים** – עבירה לפי [סעיף 192](http://www.nevo.co.il/law/70301/192) ל[חוק העונשין](http://www.nevo.co.il/law/70301).

הצדדים לא הגיעו ביניהם להסדר בדבר עונש מוסכם.

על פי כתב האישום בעובדותיו הודה הנאשם, נשא אדם בשל חליל חוסיין, ביום 8/1/11, סמוך לשעה 03:30, אקדח מסוג CZ, (להלן: "האקדח") באולמי השמחות הקרואים "אולמי דאוד" בכפר יאסיף. באקדח היתה מחסנית ותחמושת.

קצין המשטרה, באסם אבו חיה, שהיה לבוש מדים הבחין בחליל כשהוא נושא את האקדח בעת שחליל יצא מהאולם, ניגש אליו וניסה לעוצרו ובתגובה חליל דחף אותו, החל להיאבק בו על מנת להימלט ושוטרים נוספים הצטרפו לקצין בניסיון להשתלט עליו.

במהלך ניסיון השתלטות זה הנאשם ניגש לחליל, נטל ממנו את האקדח ונמלט בריצה מהמקום כששוטרים החלו לרדוף אחריו (להלן: "המרדף").

במהלך המרדף קרא השוטר וואפי עלי (להלן: "השוטר") לנאשם לעצור וצעק לו "משטרה", הנאשם לא נעתר לקריאותיו, הסתובב לכיוון השוטר תוך שהוא מכוון אליו את האקדח, והשוטר ירה באויר על מנת להזהיר את הנאשם.

הנאשם המשיך במנוסתו וכעבור מטרים ספורים הסתובב שוב לכיוון השוטר וכיוון אליו את האקדח ובתגובה, ירה השוטר באויר פעם נוספת.

בהמשך, השליך הנאשם את האקדח בנתיב מנוסתו ונמלט מהמקום.

**ב"כ המאשימה** הגיש את גיליון ההרשעות הקודמות של הנאשם (ט/1) ומתוכו ביקש להדגיש את ההרשעה מס' 4, ב[ת"פ 4107-08-08](http://www.nevo.co.il/case/5487922) מבית משפט השלום בעכו, בגינה הושת על הנאשם מאסר מותנה והתחייבות להימנע מעבירה (ט/2).

בטיעונו המפורט בכתב (ט/3) ובעל פה, הדגיש ב"כ המאשימה את החומרה הרבה הטבועה בעבירות החזקת הנשק, אליהן הצטרפו במקרה זה עבירות של הפרעה לשוטר במילוי תפקידו ואיומים. חומרה מיוחדת מצא ב"כ המאשימה בכך שהנאשם – לו עבר פלילי מכביד ומאסר מותנה מרחף על ראשו – העז גם לכוון את הנשק לעבר השוטר כשדבר זה חמור כפליים, הואיל והשוטר יכול היה לירות בנאשם אך בזהירותו ותושייתו נמנע אסון הואיל והשוטר ירה באויר.

ב"כ המאשימה הפנה לפסיקה רבה, שם הושתו על הנאשמים עונשי מאסר בפועל הנעים בין 33 ל- 50 חודשי מאסר בפועל.

**ב"כ הנאשם** הדגיש את הודאתו המהירה של הנאשם במסגרת הליך של גישור, דבר שחסך זמן שיפוטי רב ואף הוא הפנה לפסיקה ענפה שבה העונשים נעים בין 9 ל- 24 חודשי מאסר בפועל.

עוד טען ב"כ הנאשם כי הנאשם הביע את צערו וחרטתו על מעשיו בעצם הודייתו המהירה, האקדח נתפס ומסתבר שבתוכו היו המחסנית והתחמושת, הוא לא דרך את הנשק ובוודאי שלא ירה, ומכאן, לדעתו, שהנאשם לא התכוון לפגוע בשוטר אלא רק לברוח.

עוד ציין ב"כ הנאשם כי הנאשם שתה אלכוהול במסיבה שארעה במקום, דבר שפגע בשיקול דעתו וזוהי הסיבה מדוע רצה לחלץ את חברו מתפיסתו בעבירה של החזקת נשק.

ב"כ הנאשם ציין כי הנאשם אינו נשוי והוא מטפל בהוריו החולים וביקש להתחשב בכלל הנסיבות אליהן הפנה כדי להשית על מרשו עונש מתון שמשמעותו הסתפקות בתקופת המעצר בה שהה מיום 20/3/11.

**הנאשם** הביע צער וחרטה על מעשיו וטען כי הוא התארס ועמד להינשא לבחירת ליבו בקיץ זה. הנאשם הוסיף כי לא התכוון לפגוע בשוטר, פעל בחוסר שיקול דעת וביקש את רחמי בית המשפט.

**דיון**

הרבה נכתב על הסכנה הטמונה בעבירת החזקת הנשק על ידי מי שאינו מורשה לכך, שיש בה פוטנציאל להוביל להסלמה ולתוצאות קשות, ונראה, בשל ריבוי העבירות מסוג זה, כי מסר הענישה המחמיר והולך של בית המשפט העליון לא הוטמע דיו. (ראו ע"פ 910/85, **קונדוס נ' מדינת ישראל**; ע"פ 1332/04, מדינת ישראל נ' פס, פ"ד נח(5), 541; [ע"פ 8899/06](http://www.nevo.co.il/case/5804154), **עומר ארמין נ' מדינת ישראל** (פסק דין מיום 29.7.07); [ע"פ 5220/09](http://www.nevo.co.il/case/6000182), **הייתם עוואודה נ' מדינת ישראל** ; [רע"פ 5921/08](http://www.nevo.co.il/case/6040482), **רג'בי נ' מדינת ישראל** (לא פורסם); [רע"פ 2718/04](http://www.nevo.co.il/case/5852404), **אבו דאחל נ' מדינת ישראל** (לא פורסם); [ע"פ 8416/09](http://www.nevo.co.il/case/5969313), **מדינת ישראל נ' מחמוד חרבוש ואח'** (פסק דין מיום 9.6.10, פורסם ב"נבו").

במקרה זה הנסיבות לחומרא נובעות מהיותו של הנאשם בעל עבר פלילי מכביד, הואיל והורשע בעברו בעבירות של סחר בסמים (מספר רב של פעמים), הפרת הוראה חוקית, החזקת סמים שלא לשימוש עצמי, הפרעה לשוטר במילוי תפקידו, תקיפה וחבלה ממשית והיזק לרכוש, וריצוי מאסרים בפועל ומאסר מותנה לא הרתיעוהו.

הנאשם הכניס עצמו מיוזמתו לענין לא לו, רק כדי לנסות ולהציל את חברו, אשר החזיק בנשק ועל זה הוסיף חטא על פשע, בכוונו פעמיים את האקדח לעבר שוטר שנאלץ לירות באויר.

צודק ב"כ המאשימה שרק קור רוחו של השוטר הביאו לכך שלא ירה בנאשם ופגע בו.

גם אם הנאשם שתה אלכוהול הרי אין זה נימוק לקולא בעיני. מי ששותה אלכוהול עד כדי פגימה בשיקול דעתו, צריך לשאת בתוצאות שתיית האלכוהול, כמי שהכניס עצמו ביודעין לביצוע העבירה.

לקולא, אתחשב בנסיבות אשר מנה הסניגור כדקלמן:

ראשית, הודייתו המהירה של הנאשם במסגרת הליך של גישור שחסכה זמן שיפוטי ניכר מבית המשפט, מן העדים ומנציגי המאשימה.

שנית, אתחשב בכך שהנאשם אף שיכול היה לדרוך את אקדחו ולירות לעבר השוטר, לא עשה כן ולבסוף השליך את האקדח כשהמחסנית והתחמושת בתוכו, דבר שמחזק את דעתי כי מטרת הנאשם לא היתה לפגוע בשוטר אלא לאיים עליו ולהפריע לו במילוי תפקידו, כדי לברוח.

שלישית, אתחשב במידה מוגבלת ביותר בנסיבותיו האישיות של הנאשם ובכך שעמד להינשא בקרוב, הואיל ומודבר בנאשם שרב לו ניסיון בתחום העבירות וההופעות בבית המשפט וצריך היה לחשוב על הפגיעה בעתידו ובנישואיו, בטרם "התנדב" לסייע לחברו תוך ניסיון למלט את האקדח, את עצמו ואת חברו מאימת הדין.

כמו בנושאים רבים, פסיקת בתי המשפט ואף זו של בית המשפט העליון אינה אחידה בנושא החזקת הנשק והדבר נובע מכך שבשיטת המשפט האינדיווידואלית הנקוטה במשפט ארצנו, ניתן משקל רב לנסיבות המיוחדות של העבירה והעבריין וצודק הסנגור כי ענישת נאשמים אינה ענין לנוסחאות ולמכאניות.

לאור האמור לעיל ולאחר ששקלתי את הנימוקים לקולא ולחומרא, אני גוזר על הנאשם את העונשים הבאים:

א. 27 חודשי מאסר בפועל.

ב. אני מפעיל את המאסר המותנה בן 5 חודשים שהושת על הנאשם ב[ת"פ 4107-08-08](http://www.nevo.co.il/case/5487922) בבית משפט השלום בעכו, באופן מצטבר לתקופת המאסר בפועל שנגזרה עליו בתיק זה.

סך הכל ירצה הנאשם 32 חודשי מאסר בפועל, בניכוי תקופת מעצרו מיום 20.3.11.

ג. מאסר על תנאי של 18 חודשים לבל יעבור הנאשם למשך שנתיים כל עבירת אלימות מסוג פשע או עבירות בנשק.

ד. 7 חודשי מאסר על תנאי למשך 12 חודשים, לבל יעבור הנאשם עבירות של הפרעה לשוטר ואיומים לפי [סעיפים 275](http://www.nevo.co.il/law/70301/275) ו- [192](http://www.nevo.co.il/law/70301/192) ל[חוק העונשין](http://www.nevo.co.il/law/70301).

ה. אני מורה לחלט את הסך של 2,000 ₪ שניתן בכתב ההתחייבות להמנע מעבירה, ט/2, ב[ת"פ 4107-08-08](http://www.nevo.co.il/case/5487922) הנ"ל.

אני מורה לנאשם להפקיד סכום זה עד ליום 1/9/11 בקופת בית המשפט.

לאור תקופת המאסר המשמעותית שנגזרה על הנאשם וההוראה לחלט סכום של 2,000 ₪ במסגרת הפעלת ההתחייבות להמנע מעבירה, לא מצאתי לראוי לגזור על הנאשם קנס.

**הודעה לצדדים זכות ערעור לבית המשפט העליון, תוך 45 יום מהיום**.

5129371

54678313

|  |  |  |  |  |
| --- | --- | --- | --- | --- |
| ניתן היום, י' תמוז תשע"א, 12 יולי 2011, במעמד הנאשם וב"כ הצדדים. |  |  |  |  |
|  |  |  |  | **מ. גלעד, שופט** |

משה גלעד 54678313-/

5129371

54678313

קלדנית: ליאת פ.

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן