|  |  |
| --- | --- |
| **בית משפט השלום ברמלה** | |
| ת"פ 52978-02-13 |  |

|  |  |  |
| --- | --- | --- |
| **בפני** | **כבוד השופט הישאם אבו שחאדה** | |
| **בעניין:** | **המאשימה מדינת ישראל באמצעות משטרת ישראל תביעות רמלה ע"י עוה"ד איריס מוריץ** |  |
|  |  | |
|  | **נגד** | |
|  | **הנאשם - פלוני ע"י עוה"ד אלי מסטרמן** |  |
|  |  |  |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [192](http://www.nevo.co.il/law/70301/192), [244](http://www.nevo.co.il/law/70301/244), [382(ב)](http://www.nevo.co.il/law/70301/382.b), [382(ג)](http://www.nevo.co.il/law/70301/382.c)

|  |
| --- |
| **גזר דין** |

**כתב האישום**

1. כנגד הנאשם הוגש כתב אישום הכולל ארבעה אישומים שמייחסים לנאשם ביצוע עבירות שונות כנגד אשתו שעימה התגורר (להלן: **המתלוננת**) בבית בתחומי העיר לוד (להלן: **הבית**). לאחר שמיעת הראיות, ניתנה הכרעת הדין ולפיה הנאשם הורשע בכל העבירות שיוחסו לו בארבעת האישומים.

2. האישום הראשון: על פי עובדות האישום הראשון, ביום 12.11.12 בשעות הבוקר, בשיחה טלפונית שניהלו הנאשם והמתלוננת, ולאחר ויכוח שנתגלע ביניהם שנוגע לגירושיהם ולחובות שנצברו, אמר הנאשם למתלוננת: "אם לא תשלמי את החובות, אני אבוא ואזיין אותך ואת אח שלך". באישום הראשון, הנאשם הורשע בביצוע עבירה של איומים לפי [סעיף 192](http://www.nevo.co.il/law/70301/192) ל[חוק העונשין](http://www.nevo.co.il/law/70301) תשל"ז 1977 (להלן: **חוק העונשין**).

3. האישום השני: על פי עובדות האישום השני, במהלך חודש אפריל 2012, בעקבות ויכוח שהתגלע בין הנאשם לר' (להלן: **ר'**), גיסה של המתלוננת, בתוך הבית, תקף הנאשם את המתלוננת בכך שתפס בצווארה, חנק אותה והפיל אותה לרצפה. כתוצאה מהתקיפה נגרמה למתלוננת חבלה בדמות אדמומיות על צווארה. באישום השני, הנאשם הורשע בביצוע עבירה של תקיפה הגורמת חבלה של ממש של בת זוג לפי [סעיף 382(ג)](http://www.nevo.co.il/law/70301/382.c) ל[חוק העונשין](http://www.nevo.co.il/law/70301).

4. האישום השלישי: על פי עובדות האישום השלישי, במהלך חודש ינואר 2012 בעקבות ויכוח שהתגלע בין הנאשם למתלוננת, חבט הנאשם במצחה. באישום השלישי, הנאשם הורשע בביצוע עבירה של תקיפת סתם של בת זוג לפי [סעיף 382(ב)](http://www.nevo.co.il/law/70301/382.b) ל[חוק העונשין](http://www.nevo.co.il/law/70301).

5. האישום הרביעי: על פי עובדות האישום הרביעי, במועד שאינו ידוע במדויק למאשימה, אך לאחר יום 12.11.12, אמר הנאשם לר': "תשמע, יש בינינו כבוד. היה לי ולח' [המתלוננת] משפט ואני הבנתי שהיא אמרה את השם שלך בחקירה ושאני הייתי נוכח במקרה שהוא חנק אותה, ואני מבקש ממך אם יקראו לך למשטרה, אל תספר כלום. תגיד שסתם צחקנו, לא רבנו ולא היה כלום". באישום הרביעי, הנאשם הורשע בביצוע עבירה של שיבוש מהלכי משפט לפי [סעיף 244](http://www.nevo.co.il/law/70301/244) ל[חוק העונשין](http://www.nevo.co.il/law/70301).

**טענות הצדדים לעונש**

6. בא כוח המאשימה טען שמכלול העבירות שבוצעו על ידי הנאשם, מצדיק הטלת מאסר מאחורי סורג ובריח. כמו כן, טען שלגבי האישומים 1, 3 ו-4, מתחם העונש ההולם נע בין מאסר על תנאי ועד שישה חודשי מאסר ולגבי אישום 2, המתחם נע בין מספר חודשי מאסר ועד 18 חודשי מאסר.

7. בא כוח הנאשם הדגיש את העובדה שלנאשם אין עבר פלילי קודם, בני הזוג נפרדו וכל אחד מהם הלך לדרכו וטען שיש להסתפק במאסר על תנאי והתחייבות כספית.

**מתחם העונש ההולם**

8. מתחם העונש ההולם לכל אחד מהאישומים נע בין מאסר על תנאי ועד 12 חודשי מאסר בפועל. ראו את הפסיקה שלהלן לגבי מדיניות הענישה הנוהגת בעבירות של אלימות במשפחה:

א. [רע"פ 7720/12](http://www.nevo.co.il/case/6247978) **פלוני נ' מדינת ישראל** [פורסם בנבו] (12.11.2012). במקרה זה היה מדובר באיש חינוך שהיכה את אשתו וילדיו בהזדמנויות שונות. בסופו של דבר, הוטלו על המבקש מאסר על תנאי, צו מבחן למשך 18 חודשים וצו שירות לתועלת הציבור של 200 שעות.

ב. [רע"פ 8323/12](http://www.nevo.co.il/case/5606505) **שוקרון נ' מדינת ישראל** [פורסם בנבו] (19.11.12) במקרה זה המבקש תקף את בת זוגו בכך שהלם בה באגרופיו בצלעותיה וגרם לשבר באחת הצלעות. בנוסף, המבקש גרם נזק לרכוש בכך שהשליך טוסטר לתוך הכיור והפיל ארצה די.וי.די ורמקול המחובר אליו. בית משפט השלום בת"א הטיל עליו שישה חודשי מאסר שירוצו בדרך של עבודות שירות, מאסר על תנאי, קנס ופיצוי למתלוננת. בית משפט זקף לזכותו של המבקש כי השתלב בתהליך טיפולי למניעת הישנותן של עבירות אלימות בעתיד. בערעור שהוגש לבית המשפט המחוזי ע"י המדינה, הושתו עליו 8 חודשי מאסר לריצוי בפועל וסכום הפיצוי למתלוננת הוגדל מסך של 1000 ₪ לסך של 5000 ₪. בקשת רשות ערעור שהוגשה לבית המשפט העליון מטעם המבקש, נדחתה.

ג. [רע"פ 182/13](http://www.nevo.co.il/case/5568571) **משה נ' מדינת ישראל** [פורסם בנבו] (21.1.13). לבית משפט השלום ברחובות הוגש כתב אישום כנגד המבקש כולל שני אישומים שעניינם תקיפת בת זוג הגורמת חבלה ממשית, איומים והיזק בזדון לרכוש וכן תקיפה בנסיבות מחמירות של בן משפחה. המבקש השליך לעבר ראשה של אשתו חפצים שונים, היכה אותה באגרופיו, איים עליה וקיללה. בהמשך השליך את תכולת המקרר על רצפת הבית, ריסק מספר כיסאות ושבר באמצעות מטאטא פמוטים אשר הוצבו בסלון הבית. בנוסף, המבקש השליך לעבר ראשה של המתלוננת חלקי ארון, סטר לה, היכה אותה באגרופיו והרימה בחולצתה עד שזו נקרעה. לאחר מכן הוביל המבקש את המתלוננת למיטתם, הסיר ממנה את מכנסיה ותחתוניה ובעט בירכה. באירוע באישום השני כחודש ומחצה לאחר האירוע נשוא האישום הראשון, לאחר שמאכליה של המתלוננת לא ערבו לחיכו של המבקש, הוא דחף את המתלוננת אל מחוץ לביתם, נעל את דלת הבית והותירה מחוץ לבית. מתסקיר שירות המבחן עלה כי המבקש מתקשה לוסת את דחפיו ולכן התנהגותו אינה צפויה ולעיתים אף בלתי נשלטת. בית משפט הטיל עליו 8 חודשי מאסר בפועל. ערעורו לבית המשפט המחוזי נדחה, וזאת למרות העדר קיומו של עבר פלילי. בקשת רשות ערעור שהוגשה לבית המשפט העליון נדחתה.

ד. [ע"פ 4800/12](http://www.nevo.co.il/case/5588053) **סולומון נ' מדינת ישראל** [פורסם בנבו] (12.2.13). המערער הורשע בכתב אישום מתוקן במספר עבירות של תקיפה בנסיבות מחמירות שביצע בבת זוגו. על פי כתב האישום, במספר הזדמנויות מאז שהיתה בהיריון ביקש המערער לקיים עם המתלוננת יחסי מין ועל רקע דרישה זו התעורר בין בני הזוג ויכוח במהלכו תקף המערער את המתלוננת והיכה אותה בפניה ובחלקי גופה השונים. גם לאחר שהמתלוננת ילדה את בנם, תקף אותה במספר הזדמנויות ועל רקע דומה. הנאשם נהג לסטור בפניה של המתלוננת ולהכות בה באגרופיו בכל חלקי גופה. מתסקיר שירות המבחן עלה כי המערער זקוק לטיפול אינטנסיבי בתחום האלימות ואף נשלח לטיפול בהוסטל לגברים מכים ושהה במקום כארבעה חודשים עד שאובחנה אצלו מחלת הסרטן שבגינה החל לעבור טיפולים. בית משפט המחוזי בבאר שבע הטיל על הנאשם 15 חודשי מאסר בפועל. בקשת רשות ערעור שהוגשה מטעם הנאשם לבית המשפט העליון נדחתה.

**קביעת העונש המתאים בתוך מתחם העונש ההולם**

9. בעת קביעת העונש המתאים בתוך מתחם העונש ההולם לקחתי בחשבון את כל הנתונים שלהלן: העדר עבר פלילי; הזמן שחלף מאז מועד ביצוע העבירות נשוא כתב האישום, ואשר בוצעו במהלך שנת 2012; בני הזוג נפרדו ולכן הסיכוי להישנות עבירות דומות הוא נמוך. השיקולים לקולא מטים את הכף לעבר המסקנה שאין הכרח להשית על הנאשם עונש מאסר מאחורי סורג. יחד עם זאת, לאור ריבוי העבירות, אין מקום להסתפק במאסר על תנאי וסבורני שהעונש המתאים צריך שיהיה מאסר שירוצה בדרך של עבודות שירות.

10. לאור כל האמור לעיל, הנני משית על הנאשם את העונשים הבאים:

א. 5 חודשי מאסר בפועל אשר ירוצו בדרך של עבודות שירות.

עבודות השירות יבוצעו במרכז יום לקשיש על שם לוסטיגר ברחוב הרצל 74 בבת ים. הנאשם יועסק 5 ימים בשבוע, 8 וחצי שעות עבודה יומיות. הנאשם יתייצב ביום 4.4.16 בשעה 08:00 ביחידת עבודות השירות של מפקדת מחוז מרכז של שב"ס, ברמלה, לצורך תחילת ריצוי עבודות השירות. מובהר לנאשם כי עליו להישמע להוראותיו והנחיותיו של הממונה על עבודות השירות.

ב. 5 חודשי מאסר על תנאי והתנאי הוא שבמשך 3 שנים מהיום הנאשם לא יבצע עבירת אלימות, או עבירה לפי [סעיף 244](http://www.nevo.co.il/law/70301/244) ל[חוק העונשין](http://www.nevo.co.il/law/70301).

ג. הנאשם ישלם פיצוי למתלוננת, עדת תביעה 3, בסך של 2,000 ₪.

הפיצוי ישולם ב- 4 תשלומים חודשים שווים ורצופים כאשר הראשון שבהם עד ליום 1.4.16 והיתרה ב- 1 לכל חודש שלאחריו. היה ואחד התשלומים לא ישולם במועד, אזי יעמוד מלוא סכום הפיצוי לפירעון מידי.

ד. הנאשם ישלם קנס בסך 1000 ₪ , או 5 ימי מאסר תמורתו.

הקנס ישולם ב- 2 תשלומים חודשים שווים ורצופים כאשר הראשון שבהם עד ליום 1.5.16 והשני עד ליום 1.6.16 . היה והתשלום הראשון לא ישולם במועד, אזי יעמוד מלוא סכום הקנס לפירעון מידי.

זכות ערעור תוך 45 יום.

5129371

54678313ניתן היום, א' אדר א' תשע"ו, 10 פברואר 2016, במעמד הצדדים.

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

הישאם אבו שחאדה 54678313-/

נוסח מסמך זה כפוף לשינויי ניסוח ועריכה