|  |  |  |
| --- | --- | --- |
| **בית משפט השלום בפתח תקווה** | | |
| **ת"פ 53585-08-10 מדינת ישראל נ' ראבי(עציר) ואח'** |  | **30 יוני 2011** |

|  |  |
| --- | --- |
|  |  |

|  |  |  |
| --- | --- | --- |
|  | **בפני כב' השופטת ליה לב און, סגנית הנשיאה** | |
| **המאשימה** | | **מדינת ישראל** |
| **נגד** | | |
| **הנאשמים** | | **1. .דאוד ראבי (עציר)**  **2. .מהדי אבו גאבר** |

<#2#>

נוכחים:

ב"כ המאשימה – עו"ד פאר

ב"כ הנאשם 2 – עו"ד ג'לגולי

הנאשם 2 בעצמו

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [31](http://www.nevo.co.il/law/70301/31), [144](http://www.nevo.co.il/law/70301/144), [144(א)](http://www.nevo.co.il/law/70301/144.a)

[חוק הכניסה לישראל, תשי"ב-1952](http://www.nevo.co.il/law/90721): סע' [12 (ג)(1)](http://www.nevo.co.il/law/90721/12.c.1)

**גזר דין**

1. הנאשם מהדי אבו גאבר הורשע בעבירות של סיוע להחזקת נשק והסעת שב"ח לפי הסעיפים: [144(א)](http://www.nevo.co.il/law/70301/144.a) רישא וסיפא יחד עם [סעיף 31](http://www.nevo.co.il/law/70301/31) ל[חוק העונשין](http://www.nevo.co.il/law/70301), תשל"ז-1977, וכן [12 (ג)(1)](http://www.nevo.co.il/law/90721/12.c.1) ל[חוק הכניסה לישראל](http://www.nevo.co.il/law/90721), תשי"ב-1952, בהתאמה.

על פי כתב האישום, ביום 28.8.10 בשעה 00:47 הסיע ברכבו את דאוד ראבי, ביודעין ששוהה בישראל שלא כחוק וכן את מוניר אבו גאבר.

דאוד ומוניר החזיקו באותו המועד באקדח סטאר, קליבר 0.9 מ"מ ומחסנית לאקדח שלא בהיתר, והנאשם סייע להם בהחזקתו שלא כחוק.

2. בעניינו של דאוד ראבי אשר כפר בהחזקת הנשק, שמעתי את הראיות. הוא הורשע בשהייה שלא כחוק ובהחזקת הנשק, ונשפט למאסר לתקופה של 14 חודשי מאסר בפועל מיום מעצרו, וכן מאסרים על תנאי.

3. בעניינו של מוניר הגיעה התביעה להסדר עם הנאשם ובא כוחו והוטלו עליו 6 חודשי מאסר לרצוי בדרך של עבודות שירות.

4. סימני פרופרינט ברורים היו על ידיהם של מהדי ומוניר, ומהראיות עלה שהם היו השותפים לעסקת הנשק.

5. בטיעוניה לעונש עמדה עו"ד הגב' חגי על חומרת העבירות, על כך שהסיע ברכבה של אמו את השניים, על המסוכנות הפוטנציאלית שבהחזקת נשק, ועל אף גילו הצעיר עברו הנקי וההמלצה שבתסקיר, עתרה להטלת מאסר בפועל מאחורי סורג ובריח, מאסר על תנאי וקנס.

6. ב"כ הנאשם, עו"ד ג'לג'ולי, ביקש להתחשב בגילו הצעיר, בהודייתו, בכך שמדובר בעבירה לא מתוכננת שבוצעה ברכבו, אליה התוודע בעת הנסיעה, כי לא היה דומיננטי וביקש להעדיף את המלצת שירות המבחן על פני עמדתה העונשית של התביעה.

הנאשם עצמו הביע חרטה על מעשיו.

7. מהתסקיר עולה כי הנאשם בן למשפחה נורמטיבית, השלים 12 שנות לימוד, עובד, התנסה בהשפעת חברים בשימוש בסמים ושתיית אלכוהול, ובשלושת השנים האחרונות לדבריו עובד עם אביו ולא השתמש בסמים.

מהתסקיר נלמד על הפנמת הפסול שבמעשים והשפעתם המרתיעה של הליכי המשפט ועל פי החשש שהעלה ממאסר (לאחר שהייה של חודש ומחצה במעצר) ומצוקתו, באה המלצה להסתפק במאסר לרצוי בעבודות שירות, לצד הערכה שאין מקום להעמדתו במבחן משום "שאינו פנוי לבחון מניעיו וקשייו".

8. מהאמירה של שירות המבחן, ש"אינו פנוי לבחון מניעיו וקשייו" לטעמי נצפית מסוכנות עתידית מובהקת שהרי לא רק שהסיע שב"ח וברכבו בוצעה עסקת נשק, אלא שמתקשה לעמוד על מניעיו, ולתת לעצמו דו"ח על הבעייתיות שבהתנהגותו.

משכך – גם לא יכול היה להיעזר בגורמים טיפוליים, וכל ששידר היה חשש מפני מאסר.

התלבטותי באשר לעונש הראוי היא תוצר של חומרת העבירות והזלזול בחוק ובסדר הציבורי מחד גיסא, והעבר הנקי, ההודיה, וחסכון בזמן שיפוטי מאידך גיסא.

נוסף לאלו מלווה אני בתחושה, תוצר התסקיר, כי הנאשם שיתף פעולה באופן מילולי, אך ספק אם הפיק מההליך הפלילי את מטרותיו המוצהרות, וביניהן הרתעה, ומניעה.

במכלול, חייבת אני גם להתחשב בעונשיהם של השותפים לאירוע, ובהצהרות התביעה באשר למסה הראייתית שנאספה בעניינו של כל אחד מהנאשמים.

הקושי להטיל מאסר לרצוי בפועל נובע מהעונש לו הסכימה התביעה, בעניינו של מוניר, שהיה לכל הדעות שותף פעיל לעסקת הנשק. לצד זה ברכבו של הנאשם הסתייעו השניים בתוך מקום מתאים לביצוע העסקה.

לפיכך ולאחר שיקול ואיזון מוצאת אני להטיל על הנאשם 6 חודשי מאסר אותם יירצה בדרך של עבודות שירות, בהסכמתו, בעיריית ראש העין, שברחוב שילה 21 בראש העין.

הנאשם יועסק חמישה ימים בשבוע, 8.5 שעות עבודה יומיות, בפיקוח אני פרץ, טל' 050-6278541 החל מיום 21.7.2011.

במועד האמור בשעה 8:00 יתייצב בפני המפקח על עבודות שירות לצורך קליטה והצבה במפקדת מחוז מרכז, יחידת עבודות שירות ת.ד. 81 רמלה 72100, אוטובוס מתחנה מרכזית רמלה או לוד קו מספר 247.

הוסבר לנאשם כי עליו לעדכן את משרד הממונה בכל שינוי אם יחול בכתובת מגוריו, וכן שעליו לעמוד בתנאי הפיקוח וביקורות פתע, וכי כל הפרה בעבודות השירות עשויה להביא להפסקה מנהלית ולריצוי יתרת העונש במאסר ממש.

כמו כן, מוטלים 9 חודשי מאסר אותם לא יישא אלא אם בתוך 3 שנים יחזור ויעבור כל עבירה שהיא לפי [סעיף 144](http://www.nevo.co.il/law/70301/144) ל[חוק העונשין](http://www.nevo.co.il/law/70301), שידול, ניסיון או סיוע לבצעה, וכן 6 חודשי מאסר אותם לא יישא אלא אם בתוך 3 שנים יחזור ויעבור כל עבירה לפי [חוק הכניסה לישראל](http://www.nevo.co.il/law/90721).

הנשק שנתפס יחולט.

**זכות ערעור בתוך 45 יום מהיום.**

<#4#>

**ניתנה והודעה היום כ"ח סיון תשע"א, 30/06/2011 במעמד הנוכחים.**

5129371

ליה לב און 54678313

54678313

|  |
| --- |
|  |
| **ליה לבאון, סגנית נשיאה** |

הוקלד על ידי: ליאת בן-מויאל

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן