|  |  |
| --- | --- |
| **בית המשפט המחוזי בירושלים**  **לפני כב' השופט אברהם רובין** | |
| **ת"פ 54653-03-21 מדינת ישראל נ' איסקוב(עציר) ואח'** |  |

|  |  |  |
| --- | --- | --- |
| **בעניין:** | **מדינת ישראל** | **המאשימה** |
|  |  |  |
|  | **נגד** | |
|  | **1.שי איסקוב (עציר)**  **2.לידור אלפאסי (עציר)** | **הנאשמים** |
|  |  |  |

|  |
| --- |
| **גזר דין בעניינו של נאשם 2** |

1. הנאשם 2 (להלן: "**הנאשם**"), הורשע על יסוד הודאתו במסגרת הסדר טיעון סגור בעובדות כתב האישום המתוקן ובעובדות כתב אישום שצורף, בביצוע עבירות של חבלה חמורה בנסיבות מחמירות, החזקת סכין, איומים, ותקיפת עובד ציבור.

2. הצדדים הסכימו כי בגין כתב האישום ב[ת.פ. 54653-03-21](http://www.nevo.co.il/case/27500498) (להלן: "**כתב האישום שלפניי**"), ייגזר על הנאשם עונש של 42 חודשי מאסר בפועל, הכולל מאסרים מותנים שיופעלו חלקם במצטבר וחלקם בחופף. כמו כן הסכימו הצדדים כי בגין כתב האישום המצורף ([ת.פ.(שלום טבריה) 10034-03-21](http://www.nevo.co.il/case/27448350)), ייגזר על הנאשם עונש מאסר בפועל לתקופה של 5 חודשים ו-3 שבועות, הכולל מאסרים מותנים שיופעלו חלקם במצטבר וחלקם בחופף. הצדדים גם הסכימו כי בנוסף לעונשי המאסר בפועל ייגזרו על הנאשם עונשי מאסר על תנאי וכן פיצוי למתלונן בכתב האישום שלפניי, לפי שיקול דעת בית המשפט.

3. המאשימה נימקה את הסדר הטיעון בכך שהנאשם הודה ונטל אחריות על מעשיו, ובכך חסך מזמנו של בית המשפט. לעניין הפיצוי למתלונן הדגישה באת כוח המאשימה כי הגם שהמתלונן ויתר על זכותו להגיש הצהרת נפגע עבירה, הרי שאין מחלוקת שהוא נפגע כתוצאה מהעבירה שבוצעה, ונגרמו לו נזקי גוף כמפורט בכתב האישום המתוקן. באת כוח הנאשם ביקשה להצטרף לטיעוניה של באת כוח המאשימה, ובנוסף היא ביקשה שבית המשפט ייתן דעתו לקושי של הנאשם לשלם פיצוי גבוה לנפגע העבירה בשעה שהוא מרצה עונש מאסר. באת כוח הנאשם גם הפנתה לכך שלא כל החתכים שנגרמו לנפגע העבירה הצריכו טיפול על-ידי תפרים. ולבסוף, באת כוח הנאשם טענה כי ראוי שעונשי המאסר המותנה לא יהיו ארוכים מדי.

4. לאחר ששמעתי את טיעוני הצדדים ועיינתי בחומר שהוגש, אני סבור שהעונש המוסכם סביר. העונש תואם את נסיבות ביצוע העבירה ואת הנסיבות שאינן קשורות בביצוע העבירה. אין ספק שהעבירה שבוצעה בתיק שלפניי היא עבירה חמורה באשר מדובר בתקיפה בצוותא של נפגע העבירה, תוך שהנאשם עשה שימוש בסכין. העונש המוסכם שכולל רכיב משמעותי של מאסר בפועל תואם את נסיבות ביצוע העבירה, והוא מהווה עונש הולם גם לאחר שמביאים בחשבון את העובדה שלנאשם עבר פלילי מכביד בעבירות סמים, אלימות, ורכוש. כאמור בטיעוני הצדדים, בצד הנסיבות החמורות של ביצוע העבירה, יש להביא בחשבון לקולא את הודאתו של הנאשם שחסכה מזמנה של המאשימה ומזמנו של בית המשפט, ואת קבלת האחריות מצדו של הנאשם על מעשיו.

אשר לעונשי המאסר המותנה, מקובלת עליי במידה מסוימת טענת באת כוח הנאשם לפיה אין לקבוע עונשי מאסר מותנה מכבידים מדי, זאת בין היתר לנוכח עונש המאסר בפועל המשמעותי למדיי שעליו הסכימו הצדדים בתיק שלפניי.

5. לאור כל האמור, אני מאמץ את הסדר הטיעון אליו הגיעו הצדדים וגוזר על הנאשם את העונשים שלהלן:

בגין [ת.פ. 54653-03-21](http://www.nevo.co.il/case/27500498) –

א. 36 חודשי מאסר בפועל בניכוי ימי מעצרו של הנאשם לפי רישומי שב"ס

(הנאשם עצור מיום 18.3.21).

ב. אני מורה על הפעלת עונש של 8 חודשי מאסר על תנאי שנגזר על הנאשם

ב[ת.פ. (שלום ב"ש) 19373-09-18](http://www.nevo.co.il/case/24980387), באופן שחודשיים ירוצו בחופף לעונש בתיק שלפניי ו-6 חודשים ירצה הנאשם במצטבר לעונש בתיק שלפניי.

ג. אני מורה על הפעלת עונש של 6 חודשי מאסר על תנאי אשר נגזר על הנאשם ב[ת.פ. (שלום ב"ש) 15127-08-19](http://www.nevo.co.il/case/25934073) + 71226-12-19. עונש זה יופעל כולו בחופף לעונש שנגזר על הנאשם בתיק שלפניי.

ד. 5 חודשי מאסר על תנאי אותם ירצה הנאשם בפועל אם בתוך 3 שנים מיום שחרורו מהכלא הוא יעבור עבירת אלימות נגד הגוף מסוג פשע, לרבות עבירה של תקיפת עובד ציבור, ו-2 חודשי מאסר על תנאי אותם ירצה הנאשם בפועל אם בתוך 3 שנים מיום שחרורו מהכלא הוא יעבור עבירה של החזקת סכין שלא כדין.

ה. הנאשם יפצה את נפגע העבירה בסכום של 6,000 ₪. סכום הפיצוי ישולם ב-20 תשלומים חודשיים, שווים ורצופים, החל מיום 1.6.22 וב-1 בכל חודש בחודשים שלאחר מכן. אי ביצוע של אחד התשלומים במלואו ובמועד יעמיד לפירעון מידי את מלוא סכום הפיצוי שטרם נפרע.

בגין [ת.פ. (שלום טבריה) 10034-03-21](http://www.nevo.co.il/case/27448350) –

א. מאסר בפועל לתקופה של חודשיים (2 חודשים) ושלושה שבועות.

ב. אני מורה על הפעלת עונש של ארבעה חודשי מאסר על תנאי שנגזר על הנאשם ב[ת.פ. (שלום ב"ש) 19373-09-18](http://www.nevo.co.il/case/24980387), באופן שחודש אחד יופעל בחופף לעונש שנגזר על הנאשם כאמור בסעיף א' לעיל ו-3 חודשים יופעלו במצטבר.

ג. 5 חודשי מאסר על תנאי אותם ירצה הנאשם בפועל אם בתוך 3 שנים מיום שחרורו מהכלא הוא יעבור עבירת אלימות מסוג פשע, וחודש אחד של מאסר על תנאי אותו ירצה הנאשם בפועל אם בתוך 3 שנים מיום שחרורו מהכלא הוא יעבור עבירה של איומים. מובהר בזאת, כי עונש המאסר המותנה בגין עבירת אלימות מסוג פשע חופף לעונש המותנה הזהה שנגזר לעיל בגין כתב האישום שלפניי, כך שאם הנאשם יבצע חלילה עבירת אלימות כאמור, הוא ירצה 5 חודשי מאסר בפועל ולא 10 חודשי מאסר בפועל.

לסיכום, ולמען הסדר הטוב, מובהר בזאת שבסך הכל מצטברים כל העונשים שנגזרו

על הנאשם לרבות הפעלת המאסרים המותנים, לתקופה של 47 חודשים ו-3 שבועות

לריצוי בפועל בניכוי ימי מעצרו של הנאשם.

5129371

54678313הודע לנאשם על זכותו לערער לבית המשפט העליון בתוך 45 יום.

**ניתן היום, כ"ט חשוון תשפ"ב, 04 נובמבר 2021, בנוכחות הצדדים.**

בית המשפט המחוזי בירושלים 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)