|  |  |
| --- | --- |
| **בית משפט השלום ברמלה** | |
| ת"פ 59893-06-14 משטרת ישראל תביעות- שלוחת רמלה נ' עלי(עציר) |  |

|  |  |  |
| --- | --- | --- |
| **בפני** | **כב' השופט הישאם אבו שחאדה** | |
| **בעניין:** | **המאשימה – מדינת ישראל  באמצעות משטרת ישראל תביעות רמלה ע"י עוה"ד איריס מוריץ** |  |
|  |  | |
|  | **נגד** | |
|  | **הנאשם -ג'מאל עלי  ע"י עוה"ד גיל פידל** |  |
|  |  | |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [192](http://www.nevo.co.il/law/70301/192), [273](http://www.nevo.co.il/law/70301/273), [274](http://www.nevo.co.il/law/70301/274), [275](http://www.nevo.co.il/law/70301/275)

[פקודת סדר הדין הפלילי (מעצר וחיפוש) [נוסח חדש], תשכ"ט-1969](http://www.nevo.co.il/law/74918): סע' [47(א)](http://www.nevo.co.il/law/74918/47.a)

|  |
| --- |
| **ג ז ר – ד י ן** |

**כתב אישום**

1. הנאשם הודה בעובדות כתב האישום המתוקן והורשע בביצוען של העבירות הבאות: הפרעה לשוטר במילוי תפקידו לפי [סעיף 275](http://www.nevo.co.il/law/70301/275) ל[חוק העונשין](http://www.nevo.co.il/law/70301) התשל"ז – 1977 (להלן: **חוק העונשין**), איומים לפי [סעיף 192](http://www.nevo.co.il/law/70301/192) לחוק העונשין, שימוש בכח או איומים למנוע מעצר לפי [סעיף 47(א)](http://www.nevo.co.il/law/74918/47.a) [לפקודת סדר הדין הפלילי [מעצר וחיפוש] (נוסח משולב) התשכ"ט -1969.](http://www.nevo.co.il/law/74918)

2. על פי עובדות כתב האישום המתוקן, ביום 28.6.14, בשעה 22:22 או בסמוך לכך, מילא שוטר את תפקידו כדין בשוק הסיטונאי בצומת צריפין בבאר יעקב (להלן: **המקום**). הנאשם הגיע למקום במשאית ועמד באופן שחסם את נתיב הנסיעה. השוטר ביקש מהנאשם להזיז את המשאית מהמקום והנאשם בתגובה סירב להזיזה וגם סירב להציג מסמך מזהה בפני השוטר. משהודיע השוטר לנאשם כי במידה ולא יפנה את הדרך, ירשם לו דו"ח בגין אי ציות לשוטר, החל הנאשם בנסיעה ואז נעצר, ירד מהמשאית, זרק את מפתחות המשאית לעבר השוטר ואמר לו "אני התפטרתי, תעשה מה שאתה רוצה עם המשאית". בהמשך, כאשר סירב הנאשם להזיז את המשאית, הודיע לו השוטר כי הוא מעוכב. בהמשך הודיע השוטר לנאשם כי הוא עצור וכבל את הנאשם ביד שמאל, או אז, החל הנאשם להשתולל וניסה לברוח תוך שהוא דוחף את השוטר ביד שמאל כדי שירפה מאחיזתו בכבלי היד.

3. בהמשך, הפעיל השוטר את אקדח הטייזר שהיה ברשותו מבלי שהוא נוגע בנאשם, וזאת כדי להרתיעו. הנאשם נרגע ואיפשר לשוטר לכבול את ידו השניה. בעת שהוביל השוטר את הנאשם לחדר הבקרה שהיה במקום, הנאשם איים עליו באומרו: "בן זונה, אני אזיין אותך ואת אשתך ואת אמא שלך, אגמור לך את המשפחה ואחסל את הילדות שלך ואת אמא שלך ואני אפגע במשפחה שלך". הנאשם החל לסטור לעצמו ובעת שהשוטר ניסה למנוע זאת ממנו, הנאשם אחז בידו של השוטר וניסה להפילו. השוטר ניסה להתנגד לניסיונו של השוטר להפילו ועקב כך נקרעה רצועת השעון שאותו ענד השוטר. בנסיבות אלה הפעיל השוטר את אקדח הטייזר שהיה ברשותו ונגע בנאשם לזמן קצר. הנאשם החל להשתולל בכך שתפס בחולצתו של השוטר ומשך אותו אליו תוך שהוא קורע את חולצתו של השוטר. השוטר הודיע לנאשם כי אם לא יירגע יפעיל נגדו את אקדח הטייזר, תוך שהוא מחבר אליו את המחסנית ורק אז הנאשם נרגע והתיישב עד שהובא לתחנת המשטרה.

**עבר פלילי**

4. לנאשם שתי הרשעות קודמות: הראשונה, משנת 1998 בגין ביצוע עבירה של תקיפה הגורמת חבלה של ממש; והשניה, משנת 2014 בגין ביצוע עבירות של כליאת שווא והיזק לרכוש במזיד, הכל כמפורט בגיליון הרישום הפלילי ת/1.

**תסקיר שירות המבחן**

5. התקבל תסקיר מטעם שירות המבחן ואשר לפיו הנאשם הינו בן 36 שנים, נשוי ואב לשני ילדים. התסקיר מפרט את נסיבות חייו ואת נסיבותיו המשפחתיות. שירות המבחן התרשם שההליך המשפטי היווה גורם משמעותי ומרתיע עבור הנאשם וסבור שקיימת רמת סיכון נמוכה להישנות התנהגות אלימה בעתיד. הנאשם שלל צורך בשילובו בהליך טיפולי עם שירות המבחן ולפיכך שירות המבחן לא בא בהמלצה טיפולית בעניינו.

**טענות הצדדים לעונש**

6. באת כח המאשימה עמדה על החומרה שבביצוע העבירות נשוא כתב האישום וזאת לאור התנהגותו המאיימת והמתריסה של הנאשם כלפי השוטר שמילא תפקידו כדין. לטענתה, יש להשית על הנאשם עונש מאסר בפועל מאחורי סורג ובריח. בא כוח הנאשם טען כי יש להסתפק במאסר על תנאי ולכל היותר מאסר בעבודות שירות לתקופה קצרה.

**מתחם העונש ההולם**

7. הנני קובע כי מתחם העונש ההולם בגין האירוע נשוא כתב האישום, אשר כולל שלוש עבירות שונות, נע בין מאסר על תנאי ועד 12 חודשי מאסר בפועל. על גבולותיו של מתחם העונש ההולם ניתן ללמוד מהפסיקה שלהלן שמצביעה על מדיניות הענישה הנוהגת בעבירות של הפרעה לשוטר, איומים על שוטר ותקיפת שוטר: [רע"פ 5579/10](http://www.nevo.co.il/case/6021937) **קריה נ' מדינת ישראל** [פורסם בנבו] (2.8.10); [רע"פ 4592/14](http://www.nevo.co.il/case/17954445) **רוטמן נ' מדינת ישראל** [פורסם בנבו] (25.8.14); [רע"פ 4070/14](http://www.nevo.co.il/case/17014781) **פלונית נ' מדינת ישראל** [פורסם בנבו] (17.6.14); [רע"פ 1860/07](http://www.nevo.co.il/case/5796641) **נחמני נ' מדינת ישראל** [פורסם בנבו] (14.6.07); [רע"פ 2065/14](http://www.nevo.co.il/case/13060033) **אבו מדיגם נ' מדינת ישראל** [פורסם בנבו] (9.6.14); [ע"פ 8704/08](http://www.nevo.co.il/case/6135887) **הייב נ' מדינת ישראל** [פורסם בנבו] (23.4.09); [רע"פ 2222/13](http://www.nevo.co.il/case/16997890) **חיחיאשוילי נ' מדינת ישראל** [פורסם בנבו] (2.5.13); [רע"פ 5979/06](http://www.nevo.co.il/case/6043158) **בוהדנה נ' מדינת ישראל** [פורסם בנבו] (25.7.06); [רע"פ 8172/10](http://www.nevo.co.il/case/5959411) **גיזאוי נ' מדינת ישראל** [פורסם בנבו] (18.11.10).

**העונש המתאים בתוך מתחם העונש ההולם**

8. בעת קביעת העונש המתאים בתוך מתחם העונש ההולם לקחתי בחשבון את כל הנתונים שלהלן: עובדת היותו של הנאשם נשוי ואב לשני ילדים שפרנסתם עליו; השלכות העונש על בני ביתו; הודאה וחיסכון בזמן שיפוטי.

9. לאור כל האמור לעיל, הנני משית על הנאשם את העונשים הבאים:

א. 4 חודשי מאסר בפועל שירוצו בעבודות שירות. הנאשם יתייצב ביום 24.8.15 בשעה 08:00 ביחידת עבודות שירות, מפקדת מחוז צפון, ברחוב הציונות 14 בטבריה לצורך תחילת ריצוי עבודות השירות. הנאשם יועסק 5 ימים בשבוע, 8 וחצי שעות עבודה יומיות. מובהר לנאשם כי עליו להישמע להוראותיו והנחיותיו של הממונה על עבודות השירות.

ב. 4 חודשי מאסר על תנאי והתנאי הוא שבמשך 3 שנים מהיום, הנאשם לא יבצע אחת מהעבירות לפי סעיפים: [273](http://www.nevo.co.il/law/70301/273), [274](http://www.nevo.co.il/law/70301/274) ו-[275](http://www.nevo.co.il/law/70301/275) ו- [192](http://www.nevo.co.il/law/70301/192) ל[חוק העונשין](http://www.nevo.co.il/law/70301).

ג. הנאשם ישלם פיצוי לשוטר, עד התביעה 1, בסך של 1,000 ₪. הפיצוי ישולם ב-2 תשלומים, כאשר הראשון שבהם עד ליום 1.5.15 והשני עד ליום 1.6.15. היה והתשלום הראשון לא ישולם במועד, אזי יעמוד מלוא סכום הפיצוי לפירעון מידי.

ד. הנאשם ישלם קנס בסך 2000 ₪ , או 7 ימי מאסר תמורתו.

הקנס ישולם ב-4 תשלומים חודשיים שווים ורצופים כאשר הראשון שבהם עד ליום 1.6.15 והיתרה ב- 1 לכל חודש שלאחריו. היה ואחד התשלומים לא ישולם במועד, אזי יעמוד מלוא סכום הקנס לפירעון מידי.

זכות ערעור תוך 45 יום.

5129371

54678313ניתנה היום, י"ב ניסן תשע"ה , 01 אפריל 2015, במעמד הצדדים

הישאם אבו שחאדה 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)